
PREDGOVOR 


Kolega Mihajlo Dudaš, župnik sv. Marka u Zagrebu, za- 
molio me da bih preuzeo sv. misu i propovijed u župnoj crkvi 
svake nedjelje i blagdana. Odazvao sam se i odmah odlučio 
napisati sve propovijedi. Prvo zbog toga, jer ću sam imati 
bolji pregled iznesenih misli, a drugo jer će napisano u buduć- 
nosti moći poslužiti ne samo meni već i drugima: svećenicima, 
a i laicima. Svećenicima da se posluže tekstom za meditaciju 
ili osnovni nacrt svoga propovijedanja, a laicima za produblji- 
vanje »Božje poruke čovjeku« izražene u novim bogoslužnim 
čitanjima za nedjelje i svetkovine Gospodnje »kroz godinu«. 

Budući da je kod nas novi bogoslužni tekst čitanja bio 
pripravljen najprije za »B« ciklus, to je i moje pripravljanje 
propovijedi tako počelo. Pa je i samo izdavanje tiskom u jed- 
nom naravnom redu prema onom, kako smo otpočeli. Slijedit 
će, dakle — dade li Bog zdravlja — »C« i »A« ciklus, iako bi 
u cjelovito-sadržajnom smislu bilo bolje da je po redu »A«, 
»B«, »C« ciklus. 

No to neće ništa smetati, jer i onako je potrebno novih 
misli uz nove tekstove, koje po drugi puta ponavljamo. 

Držim da će misli iznesene u »Božjoj poruci čovjeku« iz- 
vrsno poslužiti u svom temeljnom sadržaju za pripravu sveće- 
nicima, iako će gdjekada u svojim okolnostima, u svojoj žup- 
skoj zajednici morati biti konkretniji, izravniji u zaključnom 
dijelu, budući da poznaju dobre, a i one »druge strane« svojih 
vjernika, svojih župljana. 

Tom namjerom ono što sam promeditirao, napisao i rekao 
neka posluži svima onima koji su dobre volje. 


Pisac 


UVOD 


Počeo bih s jednim doživljajem ... 

Jedan je mladi intelektualac dolazio k meni na razgovore 
o vjerskim istinama, vjerskim pitanjima. On je za to imao 
svoj razlog .. . Budući da je bio od djetinjih dana podučavan 
materijalizmom, naš je razgovor i u pitanjima vjere morao 
otpočeti od onoga, što je njemu poznato od vjere. Čovjek se 
iznenađuje... Iza stanovitog objašnjenja pojmova on mi reče: 
— No vidite da je čovjek kroz povijest svoga napretka mnogo 
toga otkrio, saznao, uredio. Pobrinuo se da mu život bude 
lakši... A moja je tvrdnja da je religija uopće, pa i vjera, 
kako je Vi shvaćate, samo jedna imaginarna pomoć čovjeku, 
dok on još nije ostvario potpuno dobro, dok nije ispravio po- 
remećenu ekonomsku pravdu i posve svladao nepoznanice 
prirode ... Što Vi kažete, što će biti s vjerom onda, kada 
čovjek i to svlada?! Neće li ona tada biti posve nepotrebna, 
jer sada ipak služi kao neki »opium«. 


— Uz pretpostavku da će se sve ostvariti, kako Vi to na- 
vodite, onda kada se ostvari, s vjerom će biti isto što i sada, 
što i danas — odgovorih mu. 


— Kako to mislite? — nastavio je. 


— Sve ovo što ste Vi nabrojili kroz čitav naš razgovor ne 
spada bitno na vjeru. Ono što nas vjera poučava nije rješava- 
nje socijalnih pravdi i nepravdi i rješavanje teškoća, koje ima 
tehnizirani i još i danas ekonomsko-neravnopravni čovjek, već 
nam vjera ili bolje Evanđelje otkriva, što slijedi iza toga! A 
sve što ste Vi naveli ima samo sporednu važnost u odnosu na 
vjeru. 

— A što je to, što nam vjera otkriva?! — pitao je dalje. 


— To je zbilja, koju čovjek ne može naravnim 
sposobnostima dokučiti, a sadržana je u Kristovu 
Otkrivenju da je čovjek dijete Božje i da ljudski život 
nema svoj potpuni smisao samo na zemlji — u dimenzijama 
našeg prostora i vremena, već u Bogu koji ga ljubi i koji mu 

daje sebe. To je nešto što nadilazi sve ono, što ste spominjali 
u povezanosti s pravdom i nepravdom . . . To je nešto o 
čemu znamo toliko, koliko nam je to Krist, Božji Sin objavio. 
Tu počinje vjera. 

— A tako?! Onda moja majka ima pravo, kad veli, da naj- 
prije moram biti pošten čovjek da bi mogao uvidjeti ono, što 
nam donosi vjera, što nam otkriva Evanđelje. 

Vjerujem da je odatle počeo ... 

Novi obrasci bogoslužnih čitanja hoće nas uvesti u tu 
zbilju; zbilju vjere u Krista, vjere u Boga, čija smo djeca, 
zbilju koja nadilazi naš prostor i vrijeme, ali kojoj prilazimo 
iz našeg prostora i vremena. 

Nova nas bogoslužna čitanja u sva tri ciklusa: »A«, »B«, 
»C« približuju toj zbilji na drugačiji metodički način od onog 
rasporeda, koji smo imali prije. 

Čitanja nam hoće kroz povijest starog Saveza prikazati 
očekivanje Spasitelja, koji je u svoje vrijeme donio Božje 
Otkrivenje čovjeku, Božju poruku čovjeku. U tom je smislu 
provučena nit kroz vjeru, nadu i ljubav i za našu 
orijentaciju. 

Čitanja nam predočuju nadnaravnu zbilju ostvarenu u pri 
pravi za Krista u povijesti izabranog naroda starog Saveza, 
nadnaravnu zbilju u samom Kristu i preko Krista u čovjeku, 
koji ga slijedi i čiji se život treba zrcaliti u Kristu. 

Često se puta slične ili jednake misli u samim čitanjima 
ponavljaju, pa je i razumljivo, da sam u obradi bogoslužnih 
odlomaka jednako tako to činio. No to zahtijeva i važnost 
stvari. 

Prvo nas čitanje hoće povezati s dolaskom Kristovim na 
svijet; ono je svojom misli nagovještaj jednog ostvarenja u 
Kristu. Drugo nas čitanje upozorava na ostvarenje onoga, što 
je iza Krista postignuto u kršćanskoj zajednici, dok je treće 
čitanje — odlomak iz Evanđelja — uvijek temeljna mi- 
sao. Tako su redovito i obrađene misli u »Božjoj poruci čo- 
vjeku«. I onda kada u prvom i drugom čitanju imamo od- 
lomke iz novog Saveza, središnja misao obrade ostaje odlo- 
mak iz Evanđelja. 

Gdjekada nam izgleda da se teško spaja misao iznesena u 
Evanđelju s drugim čitanjem, no ipak sam u obradi nastojao 
pronaći tu povezanost ostvarenu u kršćanskoj zbilji, o kojoj 
govori drugo čitanje. 


Redovito su propovijedi građene tako, da kronološkim re- 
dom samih čitanja govorim o pripravi za Krista, o Kristu, nje- 
govoj nauci, njegovom Otkrivenju i napokon obrađujem sam 
uspjeh, samo ostvarenje onoga, što je Krist »donio«, otkrio i 
dao onima koji ga slijede. 

Gdjekada su misli iz čitanja uzete najprije, pa se onda raz- 
rađuje središnja misao, za koju sam držao da ju je potrebno 
razraditi ... 

Ima u nekoliko slučajeva i udaljenja od ovog i to zbog 
toga da se protumači sam povijesni sadržaj — uzmimo bogo- 
služnog došašća ili blagdana Duhova — ali i u tim slučajevima 
je najnaglašenija središnja misao Evanđelja. Držim da se to 
lijepo uklapa, iako bi to bilo bolje smjestiti u »A« ciklus. No 
to je u praktičnom propovijedanju — a rekao sam u predgo- 
voru da je početak bio s »B« ciklusom — skoro bilo neod- 
godivo. 

Uvijek sam poslije razrađenih misli donio upitni zaklju- 
čak, ispit savjesti nad iznesenim mislima u bogoslužnim čita- 
njima i njihovoj razradi. Taj je zaključak gdjekada posve uk- 
lopljen i naglašen u okviru bogoslužnog sadržaja, a gdjekada 
ine. Činilo mi se to potrebnijim zbog praktične pouke. 

U odnosu na tehničku stranu samih sastavaka sa strane 
imamo vidljivije natuknice, koje su sadržajno povezane, pa 
mogu dobro poslužiti za lakše snalaženje. U samom tekstu su 
neke misli, riječi rastavljeno tiskane — opet nešto uočljivije 
— da se njima istakne najvažnije u tom vidljivijem sadržaju. 

Držim da se misli iznesene u propovijedima moraju pro-' 
meditirati, a nikako samo pročitati i »na brzu ruku drugome 
prodati«. Istina, to će biti gdjekada i teško, jer se ne radi o 
već »uhodanom«. Sam tekst služi samo za temeljnu orijentaci- 
ju, a ne za doslovno prenošenje drugome ... 

Preporučio bih da se tekst ne zadrži »ljubomorno« za se- 
be, da samo »meni« može poslužiti, već da se daje i zaintere- 
siranim vjernicima na čitanje i meditiranje, da bi tako svoje 
katekizamsko znanje mogli upotpuniti novim pogledima u 
tumačenju Evanđelja. Ako je namjera bogoslužja Riječi 
u tom, onda su dakako i razrade toga za istu svrhu. 

Ovdje su obrađeni samo oni tekstovi, koji se nalaze u »B« 
ciklusu za nedjelje i svetkovine Gospodnje kroz godinu. 

VRIJEME DOŠšASŠSĆCA 


PRVA NEDJELJA DOŠAŠĆA 


Izaijin krik.  "Bogoslužnim došašćem ili liturgijskim adventom 
Crkva nam hoće pokazati stanje Izabranog naroda — Izraela, 
koji očekuje svog velikog Spasitelja, pomazanika Gospodnjeg. 
To Crkva čini tako, da nam predočuje misli iz knjige proroka 
Izaije, koje smo čas prije saslušali i koje nam govore o Bogu 
»Otkupitelju«. Bogu, koji se, prema riječima Izaijinim, gnjevi 
na nevjerni narod. Krik Izaije proroka je toliko snažan, da 
nadglašuje buku i zaglušnost vike onih, koji grješno lutaju 
— a to je u Izaijino vrijeme Izrael — izabrani narod. I taj 
krik Izaije moli Gospodina, neka im se vrati, neka omekša 
grijehom iskvareno srce, jer »ipak si ti, Gospodine, naš Otac« 
(Iz 64,7). 


Poziv crkve S druge nam strane Crkva došašćem predočuje 
u došašću. = vrijeme izabranog naroda novog Saveza — krš- 
ćana; nas i snama povezane sve ljude, koji očekuju svoj vječ- 
ni spas. Od očekivanja svoga spasa ne možemo nikoga isklju- 
čiti, jer nam Krist govori: Nisam došao zbog zdravih — s 
tima je sve u redu — već zbog bolesnih (Mk 2,17). Zbog toga 
nam Crkva upućuje riječi Kristove: »Pazite, bdi jte, jer 
ne znate kada je čas. Kao kad ono čovjek otputova pa ostavi 
svoju kuću, upravu povjeri slugama, svakome svoj posao, a 
vrataru zapovjedi da bdi. Bdijte dakle, jer ne znale, kad će 
se domaćin vratiti — da li uvečer ili u ponoći, da li za prvih 
pijetlova ili ujutro — da vas ne bi, ako iznenada dođe, našao 
pozaspale. Što vama kažem svima kažem: Bdijte« (Mk 13,33— 
—37). 

Često nam puta u životu ta riječ može biti nejasna. Ona > 
nas može upozoravati na ono, što ćemo baš smatrati krivim 
ištobi našu budnost trebalo upravljati na sasvim dru- 
ge tračnice i sasvim drugom smislu. Čovjek može biti posve 
lažno upravljen u svom životu i nad tom lažnom upravlje- 
nošću može probdjeti, njoj može posvetiti silu svojih snaga. 
Naše je vrijeme puno takvih činjenica. Čovjek se može skan- 
dalizirati nad potezima, koje ljudi upotrebljavaju da bi u 
čuvanju, u bdjenju sačuvali ono, čega bi se baš morali otre- 
sti. Koliko je snage utrošeno, uzmimo zbog sačuvanja jedne 
krivo usmjerene i vještački namještene ideologije, ljubavi, 
egoizma ... 


Točni smisao Zato nas bogoslužno čitanje i hoće upozoriti u 
bogoslužja. kojem smislu moramo bdjeti, da bi- 
smo dočekali Gospodina, da bismo u času njegove pojave 
bili spremni. Pavao u svojoj poslanici Korinćanima piše za- 
pravo nama: »... dana vam je milost u Isusu Kristu; u nje- 
mu se obogatiste u svemu — u svakoj riječi i svakom spozna- 
nju, jer se svedočanstvo u Kristu utvrdilo u vama te ne osku- 
djevate ni u jednom daru čekajući objavljene Gospodina na- 
šega Isusa Krista« (1 Kor 1,5—7). Bog će vas učiniti postoja- 
nima do kraja, a onda i besprijekornima, kada se pojavi Isus 
Krist. 


No mi znamo da se Isus Krist pojavio, da je On ovdje, 
među nama, da zajednica našeg kršćanskog smisla i ne može 
biti bez Njega. U kome smislu mi, dakle, čekamo Kri- 
sta, u kome smislu je potrebno bdjenje da Ga is- 
pravno primimo? Što za nas mora značiti došašće, u 
kome nas Crkva upozorava na bdjenje? 


Advent, došašće mora za nas kršćane značiti vrijeme, kada 
ćemo s više opreza i budnosti prolaziti kroz naš život, da bi- 
smo tako u milosnom stanju, kojim nas prožima Krist, bili 
sposobniji upoznati toga Krista, toga Boga i Čovjeka, koji 
nam dolazi, koji nam se približuje a koji nas upozorava da k 
nama dolazi, jer nas ljubi. U tom nas smislu vrijeme došašća 
hoće upozoriti na budnost. Duhovno se probudimo, bezgreš- 
no nastupajmo u tom bdjenju, da nas Isus u našim dušama 
može prepoznati kao one, koji su okupani u njegovoj milosti. 


Mi u životu i Mi se kršćani, koji shvaćamo — i to naža- 
Kristov primjer. lost ponajviše samo teoretski — da je naš 
život za Krista i kršćanstvo onaj kvasac, koji bi morao svu 
zbilju, sav život preporoditi za Krista, ipak ne držimo dovolj- 
no budni, dovoljno zauzeti. Stoga svijet oko nas, onaj svijet, 
koji Bogu okreće leđa, ide jednostavno svojim putem ... U 
vremenu očekivanja Gospodinova morali bismo se probuditi 
za sebe, ali i za naše bližnje, koji bi preko nas upoznali, da 
se Kristova ljubav, da se Njegova žrtva i Njegovo bdjenje nad 
njima zaista ostvaruje. 

Mi bismo u našem položaju morali bdjeti poput Krista, a 
ne biti neoprezni poput onih apostola, koji nisu ozbiljno shva- 
tili poziv na bdjenje. Odredimo pobliže stvar: Krist je saslu- 
šao volju svoga nebeskog Oca. Htio je čovjeka spasiti od gri- 

jeha. Ali je to tražilo Njegov krajnji fizički i psihički napor. 
To se sve odigralo u vrtu tjeskobe, u Getsemanskom vrtu. Tu 
je Krist morao odigrati krajnjim naporom odlučnu bitku ono- 
ga časa, ali i časa, koji je odlučivao za konac vremena. Bilo 
je teško pa je i zbog toga pozvao svoje učenike neka bdiju 
u tim časovima duhovne bitke, u kojima se za vječnost svla- 
davalo zlo. No oni su to u tom času previše površno shvatili 
i Isusove riječi; »Bdijte i molite da ne padnete u 
napast« (Mt 24,1) — doživjele su potpuni krah. No ne kod 
Isusa. On je bdio. Dogodilo se to samo nemarnim apostolima. 

Ova misao Isusova nije ostala u granicama one časovite 
Isusove tjeskobe, dok je molio i dok su apostoli spavali. Ne, 
Ta misao prelazi granice i časove Getsemanija i zato nas Crkva 
u vremenu došašća hoće potaći na pripravnost na 
ših duša, našeg života za to, da primimo Krista i za- 
to nam govori da bdijemo. No ne budimo apostoli koji će 
podleći, kao što se dogodilo u Getsemaniju, već postanimo 
apostoli, kršćani, koji će u životnim primjerima imati smisao 
svog djelovanja. Učimo se od Krista i od njegovih apostola 
poslije obraćenja, koji su svaki svoj život — osim izdajnika 
Jude — dali za Krista i za njegovu nauku. 

U tom smislu otkrijmo sebe u bogoslužnom došašću, ali 
daleko više u došašću, u očekivanju Krista Gospodina za po- 
sljednji čas vremena — prije nastupa vječnosti. Otkujmo sebe 
tako da s Kristom, njegovom naukom, bezgrešnošću svoga ži- 
votnoga stava djelujemo u našoj zajednici, u skupu onih, s 
kojima se dnevno susrećemo očekujući dolazak Gospodinov. 
Dolazak koji će za moj životni put u smrtnom času biti radost 
i veselje; dolazak koji će za čas mojih bližnjih jednako tako 
biti radostan, jer ću ih mojim životnim primjerom potaknuti 
na preokret života, na bdjenje za radosni susret s Kristom 
Otkupiteljem i Spasiteljem. 


DRUGA NEDJELJA DOŠAŠĆA 


O da razdereš nebesa i siđeš — da Ti siđeš, 
Spasitelju, na ovu našu zemlju i da nas spasiš. 
Ovaj usklik, pun iščekivanja, izražen prvom nedjeljom bogo- 
služnog došašća, pokazuje nam danas jasnije obrise njegovog 
ispunjenja. Gospodin će doći, ali zato »pripravite put Gospo- 
dinu«, »pripravite put Gospodnji u pustinji, poravnite u stepi 


Izaija i Ivan. 

stazu Bogu našemu. Svaka dolina neka se povisi, svaka gora 
i brežuljak neka se spusti; što je krivudavo neka se izravna, 
što je hrapavo neka se izgladi« (Iz 4,9). 

Kad je ove riječi na sebe primijenio pustinjak u stranama 
Jordana, prorok Ivan Krstitelj, onda ih je nastojao primije- 
niti i na druge, jer su i ti drugi očekivali spasenje od Boga 
nebesa. Pokornik i pustinjak pokazao je svojim životom za- 
divljujuće rezultate, ali nije postao zaljubljen u sebe, jer je 
znao da on ima samo pripraviti put onome, koji je doista s 
neba sišao. Zato on naglasuje da ne bi njegovi slušatelji i 
sljedbenici ostali u zabludi: »Poslije mene dolazi jači od me- 
ne. Ja nisam dostojan sagnuti se i odriješiti mu remenja na 
obući. Ja vas krstim vodom, a on će vas krstiti Duhom Sve- 
tim« (Mk 1,8). 


Obraćenje. Da se sve to može dogoditi, potrebno je pripra- 
v'ti put Gospodinu, kojega je naviještao prorok Izaija, a čiji 
je put istim mislima pripravljao pustinjak Ivan Krstitelj. P o- 
trebno je doživjeti jedno obraćenje. Potrebno 
se obratiti Gospodinu, jer smo prodani u ropstvo grijeha. Go- 
spodin od nas traži da okrenemo svoja leđa — rekli bismo na- 
ravnom slikom — grijehu, kojem robujemo i da se obratimo 
na drugu stranu, gdje nas čeka Gospodin. Tu moramo poka- 
zati svoju sposobnost i svoju dobru volju. Da, moramo tražiti 
Gospodina, koji će nam osvjetliti put, pomoći da dođemo k 
Njemu. Moramo se vratiti Gospodinu odvraćajući se od zla, 
od grijeha. 

Izaijine riječi, koje je ponavljao Ivan Preteča o poravnja- 
nju puta, da Spasitelj može doći, imaju svojevrsni biblijski 
značaj. Onaj koji to hoće, mora promijeniti svoje ponašanje 
prema Bogu. Do sada je bio vezan grijehom, sada treba biti 
vezan Bogom. Sve njegovo djelovanje mora postati prožeto 
Bogom. I to unutarnje prožeto Bogom, a time nam Biblija u 
obraćenju hoće naglasiti naš unutarnji preokret, me 
tanoju, pokajanje, pokoru. 


Izaija je svojim suvremenicima grmio o popravku, o tom 
unutarnjem preobražaju. Povrede pravednosti, grijesi protiv 
pravednosti su takvi, da ih treba napustiti. U tom trebamo 
doživjeti preobražaj, metanoju. Sve ono što nam u 
našem bogoštovlju smjera na ljudsku »politiku«, a ne na su- 
sret s Bogom — što je osnovna stvar bogoštovlja — jest zlo; 
mi se moramo obratiti Bogu, ako ga želimo ljubiti. Mi mo- 

ramo doživjeti praktično podlaganje Božjoj volji i zato je već 
prorok Izaija doviknuo: »Operite se, očistite. Uklonite mi s 
očiju djela opaka, prestanite zlo činiti. Učite se dobrim djeli- 
ma: pravdi težite, ugnjetenom pritecite u pomoć, siroti po- 
mozite do pravde« (Iz 1,16). Samo tako će se moći dogoditi 
pranje vaših grijeha, poručuje Bog preko proroka Izaije. 


Uspjeh obraćenja. I onda, kada grijesi kod pojedinaca budu 
veliki, ako se iskreno obrate, doživjet će svaki svoj preobra- 
žaj. 

No Izaija za svoje vrijeme predviđa da sve njegovo propi- 
vijedanje neće imati svoj potpuni uspjeh. Bogu će se obratiti 
samo jedan dio, onaj koji će shvatiti ozbiljno preko njega 
upućenu Božju poruku o obraćenju. Gospodin će doći k oni- 
ma, koji će mu uistinu htjeti poravnati staze svoga života, 
koji će mu se doista obratiti. 

To sasvim jednako doživljava i posljednji prorok Ivan 
Krstitelj, koji na jednak način upozorava, kako Gospodin do- 
lazi k onima, koji su otvorena srca. Mnogi će od Izraela, iza- 
branog naroda starog Saveza to shvatiti i tako dočekati Spasi- 
telja — Krista, pomazanika Gospodnjega. 


U susretu s U novom će Savezu ovaj Krist Gospodin tražiti 
Kristom. od svih svojih sljedbenika onu metanoju, onu po- 
koru, ono obraćenje, kojim će čovjek doživjeti susret s Njim, 
Bogom i Čovjekom, koji će nas tako privesti svome Ocu. Krist 
nam stalno pročišćuje sadržaj obraćenja svojim Evanđeljem. 
Krist nam naglašava da je došao spasiti sve, iako najprije 
ovce doma Izraelova. Stari je Savez preko proroka naglašavao 
pripravnost i obraćenje Bogu, da se može opaziti Spasitelj, 
jer se taj daje samo onima, koji su čista srca. Tima se Bog 
javlja. 


Upozorenje sv. Ova Spasiteljeva, ova Kristova misao ostaje 
Petra. nepromjenjena i uvijek će vrijediti. Zato nas 
sv. Petar upozorava svojom poslanicom: »Ne kasni Gospodin 
ispuniti obećanja, jer neće da tko propadne, već da svi pri- 
spiju do obraćenja« (2 Pt 3,9). »Zato, ljubljeni, dok to išče- 
kujete, uznostojte da mu budete neokaljeni i besprijekorni, 
u miru« (2 Pt 3,14). No sv. je Petar pisao u svoje vrijeme kao 
da piše u našim danima pripravljajući nas na spremnost da 
Primimo u svakom času Gospodina obraćeni i bezgrješni. On 

naime veli, govoreći o zadnjoj objavi i zadnjem završenom do- 
lasku Krista Gospodina da će se pojaviti izrugivatelji s izru- 
givanjima ovoj tajni spasenja i koji će na sva usta govoriti: 
»Gdje je njegov obećani dolazak. Otkada su umrli naši očevi 
i dalje sve ostaje, kako je bilo od početka stvorenja« (2 Pt 
3,4). Petar naglasuje da su ti živjeli po svojim požudama. 

Nije li tako i danas? Krist je došao i čitav Njegov dola. 
zak ima samo taj smisao da svojim spasenjem omogući ljudi- 
ma dobre volje doći k Bogu, da se onda svi pojavimo u slavi 
konačnice ne samo našeg života već čitavog svijeta. 


Životna odluka. Upravo nam to hoće bogoslužni advenat, bogo- 
služno došašće dozvati u pamet, dozvati u naš život. Nemojte 
toliko gledati, što drugi čine, iako nas u životu to može i te 
koliko smetati, već više upravimo svoj pogled na svoje 
obraćenje, na svoj život. To će učiniti naša volja, 
koja će pokoru shvatiti sakramentom pokore, sv. ispovijedi. 
S njom će biti povezano naše potpuno obraćenje Bogu, pri- 
pravljanje puteva, kojima ćemo ići ususret Spasitelju i koji 
će nam u dan Gospodnji dati sebe, svoju radost povezanu s 
novim nebesima i s novom zemljom. 


TREĆA NEDJELJA DOŠAŠĆA 


Teško stanje Prorok Izaija nazvan »evanđelistom Starog 
Izraiela i Mesija. Zavjeta« nije se našao ni u malo zavidnim 
okolnostima, jer u vrijeme svoga naučavanja — kakvih 738 
godina prije Krista — njegov je narod na području Palestin- 
ske Judeje bio prožet svakom vrstom pokvarenosti. Vjersko- 
-ćudoredno stanje izabranog naroda bilo je veoma slabo. Ma- 
njak pouzdanja u Boga, progon proroka, koji su svojim opo- 
menama htjeli spasiti narod, idolopoklonstvo i praznovjerje, 
lakoumnost i vjerolomnost kralja Ahaza koji je uveo sirsko 
i asirsko bogoslužje, pa zatvaranje hrama Boga Saveza — sve 
to pokazuje žalosno stanje, koje iznosi u svojim opažanjima s 
opomenom i prijetnjom Izaija prorok. Sve to ni malo ne po- 
kazuje da je ovaj Božji ugodnik starog Saveza mogao mirno 
i bezbrižno provoditi dane svoga života. No ipak u tako bez- 
nadnom stanju vjersko-ćudorednog života, nakon svega pre- 
trpljenog, okajanog i nakon dozrijevanja i spoznanja, što zna- 
či izabranje Izraelskog naroda, kojega je Bog vodio kroz po- 

vijest, u svom vremenu prorok Izaija govori o Mesiji, 
koji će spasiti Izrael i sav svijet. Zato će On upravo doći. 
Izaijine riječi: »Duh je Gospodnji na meni, jer me je Go- 
spodin pomazao. On me posla biti blagoslovljenikom ubogima, 
iscijeliti srca slomljena, zarobljenima proglasiti slobodu, suž- 
njima oslobođenje . . . Radujem se u Gospodinu, radujem, 
duša moja kliče u Bogu mojemu, jer me odjenu baljinom spa- 
senja, zaogrnu me plaštem pravednosti« (Iz 61, 1, 10) — ođ- 
nose se na radost Mesije koji će spasiti izabrani narod starog 
i novog Saveza. Odnose se na Mesiju, kojega je iza 730 godina 
nakon Izaije propovijedao sasvim iskreno i otvoreno zadnji 
prorok, pustinjak iz Jordanskih strana Ivan Krstitelj. 


Izaija i Ivan. Ivan, čovjek poslan od Boga, govori svojim 
suvremenicima da se na njega odnose riječi proroka Izaije: 
»Ja sam glas koji viče u pustinji: poravnite put Gospodnji!« 
i to zato, jer »među vama stoji onaj, koga vi ne poznajete 
— onaj koji za mnom dolazi, komu ja nijesam dostojan od- 
riješiti remenja na obući« (Iv 1,23, 26, 27). Među vama 
stoji Mesija, govori Ivan poslanicima farizeja iz Jeruza- 
lema, onaj koji će donijeti spasenje i vijest radosti! 

Domalo će se pojaviti Mesija, Krist, svojim javnim djelo- 
vanjem, koje će biti radost za sve one, koji iskrena i otvorena 
srca čekaju Boga! Kristova sudbina, u njegovoj vremenskoj 
epohi, jednaka je sudbini svih proroka: shvatit će ga i spoz- 
nati oni koji iskreno čekaju i traže Boga. To je bila sudbina 
i naroda i Krista u njegovo vrijeme propovijedanja, koje je 
počelo malo iza ovog očitovanja Ivana Krstitelja o Mesiji. 


Isusova riječ. = Isusova riječ: »Blago onima, koji su čista 
srca, jer će ti Boga ugledati« (Mt 5,8), odnosila se na nje- 
gove suvremenike i odnosi se kroz povijest na njegove su- 
vremenike. Da, te se riječi odnose na nas, u našem vremenu, 
jer naše vrijeme je Kristovo vrijeme, vrijeme Krista koji je 
prisutan u svom narodu. 

I zato nam bogoslužje koje je protkano uspomenom na 
pripravu dolaska Kristova na svijet, donosi obrasce i čitanja 
koja nas podsjećaju na to. No samo podsjećanje na jedan po- 
vijesni razvitak, na događaj koji se ostvario u tom razvitku, 
ne bi mnogo značilo za nas osobno. Neki događaj znači za nas 
mnogo, kad u odnosu na njega zauzmemo svoj osobni stav. 
Imi koji živimo sada, u vremenu iza Kristova dolaska na svi- 

jet, moramo zauzeti svoj stav prema Kristu! Upravo nam to 
hoće osvijetliti bogoslužno došašće, koje se svake godine po- 
navlja baš zato, da više spoznamo, da više dozrijemo u svom 
stavu prema Kristu. 


Pavlovo shvaćanje. Zato nam bogoslužje i navodi riječi apo- 
stola naroda sv. Pavla, koji je dobro shvatio Krista, čiji je do- 
lazak na svijet bilo donošenje radosne vijesti, da smo Božja 
djeca; čiji je dolazak na svijet bio uklanjanje svih zapreka da 
to doista postanemo. Gleda li se u Kristovo vrijeme, obzirom 
na okolnosti života, ili u Izaijino, svejedno je; ali nije sve- 
jedno, kakav ću stav zauzeti u odnosu na Isusovu riječ, na 
Boga? Krista mogu spoznati oni koji su čista srca. I zato nam 
bogoslužje omogućuje, riječima Pavlovim, vidjeti i prepozna- 
vati sebe u toj čistoći srca koja će mi omogućiti bolje, dublje 
i savjesnije vidjeti Boga. I riječi koje su upravljene Pavlovim 
suvremenicima Solunjanima, upravljene su zato, jer su oni 
suvremenici Krista, koji je došao na svijet i svojom naukom 
ostaje na tom svijetu prisutan do vijeka, pa u tom odnosu 
možemo samo reći: te su riječi upravljene nama, jer je svo- 
jom naukom Krist prisutan među nama! 


Pavao veli: »Radujte se uvijek! Bez prestanka molite! U 
svemu zahvaljujte. Jer to je za vas volja Božja u Kristu Isu- 
su« (1 Sol 5, 16—18). I nemojmo razumijeti ove riječi, kao da 
bismo trebali imati stalno molitvenik u ruci i vječno visjeti 
u Crkvi. Mi znamo, kada to treba! Ali molitva po sebi znači: 
biti stalno u vezi s Bogom, s njim razgovarati u svim oblicima 
svog života. Onda kada se nalazim u kući kod svog dnevnog 
posla, onda kada sam u uredu, onda kada sam u društvu svo- 
jih prijatelja, prijateljica i znanaca, moja povezanost s Bo- 
gom, moja molitva tim djelovanjem bit će upravo izvršena 
onako kako Bog traži, kada po svojoj savjesti možemo sebi 
reći: učinio sam ili učinila sam svoju dužnost bez sjenke zla, 
bez namjere na to da drugom naškodim, da drugoga omalo- 
važim, da sebe oholo izdignem; bez pomisli na to: neka se 
Bog ukloni da radim svoje, da se valjam u kaljuži grijeha. 
Da, kada svega toga ne bude u mom djelovanju, ja ću se na- 
laziti u vezi s Bogom, u razgovoru, u molitvi s Njim preko 
moga djelovanja. 

Sve provjeravajte u tom smislu! Nadodaje sv. Pavao: »Do- 
bro zadržite, svake se sjenke zla klonite! A sam Bog mira ne- 
ka vas posvema posveti, i duh vaš i duša i tijelo neka se bes- 

prijekornim savršenim sačuva za dolazak Gospodina našega. 
Isusa Krista« (1 Sol 5,20—23). 


Naša životna Ova prekrasna misao Pavlova hoće nam poka- 
primjena. zati da nam je zadaća o svemu dobro promisli- 
ti, ništa ne prikrivati, ništa prevarno dodavati, do kraja vidje- 
ti što je dobro i zlo i u čistoći srca dočekati 
Božje posvećenje, milosno gledati Boga i tako se su- 
živjeti u našem pravom, valjanom kršćanskom životu S do- 
laskom Boga u nas. To je smisao Isusove objave o blagoj vije- 
sti i radosti, koja proizlazi iz čistog susretaja čovjeka s Bo- 
gom. 

Bogoslužni nas advenat, došašće upravo hoće na to upozo- 
riti da ono što je po nauci Kristovoj lako spoznatljivo, prak- 
tički provedemo u svom životu. U svojoj iskrenosti, u mom 
nutarnjem svijetu savjesti potrebno mi je vidjeti sve krive 
životne poteze, ispraviti ih promjenom moga shvaćanja —a 
sredstvo za to mi je sveta ispovijed — i početi doživ- 
ljavati u toj iskrenosti i čistoći savjesti susret s Bogom, po- 
četi doživljavati moje unutarnje Bogoobjavljenje, moj životni 
Božić! 

Kršćanin sam, — pa? Razumijem li Krista ili ne razumi- 
jem?! 


ČETVRTA NEDJELJA DOŠAŠĆA 


Vječno prijestolje. Kad je Bog vidio dobru volju kralja Davi- 
da, volju koja se očitovala u tomu da sagradi hram Gospodinu, 
hram, u kojem će biti kovčeg zavjetni, Bog po proroku Na- 
tanu poručuje kralju: jer je sluga moj, kojemu sam učinio 
toliko dobra, shvatio smisao zahvalnosti, reci mu, da mi on 
ne treba graditi hrama, ali i poruči zbog njegove velikodušno- 
sti: »Gospodin će te učiniti velikim, Gospodin će ti podići 
dom. Tvoja će kuća i tvoje kraljevstvo trajati dovijeka preda 
mnom, tvoje će prijestolje čvrsto stajati za svag- 
da« (2 Sam 7, 11, 16). 

Ova je misao čitavim svojim sadržajem ostala velikim dije- 
lom sakrivena i mudrom Salamonu, sinu Davidovu, jer je ovaj 
mislio da će Bog preko njega ovjenčati slavu Izraela; i sa- 
gradio mu je divan hram. Ali misao Božja ostaje sakrivena, 
jer Bog misli doslovno na kuću i kraljevstvo koje će biti do- 
vijeka! 

Ta je Božja misao ostala sakrivena za Izabrani narod sta- 
rog Saveza, jer su previše mislili na zemaljsko kraljevstvo, 
na zemaljsku slavu, pa se sve do konca nisu mogli dovinuti 
do jasnog gledanja onoga, što Bog hoće reći, kad govori o 
kući, vladalačkoj i spasiteljskoj i koja ostaje dovijeka. 

Nisu oni pravo razabirali ono, što je sve do Pavlova vre- 
mena ostalo prešućeno, prekriveno u drevnim vremenima. Ni- 
su razabirali da će kroz Davidovo potomstvo doći na svijet Bog 
u osobi Isusa Krista, koji ostaje prema objavljenju Otajstva 
ipak tajnom, doklegod se nije pojavio i počeo otkrivati smi- 
sao pisca, smisao poruke Božje. Drevna vremena su samo na- 
slućivala misao o svom spasu, a sam Krist je otkrio sadržaj 
toga smisla. Pa ni sama njegova Majka Marija ne shvaća pra- 
vo, što se događa s njom, što Bog s njom hoće, kad joj po- 
ručuje, da će biti Majka Spasiteljeva. Na anđelovu riječ: »Evo, 
začet ćeš i roditi sina i nadjenut ćeš mu ime Isus. On će biti 
velik i zvat će se sin Svevišnjega. Njemu će Gospodin Bog 
dati prijestolje Davida, oca njegova i kraljevat će nad domom 
Jakovljevim u vijeke i njegovu kraljevstvu neće biti kraja« 
(Lk 1,31—33). 


Smisao vječnog Istom se tim riječima i Kristovim rođenjem 
prijestolja. i djelovanjem otkriva pravi smisao 
Božjih riječi, već rečenih preko proroka Natana kralju Davi- 
du. 

Zato smisao o izgradnji hrama — koji ga je doista Sala- 
mon i izgradio — samo je jedan dio Božje namisli i to onaj, 
koji se odnosi na izabrani narod starog Saveza, ali smisao 
toga hrama u izabranom narodu novog Saveza pokazuje sa- 
svim nešto drugo: ono što Krist naglasuje o živom hramu, 
Bogu koji u sebe ucjepljuje svojom milošću svakog čovjeka, 
koji se tome ne opire. 

Taj hram će biti dovijeka, i to upravo zato jer je potre- 
ban, doklegod je ljudi na zemlji, doklegod je onih, koji tre- 
baju svoje spasenje. Zato Krist dolazi, On ga osniva, On po- 
stavlja cijelu tu zgradu duhovnog hrama. On, Sin Božji, Riječ 
Božja, koja »je postala tijelom i prebivala među nama. I mi 
smo promatrali slavu njegovu, slavu, koja pripada jedinorođe- 
nomu od Oca, puna milosti i istine« (Iv 1,14). To je taj Spa- 
sitelj, koji je prema riječima sv. Ivana došao na svijet i čiju 
su slavu vidjeli oni, koji su mu bili suvremenici. No, taj je 
Očev Sin, Ivanove su riječi, Sin nebeskog Oca, Boga. 

Sveti Luka u svom evanđelju smatra potrebnim naglasiti, 
da je On onaj potomak Davidov, kojega je Bog obećao 
kralju Davidu i čije će kraljevstvo, čija će vlast ostati dovi- 
jeka (Lk 1, 27,33) u produžetku roda Jakovljeva sve do konca 


novog Saveza. 


Pavao tumači. = Kakva je to vlast, koju ima taj potomak Da- 
vidov, a koji je i Sin Božji? To je vlast, koja će se pokazati u 
davanju snage kod izgradnje toga Božjeg hrama, čiji smo mi 
dijelovi. Sv. je Pavao to označio riječima pišući svojim vjer- 
nim u Korintu: »Mi smo Božji suradnici, a vi ste Božja njiva, 
Božja građevina« (1 Kor 3,9). To će nam sv. Pavao i na dru- 
gom mjestu protumačiti govoreći o nama, koji smo tu vidljivi, 
ali koji vlašću Boga i suradnjom s Njim izgrađuju ovdje među 
nama vidljivima — kao što je to govorio svojim Korinćanima 
— Božju zgradu, Božji hram u nama. Ta će zgrada ostati i 
onda, kada nastupi raspadljivost ovoga tijela od koga smo 
sazdani; ostati zbog toga, jer će se u milosnom hramu Bož- 
jem — a to smo mi — ono raspadljivo promijeniti u neras- 
padljivo! 

Spasiteljev, Isusov boravak među nama i iza Njegovog 
uskrsnuća ima taj smisao vlasti, koja će održati svakog sljed- 
benika Kristova u suradnji s tom vlašću; koja će biti jaka, 
jer je vlast Božjeg potomka, Božjeg Sina u zemaljskom rodu 
kralja Davida preko Marije. 


Davidov potomak i Na ovu nas misao hoće potaći današnje 
naše spasenje. bogoslužje. Blizu smo Božića, koji nam 
predočuje povijesni Isusov dolazak, Isusovo rođenje u Betle- 
hemu. Ali ne samo zato, da se toga sjećamo s jednim miljem 
i ugodnošću nad raspjevanim nebom i zadivljenim zastirima 
Betlehema. Na to je potrebno misliti u predbožićno vrijeme, 
ali to nije sve, a niti je bitno. Bitno stoji u tome, da je takav. 
Krist došao na zemlju, da se rodio u Betlehemu zato da nam 
donese spasenje, i to svojim pozivom, da Ga slijedi- 
mo, da izgrađujemo hram neraspadljivosti i besmrtnosti vlaš- 
ću toga Božjeg i Davidovog potomka — Isusa! 

I ovdje bismo se mogli priupitati: da li smo i mi u tom 
smislu — koji je osnovan i bitan za svakog čovjeka — u ulozi 
betlehemskih pastira i radosti raspjevanog neba? Pastiri su 
ukrašeni jednostavnošću duše, koja može primiti veselu vijest 
zato, jer je otvorena, naravno iskrena i jer željno čeka ne- 

koga, koji će je utješiti u toj jednoličnosti života, ispunjena 
doživljenim manjkavostima. U ulozi neba, koje spoznaje da 
se Bog daje pozemljaru, koji teži za svijetlim, čistim sadrža- 
jem neba. 


U vremenu došašća — ovo nekoliko dana pred Božić — 
trebali bismo se ispitati, da li smo tako spremni dočekati 
Spasitelja, koji ima s nama veliku zamisao o svom hramu, u 
koji nas ugrađuje kao odgovarajući materijal. 


I pitali bismo se u vremenu došašća: jesam li, jesmo li do- 
ista dotjerali u svim dimenzijama svoga života za to, da bu- 
demo ugrađeni u hram Božjeg Sina, Spasitelja, 
koji dolazi na svijet da nas iskleše, očisti od svih manjkavosti, 
neuglađenosti i hrapavosti — a to u duhovnom smislu znači — 
da nas učini bezgrešnima i da nas tako ugradi u svoj spasi- 
teljski hram, u svoju građevinu, u svoju kuću, koja će tako 
čekati preobrazbu raspadljivosti u neraspadljivost, koju 
ovdje pripravljamo vlašću Božjeg Sina, a to je milost bez- 
grešnosti, čekajući potpuni i pravi susretaj s ljubavlju i bri- 
gom Boga-Spasitelja za naš konačni spas. 

BOŽICNO VRIJEME 


BOŽIĆ: ROĐENJE GOSPODNJE 
MISA BDJENJA 


Izaija i povi- Riječi proroka Izaije, koje smo čas prije sa- 
jesne okolnosti. = slušali, bile su upućene na znanje čitavom 
Izraelu. Istina, Izaija ih je govorio iz svoje povijesne zbilje, 
iz svoga vremena i događaja. 

Izaijino djelovanje je smješteno u vrijeme vladanja kralje- 
va Ozije, Joatana, Ahaza i Ezehije. Možda je najtragičnije vri- 
jeme za kralja Ahaza, koji je uslijed nastalih prilika tražio 
pomoć — i to vojničku pomoć — i zaštitu asirskoga kralja 
Teglatfalasara. Ovaj ga je pomogao uz određeni danak, ali 
ono što je bilo tragičnije stoji u tome, da je pod asirskim 
vazalstvom čitav Izrael pomalo ulazio u jedno odmetanje od 
pravoga Boga i doživljavao jednu tešku sudbinu poniženja, 
osamljenosti i opustošenosti. Nestalo je pouzdanja u Boga, 
progonilo se proroke, koji su bili učitelji naroda u svim teš- 
kim časovima, i u časovima zastranjenja. Zavladalo je idolo- 
poklonstvo i sujevjerje. Ahaz je kao vazal Asiraca uveo asir- 
sko bogoslužje. Hram nije više bio otvoren za potrebe pravo- 
vjernih Izraelaca. 


Zbog toga će Jeruzalem doživjeti svoje strahote, prorokuje 
Izaija. Ali kroz čitavu tu situaciju on govori o Mesiji, koji 
će doći i napokon osloboditi Izrael od svih zastra- 
njenja. 


Izaijin navještaj. Jeruzalem, to je gotovo personifikacija, po- 
osobljenje Izraela i zbog toga u svom proroštvu Izaija veli: 
Sve će nevaljalštine proći. Bit će kažnjene, ali ćeš ti Jeruza- 
leme ugledati pravednost, svoju svjetlost: »I puci će vidjeti 
tvoju pravednost i tvoju slavu svi kraljevi, prozvat ćete no- 
vim imenom, što će ga odrediti usta Gospodnja. U Gospod- 
njoj ćeš ruci biti kruna divna i kraljevski vijenac na dlanu 
Boga svoga« (Iz 62,2—3). Takav Jeruzalem neće biti u žalosti 

kao u vrijeme Izaijino, koje se može nazvati vjerskim pusto- 
šenjem u povijesti izabranog naroda. On će biti Božja milina 
i Bog će se radovati nad tim Jeruzalemom budućnosti, kao 
što se zaručnik raduje zaručnici, s kojom će ući u zajednički 
život radosti. 


Što će to zapravo biti s Jeruzalemom, s izabranim naro- 
dom prema riječima Izaijinim? Na što on smjera svojim pro- 
roštvom? 


... pokazuje Na ono, što nam sv. Matej u svom evanđelju 
evanđelje. nabraja sve od Abrahama do Josipa, kome je 
Bog na njemu svojstven način rekao i poručio: »Josipe, sine 
Davidov, ne boj se uzeti k sebi Mariju, ženu svoju. Što je u 
njoj začeto je doista od Duha Svetoga. Rodit će Sina, a ti ćeš 
mu dati ime Isus, jer će on spasiti narod svoj od grijeha 
njegovih. Sve se to dogodilo, što Gospodin reče po proroku 
Izaiji: Evo, Djevica će začeti i roditi sina i nadjenut će mu 
ime Emanuel — što znači: Bog s nama« (Mt 1,20—24). 

Taj Isus je dakle, prorokovana radost Jeruzale- 
ma ili bolje prorokovana radost Izraela, izabranog naroda. I 
to prije svega zato, što će on snagom svoje pojave i svojim 
poslanjem imati prvu zadaću da taj izraelski narod, koji je 
bio prožet svim nepodobštinama i grijesima u vrijeme kralja 
Ahaza — a to je vrijeme proroka Izaije — očisti od grijeha. 
Taj će Isus obasjati svoje suvremenike novim svijetlom Božjih 
radosti, koje će se očitovati baš u tome, što će sam Isus go- 
voriti, da je došao spasiti ljude, da je došao osvijetliti pravim 
božanskim svijetlom njih, svoje suvremenike. Svijetlom koje 
će im donijeti pravu radost, jer ta može biti samo u jedinstvu 
čovjeka s Bogom. 

Sasvim jasno, ili samo naslućujući ono što će donijeti 
Emanuel, Bog s nama, Izaija govori, prorokuje o toj 
radosti, otom veselju, koje će bitispojeno s 
dolaskom i rođenjem Isusa Krista. 


Prva Crkva I u prvoj Crkvi, u prvoj zajednici kršćana, 
i Isus. sljedbenik toga Isusa sv. Pavao, prema zabilje- 
ženim riječima u Djelima apostolskim, jasno govori o tom 
Isusu, rođenom iz potomstva Davidova. O Isusu kojega je pro- 
povijedao pustinjak — Ivan Krstitelj, ali koji je uza svu svoju 
veličinu Božjeg čovjeka samo rekao: nisam ja ono pravo svi- 
jetlo, »nisam onaj za koga me svi držite. Nego za mnom, evo, 

dolazi onaj, kome ja nisam dostojan odriješiti obuće na no- 
gama«. Pavao će u odnosu na tog Isusa reći prvoj kršćanskoj 
općini u Pisidijskoj Antiohiji: »Ljudi, braćo, sinovi roda Abra- 


hamova i koji se među vama boje Boga, nama je poslana 


riječ ovoga spasenja« (Dj 13, 25—26). 


Rođenje Sjećajući se Isusova dolaska na svijet, Njegova 
Isusovo i mi. rođenja, braćo i sestre, sjetimo se ovih riječi 
sv. Pavla: nama je poslana riječ ovoga spasenja. Riječ je to 
Kristova, riječ je to onoga Isusa, čije rođenje slavimo već 
danas. Slavimo, ali budimo kršćanski otvoreni: ne slavimo 
rođenje Isusovo samo na izvanjski način, sjećajući se toga da 
se Isus rodio prije mnogo godina, već proslavimo Isusovo ro- 
đenje onim, što nam je On svojom riječju najviše pokazao. 
Proslavimo Ga kršćanskim gledanjem, koje je On pokazao 
svojim dolaskom na svijet, svojom žrtvom tim povezanom i 
svojim nastojanjem da bi svaki od nas uvidio, kako ga Bog 
ljubi i kako je zbog toga poslao svoga J edinorođenca. 

Samo tako: u ljubavi, u povezanosti s Bogom, u bezgreš- 
nosti možemo dokučiti ono pravo svijetlo, onu pravu radost 
povezanu s tim svijetlom — Isusom, koji je došao da nam 
pruži ruku, kojom će nas privesti u čistoći i nesebičnosti na- 
šeg života u pravi susretaj s Bogom, s Njegovim nebeskim 
Ocem. 

Tako shvatimo i mi u novom Jeruzalemu, u Crkvi, koja 
nam to hoće staviti pred oči, tu pravu svjetlost, tu 
pravu radost, o kojoj je prorokovao Izaija; da, tako 
shvatimo toga Emanuela, Boga s nama. 

Neka nas dječak Isus, kojega u Božićnoj noći očekujemo 
u slikovitim oblicima Njegova rođenja, svojom milošću vodi 
da bismo se mi u Njemu rodili, da bismo se Njegovim pri- 
mjerom preporodili za ljude kršćane koje će zahvatiti Isusov 
primjer predanja i ljubavi prema nama, pa da se svojim pri- 
mjerom života nesebično ljubimo među sobom opraštajući 
svome bližnjemu onako kako je Isus oprostio svima onima 
koji su otvorena srca dolazili k Njemu tražeći ono zbog čega 
je On i došao na svijet: oproštenje i vlastito posvećenje. To 
neka nam dade Božić, to neka Isus učini od nas koji mu pri- 
stupamo otvorena srca. | 

BOŽIĆ: ROĐENJE GOSPODNJE 
MISA POLNOCĆKA 


Misao Izaije i U svom osvjetljenju za prorokovanje, za pro- 
evanđelja. ricanje budućnosti — u osvjetljenju primlje- 
nom od Boga — govori nam Izaija, gledajući povijesnu tra- 
gediju izabranog naroda starog Saveza. Gledajući sve teškoće 
govori o radosti, o veselju, o svijetlu i to upravo zato, »jer, 
dijete nam se rodilo, Sin nam je darovan. Na njegovim je ra- 
menima vlast, i nazvan je imenom: »savjetnik čudesni, Bog 
silni, . . . knez mira« (1z 9,5). Tako je govorio Izaija proviđen 
Božjim osvjetljenjem 700 godina prije one zbilje, koju nam 
Opisuje sv. Luka u svom evanđelju: »I dok su bili ondje — 
u Betlehemu — navršilo joj se vrijeme da rodi. I porodi sina 
svoga prvorođenca, povi ga i položi u jasle, jer za njih ne bi- 
jaše mjesta u svratištu . .. « Ova činjenica koju navodi sv. 
Luka bila je popraćena prisustvom anđela, koji je govorio 
savjestima pastira: »Ne bojte se. Evo javljam vam blagu vijest, 
veliku radost za sav narod. Danas vam se u gradu Davidovu 
rodio Spasitelj, Krist, Gospodin« (Lk 2, 10—11). 


Božja namjera. Rodio se onaj koji je darovan od Boga ljudi- 
ma, rodio se Božji Sin, koji je rođenjem postao čovjekom. 
U tom se rođenju očitovala Božja ljubav da potvrdi ono, što 
vidimo na stranicama Biblije, sv. Pisma: da u svakoj ljud- 
skoj situaciji možemo prepoznati Božju poduzetnost, Božju 
darežljivost. Bog se brine za čovjeka, za njegov tjelesni život 
kojega je jednako tako darovao. No Bog je u svojoj darežlji- 
vosti htio spasiti čovjeka kroz čitavu njegovu ljudsku sudbi- 
nu i zato je poslao svoj ponajbolji dar — svoga Sina. 

Sve ono što je Bog davao čovjeku ili bolje izabranom na- 
rodu starog Saveza bilo je kratkotrajno, kao što je na kraju 
krajeva kratkotrajan prema novom Savezu i sam stari Sa- 
vez. No, dar kojega Bog daje kao novi Savez ostaje trajno u 
tom Savezu: njegov Sin, Božje dijete. Isus rođen u Betlehe- 
mu. Isus koji će nas svojim životom i smrću otkupiti. 

Malo je teško spominjati, uz ovo milje Božićnih osjećaja, 
svu težinu Isusova života, Njegov životni put i tragediju, kroz 
koju donosi i otkriva potpuno svoje blago darežljivosti. Da 
lo nam može biti «nalo neobično, no sveto nam bogoslužje 
hoće baš to dovesti pred oči i zato nam u poslanici sv. Pavao 

govori o toj potpunosti dolaska Isusa na svijet, govori nam 
o tom dolasku u cjelovitosti Božje darežljivosti, koja stoji u 
tome da se svi ljudi spase. 


Pavao to tumači. »Očitovala se Božja ljubav, spasitelji- 
ca svih ljudi« (2 Tit 2,11). U tom očitovanju, koje je 
pokazano u sjećanju malenoga Djeteta-Boga, koji nam hoće i 
u dolasku među nas pokazati da nam želi biti sličan i koji će 
u svojoj nakani u svom poslanju govoriti kao čovjek, kao je- 
dan od nas. A sve to zato da nas može tako približiti onome 
što on nosi u dubini svoga bića, a to je jednakost s Bogom 
Ocem. Da, to je Njegov zadatak i tome nas hoće dovesti u 
svom nastojanju oko našeg spasenja: k Bogu. Zbog toga sv. 
Pavao nastavlja u svom pisanju dragom učeniku i prijatelju 
Titu, da bi on razumio namjeru Božje darežljivosti, a da bi 
i to drugima prenio. Ta nas je Božja ljubav, darežljivost i 
spasiteljica odgojila da se odreknemo bezbožnosti i svjetov- 
nih požuda te razumno, pravedno i pobožno živimo u sadaš- 
njem svijetu, i iščekujući blaženu nadu i očitovanje slave 
velikoga Boga i velikog Spasitelja Isusa Krista, koji je sebe 
dao za nas (Tit 2,11—13). 


Tajna Božića. U tom stoji smisao Božje darežljivosti očitova- 
ne na tako drag način, kao što nam to prikazuje tajna, miste- 
rij Božića. Misterij Božića razvija se u tajnu Isusova života i 
predanja zato, da u Njemu nađemo, pronađemo sebe kao i 
one koji će se odazivati Isusovu pozivu. Možda bi nad 
tajnom Božića mogle biti upravljene one riječi, koje je sam 
Isus uputio ženi Samarijanki na Jakobovu zdencu: »Kad bi 
ti znala Božji dar i onoga koji ti govori: Daj mi da se na- 
pijem! — ti bi ga zamolila i on bi ti dao vodu živu«. 

A kad je ona nastavljala pitanjima o Mesiji, o Spasitelju, 
Isus joj reče: »Ja sam koji s tobom govorim« (Iv 4, 10, 26). 
Da, Isus rođen u Betlehemu, čijeg se rođenja danas sjećamo, 
je taj Mesija, taj Spasitelj — ne samo žene Samarjanke — 
nego svih žena i svih ljudi. 


Praktično To bi za nas morala biti najpoučnija činjenica 
razmišljanje. nad betlehemskim jaslicama. To bi za nas mo- 
rala biti najočitija pouka našeg spasenja, ko- 
ja stoji u tome, da je Bog poslao svoga Sina među nas kao 
svoj dar, čijom zaslugom proizlazi naše spasenje i to spasenje 
gledajući za čitavu ljudsku sudbinu, na čitav ljudski život. 

Zato nam je darovan Isus, Božji Sin, Božje Dijete. Potpu- 
ni će smisao Božića ili susretaja s tim darom biti za nas 
samo onda, ako budemo znali svome Isusu odgovoriti i živo- 
tom, na koji nas poziva, upravo zato da se Njegova darežlji- 
vost, da se Njegova ljubav može potpuno zrcaliti, vidjeti u 
nama. A to će biti onda, kada mu se budemo odazvali na 
poziv. 

Ovo maleno Dijete, kad je progovorilo, kad je reklo, da 
nam je poslano za Spasitelja i Učitelja, tražilo je od nas da 
se odreknemo bezbožnosti i svjetovnih požuda, — govori nam 
sv. Pavao. 

Da li bismo naš život u našem svijetu i u našem vremenu 
mogli vidjeti tako u svom ispitu savjesti, da bismo rekli: ni- 
kad nisam pokazivao niti govorio da bih volio proći kroz 
Život bez Boga, a to upravo znači bezbožno. Jesam li tako 
nastupao da je moj bližnji mogao u susretaju sa mnom osje- 
titi: ovaj je vezan na neku višu stvarnost, ovaj vjeruje u 
Boga, u Njega se pouzdaje i očito je da nije povezano sapet 
svjetovnim požudama, koje mu ne dozvoljavaju vidjeti i no- 
siti Boga u svojoj nutrini, 

Bismo li nad betlehemskim jaslicama mogli odgovoriti s 
radošću i iskrena srca svome Isusu: živjeli smo po Tvojoj 


poruci Isuse: razumno, pravedno i pobožno i to u ovom na- 


šem svijetu, u kojem baš nećemo susretati mnogo od svega 
toga sadržanog u Tvojoj poruci? Ili bismo li pred betlehem- 
skim Djetetom morali reći da smo u ovom našem svijetu bili 
sapeti više njegovim vezama nego Isusovom porukom razum- 
nosti, pravednosti i pobožnosti? 

Da li bismo s betlehemskim Djetetom mogli iskreno reći: 
u Tebi sam, Isuse, vjerom i nadom imao snage gledati u ono, 
što si pripravio svima vama, da budemo Tvoj čisti izabrani 
narod, koji će poučen Tvojom porukom tražiti Tebe, koji nam 
govoriš da moramo revnovati oko dobrih djela, jer ćemo pre- 
ko njih i s njima biti sjedinjeni s Tobom, koji si nam Očev 
dar otkupljenja i oslobođenja? Ili bismo li svome Spasitelju 
trebali reći sasvim iskreno: koliko je mojih djela bilo nešto 
posve drugo nego tražiš Ti, betlehemski Učitelju? 

Ne bismo li tada nad tajnom Božića, nad darom Božjim, 
nad lsusom dječakom mogli reći: znamo tvoju učiteljsku 
evanđeosku poruku, pa nam Ti, Bože, betlehemski Isuse, po- 
mozi da u svojoj iskrenosti idemo putovima, koje si nam Ti 

pokazao, zaslužio; putevima usvojenog spasenja preko naših 
dobrih djela, našeg valjanog života prožeta ljubavlju prema 
našim bližnjima u obitelji, prema našim prijateljima i znan- 
cima, prema našim neprijateljima, jer Ti nas učiš, da su i 
oni naši bližnji. 

To je evanđeoska poruka Božjeg dara: ... darujte se, kao 
što se darovao Bog. 


MISA ZORNICA 


Novi »Jeruzalem« Kroz svoju suvremenost, koja nije bila ni- 
kod Izaije. malo ružičasta, Izaija prorok govori o ja- 
dima, koji su zbog grijeha zatekli izabrani narod. No onda 
govori tome narodu, koji će doživjeti obraćenje zbog 
Božjeg milosrđa u jednom viđenju, u kojem je poj- 
mom »Jeruzalema«, pojmom Sionske kćeri ocrtao svu radost 
upravo zato, jer će se u Jeruzalemu pokazati sva milina Bož- 
jeg milosrđa, vrhunac Božjeg opraštanja, koji će se odatle 
jednostavno razliti po svim krajevima zemlje. 


...u Evanđelju. Početno svijetlo toga Jeruzalemskog sjaja 
obznanilo se u Betlehemu i sv. Luka nam ga ocrtava riječi- 
ma: »... pastiri stanu poticati jedni druge: Hajdemo dakle 
do Betlehema. Pogledajmo, što se to dogodilo, događaj koji 
nam obznani Gospodin. I pohitješe te pronađoše Mariju, Jo- 
sipa i Novorođenče gdje leži u jaslama. Pošto sve pogledaše, 
ispripovjedaše što im bijaše rečeno o tom djetetu. A svi koji 
to čuše divili su se tome što su im pripovijedali pastiri« 
(Lk 22, 13—16). 

To — rođenje Božjeg Sina — početak je slave, koju će 
Bog pokazati u Jeruzalemu; pokazati izabranom narodu, ko- 
jemu Bog dolazi u sredinu na poseban način, na način male- 
nog Djeteta, a zato, da može bolje uvjeriti čovjeka da ga ljubi 
i da će mu dati oproštenje. To je smisao Isusova rođenja. 
I ako bismo promatrali Božjeg Sina samo u okviru betlehem- 
ske štalice i jaslica, skoro ništa ne bismo mogli vidjeti i ra- 
zumjeti. Čitav izvještaj o tome, kako nam to opisuje sv. Luka, 
ima svoje potpuno značenje, kad promatramo Isusovo posla- 
nje u cjelini — zbilji koja se odigrala kroz čitav Njegov ži- 
Vot, čiji je smisao bio: otkupljenje čovjeka ili kako to nagla- 
šuje Izaija prorok: otkupljenje Jeruzalema i u tom doživljena 

slava Sionske kćeri, kojom prorok predočuje izabrani narod: 
»recite kćeri Sionskoj, evo dolazi tvoj Spasitelj« da prozove 
one, koji će ga slijediti, »svetim narodom, otkupljenicima 
Gospodnjim« (Iz 62, 11—12). 


Pavlova pouka. Ove misli proroka Izaije protumačio je sv. 
Pavao apostol u pismu svome dragom učeniku Titu: »Kad 
se očitovala dobrostivosti čovjekoljublje Spa 
sitelja našega, Boga, on nas spasi, ne po djelima što ih 
u pravednosti mi učinismo, nego prema svome milosrđu: ku- 
pelju novoga rođenja i obnovljenja po Duhu Svetom, koga 
bogato izli na nas po Isusu Kristu Spasitelju našemu, da 
opravdani njegovom milošću budemo po nadi baštinici vječ- 
noga života« (Tit 3,4—7). 

Pavao je već dobro poznavao nauku Onoga, koji se rodio 
u Betlehemu, ali čije rođenje ima svoj smisao u punini Nje- 
gova naučavanja. A Kristovo naučavanje nas upozorava na to, 
da spoznamo da je svojim milosrđem došao spasiti čovjeka 
od grijeha, jer je to od vijeka bilo u naumu Božjem. Zato 
Njegovo rođenje u Betlehemu ima u tom silno značenje, jer 
je htio biti jednak onima, koje je došao otkupiti, koje je do- 
šao uvesti u svoje kraljevstvo, koje se ne može svesti ni na 
kakvu ljudsku vlast i uređenje, već na Božje stanje milosrđa 
i ljubavi. S tim je Isus pristupao ljudima, kada ih je htio 
dovesti u svoje kraljevstvo sreće. 


Pravi sadržaj slave. Nije Kristov nastup bio sa sjajem i moću 
u vanjskom, zemaljskom, vremenskom smislu. Ono što su 
proroci govorili bila je izvorna Božja riječ, ali su tokom po- 
vijesti ljudska gledanja — a to se osobito odnosi na stari 
izabrani narod — poprimila kod Židova njihovo zemaljsko 
gledanje. Zbog toga i nisu mogli razumjeti riječi proroka. 
Krist je doista došao u slavi, ali ta slava nije pokazana u 
cjelini u Betlehemu, već u Jeruzalemu, u kome je Krist svoje 
milosrđe pokazao do kraja. Pokazao ga u času, kad je Nje- 
govo betlehemsko rođenje urodilo sjajem Njegove potpune 
dobrote, milosrđa i ljubavi, a to je bilo baš u sjaju Kristova 
predanja svega onoga, što je zemaljsko, zato da se postigne 
ono nebesko, ono Božje. Svoj je ljudski rođeni život u Betle- 
hemu predao za ljude u času otkupljenja na jeruzalemskoj 
uzvisini Kalvarije zato, da sam preporođen svojim uskrsnu- 
ćem u Duhu može preporađati u tom istom Duhu, u Božjem 

duhu, ljude, one koji će Ga nasljedovati i tako ulaziti u Nje- 
govu slavu, a njoj je temelj milosrđe i oproštenje stečeno 
predanjem Isusova života. 


Apostoli su razumjeli, u onom povijesnom razdoblju, kao 
i oni koji su nasljedovali Isusovu nauku i koji su u ime 1su- 
sovo bili sakupljeni, da se Isusovom misli riječ »izabrani na- 
rod« ima odnositi na one koji će prihvatiti radosnu 
vijest Isusova otkupljenja, Isusova spasenja, po- 
kazana u Njegovom početku: u betlehemskom dječaku Isusu. 


Sv. Luka navodi baš u tom smislu misao: »Svaki će čovjek 
vidjeti spasenje Božje« (Lk 3,6). Vidjet će svaki čovjek do- 
met Isusova rođenja u tom smislu, što će Isus postavši čo- 
vjekom svakom od ljudi pripraviti mogućnost, da upozna 
Božju dobrotu očitovanu u Isusovu rođenju i spasenju, oslo- 
bođenju od grijeha. 


Naš zadatak. Božić, dan Isusova rođenja, dan Isusova tjele- 
snog prikazivanja i dolaska među ljude, trebao bi u nama 
kršćanima probuditi život, kojim ćemo pokazati da smo spo- 
znali razlog Isusova dolaska među nas. I to pokazati u jed- 
nom veselju, ne vanjštine i površnosti, već dubokog kršćan- 
skog shvaćanja, u kojem bi Isus htio vidjeti da smo spre m- 
ni za Boga i bližnjega nasljedovati Njega. To 
veselje Isus od nas očekuje. I to ćemo sasvim sigurno moći 
pokazati, kad budemo u svojoj velikodušnosti pristupali 
svom životu zemlje kao onom, koji nas ima dovesti životu 
neba, životu Boga. 

A taj život, braćo, može biti u čistoj savjesti, u bezgreš- 
nosti, kojom se približujemo Bogu, kojom i jedino možemo 
pristupiti Bogu. 

U vremenu priprave za Božić govorili smo o obraćenju 
čitavog našeg života Bogu. Ako to dobro shvatimo, onda nam 
svi oni načini, koje Crkva od nas traži za sačuvanje naše bez- 
grešnosti, postaju samo načini i djelovi onog punog sadržaja: 
obraćenja. 

Neka u nama blagdan Božića potakne nasljedovanjem Isu- 
sova milosrđa i čovjekoljublja to da pokažemo našu priprav- 
nost da se dademo Bogu u bezgrešnosti. Ta je sadržana u dje- 
lovanju i ostvarivanju dobra, bilo u odnosu na Boga bilo u 
odnosu na ljude, na naše bljižnje. 


Tako shvatimo Božić! 

DANJA MISA 


Spasitelj — radost. Čitavo nas je vrijeme bogoslužnog došaš- 
ća pripravljalo na dolazak Spasitelja. Danas nam bogoslužni 
obrasci govore o tom Spasitelju. Da, danas! Time ho- 
ćemo reći: ne samo da je danas Božić — dan rođenja Krista 
— Spasitelja već i to da nas Božić upozorava svetim bogo- 
služjem da je misao o Spasitelju suvremena i u našem mo- 
dernom svijetu, u našem sadašnjem vremenu. Misao o Spa- 
sitelju nije nikakvo ishitrenje za neki period vremena, već 
je to činjenica, koju Bog gleda promatrajući naše životne pu- 
teve. Onaj Bog, koji je čovjeka stvorio sebi sličnim i kojega 
hoće uvesti u čitavu zbilju ljudskog poziva, a taj poziv stoji 
upravo u tome, da Bog želi čovjeku dati sebe, dati svoju lju- 
bav. U tom smislu je blagdan Božića, koji nas podsjeća na 
rođenje Krista-Spasitelja i te koliko suvremen, moderan, naš! 
Zar ne osjećamo, kako je malo ljubavi?! 

Zbog toga je Izaija prorok zanosno navješćivao spasenje i 
Spasitelja suvremenim riječima njegova i našeg vremena: ka- 
ko je drag glasonoša »radosti koji navješćuje mir, oglašuje 
sreću, navješćuje spasenje« ito tako »da svi kra- 
ljevi zemlje vide spasenje Boga našega!« (Iz 52, 7, 10). 

Na to spasenje je upozoravao Izaija i drugi proroci sna- 
gom božanskog prosvjetljenja. Oni su primili nešto od ono- 
ga, što se zbiva u dinamizmu, u pokretljivosti Božje ljubavi 
tako, da su mogli spoznati barem donekle smisao i sadržaj 
Ivanovih evanđeoskih riječi: Božja Riječ, a to u biblijskom 
smislu znači Božji Sin, dođe na svijet! I to zato da obasja 
svakog čovjeka, da u tom svijetu, koji se nalazi u tami gri- 
jeha, u tami svojih vlastitih zastranjenja — u pomanjkanju 
ljubavi i ljudskih osjećaja, Krist pokaže pravi smisao života. 
I zbog toga je ta Riječ, Božji Sin, odvijeka rođen u trojstve- 
noj ljubavi Boga, odvijeka se odlučio roditi kao čovjek zato, 
da nam u našoj životnoj situaciji bude bliz, da nam može na 
naš način pokazati Božju ljubav, koja želi čovjeku dati da- 
leko više nego on može shvatiti. 


Zbog toga Ivan u svom Evanđelju i veli: 
Krist je svijetlo istinito, koje je došlo na 
ovaj svijet da prosvijetli svakog čovjeka . . . došao je na svi- 
jet među svoje ... među ljude .. . mnogi ga od njih, od 
ljudi ne primiše, ali koji ga primiše dade im da postanu djeca 
Božja. 


Spasitelj je svijetlo. 

U tom je misija, poslanje Spasitelja, da nas svo- 
jim rođenjem, svojom naukom prosvijetli da ono — daleko 
više nego možemo shvatiti — stoji u tome, jest to, što nas 
Bog učini svojom djecom. 

Bog kojega nitko nije mogao vidjeti, kojega je čovjek 
mogao samo osjetiti i spoznati kao nešto potrebno i nužno, 
da bi čovjek svoju ograničenost, nedostatnost i manjkavost 
mogao protumačiti, taj Bog nam je obznanjen po njegovu 
Sinu, koji je došao u prvoj Božičnoj noći, koji se rodio kao 
imi, za nas i zbog nas. 

Taj nam je Bog progovorio po svom Sinu. Sv. Pavao nam 
naglasuje svoju misao obrazlažući teologiju, bogoslovlje Boži- 
ća: »Više puta i na više načina Bog je govorio našim precima 
po prorocima, konačno u ove dane progovori nam po Sinu... « 
(Heb 1, 1—2). 


On nas poučava. Što nam je Sin Božji progovorio? 

Progovorio je, da je odsjaj slave i otisak njegova, Božjega 
bića! Progovorio nam je, da je došao ljude očistiti od grijeha 
i da ih je očistio svojim rođenjem i svim podnesenim na 
ovom svijetu. A onda je otišao u slavu Očevu, u kojoj je moć- 
niji od svih bića, jer nikome, pa ni od anđela, nije rekao Bog: 
»Ti si sin moj, danas te rodih« (Heb 1,5). To je rekao samo 
betlehemskom dječaku Isusu, kojega je rodila Marija Djevica. 
Njemu reče to zato, jer je vjekovječni Sin Božji u slavi troj- 
stvenog života, u svojoj ljubavi, htio postavi čovjek. I koji je 
rodivši se u Betlehemu, živeći u krugu svoje Majke i hrani- 
telja sv. Josipa odrastao, iskusio ljudski život u svim nje- 
govim odnosima osim u grijehu. Njega je Bog otac svojom 
ljubavlju prema čovjeku pustio na križ. Njemu je iza Uskrs- 
nuća dao svu vlast nad ljudskim srcima, slobodnim i u tom 
smislu zaslužnim da postanu djeca Božja. Njemu je 
iza Uskrsnuća obećao uvođenje u slavu. Sv. Pavao nam go- 
vori: »A kad opet uvede Prvorođenca u svijet, reći će: Nek 
pred njim nice padnu svi poslanici Božji« (Heb 1, 6). 

To je Krist Spasitelj — maleno dijete, rođeno u božićnoj 
noći; to je Krist Spasitelj, koji je svoju žrtvu i ljubav donio 
čovjeku da ga približi bezgrešna Bogu. To je Krist Spasitelj, 
koji u slavi uksrsnuća svakoga od nas čeka, naš Božić, naš 
susretaj s Bogom. 

Shvaćamo li Ga Da li smo na liturgijski, bogoslužni Božić do- 
voljno sposobni da svome Isusu reknemo da smo shvatili Nje- 
govu ljubav, koja nam se daruje? Da li smo sposobni da mu 
doreknemo da i ne može biti prave ljubavi, ako se ne oda- 
zivamo: Onome, koji nas ljubi: Njemu ne samo rođenom kao 
malenom dijetetu već Njemu, koji nas poučava, da Ga sli- 
jedimo u darivanju te ljubavi svima onima, koji su 
dobre volje? 


I pitajmo se, da li bismo danas, na ovaj obiteljski blag- 
dan kada se sjećamo rođenja Sina Božjega, mogli obradovati 
svoga Isusa time, što bismo mu našim obiteljskim zajednica- 
ma mogli pokazati našu dobru volju ostvarenu u ljubavi jed- 
nih prema drugima? 

Da li bismo svoga Isusa mogli obradovati u obiteljima ti- 
me, što On vidi, da se vaša djeca u obitelji primaju rado, jer 
ih Bog daje, jer su ona braća i sestre Kristovi upravo zbog 
toga, što će ih Bog uvesti u svoju zajednicu nadnaravne obi- 
telji Božjeg naroda? 

Da li smo pokazali dovoljno strpljivosti i u onim časovi- 
ma, kada je u obitelji bilo ponešto teško? Možemo li tu pred 
Božjom Majkom, Marijom reći u svojoj savjesti: djelovala 
sam ili djelovao sam u tim časovima sa svojom djecom, kao 
i ti u Betlehemu: strpljivo i u okviru Božje ljubavi? 

Da li bismo na Božić mogli reći svome Isusu: mi, djeca, 
poštivali smo svoje roditelje i cijenili njihovu brigu, kao što 
je to i Isus pokazao u svojim kasnijim godinama prema svo- 
jim zemaljskim roditeljima sjećajući se svega njihova truda 
oko toga, da On može poodrasti i donijeti ljubav svim lju- 
dima? Da, morali bismo na Božić odgovoriti svome Isusu, da 
li je naš život u svim našim odnosima takav, da s Njim če- 
kamo onaj konačni Božić, ono posljednje vrijeme, koje će se 
pretvoriti u radost vječnosti, gdje ćemo Isusa gledati ne sa- 
mo u milju djetinjeg Božića, već i u ozbiljnosti čitavog svog 
životnog puta, koji nas vodi ususret proslavljenom Isusu, usu- 
sret Isusu, koji će nas dovesti u radost svoga nebeskog Oca? 

Napravimo iskreno i nesebično ovaj ispit savjesti pred dje- 
čakom-Bogom, kojega nam prikazuje misterij betlehemske 
štalice! 

NEDJELJA U OSMINI BOŽIĆA: 
SVETA OBITELJ ISUSA, MARIJE I JOSIPA 


Isus u obitelji. Sasvim se naravno uz blagdan Božića ukla- 
pa blagdan i svetkovanje Svete obitelji. Isus je svojim rođe- 
njem ušao u krug obiteljske zajednice. Pred židovskim zako- 
nom On je imao svoje naravno opravdanje za život u obitelj- 
skom krugu. On, Božji Sin, koji nam se u tajni Božića daruje, 
ima svoju naravnu Majku — Mariju Djevicu. Ona Ga je ro- 
dila i naravno stavila u krug svoje obitelji, kojoj je sv. Josip 
glavar i brižni hranitelj. 

Bogoslužna nam čitanja u današnjem svetkovanju predo- 
čuju smisao i sadržaj obiteljski h odnosa: Otac i 
majka imaju pravo na svoju djecu. Djeca su poštivanjem svo- 
jih roditelja oni, koji će unositi u svoj obiteljski krug radost 
dobra, a time zasluživati i oproštenje grijeha. U takvo narav- 
no gledanje obiteljskog života, kako nam u prvom bogosluž- 
nom čitanju govori pisac knjige prozvane Sirahovom, ulazi 
Isus Krist. 

Rekosmo da je Isus došao na svijet rođenjem, kao što do- 
lazi i svaki drugi čovjek. On je prema tome imao kao i svaki 
drugi čovjek obveze prema svojim roditeljima u nazaretskoj 
obitelji. On je Božji Sin koji je došao u naravni obiteljski 
krug i svima je htio pokazati da je izvrsno shvatio riječi: 
»Tko časti oca svojeg, dugo će živjeti; tko čini radost majci 
svojoj taj sluša Gospodina« (Sir 3, 6). Isus nije nimalo uz- 
micao pred poštovanjem, čašćenjem i poslušnošću svojim ro- 
diteljima nazaretske obitelji: Mariji i hranitelju sv. Josipu. 
Bio je i čovjek. Nastojao se ljudski ponašati prema svojim 
roditeljima. Bio je dijete, koje je u svom naravnom rastu 
primilo mnogo dobra od svojih roditelja i zato im je davao 
potpuno priznanje, poštivanje i čast. 


Isus čovjek i Bog. No u Svetoj obitelji odgajao se čovjek, 
koji je u sebi nosio božansku snagu. Odgajao se čovjek, koji 
je jednom osobom bio i Bog. Sasvim je jasno da Isus kao Bog 
nije pokazivao nikakve težnje, iako je veći i od Marije i Josi- 
pa, za čašću koja bi se u obiteljskoj nazaretskoj zajednici tre- 
bala Njemu pridavati. Ne, sve je to bilo daleko od Njega. 

No ipak nas slučaj, koji donosi Evanđelje može potaći na 
razmišljanje: Marija, Njegova majka opazivši da nema Isusa 
na povratku iz Jeruzalema vrati se s Josipom natrag u grad 

i nađe Isusa u hramu, gdje je raspravljao s učiteljima zakona 
i reče mu: »Dijete, što nam to učini? Evo tvoj otac i ja žalo- 
sni smo te tražili«. On im odvrati: »Zašto ste me tražili? Zar 
nijeste znali, da ja moram biti u kući svojega Oca? Ali oni 
ne razumiješe, što im on s tim htjede reći (Lk, 2, 48—49). 

Da, taj nas slučaj mora potaći na razmišljanje. 
Ponajprije zbog toga, jer je Isus htio time nešto naglasiti; 
drugo opet, jer su Marija i Josip ostali u nedorečenim Isuso- 
vim mislima kao smeteni. Nije im bilo sve posve jasno. 


Tako je bilo u taj čas susretaja u hramu, ali ne kasnije. 
Isus je svojom naukom omogućio spoznati sadržaj Njegova 
sinovstva, Njegova djetinjstva — da tako kažemo — i u od- 
nosu na svoga nebeskog Oca. Time nije htio kazati da ono, 
što je u zemaljskoj obitelji nazaretske sredine primio od svo- 
je Majke i hranitelja Josipa, nema vrijednosti. Ne! On im je 
bio dobar i poslušan (Lk 2, 50). Isus je odgovorom blaženoj 
Djevici i Majci htio samo naglasiti ono, što oni — Josip i Ma- 
rija — nisu do kraja shvatili, a to je Njegovo Božje Sinovstvo. 
Njegov božanski odnos prema Ocu, u koji bi božanski odnos 
htio staviti sve ljude. To je tajna Isusova obitelj- 
skog života, to je tajna Njegova poslanja na svijet. Isus 
je htio zemaljskom obitelji, zemaljskim svojim sinovstvom i 
djetinjstvom pokazati dublje značenje, dublji odnos čovjeka, 
koji je dijete svojih roditelja, ali i dijete Boga. Htio je po- 
kazati kako smo svi mi djeca svojih naravnih roditelja, ali 
kako su svi ljudi i djeca Božja. Svojim odgovorom Majci: 
»Zar niste znali da mi treba biti u kući mojega Oca?« — Isus 
naglasuje to djetinjstvo prema Bogu. 


Vjera — temelj Božjeg Ova misao nije neopažena kod starog 
djetinstva. Izraela, kod starog izabranog naroda. 
Čak što više ona je jasno naglašena: Potomstvo Abrahama, 
koji je prvi sklopio Savez s Bogom u svojoj vjeri nije potom- 
stvo Božje samo zato, jer su naravni pripadnici Izraela, bu- 
dući da proizlaze krvnom lozom od Abrahama. Ne, to nije do- 
voljno da bi oni bili Božji sinovi, Božja djeca. Prorok Izaija 
za Izraelce naglasuje da je potrebno slušati i u poslušnosti 
Gospodinu težiti za spasenjem: »Poslušajte me, koji težite 
za spasenjem, koji tražite Gospodina. Pogledajte stijenu iz 
koje ste isječeni, bunarsku jamu iz koje ste iskopani« (Iz 51, 
1—2). Te misli u svom razvoju pripravljaju stanje, u kojem 
ćemo vidjeti biblijskim putem, kako se očinstvo Abrahama i 

velikih predaka starog Izraela ostvaruje po vjeri. Apostol na- 
roda sv. Pavao piše: »Spoznajte, dakle, da su oni Abrahamovi 
sinovi, koji su od vjere. A jer je Pismo predvidjelo, da Bog 
po vjeri opravdava neznabošce, unaprijed navijesti Abraha- 
mu: U tebi će se blagosloviti svi narodi« (Gal 3, 8). 

Vjera je dakle u Isusa ono, što nas s Njim povezuje kao 
Sinom Božjim; vjera je ono, što nas tako privezuje uz Boga 
kao djecu Božju. 

U evanđelju današnjeg bogoslužja moramo prepoznati mi- 
sao Isusovu, koja nam govori, da mu treba biti u kući Njego- 
vog Oca, čijom nas djecom Krist svojom milošću učini. 


Misao sv. Pavla i mi. U tom nam svijetlu postaju jasne misli 
sv. Pavla, koji hoće u vjeri naš obiteljski, ljudski život učiniti 
životom u Bogu, životom prožetim Božjom milošću, jer nas 
sve upravlja ne samo na naravni odnos obiteljskog života već 
na nadnaravni, milosni, Božji temelj! Jasna je njegova misao: 
»I sve štogod riječju ili djelom činite, sve činite u imenu Go- 
spodina Isusa, zahvaljujući Bogu Ocu po njemu. žene po- 
koravajte se muževima, kako priliči u Gospodinu! Muževi lju- 
bite žene i ne budite osorni prema njima. Djeco slušajte rodi- 
telje u svemu, jer je to ugodno u Gospodinu!« (Kol 3, 17—20). 

Tako nas Pavao — tumačeći onu misao Evanđelja, da nam 
treba biti u kući, u zajednici s Ocem nebeskim — uvodi u 
osvijetljen život u Gospodinu. On nam hoće kazati da se tre- 
bamo uklopiti svojim naravnim pogledima u nadna- 
ravno svijetlo života, u kojem ćemo prožeti svetoš- 
ću, milošću Boga sami sebe približavati tom sadržaju Božjeg 
Života, koji je ljubav u predanju, u žrtvi. 

Zamolimo Svetu obitelj da nam preko žrtvene gozbe po- 
mogne shvatiti namisao Božju s nama i da u toj namisli bu- 
demo dosta jaki ići ususret Bogu, a time doživljavati svoju 
preobrazbu u Božju djecu, u one, koje Bog ljubi i za koje se 
žrtvuje! 


OSMINA ROĐENJA GOSPODNJEGA: 
BLAGDAN SVETE BOGORODICE MARIJE 


Marija rodite- »Kada je nastala punina vremena — slikovito 
ljica Isusova. kaže sv. Pismo — posla Bog svoga Sina rođe- 
na od žene« (Gal 4, 4). Izgleda nam u običnom načinu govora 
da je i nepotrebno naglašavati da je dijete rođeno od žene... 

No ove nam riječi u objavi Božjoj hoće više naglasiti jednu 
drugu misao: da je Sin Božji, koji je vječan u ljubavi Oca, 
došao na svijet kao i svaki drugi čovjek. To je misao Pavlo- 
vog izražavanja. Došao je na svijet preko krila Marijina, koje 
Evanđelje najjednostavnije naziva: majkom Isusovom, maj- 
kom Sina Božjega, koji je tijelom Marijinim postao i njezin 
Sin, sin ljudski. 

Evanđelje nam današnjeg bogoslužja lijepo govori: Pastiri 
su požurili u Betlehem i pronašli su Mariju, Josipa i novo- 
rođenče gdje leži u jaslama. Pošto sve to pogledaše ispripo- 
vijedili su, što im je rečeno o tom djetetu. A svi koji su to 
čuli divili su se onome, što su pripovijedali pastiri. Marija 
je sve ove događaje pohranjivala u svom srcu i mislila je 
o njima« (Lk 2, 16—19). Mislila je o njima, jer su se odnosili 
na njezino novorođenče, koga osmi dan iza rođenja prozvaše 
Isusom. 


Marija je razmišljala. Marija, majka Isusova je mogla prema 
izvještaju sv. Luke evanđeliste mnogo razmišljati o događa- 
jima, koji su povezani s njezinim i Božjim Sinom, Isusom. 
Samo anđelovo navještenje, koje je spoznala u svojoj 
savjesti, izazvalo je kod nje mnogo toga za razmisli 
ti... Ona je Bogu obećala djevičanstvo i za nju ostaje ne- 
razumljiva poruka da će postati Majkom Božjeg Sina ... O 
Isusu se mnogo govorilo, a ona je znala da Ga kao Majka 
mora paziti na sasvim ljudski način: rodila Ga je i odgajala! 
On je Božji Sin, to je ona spoznala i vjerovala je u to; vje- 
rom je još više spoznavala. No ono što je bilo propisano i na- 
ravno gledajući i vežući se na zakone Izraelskog naroda, Ma- 
rija, Mati Isusova je to revno izvršivala. Brinula se je za Nje- 
gov naravni rast i odgoj, ali joj je zakon vjere propisivao i 
obrezanje dječaka, koje je izvršila u hramu. Ona Ga je no- 
sila prikazati u hram Bogu i mjesto Njega — Njegove ljudske 
svijesti, koja to nije bila sposobna učiniti, Marija, Mati Nje- 
gova izražava to predanje. No i sluša Šimunovu poruku u 
hramu da će joj mač boli upravo zbog toga njezinog Prvo- 
rođenca probosti srce. O tome je morala također razmišlja- 
ti... Shvatila je onda, kad je stajala pod križem svoga Je- 
dinca ... 


Morala je nadalje razmišljati o Isusovoj izjavi u hramu, 
kad mu je bilo dvanaest godina: »zar ne znate, da mi valja 
biti u kući mojega Oca?« (Lk 2, 49). A i onaj slučaj u 

Kani upućuje na razmišljanje: Isus, naime, veli: »Što ja 
imam s tobom ženo? Još nije došao moj čas« (Iv 2, 4). Mari- 
ja, Majka Njegova je razmišljala, kako maleni dječak, 
kojega je ona rodila i odgajala, ulazi ovakvim izjavama u 
jedno drugo područje života i djelovanja: života i djelovanja 
izrazito Božjeg Sinal A smisao života i djelovanja 
Božjeg Sina upravo i jest u tome, da spasi čovjeka, da 
ga privede k Bogu. 


Razmišlja o sebi Ona je tako i shvatila smisao svog vlastitog 
i ljudima. života! Baš u tom odnosu! Razmišljala je o 
svim događajima, koji su bili povezani s Isusom — njezinim 
i Božjim Sinom. I kad je shvatila da je ona odgajala toga 
Isusa za to, da može ispuniti svoju misiju, onda je shvatila 
i to, da je ona uključena u tu misiju, u to poslanje: spasava- 
nje čovjeka! 

Ona je spoznavala smisao Gospodnjih riječi upravljenih 
Mojsiju: »Ovako blagoslivljajte . . . : Neka te blagoslovi Go- 
spodin i neka te čuva! Neka te Gospodin licem svojim obasja, 
neka ti bude milostiv!« (Br 6, 24—25). Spoznala je, da se to 
odnosi na sve one, koje je došao njezin i Božji Sin spasiti. 
Zato sei uklopila u misiju spasavanja ljudi, u 
misiju posredovanja za spas ljudi! 

Ona je majka Isusova u toj misiji. Isus je Božji Sin, koji 
je zasluženom milošću i otkupljenjem svima ljudima pripra- 
vio put za spasenje, put kojim oni, koji slijede Isusa, postaju 
djeca Božja. 

A to je slikovito Isus pokazao na križu, kad je rekao Ivanu: 
Sinko — ti koji me slijediš — evo ti majke! Majko koja si 
sa mnom, evo ti sina! Tako da se teologijom Božjeg zajedni- 
štva svi mi, koji slijedimo Isusa možemo nazvati djecom Ma- 
rijinom! 

To je kršćanstvo vrlo dobro osjetilo. I to ne samo u smi- 
slu jednog osjećajnog kršćanstva, kako to hoće pokazati nad- 
rimudraci krivih teoloških strujanja, već jednom zbiljom teo- 
loškog značenja: ako je, naime, Sin Božji došao na svijet 
da nas učini Božjom djecom i ako je taj Sin imao Majku, 
koja Ga je odgajala u naravnom i vjerskom smislu zato, da 
može izvršiti svoju misiju, onda možemo reći da i nas odgaja 
u primjeru i slučaju Isusa za Božju djecu, za nasljedovatelje 
Isusa, za zajednicu u kojoj je Isus središte, za sv. Crkvu u 

čijem je osnutku već bila Majka Isusova moleći i čekajući s 
apostolima snagu Duha Božjega, kojega će poslati njezin Sin. 
A to je upravo bio osnutak Crkve, Božjeg naroda, koji postaje 
djecom Božjom! 


Mi i Marija. Stoga i onda, kada smo slabi i nedostatni, tra- 
žimo vezu s Marijom, Majkom Isusovom i našom! Ne zato, 
jer bi nam ona htjela prikriti naše pogreške, pogreške neza- 
hvalne djece, već zato, jer zna, da dok smo u svojim pogre- 
škama i grijesima, da nismo s njezinim Isusom; a ona zna 
vrlo dobro, što znači biti bez Isusa. Ona je bila bez 
Njega. Tražila Ga je, dok je bio tri dana u hramu. 


Ova misao, koja može biti samo slična s onim stanjem kod 
grešnika koji ne posjeduje Isusa, upravo potiče Majku, da 
nam nastoji uvijek pribaviti Isusa, mir i zajednicu s Njime. 

Svaka je majka sklona ispričavati svoje dijete, ne zato 
jer bi htjela prikriti nevaljalštine svoga djeteta, već zbog toga, 
što bi htjela da joj je dijete dobro. 

Sjećam se jednog slučaja: jedna je majka na kraju dugog 
stola ispričavala svoje dijete pred gostima, a ono je prizna- 
valo do konca svoju pogrešku na drugom kraju stola. Nije 
ona htjela lagati, no htjela je da joj dijete bude dobro, 


To isto bismo mogli reći u našem odnosu s Majkom Isu- 
sovom i našom: Marijom! Ona je bezgrešna, sjedinjena sa 
svojim Bogom, pa može naslućivati, kako je teško onima, koji 
nisu sa svojim Bogom u jedinstvu, koji nisu u jedinstvu s nje- 
zinim Isusom. Zbog toga je razloga ona utočište gre- 
šnika! Ne, jer će nas skrivati s našim glupostima, nezrelo- 
stima, grijesima i većom ili manjom pokvarenošću, ne, s tim 
se ne možemo utjecati Majci, već otvorenošću duše, koja uvi- 
đa svoje nedostatke i grijehe, a onda nas ona, Majka, Marija 
vodi putem da se sjedinimo s Isusom raskajana, iskrena i bez- 
grešna srca i životnog puta; da joj postanemo slični mi, koji 
lutamo, ali koji smo trebali jednom doći posve njezinom 
Isusu, njezinom i našem Bogu! 

Molimo Majku da nam u tom pomogne! Da nam pomogne 
biti Isusovim. 


DRUGA NEDJELJA PO BOŽIĆU 


Mudrost. Spominjemo li mudrost, valja nam znati da je ona 
plod ljudskog istraživanja. Zato je dobro poznata kod starih 

naroda Istoka: Egipćana, Mezopotamaca i Grka. Mudrost 
čovjeka, ai pojedinih naroda, je dar i uspjeh u životu i 
za život. Mudrost nas uvodi u razmišljanje o svijetu, u kojem 
proživljavamo svoj život, i u naš odnos prema tome svijetu. 
Zbog toga je značajno za mudrost da je uvijek jedna veza iz- 
među života čovjeka i smisla toga života. Drugim riječima: 
mudrost je uvijek imala jedan smisao povezanosti sa svim 
onim, što čovjeka do kraja spoznato ili do kraja nespoznato 
okružuje. Čovjek je preko mudrosti bio vezan na religiju, u 
kojoj je pronalazio smisao svoga života. U filozofiji se može 
vidjeti i pravaca, koji izbjegavajući religiju, nastoje odgonet- 
nuti taj smisao ljudskog života. 

Kada Bog izravno i neizravno djeluje na ljudski život, on- 
da je pokazana Božja mudrost za taj život. Drugim ri- 
ječima: Bog je pokazivao smisao ljudskog života. Božja mu- 
drost ne odbacuje ljudsku mudrost ili onaj ljudski napor, 
koji ide za rješenjem smisla čovjekovog života. Ne! Ona samo 
taj napor osvijetljava u pravom svijetlu. 


Namjera Božje Pisac knjige Sirahove, čiji smo odlomak sa- 
mudrosti. slušali, zabilježio je pojavu Božje mudrosti, 
koja se umiješala u narod, u Božji izabrani narod i to zbog 
toga, da mu osvijetli pravi smisao života: Mudrost koja je od- 
vijeka, od iskona, koja nikada neće prestati i koju je Bog 
stvorio, sama se slavi i usred puka se hvali zato, što joj je 
njezin Stvoritelj, ali i Stvoritelj sviju stvari zapovijedio, da 
boravi u potomstvu Jakovljevu i da postane baština Izraela, 
baština Izabranog naroda (Sir 24, 9, 1—2). 

Bog je dao svome narodu tu svoju mudrost jednom ne- 
otklonjivom namjerom: da čovjek s njome dobije i proni- 
cavo srce, koje će znati razlikovati dobro od 
zla. Da, Bog daje taj svoj dar čovjeku, izabranom narodu, 
da bi mogao tako odoljeti svim podvizima napasnika na život- 
nim putevima, koje je odredio Jahve, Bog izabranog naroda. 
Odredio je, naime, te životne puteve u svojoj mudrosti, da 
čovjeku olakša uvidjeti smisao čovjekova života i sreće i to 
u neprevarljivoj istini. Zato je Bog davao svom izabranom 
narodu svoju mudrost da postane zreo za to da primi tu ne- 
Prevarljivu istinu, kad je Bog pošalje, i da u njoj čovjek nađe 
svoju sreću, sav smisao svoga života. 

Čitav Stari Zavjet upravo je imao smisao te priprave. Oso- 
bito je to jasno kod proročkih navještaja o dolasku te Božje 

mudrosti, kojoj čovjek treba biti poslušan. O dolasku Božje 
mudrosti, koja će biti i čovjek. 


Mudrost u Evanđelju. I u današnjem nam evanđelju sv. Ivan 
upravo govori o toj mudrosti, koja je došla među ljude: »U 
početku bijaše Riječ i Riječ bijaše kod Boga i ona bijaše 
Bog ...« Ta Riječ je »svijetlo istinito, koje prosv jetlju- 
je svakog čovjeka; svijetlo koje je došlo na svijet i 
koje je bilo na svijetu . . . A onima koji primiše to svijetlo 
podade to isto svijetlo moć da postanu djeca Božja!« (Iv 1, 
9—10, 12). 

' Ta Božja mudrost, ta Božja Riječ, to Božje svijetlo obja- 
vilo je svoju nauku, nauku Božju za spas čovjeka, za njegovu 
sreću, za njegov potpuni smisao života. I u tom smislu Isus 
sas Mudrost Božja govori: »Dođite k meni svi, koji ste umorni 
i opterećeni, i ja ću vas okrijepiti. Uzmite moj jaram na se i 
naučite se od mene, jer sam krotka i ponizna srca. I naći ćete 
pokoj svojim dušama, jer je moj jaram sladak, a moje bre- 
me lako« (Mt 11, 28—30). Pa će nastaviti prema Ivanovim 
riječima: »Tko dolazi k meni, sigurno neće ogladnjeti. Tko 
vjeruje u mene, sigurno neće nikad ožednjeti« (Iv 6, 35). 

To je Božja mudrost koja u obliku čovjeka otvoreno go- 
vori i koja nadvisuje sve ljudske mudrosti. To je mud- 
rost koja pokazuje osobnost Božjeg Sina. Ta mudrost očito- 
vana u odraslom betlehemskom Djetetu bila je nekad skri- 
vena u Bogu; ta mudrost je bila ona, kojom je Bog sve stvo- 
rio i kojom je postalo sve što je postalo, — govori nam Evan- 
đelje. To je Božja mudrost koja upravlja svemirom, ravna 
poviješću; koja se napokon neizravno očitavala u Zakonu i u 
učenju mudraca svih naroda, ali koja se u punini vremena 
objavila u Isusu Kristu. 


Pavlov poziv. Stoga će sv. Pavao — znajući da su njegovi 
vjernici Efeza prihvatili upravo ono, što im je Bog poslao 
Isusom Kristom — pisati na hvalu i slavu Boga Oca, koji 


sve ljude blagoslivlja u Isusu Kristu. »Tako: u njemu (Isusu 
Kristu) nas sebi izabra prije postanka svijeta, da budemo 
sveti i besprijekorni pred njim. U ljubavi nas predodredi za 
posinaštvo, za sebe« (Ef 1,4—5). 

Da, Krist Gospodin je Božja mudrost. Krist je onaj koji 
Božjim očima gleda smisao ljudskog života i sreće, koji je u 

tom smislu i propovijedao, naučavao i svoje propovijedanje 
zasvjedočio i svojom smrću. 


Božja mudrost i mi. Istina, mi koji živimo u rasponu između 
našeg tjelesnog i onoga duhovnog, što ga Božja mudrost do- 
nosi čovjeku i što čovjek može i shvatiti, iako ne obuhvatiti, 
uvijek ćemo imati teškoća, da se priklonimo Božjoj mudrosti, 
Kristu. Njegovo je breme samo onda lako, kada čovjek po- 
staje sav Njegov. Njegov je jaram samo onda drag, kada čo- 
vjek vuče svu svoju životnu zbilju prema Bogu. 

To je apostolu Pavlu bilo sasvim jasno. Stoga je upravo 
uz hvalu Bogu i molio, da bi on Otac Slave, Bog gospodina 
našega Isusa Krista dao njegovim vjernicima Duha mudro- 
sti i objave, kojom ćemo ga spoznati. Da bi prosvijetlio naše 
oči i srca i da bismo upoznali, kakova li je nada u pozivu Kri- 
stovom, da ga slijedimo u mudrosti! Kakvo li 
slavno bogatstvo u Božjoj baštini među svetima (EF 1, 17— 
18). 

Kad bismo to shvatili, shvatili bismo najveću mudrost. 
Shvatili bismo ono, što nam donosi najdublji smisao života, 
cjelovit smisao života. Ali ako nismo to posve shvatili, onda 
barem nastojmo pretvoriti u život ono, što smo shvatili i ta- 
ko svjedočimo o mudrosti Kristovoj u nama! 


BOGOJAVLJENJE 


Izaija proriče. Vidovitost Izaijinog svjedočenja primila je 
svoju potvrdu. Prorok koji je naviještao prije Krista — još 
u vrijeme babilonskog sužanjstva — slavu Gospodnju, koja 
sviće nad novim Jeruzalemom, novim Izabranim narodom, 
prima potvrdu za svoje riječi rođenjem Božjeg Sina. 

Prorokove riječi — »Ustani, zasini, Jeruzaleme, jer dola 
zi svjetlost tvoja, i slava Gospodnja sviće nad to- 
bom... K tvojoj svjetlosti koračaju narodi i kraljevi k sjaju 
zore tvoje... Izdaleka ti dolaze sinovi, kćeri ti donose u 
naručja« (Iz 60, 2—4) — primile su svoju potvrdu rođenjem 
Isusovim u Betlehemu. 

Čitanja današnjeg bogoslužja uvode nas u tu tajnu, koja 
se povijesno odigrala u vremenu, kada je Marija rodila svoga 
jedinorođenca Isusa. U vremenu, kad se nebo anđela radova- 
lo nad rođenjem djeteta; u vremenu, kada su pastiri pripro- 

stih i jednostavnih srdaca došli pogledati to dijete i kada, 
dakako, ni izdaleka nisu mogli razumijeti zbilju, istinitost 
tajne, koja je povezana s rođenjem toga mališana na betle- 
hemskim poljanama, kome se oni klanjaju i jednostavnošću 
svoje naravi dive i raduju. 


Potvrda u evanđe- Da, Izaijine su se riječi ostvarile u susre- 
oskom događaju. taju mudraca, koji dođoše s istoka poklo- 
niti se novorođenom kralju. Sv. nam Matej opisuje taj doga- 
đaj riječima: »... mudraci se s istoka pojaviše u Jeruzalemu 
raspitujući: ,Gdje je taj novorođeni kralj židovski?... ,U 
Betlehemu judejskom'... I oni uđoše u kuću, ugledaše 
dijete s Marijom, majkom njegovom, padoše ničice i po- 
kloniše mu se. Otvoriše zatim svoje blago i prinesoše mu 
svoje darove: zlato, tamjan i smirnu« (Mt 2, 1,5, 11). 

Šest stotina godina iza svjedočenja Izaijinog odigrao se 
ovaj događaj, koji je Bog pokazao Izabranom narodu novog 
Saveza, s kojim je Bog u svom savezu ispunio svoja obećanja 
provedena kroz povijest starog Izraela. Događaj, koji nam 
donosi sv. Matej u današnjem Evanđelju, hoće nam pokazati, 
kako se Bog objavljuje svima otvorena srca i iskrena 
života. Mudraci s istoka, koji bijahu pogani prema židovskom 
shvaćanju, predstavljaju upravo one pojedince i narode, ko- 
jima se Bog objavljuje čitavom svojom slavom; objavljuje 
se čitavom svojom radošću u susretu s onima, koji su dobre 
i iskrene volje. 


Pavao tumači. — Zato nam sv. Pavao piše u svojoj poslanici, 
upravljenoj Efežanima: »Objavom mi je obznanjeno Otaj- 
stvo — tajna —koje nije bilo obznanjeno sinovima ljudskim 
drugih naraštaja. Ono je sada objavljeno u Duhu Svetom 
Kristovim apostolima i prorocima: da su po Evanđelju poga- 
ni subaštinici i »sutijelo« i sudionici obećanja u Kristu Isu- 
su« (Ef 3, 3—6). 

Blagdan Bogojavljenja vodi nas svojim bogoslužjem u 
središte činjenice, da se Bog objavio sačitavim svojim 
misterijem rođenja Isusa Krista, ne samo Židovima, 
starom Izraelu, već svima ljudima dobre volje, svim ljudima 
iskrena srca. Blagdan Bogojavljenja tako postaje vrhunac 
božićne tajne, kojom se Bog pojavljuje utjelovljenjem i ro- 
đenjem Isusa Krista. U toj tajni Bog preko Isusa Krista, svo- 
ga Sina, doživljava otvoreni susret s onima, koji traže Boga, 
koji hoće postati djeca Božja. 

Bogoobjavljenje -— Blagdanom Bogojavljenja počinje ono, što 
se otkriva. je Isus kasnije pokazao u svom djelovanju 
i propovijedanju: objavljuje svojim prisustvom među ljudi- 
ma Boga Oca... Kasnije, svojom naukom, to predaje aposto- 
lima, koji poslije Isusova Uzašašća na nebo, to prenose svim 
ljudima. Poslije apostola tu istu činjenicu propovijeda Crkva 
kroz vijekove, sve do konca svijeta tako, da u konačnici bude 
za sve ljude potpuno savršeno Bogoobjavljenje, u kojem će 
se na spoznaju vjere nadovezati izravno gledanje Boga u nje- 
govom tajanstvenom životu. Da, Bogojavljenje, koje slavimo 
bogoslužnim obrascem današnjeg dana, upoznaje nas s činje- 
nicom, da se Bog objavio svojim Sinom Isusom Kristom. 
Toga su Krista propovijedali apostoli. Propovijeda Ga Crkva 
snagom vjere, koja će nas sve — iskrena i otvorena srca za 
spoznaju Boga — dovesti do potpunog objavljenja Oca, Sina 
i Duha Svetoga: trojedinog Boga. 

Ovdje na zemlji, kroz tajnu riječi Božje, koja je postala 
tijelom i prebivala među ljudima, danas samo vjerom bora- 
vimo u Bogu, koji nam se objavio i učinio nas svojom djecom. 
Što će se snama dogoditi u potpunom objavlje- 
nju, to još nismo i nećemo na zemlji iskusiti. Sv. Ivan upo- 
zorava nas riječima, koje je saslušao od objavljenog Krista: 
»Znamo da ćemo njemu biti slični, kad se očituje, kad se 
potpuno objavi, jer ćemo ga vidjeti onakvog kakav jest. Tko 
god ima ovu nadu u njega, posvećuje se, kao što je i on svet« 
(1 Iv 3, 2—3). 


Radost mudraca — Tako će se Bog objaviti onima, koji su 
— i naša. iskrena srca. U Evanđelju današnjeg bogo- 
služja likom mudraca su nam pokazana iskrena srca onih, 
koji Boga traže, jer nam veli: kad nađoše Isusa prinesoše mu 
darove: zlato, tamjan i smirnu. Ovaj izvanjski događaj očitu- 
je nam njihovu nutrinu bez bilo kakve prikrivenosti. Srce 
su dali Bogu; a kad su Ga ugledali na izvanjski način dadoše 
mu ono najdragocjenije, što je po shvaćanju njihovog vreme- 
na moglo biti ponajbolji dokaz da se daju Bogu, kojega su 
Pronašli, koji im se objavio. 

U njima bismo morali otkriti sebe u svojoj vjeri. 

Neka nas nekoliko pitanja podsjeti na to. Dajemo li svome 
objavljenom Bogu ono naše najdragocjenije? Jesmo li mu pre- 
dali svoje srce kao najdragocjeniji dar, kojega mu možemo 
dati? I to predali sasvim, bez pridržaja? Moramo to dobro 

razumijeti! Predati srce znači predati sebe, predati svoj život 
u svim njegovim odnosima. Mi nismo na nebu, mi smo na zem- 
lji i ovdje nam se Bog u vjeri očituje. Pa da li u toj vjeri živim 
tako, da sve svoje ljudske odnose mjerim onim evanđeoskim, 
onim prožetim blagom viješću da sam dijete Božje? A ako 
smo djeca Božja, da li je naše predanje Bogu takovo, da mu 
se ne protivimo ni u kojem odnosu našeg života? Drugim 
riječima da nam je život prožet Bogom i u svakoj svjesnosti 
našeg djelovanja daleko od grijeha, koji je uvijek samo de- 
mant, opovrgavanje našeg predanja Bogu, koji nam se vjerom 
objavljuje. Gledajmo se u svijetlu Božjeg objavljenja kršćan- 
ski i to do kraja bez pridržaja pa ćemo u sebi moći vidjeti 
u tihom ispitu savjesti, gdje smo mi »svoji«, a ne Božji. 
Moći ćemo se vidjeti u ogledalu Bogoobjavljenja. Bog nam 
objavljuje kako je nesebično predao sebe za nas sve do križa, 
No mi nismo on, ako tražimo u svojim svagdanjim odnosima 
sebe tako, kao da će samo zemlja biti naše stanje posjedova- 
nja, a ne i Bog, koji nam se nesebično predaje. 

Pogledajmo se u svijetlu Bogoobjavlje- 
nja, kako ćemo kao kršćani doći pripravljeni za onaj čas, 
kada će nam se Bog u svom konačnom objavljenju htjeti pot- 
puno darovati. Pitajmo se, da li ćemo pripravom ovdje za to 
biti sposobni i spremni. 

Blagdan Bogojavljenja neka u nama drži trajnom živu tu 
misao! To je kršćansko gledanje na Bogojavljenje! 


BLAGDAN KRŠTENJA GOSPODINOVA 


Izaija o Sluzi Ako na brzinu pročitamo riječi sadržane u 
Božjem. Izaijinom proroštvu — »Evo sluge mojega ko- 
ga podupirem, moga izabranika i miljenika duše moje« (Iz 
42,1) — i ako ne razumijemo rječnika biblije, sv. Pisma, ne 
ćemo shvatiti toga sadržaja upravo zbog toga, jer se one od- 
nose na Krista, Sina Božjega. A, evo, izaija Ga jednostavno 
naziva »slugom«. No biblijski smisao sluge je daleko dublji od 
onoga, što mi jednostavno podrazumijevamo tim pojmom. 
Sluga Gospodinov, sluga Jahvin, sluga onoga »koji 
jest«, kako se Bog naziva u biblijskom rječniku, ima uzvišeno 
značenje. Sluga ima značenje suradnika u svim Božjim pot- 
hvatima, u svakom Božjem naumu. 

I ako znamo da je spasenje čovjekovo naum Božji u od- 
nosu na čovjeka, onda »sluga« Božji upravo označuje onoga, 
koji će to spasenje donijeti čovjeku. Tada nam Izaijina misao, 
Izaijin naziv sluge dobiva jedno posve drugo zna- 
čenje — značenje Otkupitelja! Značenje Spasitelja čovjeka 
i svijeta. 

Tada nam postaje jasnija razrada prorokove misli o tom 
»sluzi« Gospodinovom, na koga će Bog izliti svoga Duha... 
koji će donijeti pravo narodima, koji je... pozvan, oblikovan 
i postavljen za savez narodu, za svjetlost pucima...« (Iz 42, 
1,6). 

Da, to je Božji Sin, Božji sluga, Otkupitelj i Spasitelj, 
koji je kroz stari Savez bio pripravljen preko i po svima oni- 
ma, koji su služili Gospodinu u svetosti i poštenju svoga ži- 
vota — u proročanskom svjedočenju, da će doista doći obe- 
ćani Spasitelj i Otkupitelj! Svi ti proroci nazvani 
Božj'm slugama nisu ništa drugo već pomoćnici Božji u na- 
stojanju da izabrani narod Izraelov ostane vjeran očekivanju, 
koje je psalmista lijepo izrazio riječima: »Spomeni me se, 
Gospodine, po milosti k svojem narodu, po svome djelu spa- 
senja pohodi i mene. Da uzmognem još doživjeti sreću tvojih 
izabranika, veseliti se u veselju tvojega naroda i hvaliti se 
još s tvojima« (Ps 106, 45). 


Tako je psalmista težio za Spasiteljem, za tim slugom, koji 
će biti vjeran Gospodinu u otkupljenju i spasenju palog, 
grešnog čovjeka. 

Proroci su preko pokoljenja pripravljali put Spasitelju! 
Gdjekada i nisu znali da će taj doći doista kao Spasitelj i 
»Sluga Božji«, ali i sluga u onom ljudskom skromnom poima- 
nju čovjeka, koji ne pripravlja svoje puteve bučnim talamba- 
sima, već se jednostavno pojavljuje sa svojom misijom, svo- 
jim zadatkom. 


Evanđelje o Čovjek se začudi kad pročita stranice Evan- 
Sluzi Božjem. = đelja, koje nam govori o dolasku Isusovom na 
Svijet, o Njegovom rođenju. Skoro to nitko ne zna... Radosna 
betlehemska noć objavila je to pastirima okolice Betlehema 
i oni su u čudu došli pogledati toga čovjeka, koji sasvim obi- 
čno dolazi na svijet. Možemo reći da ih je začudila jedna 
neobičnost: pa svi imaju svoj šator, ako već nemaju svoje 
kuće. A ovaj se mali, koji im je unosio radost u dušu, rodio 

i bez šatora i bez svoje kuće — bez kuće njegovih roditelja. 
Sin Božji, koji je Sluga u najuzvišenijem djelu Božjem — u 
posinovljenju čovjeka s Bogom uzima i onaj drugi oblik slu- 
ge, ljudski oblik i ljudskog shvaćanja: kao onaj koji doista 
ništa svoga nema. 

Mudraci koji su ga pronašli, da nisu imali vjere kojom 
su gledali nešto veliko u ovom malenom dječaku, vratili bi 
se nezadovoljni. Kojekakvih ljudskih slugana mogli su naći 
i u svojoj domovini, u svom puku. No, oni su gledali očima 
vjere, i u Bogoobjavljenju koje su doživjeli, otkrili su Božjeg 
Slugu, pomoćnika u Božjem djelu spasavanja čovjeka. Taj 
Božji Sluga mješat će se kasnije sa sirotanima, koje će sus- 
retati... Onima velikim će govoriti; naučite se od mene, jer 
sam krotak i ponizna srca. Među svojim učenicima će nastu- 
piti kao prvi sluga i poslužnik, a sve će to biti praćeno lju- 
bavlju, kojom će dati sebe upravo u djelu spasenja čovjeka. 


Sluga Božji Tog Božjega slugu prikazuje nam 
— Sin Božji. Evanđelje bez pompe i parade u času prije 
Njegovog javnog nastupa. Krsti se kao i svi drugi 
ljudi krštenjem pokore u Ivanovo vrijeme; hoće biti sličan 
svim drugim svojim suvremenicima, koji shvaćaju da je po- 
trebno okrenuti svoje srce Bogu. I u tom ljudskom činu do- 
biva veličanstvenu potvrdu obznanjivanjem svoga nebeskog 
Oca: »Ti si Sin moj ljubljeni! U tebi mi je sva 
milina!« (Mk 1, 11). Prisutnost Duha Božjega pri tom u obli- 
ku goluba samo je dokaz, da je Sluga Božji izašao u čitavoj 
svojoj ljudskosti iz Božjeg trojedinog života. Tu je ljudskost 
ogrnuo umijećem Božje domišljatosti: poniznošću čovjeka iz 
kojega djeluje Bog. 


Sluga Božji traži Sv. Petar poznavajući Krista kroz tri godine 
pravednost. Njegovog javnog djelovanja mogao je dobro 
naučiti o toj poniznosti i skromnosti Boga, kojemu je jedino 
stalo da čovjeka uzdigne k shvaćanju da Bogu mora biti pri- 
vržen. Stoga i piše: »Uistinu shvaćam da Bog nije pristran... 
Riječ posla sinovima Izraelovim navješćujući im Evanđelje, 
mir po Isusu Kristu. On je Gospodar sviju i u svakom mu se 
narodu sviđaju oni koji čine pravdu« (Dj 10, 34—36). 

Mi u tom okviru. U takvom djelovanju i u takvim 
namjerama Sina Božjega, Božjega sluge moramo se be 
otkriti. Pitate kako? Onako kako nam je to Krist pokazao. 
Kristovski! Mi shvaćamo što to znači, kada gledamo Kristov 
primjer. Znači djelovati kao kršćani u poniznosti srca. Radi- 
ti kao kršćani u krotkosti, koju nam pokaza Krist. Učiniti se 
slugom onima, koji to ljudski govoreći i ne zaslužuju, ali 
zaslužuju gledajući ih kršćanski, kristovski. To znači upravo 
dajući im u kršćanskoj prožetosti našeg života tihi, skromni, 
nenabacivani ali nesebični pristup. U njemu će se pod utje- 
cajem milosti Božje —a mi ne znamo kako će se ona prikazati 
i dati takvima— ti drugi, naši bližnji moći doživjeti kao oni, 
koji na tim kršćanima opažaju nešto nerazumlji- 
vo — božansko. Da, takvo je svako naše djelo, kojim 
pristupamo bilo kome u životu — ne jer je taj zaslužio — 
već jer djelujemo poput Krista — kao sluge; djelujemo kao 
oni sluge, koji zajedno s Kristom donose spasenje onima koji 
lutaju, a koji to spasenje nisu ni zaslužili, kao što ga nismo 
ni mi zaslužili. No mjesto zasluge Krist je u naš život donio 
svoju ljubav i žrtvu. 

To nije nikakva slabost, kojoj se nevaljalci mogu izrugi- 
vati. Ne, to je jakost, koju smo naučili i primili od Kri- 
sta. A Krist u otkupljenju nije pokazivao svoju slabost, već 
silnu snagu Duha, koji se izlio na Božjeg Izabranika. 

Dok budemo prilazili svakom ljudskom problemu, svakom 
ljudskom grijehu i zlobi, koju možemo opažati na sve strane, 
na Kristov način, znajmo da je to i te kolika jakost, a ne 
slabost! Molimo svoga Gospodina i Slugu Božjega, Krista da 
bi nas na svom primjeru naučio biti ono, što je kršćaninu 
potrebno biti, ako želimo unijeti nešto više svijetla u taj 
svijet. Svijetu je potrebno Otkupljenje od zlobe i grijeha. 

KORIZMENO VRIJEME 


PRVA KORIZMENA NEDJELJA 


Lađa oslobođe- »Uspostavljam Savez svoj s vama, te nikada 
nja, spasenja. više vode potopne neće uništiti živa bića, niti 
će ikad više potop zemlju opuštošiti« (Post 9, 11). Tako je 
Bog govorio Noi i njegovim sinovima sjećajući ih pri tom 
svega onoga, što je bilo uzrok potopa i njihova spasenja: 
grješno odstupanje od Boga, napuštanje Boga i privrženost 
Bogu Noe i njegove djece, njegove obitelji. Biblijski nas izvje- 
štaj hoće time upozoriti na to da Bog mrzi nepravdu, mrzi 
nezahvalnost i grijeh. Zbog toga je kaznio potopom sve ne- 
zahvalne. U povijesti čovječanstva i izabranog naroda je to 
bila opomena; potez, kojim je Bog htio upozoriti čovjeka, da 
bijeg od Boga ima posljedicu u samom uništenju čovjeka. 
.To je slika općeg potopa. No i još jedno: da se Bog uvijek 
spominje čovjeka kao svog ljubljenog stvorenja. Potop je bio 
strašna opomena, ali Bog ponavljajući svoj Savez s Noom i 
njegovim potomstvom naglasuje misao: više se to neće pono- 
viti! Čovjek će se spomenuti svoje propasti u bježanju od 
Boga, pa će ostati vjeran makar u svojim manjim djelima. 
Bog će zbog toga pripravljati put, kojim će napokon oslo- 
boditi čovjeka od bježanja od Boga, oslobo- 
diti čovjeka od njegova grešnog zastranjenja. To je misao 
biblije s jednim točno određenim podatkom, da će osloboditi 
čovjeka preko ljudskog potomka, koji će izaći iz Semova 
roda. Naime iz Semova potomstva će se umnožiti narod, ko- 
jega će Bog izabrati zato, da preko njega dođe Spasitelj, da 
se rodi u ljudskoj sredini. 


Spasenje pove- = Spasenje je Bog pripravljao kroz pokolje- 
zano s Kristom. nja izabranog naroda. Često puta je to spa- 
senje bilo shvaćano na ljudski odgovarajući način; na način, 
kako su ga ljudi izabranog naroda sebi priželjkivali. Stoga 
su proroci tom izabranom narodu dozivali u pamet, u vezi 
sa spasenjem, onu osnovnu misao: da ono stoji u povezanosti 

s Bogom i odanosti čovjeka u ljubavi prema Bogu, kao što 
tu ljubav Bog pokazuje prema čovjeku. Današnje nam evan- 
đelje kratko bilježi: ono što su proroci u vezi sa Spasiteljem 
govorili; ono što je navještao sv. Ivan Krstitelj —već u pri- 
sutnosti Spasitelja koji se kretao krajevima Galileje— ostva- 
rilo se, jer »Isus otide u Galileju. Propovijedao je Evanđelje 
božje! Ispunilo se vrijeme, približilo se Kraljevstvo Božje! 
Obratite se i vjerujte Evanđelju!« (Mk 1, 14 
—15). 


Tumačenje Sv. Petar u svojoj poslanici veoma jednostavnom 
Petrovo. usporedbom govori o tom spasenju. Govori nam 
o Kristu, koji je umro za naše grijehe zato, da možemo spo- 
znati, da nam je potrebno samo obratiti se Bogu. On će nas 
prihvatiti kao svoje, makar smo odlutali... Petar govori sa- 
svim otvoreno o krštenju, koje je sredstvo za spasenje, kao 
što je lađa Noina bila sredstvo za spasenje Noe i njegove 
obitelji, vjerne Bogu! 

Zašto nam sv. Petar govori o krštenju kao o sredstvu, ko- 
jim se događa obraćenje Bogu? Zato, jer je to odredio svojim 
zaslugama Krist Gospodin, Spasitelj. Sv. nam Petar u današ- 
njem čitanju daje prekrasnu katehezu. U njoj je, govoreći o 
krštenju, smjestio sav smisao obraćenja Bogu, kojim je na- 
glašena vjera u Kristovu blagu vijest, veselu vijest: da nas 
je On otkupio i učinio tako svojom subraćom i djecom Bož- 
jom. 


Bogoslovsko = Krist je naime za vidljivi znak vjere u tu blagu 
tumačenje. vijest, u tu radosnu vijest, da smo Njegova 
otkupljena braća i Božja djeca, uzeo znak, koji je najprirod- 
niji, da nam označi ono unutarnje stanje čovjeka, koji se 
obratio Bogu i koji tako doživljava spasenje. 

Ovdje nam se valja sjetiti prvotnog značaja krštenja, a 
to znači pranje, koje se u naravnom pogledu dogačia vodom. 
Voda je znak čišćenja. Krist je vodu uzeo kao jedan izvanjski 
znak za potvrdu onoga, što se zbiva s čovjekom, s njegovom 
nutrinom, kada se obraća Bogu. On naime svojom vjerom 
doživljava očišćenje svoje nutarnjosti, uklanjanje svih zapre- 
ka, koje su sprečavale da bude doista onaj, koji ljubi Boga. 

Neka nas pri tom ne smeta, što se u kršćanstvu uvela 
praksa krstiti malenu djecu. Ona u tom sama nisu sposobna 
odlučivati, već za njih to odlučuju njihovi roditelji i kumovi. 

Krist je sakramenat sv. krštenja uveo u početku za one, koji 
su subjektivno doživljavali svoje obraćenje Bogu. Sv. Krst, 
kod kojega se upotrebljava voda kao znak čišćenja, ima zna- 
čiti da je i na izvanjski način, vidljivi način, krštenik uklop- 
ljen u novosaveznu lađu spasenja, u zajednicu Božjeg naroda. 
U toj zajednici Krist boravi i jača naše prijateljstvo s njim, 
s Ocem i Duhom, s tajnom ljubavi, koja se odvija u Božan- 
skom životu. 

Na to nas ima upozorili starozavjetna lađa Noina. Noa i 
oni koji su s njim ušli u lađu bili su spašeni. U novozavjet- 
nom, u novosaveznom spasenju je ta lađa sv. krst, u kojega 
je Krist ulio snagu spasenja, kojega je svojom smr- 
ću zaslužio za sve nas. Tako da obraćeni Bogu doživimo ono, 
što je On doživio preko svoje smrti: uskrsnuće, život u Bogu. 

Sv. Pavao u svojem pismu Rimljanima naglasuje: »Ili zar 
ne znate da smo svi, koji smo kršteni u Krista Isusa, u nje- 
govu smrt kršteni? Dakle, s njim skupa smo ukopani po 
krštenju u smrt, da bismo, kao što je Krist uskrsnuo od 
mrtvih po Očevoj slavi, i mi živjeli novim životom. Jer ako 
smo postali jedno s Kristom smrću sličnom njegovoj« — a 
to znači umrli smo grijehu — »bit ćemo također jedno s 
Kristom, uskrsnućem, također sličnim njegovom« (Rim 6, 
3—9). 


Praktično Naš stari, grešni čovjek je krštenjem —a to zna- 
pitanje. či znakom koji nam pokazuje da smo se očistili 
u našoj nutrini od svega onoga što nas je sprečavalo da 
budemo bliži Bogu— uništen i mrtav. To je misao Pavla, koji 
tumači naše stanje po namjeri Kristovoj i po zbiljskom sta- 
nju, koje u nama izaziva krštenje. Onda nam ne preostaje 
nego živjeti, kao što živi Krist: u Bogu, u ljubavi Boga, u 
zajedništvu s Bogom. To znači živjeti s Kristom, kojeg je 
Bog uskrsnuo. Da li se u nama to doista ostvaruje, ne ovisi 
samo o Kristovim zaslugama, već daleko više o našem stanju, 
koje nam govori o pravom obraćenju Bogu! 


Posjedujemo li takvo stanje? Jesmo li u tom smislu posje- 
dovali ono, što nam je Krist zaslužio: spasenje!? Da li u tom 
smislu gledamo naš život, naše životne puteve i zadatke? 
Znamo li više cijeniti naše prijateljstvo s Bogom od svega 
drugoga u našim životnim okolnostima? Dakako da to ne 
znači da moramo kidati naše prijateljstvo s nekim drugim 
i nama blizim. To samo znači: da li naše drage i nama blize 

možemo uvrstiti u ono Božje gledanje prijateljstva, našeg 
spasenja i spasenja naših bližnjih, naših dragih? Znamo da 
to ništa drugo ne znači, prema Kristovoj blagoj i veseloj vi- 
jesti, već samo to, da smo grijeh odbacili upravo zato, što 
smo spoznali da nam je Krist priskrbio svojom smrću: spa 
senje, krštenje i preko njega Božju ljubav u daru koji je dan 
Kristovim uskrsnućem. 

Promislimo o tom svom pozivu na Božje prijateljstvo i 
spasenje, koje nam je Krist priskrbio. 


DRUGA KORIZMENA NEDJELJA 


Božji odgovor na Čisto ljudski, antropomortfski - pisac knji- 
Abrabamovu vjeru. ge Postanka predočuje Božju radost na 
Abrahamov odaziv poslušnosti u vjeri. »Kunem se samim so- 
bom, izjavljuje Gospodin: Kad si to učinio i nisi mi uskratio 
svoga jedinca sina svoj ću blagoslov na te izliti i učiniti tvo- 
je potomstvo brojnim poput zvijezda na nebu i pijeska na 
obali morskoj. Budući da si slušao glas moj, svi će se narodi 
zemlje blagoslivljati tvojim potomstvom« (Post 22, 16—18). 
Ova je riječ Gospodinova mogla biti za Abrahama nešto naj- 
radosnije, jer je imao samo jedinca Izaka, S druge strane je 
za Izraelca, kao i za istočnjaka uopće u Abrahamovo vrijeme, 
bilo i te koliko ponosno i značajno imati brojnu obitelj. S 
brojnom obitelji mogao je otac doskočiti svim potrebama ta- 
dašnjeg života: čuvanje od iznenadnih napada, čuvanje stada 
(što je osnov za ekonomsko stanje pastirskih naroda), briga 
za šatore i osvajanje komadićaka zemlje . . . Sve je to bilo 
lakše onome, koji je imao brojniju obitelj. U riječima upuće- 
nim Abrahamu vidi se da će se jedna sramota, da nema dovo- 
ljan broj potomstva, jednostavno odnijeti od Abrahama. On 
neće doživjeti te sramote, jer je poslušao Gospodina. 


Vjerojatno sam Abraham nije shvatio duboki smisao Go- 
spodinovih riječi. Abraham je sve shvatio u jednom narav- 
nom pogledu. Bog je, međutim, imao dublju zamisao. U na- 
ravnom se pogledu preko Abrahamova potomstva u Jakovu, 
u Judi, u Davidu i njihovom potomstvu održao naravni red, 
iz kojega je proizašao najslavniji potomak toga izabranog 
naroda: Krist, Isus iz Nazareta. A u Njemu je Bog gledao ono 
Potomstvo, koje će biti tako veliko, da će biti brojnije od zvi- 
jezda na nebu i pijeska na obali morskoj. 

Sve ono što je Abraham proživio, prema riječima Biblije, 
bilo bi nemoguće da on nije imao vjere, kojom je znao 
slušati ono što mu je Bog naređivao. Gdjekada nije mogao 
shvatiti smisao onoga, što Bog traži. On se jednostavno kušao 
kroz posluh. Vrhunska točka te vjere i toga posluha u vjeri 
bilo je traženje njegovog jedinca sina, njegova Izaka. 


Abraham — Sigurno je Abraham u tom smislu bio preteča 
slika Kristova. Isusa Krista, koji je Ocu bio poslušan. Riječi 
Evanđelja, koje nam govore o Isusovom preobraženju, hoće 
nas upozoriti na ono, što u Isusu svi trebamo doživjeti. To 
je preobraženje, ali na Isusov način. Taj je sadržan u rije- 
čima: »I pojavi se oblak i zasjeni ih, a iz oblaka se začu glas: 
Ovo je Sin moj, ljubljeni. Njega slušajte« (Mk 9, 7). Slušati 
Isusa kao Božjeg Sina preporuka je Njegova Oca i naša duž- 
nost. Zašto? Zato jer se Isus pokazao poslušan do kraja svo- 
me nebeskom Ocu, A tu je poslušnost Otac tražio upravo radi 
nas i iz ljubavi prema nama. 


Krist poslušan Ocu. Ono što je prvi čovjek iskrivio svojom 
neposlušnošću prema Božjoj volji, to najuzviješiniji od ljudi 
— Isus Krist — uvodi u ponovni red, u ponovno valjani od- 
nos,ito preko poslušnosti. Njegov dolazak na svijet, 
život i djelovanje sve do križa, odvija se u granicama 
poslušnosti nebeskom Ocu, koji hoće čovjeka do- 
vesti pod okrilje svoje ljubavi. Isus je tu poslušnost pokazao 
kroz sve oblike i susretaje svoga života: svojim rođenjem kao 
čovjek; sa svim onim što je kao čovjek morao pretrpjeti od 
ljudi; od vlasti i njezinih nosioca; od samog svog naroda, koji 
Ga nije ili htio ili jednostavno Ga nije razumio; pa i od sa- 
mih svojih rođaka i učenika. Sve je to Isus uokvirio svojom 
riječju: »Siđoh s neba, ne da činim svoju već volju onoga koji 
me posla. A volja onoga koji me posla je, da od svega, što 
mi daje ništa ne izgubim, nego da to ukrisim na posljednji 
dan ... volja je Oca da svaki koji vidi Sina i vjeruje u njega, 
da ima život vječni i ja ću ga uskrisiti na posljednji dan« 
(Iv 6, 38—40). 

Isusova poslušnost u smrti pokazuje da je za volju Očevu 
sve spreman učiniti. Ta volja je baš u brizi i ljubavi prema 
čovjeku i njegovom životu, ne doduše prema životu zemalj- 
skog prolaza i samo u zemaljskim okvirima, već u životu sa 
svom njegovom puninom, u životu uskrsnuća i vječnosti. 

Mi poslušni Kristu. Zato je sv. Pavao pisao Rimljanima s pu- 
no vjere u Boga koji ljubi čovjeka: »Ako je Bog za nas, tko 
će protiv nas. Ta on ni svog Sina nije poštedio nego ga pre- 
dao za nas. Kako nam onda s njime neće sve darovati? Krist 
Isus umrije, štoviše i uskrsnu . .. on se i zauzima za nas« 
(Rim 8, 31—32, 34). 

Zbog toga Otac, Bog veli, da toga Isusa slušamo, 
jer nas On ljubi kao što nas ljubi i Otac. Stoga ćemo u posluš- 
nosti prema Isusu naći svoj puni život, naći svoje uskrsnuće 
i svoju radost u Bogu. 

U poslušnosti prema Evanđelju, koje je Isus navijestio, u 
poslušnosti prema Crkvi, koju je Isus osnovao, trebamo do- 
življavati svoju vjeru i svoje oslobođenje u Kristu. Sv. Pavao 
piše stoga u poslanici Solunjanima: »A vi, braćo, ne umarajte 
se čineći dobro. Ako tko ne posluša naše riječi u ovoj po- 
slanici, toga naznačite i ne zajedništvujte s njim...« (2 Sol 
3, 14). 

Poslušnošću u vjeri dolazi čovjek, od one izvorne 
neposlušnosti povezane s grijehom, u tajnu spasa, u Isusa 
Krista. Krist je svojim Evanđeljem za kršćanina, za čovjeka 
koji ga slijedi, jedini zakon. 


Konkretni zah- I nemojmo misliti da je to nešto apstraktno, 
tjevi za nas. = neodređeno i nepovezano sa životom. Ne! 
Evanđelje Kristovo duboko ponire u naše životne puteve. 
Naša je poslušnost, u životnim okolnostima, poslušnost u 
vjeri Bogu. 

Crkva nas preko sv. Pavla upozorava na različit oblik po- 
slušnosti. To je upravo zato, jer je to Isus tražio svojim 
Evanđeljem. Izvršivanjem istog dolazi se do onoga, što je 
Isus pripravio svima, a to je preobražaj u uskrsnuću, što ga 
je i sam doživio. I zato upozorenje ženama da se pokoravaju 
muževima, a muževima da ljube svoje žene, ima evanđeosku 
poruku za dnevni način života. Tako se čovjek u poslušnosti 
Približava onome, što je Isus činio: bio je poslušan do smrti 
na križu. Stoga misao izrečena djeci — da slušaju svoje rodi- 
telje, i roditeljima da ne razdražuju svoje djece, kako ne bi 
postala malodušna u životu i u vjeri — ima svoju ozbiljnost. 
Ta svakoga od nas uvodi u Kristov zakon spasa, u Kristovo 
Oživotvoreno Evanđelje. 

Upozorenje svima podložnima — da slušaju svoje pogla- 
Vare, upravljače, predstavnike koji ljube pravdu — sadrži 
Veoma praktičnu uputu za život. 

Poslušnošću u vjeri dolazi se do pravog smisla života. 


Ne bismo li sada mogli ispitati svoju nutrinu i sami sebi 
reći: da li je naša vjera u našim životnim okolnostima pro- 
žeta onim uvjerenjem u poslušnosti prema Bogu, koje je 
imao Abraham? Koje je imao Krist Gospodin? Slušamo li u 
tom smislu Evanđelje? Ono nas hoće dovesti preko naših 
životnih dužnosti i okolnosti do preobražaja u Bogu, do pot- 
punog smisla Božje djece. 

Odgovorimo sebi. Učinimo jednu odluku, koja će nas uve- 
sti u život, u poslušnost Bogu. 


TREĆA KORIZMENA NEDJELJA 


Bog starog i Iz Mojsijevog izlaganja prema knjizi Izlaska 
novog Saveza. jasan nam je pojam Boga staroga Saveza, sta- 
roga Zavjeta. On je onaj koji zapovijeda, on je Sila i Samo- 
držac. Međutim Apostol naroda, Pavao pišući svojim dragim 
Korinćanima, naglasuje, da on propovijeda Boga Novoga 
Saveza — Krista raspetoga. A to je za način mišljenja 
Židova sablazan, za mentalitet pogana ludost! A evanđelje 
današnjeg bogoslužnog svetkovanja, koje smo čas prije čuli, 
nikako nam ne tumači Krista, kojega su svi spoznali kao 
Boga! Ne, ni izdaleka nije tako. Stoga je s prodavačima svega, 
pa i poštenja, morao nastupiti kao neobazrivac. Podmeću 
mu klopku i pitaju, kakav nam znak možeš dati zato, da te 
izjeda revnost za Dom Božji. I iza svega mnogi povjerovaše u 
Njegovo Ime, ali daleko od toga da bi svi povjerovali u Kri- 
sta — Boga novoga Saveza! 


U Isusovo i u Zašto je takva — da kažemo — sudbina Kri- 
naše vrijeme. stova puta. Zato jer je On Bog i čovjek. To nije 
išlo u glavu ni Židovima, ni poganima, ni starim ni sadašnjim 
koji žive u atmosferi kršćanstva. Da, i kod mnogih kršćana 
Krist ostaje nerazumljiv i to zbog toga, što je svojim čovje- 
štvom htio biti bliz nama ljudima. A danas, kada bi nastupao 
kao Ilija Gromovnik u tom ljudskom društvu, kada bismo 
se našli svi zajedno, strah bi stjerao ljude u poklonstveni 
stav. No Krist je upravo zato postao čovjekom, 
da nam pristupi na ljudski način, na način slobodnog opre- 
djeljenja. I onda kada se može vidjeti da ljudi, kršćani ne 
postaju zreli zato, On baš hoće taj način. Zato je i sam po- 
stao čovjekom! 

Sv. Pavao tumači... Sv. Pavao tumačeći tu zbilju b o žan- 
sko-ljudskog života u Kristu naglasuje da se Krist od- 
rekao sama sebe. To znači da je posve slobodno uzeo narav 
roba. Krist je slobodno prihvatio kao Bog, kao druga božan- 
ska Osoba sve ono, što je povezano s čovjekom iza pada, iza 
grijeha, samo nije prihvatio grijeh. On se pod vidom svoje 
ljudske naravi odrekao svoje božanske slave i živio je kao 
čovjek. To znači da je Njegova egzistencijalna situacija bila 
kao i naša. Krist je kao čovjek stupio u naše bijedno i siro- 
mašno ljudsko postojanje. 

Krist kao Bog nije mogao doživjeti poniženje ljudske bije- 
de. Zato je uzeo narav čovjeka. No Krist koji ima narav ČO- 
vjeka, koji je uzeo narav čovjeka ima i narav Boga u jednoj 
jedinoj osobi. No u toj su osobi dvije svijesti, koje pripadaju 
dvjema naravima, a to su božanska i ljudska svijest. 

Sve je to Krist uzeo zato da može biti naš su brat, su- 
brat po našoj ljudskoj naravi: da, On, Sin Božji, druga božan- 
ska osoba tako postaje jedan od nas; da sve ono što govori 
i radi, može prikazati nebeskom Ocu; da može reći: to radi- 
mo »mi ljudi«; da tom gestom pred svojim nebeskim Ocem 
obuhvati sve ljude; da On, koji je u svemu bio čovjek, može 
pristupiti svome Ocu bez grijeha: onako kako je Bog čovjeka 
stvorio; onako, kako Bog želi da čovjek postane! 

Krist je postao čovjek. To ne znači samo da je imao dušu 
i tijelo. To također znači, da živi u svijetu prema kojemu 
mora određivati svoj stav. Određivati ga prema situacijama, 
prema problemima, prema sudbini, prema određenoj sredini 
i strukturi svijeta, koji je poremećen i uzdrman grijehom. 

Svi mi znamo da smo došli na svijet, a da nas o tom nitko 
nije pitao. Naš karakter, temperamenat, socijalna situacija s 
našim roditeljima i okolinom bila je određena prije negoli 
smo mi mogli zauzeti svoj slobodni stav. 


Sličnost Kristove A sve je tako bilo i s Kristom obzirom na 
i naše situacije. — Njegovu čovječju svijest. I Krist se u svo- 
joj situaciji, svom vremenu, u svojim okolnostima pojavio u 
ondašnjem svijetu. Odvažio se spasiti čovjeka od grijeha. 
Krist je sveti čovjek, s nužnim rastom, koji je svojstven sva- 
kom drugom čovjeku. 

Krist—Bog je jedna osoba, ali rekosmo s dvije 
Svijesti: božanskom i ljudskom, koje pripadaju dvjema na- 
ravima. Njegova božanska svijest potpuno je obuhvaćala nje- 
gov ljudski čovječji život svijesti. Njegova čovječja ljudska 

svijest bila je na ljudski način, dakle nesavršeno, svijesna 
svog božanskog Ja. S ljudskim sposobnostima te svoje ljud- 
ske svijesti doživljavao je svoj božanski Ja. Svojim rastom, 
razvitkom, vršenjem čina i reagiranjem na okolinu On se 
usavršavao u svojoj ljudskoj svijesti. Sve je jasnije ljudski 
spoznao, što Bog Otac od Njega traži. Naime, da izvrši svo- 
je mesijansko, svoje spasiteljsko poslanje, otkupljenje čovje- 
ka. Ta je spoznaja u Kristovoj ljudskoj svijesti sve više do- 
zrijevala. 

I riječi današnjeg evanđelja da mnogi povjerovaše u Nje- 
govo Ime,ali ne povjerovaše svi, upravo i stoje u to- 
me, da su neki Krista gledali samo kroz Njegovu ljudsku 
svijest, Njegovu ljudsku psihologiju, kojom je On mogao po- 
kazati, a u životnim okolnostima i pokazao, da sve ljudski ne 
zna. Ti isti nisu doživjeli one časove i rezultate zajedničkog 
djelovanja ljudske i božanske Kristove svijesti, svijesti bogo- 
sjedinjenja s kojom proniče ljude do najdubljih dubina nji- 
hova bića. 

Možda će nam čitavu stvar osvijetliti usporedba s nama, 
s našim životom. Kršteni smo i pripadamo kao vjernici za- 
jednici Božjeg naroda. Mi vjerujemo u Krista, koji nas je 
trpljenjem i križem otkupio, koji je preko križa za sebe i za 
nas pripravio slavu Uskrsnuća. Dok tako vjerujemo, potvrđu- 
jemo da smo Božja djeca. U našim životnim okolnostima, u 
našem ugroženom i palom svijetu mi nećemo doživljavati 
drugačije, ni bolesti ni nesreću. Mi nećemo biti bez glavo- 
bolje i umora, brige za stalni strah od samoće. Ne! Naše pro- 
življavanje vjere ne poništava proživljavanje naše obične ljud- 
ske egzistencije. 


Naš i Kristov život. Tako bismo osvijetlili svojim životom Kri- 
stov život dviju svijesti, a jednako tako Kristovim životom 
potvrdu svoga života, koji će biti potpun, kršćanski zreo u 
težnji za svetim bogosjedinjenjem! 

Neka nam ovo bogoslužno slavlje — sv. misa sve više i 
više omogući spoznati Krista Boga, koji postade čo- 
vjekom zato, da bi zajednica s Njim bila zajednica, koja teži 
Bogoljudskoj bezgrešnosti, svetosti. 


ČETVRTA KORIZMENA NEDJELJA 


Nevjera. — Nevjera je izabranog naroda Starog Saveza izaz- 
vala Božju srdžbu. Sedamdesetgodišnje ropstvo Izraelskog 


54 


naroda pod Babiloncima slika je (2 Ljet 36, 14—16), koja bi 
na putu Božje providnosti trebala biti upozorenje izabranom 
narodu novog Saveza — kršćanima, kako je potrebno biti 


vjeran Bogu. 


Upozorenje za vjeru. To je slika upozorenja za ono, što nam 
naglasuje drugo čitanje iz poslanice Efežanina: Milošću ste 
spašeni po vjeri! 1 to ne po sebi! Božji je to dar! (Ef 2, 8). 
Da, vjera je u Božjeg Sina — Krista Božji dar! Tko zjernje 
u njega ne propada, ne osuđuje se, već ima život vječni: (Iv 
3, 16—18). . >. Pr da 

Da, tko vjeruje u Božjeg Sina, taj ima život vječni. Tko 
vjeruje u Bogočovjeka — s božanskom i ljudskom svijesti, 
taj ima život vječni! To je jasni aksiom Evanđelja. Međutim 
pravilo, aksiom života ne izgleda nam tako jasan. 


Vjera — povi- Prije nešto više od godinu dana prisustvovao 
jest objave. sam predavanju jednog njemačkog stručnja- 
ka za pitanja povijesti i natpovijesti, za pitanja svjetovne 
povijesti i povijesti objave, dara Božjeg! Taj je profesor 
ustvrdio: Povijesno možemo znati o Kristu, da se rodio u 
Palestini, da je tamo živio, da je oko tridesete svoje godine 
javno djelovao, da je osuđen na smrt i ništa više. To nam 
može kazati povijest, koja je osobu Isusa Krista pronalazila 
i promatrala onako kao i Cara Augusta, u čije se vrijeme 
Isus rodio. Svi su slušači bili iznenađeni. Nastala je nevjero- 
jatno živa diskusija, a predavač je samo mirno završio: svje- 
tovna povijest ne govori nam ništa više o Kristu. ' ' 
Imao je i pravo. To je Krist povijesti. Krist natpovijesti, 
Krist naše vjere daleko je dublje poznat. I 
Za profanu povijest jedan čovjek —koji se rodio kao i svi 
drugi ljudi, koji je više od trideset godina šutio, a onda kroz 
neko vrijeme, najviše tri godine, propovijedao i s tim se 
zamjerio vlastodršcima, koji su ga osudili na smrt— za svje- 
tovnu povijest takav čovjek ne znači ništa. A ako k tome 
dodamo još i ovo: —svjetovna povijest ne može ništa, savr- 
šeno ništa, kazati o činjenicama Kristova života, koje nad- 
visuju, nadilaze narav— sasvim nam je jasno, da Krist 
za svjetovnu povijest kao predmet istraži 
vanja ne može biti previše zanimljiv. 
No sasvim je nešto drugo, kad toga Krista svjetovne povi- 
jesti osvijetlimo s natpoviješću, Njegovim darom, koji čovjek 

nije mogao očekivati; kad toga Krista promatramo Njego- 
vom vlastitom objavom, smislom Njegovog poslanja, onda je 
to promatranje sasvim drugačije. Onda je On daleko više 
osvijetljen od svih povijesnih likova, od svih po- 
vijesnih osoba. Darom koji je On donio čovjeku objavivši se 
kao Božji Sin omogućuje nam ući u misterij, tajnu Njegova 
života. 


Bez vjere ne Čovjek bez vjere u Njegovu riječ uvijek 
shvaćamo Krista će ostati na površini onoga, što o Kristu 
ion govori profana, svjetska povijest. To je 
daleko najoskudnije, da bismo mogli spoznati Krista — Bo- 
gočovjeka. 

Za to poznavanje potrebna nam je spoznaja svega onoga, 
što nam je Krist objavio o sebi. Drugim riječima, potreban 
nam je dar milosti i slobodan odgovor nas samih Bogu, koji 
se objavljuje i poziva vjerovati u Njegovu riječ, u Njegovo 
objavljenje. 

Ovakva vjera uvijek je tražila osobno i potpuno zalaganje, 
ali je uvijek bila i predmetom protivljenja, kao što je to 
Krist više puta i prorekao. 


Evanđelje i U takvoj situaciji nije poteškoća u tome što bi- 
tradicija. smo mi, koji se skupljamo oko tajne Njegove 
žrtve imali poteškoća, da spojimo sudbinu Krista Boga i 
Krista čovjeka u jednoj osobi. Poteškoća je u tome, kad ne 
bismo htjeli za to znati, kad ne bismo to nastojali riješiti u 
zrelosti svoje vjere. To upravo znači sagledati zbilju Isuso- 
vih čina i riječi onako, kako nam to donosi današnje evan- 
đelje (Iv 3, 16—21) i kako je to shvatila i sagledala prva 
kršćanska generacija. Ta nam je donijela i prenijela u svojoj 
kršćanskoj zrelosti vjeru u Isusa Krista Sina Božjega, Spasi- 
telja našega, po kome je Bog Otac sve stvorio. Spasitelj nas je 
otkupio. Začet je po Duhu Svetom, rođen od Djevice, mučen 
i umro na križu. Treći je dan uskrsnuo između mrtvih. Od 
Oca nam je poslao Duha Svetoga u zajednicu vjernih. Postav- 
ljen je za sveopćeg suca i onoga koji osigurava vjernima 
vječni život kod Oca. To je natpovijest, koju je Krist objavio 
i u koju je prva kršćanska generacija čvrsto uzvjerovala. 
Nije dosta dopustiti da je Isus povijesno postojao pa da 
zaslužimo ime kršćanina. Ne! Treba natpovijesno sagledati 

Krista i vjerovati u sve ono, što je On objavio. Treba vjero- 
vati u Krista i tako postići život vječni. 

A vjerovati znači povjeriti se Bogu čitavim svo- 
jim bićem, pristajući činom naše inteligencije uz sadržaj nje- 
gove objave, uz sadržaj njegove natpovijesti, a sve to pod 
zamahom naše volje, koju pokreće Kristov Duh. 

Blaga vijest Kristova Bogoobjavljenja temeljena je na či- 
njenici Krista Boga, koji je postao čovjekom, koji je doživio 
smrt na križu radi našeg otkupljenja. Uskrsnuvši javio se 
Pavlu, koji Ga je u prvoj generaciji kršćana progonio, ali, 
koji iza toga pobijeđen milošću, naviješta svemu svijetu: Nje- 
govo uskrsnuće zasvjedočava naše uskrsnuće (Rim 1,4); Nje- 
govo proslavljenje postaje naša pravda, mudrost i ot- 
kupljenje (1 Kor 1,30); Krist je izmirio sve krivice onih 
koji vjeruju (2 Kor 5, 19), jer su ti oprani u Kristovoj krvi. 


Praktički stav. To neka bude smisao našeg prisustvovanja 
spomen-činu Kristova otkupljenja i posvećenja; to neka bude 
smisao našeg okupljanja oko Njegovog žrtvenika, oko Njego- 
vog oltara! 


PETA KORIZMENA NEDJELJA 


Novi Savez.  Sklopit ću novi Savez i grijeha se njihova više 
neću spominjati, a taj novi Savez označen je riječima: »Za- 
kon ću svoj staviti u njihovu dušu i upisati ga u njihovo srce. 
I bit ću Bog njihov, a oni narod moj« (Jer 31,33). Ove riječi 
napisane u Starom Zavjetu prognoza su onoga što se ima odi- 
grati u novom Savezu, novom Zavjetu. 


Kako ga Krist Sveti nam Pavao u poslanici Hebrejima daje 
Ostvaruje? kratki prikaz, kojim je načinom Krist ostva- 
rio ovaj novi Savez: Krist moli i prosi nebeskog Oca. Što 
moli? Moli da može ostvariti novi Savez... U tom je po- 
Slušan svom nebeskom Ocu. Zato postaje začetnik vječnog 
spasenja (Hebr 5, 7—9). To je taj novi Savez, novi zakon, 
Obilježen jasnim riječima: »Tko ljubi svoj život, izgubit će 
ga. A tko mrzi svoj život na ovome svijetu, sačuvat će ga za 
život vječni. Ako tko hoće meni služiti, neka ide za mnom!« 
(Iv 12, 25—26). 

Paradoks no- Tko mrzi svoj život na ovom svijetu sa- 
vog Saveza. čuvat će ga! Ovo je jedan paradoksalan 
zahtjev, koji Krist upravlja svojim sljedbenicima, članovima 
novog Saveza, kršćanima. Taj paradoks ili proturječje nitko 
od nas ne može shvatiti, ako nema, da tako kažem osjetilo 
vjere, bilo vjere, život vjere. Da, velim, nitko ga bez vjere 
ne može shvatiti. Kršćani, valjani kršćani uvijek ostaju za ne- 
vjernika zanimljivi, zagonetni, s pitanjem, da li je to moguće? 
Nikada ih ne shvaća. Zašto? Jer nevjernik nema za to spo- 
sobnosti ... 


Krist i Njegov _ No pustimo to! Pitajmo se više, što je za- 
poziv nama. pravo Krist od nas htio? što je htio od ljudi, 
koje poziva da Ga slijede? Htio je učiniti da ljudi budu 
drugi On, da ljudi imaju Njegov život i Njegovo shvaćanje. 
A po riječima Evanđelja nikada to nećemo moći postići, ako 
svojim životom ne uđemo u potpuni smisao Njegovih riječi: 
»ako pšenično zrno ne umre, ostaje samo . . . ako li umre, 
donosi obilan rod!« (Iv 12, 24). 


To je zbilja Kristovog života; to je zbilja valjanog krš- 
ćanskog života. To je smisao novog Saveza, što ga je Krist 
sklopio kao jedan od nas, kao naš predstavnik sa svojim ne- 
beskim Ocem. I rekoh: učinio je to kav »jedan od nas«. Zato 
je kao jedan od nas prvi pošao tim putem. I nemojmo misliti 
da je to bila jedna idila, koju je Krist htio lijepo predstaviti. 
Ne! Daleko od toga! To je bila zbilja, koju je Krist prvi pro- 
živio. 

Krist se prije svoje muke, ovjenčan častima, približavao 
Jeruzalemu, a onda Ga je zahvatio duboki nemir i tjeskoba. 
Ljudi Ga nisu shvatili. On ljudski doživljava svoju dramu, 
svoju tragediju, koja ne stoji toliko u raspeću. Raspinjanje 
se sastoji u tome, što ga ljudi neće razumjeti, da im On do- 
nosi novu istinu. Oni je preziru. Na taj način nestaje zrno 
Njegovog života! To ga muči tako, da je evanđelista zapisao 
sadržaj Kristovih misli: Moja je duša potresena . . . Što da 
kažem? Oče spasi me iz ovog sata. Tu je pokazao sasvim ljud- 
sku slabost pred strahotama, ali se pridiže i nastavlja: Ali 
zato sam došao u ovaj sat. To je čas muke, ali i proslave. U 
njega će ući Krist potpuno svijesno dajući nam primjer, kako 
ćemo Ga slijediti. Krist je svladao krizu. Zato Ga ništa neće 
smetati, da u onom što se naziva »parnica Isusova« ili osuda, 
On sam vidi spletke i podmetanja, gaženje i prelaženje preko 

svih zakona, koji su tada vrijedili kod Židova. On kod svoje 
osude neće imati nikakvih prava i postati će žrtva zakulisnih 
spletki. Njemu će postaviti uhode, što je izričito zabranjeno. 
(Lev 19, 16). Njegov će slučaj biti sasvim tajanstveno prove- 
den i po noći, makar to Talmud izričito zabranjuje, kao što 
zabranjuje udarati osuđenog, da se ne bi umanjila njegova 
otporna snaga. On je podvrgnut ispitivanju u noći, poslije 
tajnih sjednica. Postupak protiv Njega je više kao urota nego 
kao normalni sudbeni postupak. Parnica Ga dovodi u smrt. 
To je bilo u potpunoj opreci prema pravnom shvaćanju ta- 
dašnjeg Izraela, kad je jedan rabin zapisao: »Jedan sanhedrin 
koji je u 70 g. dao pogubiti jedanaest ljudi izgleda mi kao 
tužitelji« U Isusovom slučaju se svakako postupalo protiv 
slova i duha Zakona tako, da danas pošteni Židovi zahtijeva- 
ju ukidanje nepravedne kazne, koja je izvršena nad Isusom. 


Novi Savez — No sve je to Isus podnio. Novim je Savezom 
put u vječni ži- otvarao put u vječni život. Taj nastaje 
vot nije lak. <amo u uvjetima, kad je čovjek sposoban žrt- 
vovati svoj zemaljski život. Kad izgiba kao pšenično zrno, da 
bi donijelo stostruki plod! 


Moramo priznati da nam je ova logika vjere — ovog nad- 
naravnog poziva, da idemo za Isusom, da dajemo svoj život 
u ljubavi prema drugome — doista i teška i često puta u na- 
šim životnim okolnostima nerazumljiva. Ali to nikako ne zna 
či da nije zbiljska. Krist je preko svakakvih spletaka svojih 
suvremenika prišao k ostvarenju svoje najveće zapovijedi: 
ljubi Boga i bližnjega svoga! Na to On i nas poziva. Možda 
jednakim putovima, ali budimo uvjereni i jednakim vrijed- 
nostima i zaslugama! 


Slijedimo Krista. Vežimo se na Kristov primjer, da možemo 
postići ovdje, često puta u mukama, vrijednost kršćanina koji 
slijedi Isusa! 

Stavljeni smo u svojim životnim situacijama — kod kuće, 
na poslu, na odmoru — pred izbor: ili egoistički gledati sebe 
i za sebe, ili kršćanski djelovati po primjeru i pozivu Krista 
Stavljajući se svakom na raspolaganje! 

Čovjek može pokušati da sve i svakoga, što je više mo- 
guće, podredi sebi, da ga stavi u službu svojih vlastitih inte- 
resa, Tako je učinio sanhedrin s Isusom, kojeg je osudio i to 
nepravedno! 

Egoizam je uvijek nepravda. 


Možemo se staviti u dobroti na raspolaganje 
drugome, na to da bližnjemu dobro činimo! Ta dobrota, da- 
kako, nije nikakva sladunjava osjećajnost već upregnutost 
čitavog našeg bića, čitavog našeg života, u svim njegovim 
pravcima, da znamo poput Krista zaboravljati sebe zemalj- 
skog, a pomoći drugomu. To će me duhovno, kršćanski oži- 
vljavati. To će me činiti sličnim Kristu. Krist me je povezao 
sa svojim nebeskim Ocem u novom Savezu kao člana koji 
slijedi primjer Kristov! 

Ako se Krist za sve to, svojom ljudskom naravi osjećao 
slabim, onda nemojmo ni mi misliti, da ćemo mi u svom dje- 
lovanju za bližnjega po sebi biti dovoljno jaki. Ako je Krist 
drhtao pred strahotama koje je imao u susretaju s ljudima, 
onda nemojmo biti preuzetni i misliti, da ćemo mi svojim 
vlastitim snagama to moći! 


Naša molitva. Zato mi i pristupamo svake nedjelje Njegovoj 
žrtvi, najuzvišenijoj molitvi! Molimo Ga, da možemo s Njim 
i poput Njega kršćanski djelovati u svojoj brizi za 
druge! 


CVJETNICA: NEDJELJA MUKE GOSPODNJE 


Izaijino proroštvo Izaijino proroštvo gledano iz kršćanske 
potvrđuje Evanđelje. atmosfere posve je jasno. Jasne su i ri- 
ječi: »Leđa sam podmetnuo onima, što su me udarali, a obra- 
ze onima što su mi bradu čupali! Lice svoje nisam zaklonio 
od pogrda niti od pljuvanja« (Iz 50, 6). Ovo je posve jasno, 
jer nam evanđelje govori upravo o tome: »Vojnici ga odvedu 
u unutrašnjost dvora, tj. u pretorij, pa sazovu cijelu četu i 
zaogrnu ga skrletom. Spletu trnov vijenac i stave mu na 
glavu . .. i udarahu ga trskom po glavi, pljuvahu po njemu. 
A pošto ga izrugaše izvedu ga da ga razapnu« (Mk 15, 16—21). 
Sveti je Pavao protumačio ove riječi evanđelja: Isus Krist 
ponizi sam sebe poslušan do smrti na križu! (Fil 2, 8). 


Zašto tako? To je zagonetan slučaj. Ne bismo ga nikada mo- 
gli razumjeti, da nam sam Krist nije rekao zašto se tako do- 
godilo? Zato da nas otkupi! Sv. Ivan apostol tumači to 
otkupljenje u svom Otkrivenju govoreći o zatvorenoj knjizi 
sa sedam pečata, koju knjigu nitko nije mogao otvoriti. Tada 

se ču glas: Ne plači, jer evo onoga, koji će otvoriti knjigu i 
njezinih sedam pečata . . . I vidjeh Janje, kako je žrtvovano. 
Tajna knjige, tajna žrtvovanog Janjeta upravo stoji u tome, 
što nam je to Janje, Krist iz te Božje knjige. Ta knjiga za 
nas nije ništa drugo nego objava o tome, kako je Bog za- 
mislio čovjeka i kako ga je u Kristu ostvario. 


Samo u Kristu ra- Pascal je rekao duboku riječ: »Ne samo da 
zumijemo sebe. Boga spoznajemo po Isusu Kristu nego i 
same sebe spoznajemo samo po Isusu Kristu.« Isus Krist nas, 
naime, uvodi u ljudski misterij, u ljudsku tajnu! Mi možemo 
gledati čovjeka kakogod hoćemo, ali iza svega moramo pri- 
znati, da sve naše analize psihologije i psihoanalize ne rje- 
šavaju tajnu čovjeka. Nju rješava Božji Jaganjac. Tu tajnu 
čovjeka rješava Krist! On nam otkriva da je u 
nama, sa svim našim tajanstvenostima, jedan plan i to plan 
Božji! Krist ga je otpečatio, otkrio i naglasio i to svojim 
životnim putem, svojom životnom sudbinom. Ta nije samo u 
tome da vidimo Krista poslušna u muci i u smrti, kako nam 
to predočuju čitanja današnjeg liturgijskog slavlja, već u 
apoteozi, u najvišem smislu te muke i smrti: u slavi Uskrs- 
nuća. 

Promatrati sve ono što nam blagdanom Cvjetnice i svetog 
tjedna dočarava Crkva svojim obredima, a bez pomisli na 
uskrsno jutro, bilo bi prema Božjem planu, prema Božjoj za- 
misli o čovjeku, posve nedostatno. 

Krist nam je pokazao svojom mukom na izraziti i, mo- 
žemo reći, izuzetno nedostiživi način svu tragediju ljudskog 
života. On je pretrpio gore i više nego mi! Ali to nije sav 
smisao ljudskog života u Božjem planu. Ne! Smisao i Kristove 
muke i smrti stojiu Uskrsnuću. To je tajna, koju nam 
je Krist, Božji Jaganjac, otkrio i u čemu je pokazao smisao 
našeg životnog poziva. 

Ne možemo iskočiti iz sebe tako, da sa sobom ne bismo 
nosili brige i trpljenja našeg života, koji završava smrću. Ali 
koji se preko smrti uzdiže uskrsnućem u pravi život slave, 
koju Bog daje onima, koji slijede Njegovog Sina, Krista, 
Bogočovjeka. 

Bog je stvorio čovjeka. Pozvao ga iz ništavila, ali ne zato, 
da ga ponovno smrću baci u ništavilo. To bi bio Bog svojih 
hirova, a ne ljubavi, o kojoj govori Krist. Bog koji bi se tako 
poigravao s čovjekom ne bi bio ni mudar ni dobar. I zato 

nas Krist kao njegov Objavitelj i upozorava i pokazuje svo- 
jom smrću, da mi nismo pozvani da umremo i da se predamo 
ništavilu zemlje. Mi smo pozvani da živimo, da sudjelujemo 
u životu. Taj život nadilazi granice onoga, što mi zovemo 
smrt. Iza granica ovoga života, što mi nazivamo smrt, mogli 
bismo postići procvat i puninu života, onu tajanstvenu pu- 
ninu Božjeg života, u komu ćemo sudjelovati. 


Paradoks, ali... Ima časova u kojima tako gledajući i tako 
vjerujući dolazimo do jednog paradoksa, koji izvire iz susre- 
taja sa zbiljom svagdanjeg života. Da, nekada nam izgleda 
tako, da bismo se upitali: ne sanjamo li mi sa svim tim? Tiču 
li se naše tvrdnje — a to su Kristove tvrdnje — tih ljudi 
koje susrećemo na ulicama, u vlakovima, autobusima, uredi- 
ma i na trgovima? Njima je — čini se — malo stalo do našeg 
transcendentalnog, prekogrobnog određenja. 

Ipak je istina, da je svaki taj muškarac, svaka ta žena 
predmet neizmjerne ljubavi Boga, koji je poslao svoga Sina 
da položi svoj život za njih. Svi ti muževi i žene, svi ti mla- 
dići i djevojke, sva ta djeca, vođena i odvođena od Boga, 
imaju u Božjim očima beskrajnu vrijednost, koju ni ne na- 
slućuju. Bog ih više ljubi, nego što se oni sami ljube. U tom 
i stoji smisao Kristove muke i smrti. On je na taj način po- 
kazao svoju, Božju ljubav prema čovjeku, prema svim ljudi- 
ma. Ta ljubav je dokazivana i time, što Duh Sveti djeluje i u 
okolnostima tako otežanim. Djeluje da bi ipak svima dao 
svijetlo, da uvide, da je Kristova smrt — a preko Njega i 
naša i svih onih, koji su dobre volje — ovjenčana Kristovim 
Uskrsnućem i životom u Božjoj slavi. 


Jednom sam vidio jedan zanimljiv križni put. Bilo je to 
prije desetak godina: ponešto umjetnički izveden, ali neobič- 
no je bilo, što je imao i petnaestu postaju. Ta je označivala 
Uskrsnuće! Razmatrao sam ... Postalo mi je sasvim jasno da 
je tako. No ne samo kod Krista nego i kod nas. 


Potvrda u svetkova- Na to neka nas upozori i svetko- 
nju Euharistije. vanje Euharistije, u kojoj nije 
prikazana samo smrt negoi uskrsnuće; u kojoj se ne 
govori samo o nedjelji muke, već i o Uskrsnuću. To je naš 
put, koji nam je pokazao Krist i koji nas upozorava da tako 
vjerom rješavamo pitanje našeg zagonetnog, često puta, ne 
lakog života! 

VAZMENO TRODNEVLJE I VAZMENO 
VRIJEME 


ČETVRTAK VEČERE GOSPODNJE 
MISA POSVETE ULJA 


Izaija i sv. Luka Riječi su Izaije proroka: »Na meni je Duh 
o Pomazaniku. —— Gospodnji, jer me pomazao i poslao da do- 
pesem veselu vijest siromasima, da navijestim oslobođenje 
zarobljenicima, povraćanje vida slijepima, da povratim slo- 
bodu potlačenima, da proglasim godinu milosti Gospodnje« 
(Iz 61, 1—2). Te je riječi, prema svjedočanstvu sv. Luke, Isus 
točno upotrebio u nazaretskoj sinagogi naglasivši: »Danas se 
ispunilo ovo Pismo, što vam još odzvanja u ušima« (Lk 4, 
18—21). 

Ove smo riječi čas prije saslušali u čitanjima iz Izaije 
proroka i sv. Luke. Njima je Isus htio upozoriti svoje sugra- 
đane na svu ozbiljnost vremena, u kojem se nalaze. Htio im 
je svratiti pažnju na istinu sadržanu u tim riječima; ali isti- 
nu koja se može dokučiti samo vjerom i to valjanom i is- 
pravnom vjerom, vjerom za onaj način mišljenja (mentali- 
tet) koji su imali Izraelci; kojim su shvaćali, gledali i oče- 
kivali Pomazanika Gospodnjega. 

Zašto ove misli uz današnju sv. misu, uz današnje euhari- 
stijsko slavlje? Zato jer je Isus htio upozoriti svoje sugrađa- 
ne na vrijednost Pomazanika Božjeg, poslanika Božjeg, sebe 
samoga. On je smješten u događaje, u okolinu, iz koje bi se 
moralo pogledati i vidjeti: ono što je Izrael nosio od iskona 
u svom shvaćanju, i u naravnom i u vjerskom; ono što je 
osobito nosio Izrael u ovo Isusovo vrijeme. Tada je misao na 
Pomazanika dolazila kao misao, koja je trebala biti utjelov- 
ljena u nekome, koji će osloboditi taj, već godinama iščeki- 
vanja, ispaćeni izabrani narod. 


Ako u takvom mentalitetu gledanja prihvatimo Isusove 
riječi o Pomazaniku, onda one u sebi nose svu onu 1 naravnu 

i nadnaravnu bremenitost; osobito onu koja je bila povezana 
s poimanjem mazanja ulja i s poimanjem Pomazanika Go- 
spodnjeg, Mesije, Krista, poslanika Božjeg. On je u židovskom 
shvaćanju uvijek imao biti izuzetna osoba s posebnim po- 
slanjem. 


Crkva i po- Crkva danas, tradicijom vezanom uz posvetu 
sveta ulja. ulja, hoće naglasiti stvarnu i simboličnu vrijed- 
nost svojih obreda. Tako i mi nastojimo vidjeti razvoj misli 
i shvaćanja s tim povezanim; osobito ono najosnovnije: da vi- 
dimo u pravoj slici vjere Krista Gospodina, našu predsliku, 
predsliku nas, pomazanika Božjih. 

Posvete ulja (sv. krizme, bolesničkog i katekumenskog) 
povezane su od iskona s vjerovanjem, (koje je bilo uobičaje- 
no kod Izraelaca, a i kod ostalih naroda poznatog istoka), 
da ulje prodire duboko u ljudsko tijelo; i da osigurava u ne- 
kom smislu snagu, zdravlje, radost i ljepotu. A sve su to 
valjane kvalitete čovjeka i njegovog života. 

Tako ulje kroz povijest shvaćanja Izraelskog naroda po- 
staje simbol radosti i počasti. Osobito je to naglašeno u časo- 
vima svečanosti. Stoga nam postaju razumljive riječi psalmi- 
ste: »Gle, kako je lijepo i kako je ugodno, kad braća u miru 
stanuju zajedno. To je kao dragocjeno ulje na glavi, što teče 
na bradu Aronovu, što kaplje na skut njegove haljine« (Ps 
133, 1—2). Takva je misao iz 23 psalma: »Spremaš preda 
mnom sto usprkos mojim neprijateljima; uljem mi mažeš 
glavu« (Ps 23, 6). Ili ona misao iz Izaije proroka, koji go- 
vori općenito o tom izranjenom Izraelu, kojemu nisu rane 
ublažene uljem (Iz 1, 6). 


Ulje je bilo simbol zdravlja, počasti i radosti. 


Pomazanje, čovjek To je upravo bilo ono što je čovjek ponaj- 
i Bog — Krist. više mogao poželjeti u svom životu. Takva 
mu je narav, tako je stvoren. Uvijek je vezan na pomisao 
zdravlja koje je osnov valjanog života, i obzirom na tijelo 
i obzirom na dušu. Takav se čovjek raduje upravo zato, jer 
je sve u redu u njegovu životu. Takav je čovjek počašćen, jer 
mu je to najveća nagrada. 

Religiozno shvaćanje života kod starih naroda uopće, a 
osobito kod Izraelaca, bilo je usko povezano s onim, koji je 
stvorio čovjeka, koji je stvorio ljudski život, s Bogom. Zbog 
toga su Izraelci pravi smisao zdravlja, radosti i počasti vezali 

uz stanje, koje je postajalo slično svetom Bogu. 
Zato su upravo u vidu pravog zdravlja, prave počasti i rado- 
sti sve časove svoga života vezali uz svetog Boga. Pa je ulje 
itu odigralo u jednom prenesenom značenju svoju ulo- 
gu. k 

Zato su mazani uljem žrtvenici Gospodnji, koji su time 
dobivali posebnu svetost; zato su mazani uljem ljudi, kojima 
je bilo namijenjeno prije svega zdravlje, počast i radost, ona 
prava radost koja proizlazi iz uske povezanosti s Bogom, sve- 
tim Bogom. Zato su Izraelci pomazivali svoje kraljeve i sve- 
ćenike, kad su ih uvodili u život kao vođe naroda, kao one 
koji će se brinuti za njih. 

Upravo ta misao kralja i vođe, svećenika, bila je, snagom 
povijesnog shvaćanja, prenesena na Isusa Krista, Krist je tre- 
bao postati, u čisto božanskom shvaćanju oslobođenja, i kralj 
i svećenik Izraela. Tako Ga je očekivao židovski narod; tako 
Ga je shvatila kršćanska zajednica. 


Isusovo i na«— Stoga On postaje Pomazanik, koji je 
še pomazanje. posvećen uljem radosti, počasti i zdravlja Bo- 
žanske snage; snage, koju će u svom i iz svoga posvećenja 
htjeti prenijeti na nas. To je smisao Kristova života, života 
Božjeg Pomazanika, koji želi sve svoje posvećenje prenijeti 
na nas, i njim nas prožeti. 

Zato je sveti Ivan poznavajući Isusa iz osobne blizine, 
iz viđenja, koje mu je Bog udijelio, zapisao u svojoj proroč- 
koj knjizi, u Otkrivenju: »Isus Krist je vjerni svjedok, Prvo- 
rođenac od mrtvih. Knez kraljeva zemlje. Njemu, koji nas 
ljubi, koji nas krvlju svojom odriješi od grijeha i učini kra- 
ljevstvom, svećenicima Bogu, Ocu svojemu — njemu slava i 
vlast u vijeke vjekova« (Otk 1, 5—6). 


Ova misao — da nas On učini kraljevstvom, da nas učini 
svećenicima — ima nas osobito danas upozoriti na to da sv. 
ulje, (koje se danas posvećuje po obredima Crkve), za nas 
ima to značenje: da nas posveti Njegovom zaslugom i otkup- 
ljenjem; da nas učini sličnim Njemu, koji je kralj, koji je 
Svećenik. No ne kralj jednostavnog zemaljskog gledanja; no 
ne svećenik jednostavnog zemaljskog shvaćanja, već Kralj ko- 
jemu kraljevstvo ide u vječnost; svećenik kojemu svećenstvo 
ide u vječnost. Sveta ulja, koja Crkva upotrebljava za posve- 
ćenje svojih vjernih, (bilo kod krštenja, kod sv. potvrde ili 

kod bolesničkog pomazanja), upravo nas imaju podsjetiti na 
tu čast, na tu radost, na to zdravlje, koje nas vodi u suživot 
s Bogom. To znači: da nastojimo preko svetog ulja biti čaš- 
ćeni u onom, što je čast Božja; da nastojimo biti radosni u 
onom, što je radost Božja; da nastojimo biti zdravi u onom, 
što je Božje zdravlje, a to je upravo svetost i bezgrešnost. 
Tako nas Pomazanik Božji, Isus Krist, poziva, svojim primje- 
rima, nasljedovati Ga u našem kršćanskom životu, u našem 
susretaju s Bogom Ljubavi. 


MISA VEČERE GOSPODNJE 


Stari Savez »Ovaj mjesec neka vam bude prvi mjesec u go- 
i obećanje. "dini. Ovo objavite svoj zajednici izraelskoj« (Izl 
12, 2). I iz čitanja vidimo kako je u tom mjesecu abibi ili ni- 
sanu — a to je vrijeme od polovice ožujka do polovice trav- 
nja — Bog odredio izabranom narodu sve do u tančine i kako 
se imaju vladati; čak kako imaju jesti pripravljeno janje ili 
kozlića; određene su sve okolnosti u vezi s Pashom Gospod- 
njom. Sve je to određeno za izabrani narod, koji se trebao 
osloboditi egipatskog ropstva. Bog će u vezi sa svojim poho- 
dom tvrdokorne zarobljivače izabranog naroda kazniti na taj 
način, što će »proći egipatskom zemljom i pobiti sve prvo- 
rođence u zemlji egipatskoj« (Izl 12, 12). Izabrani narod spa- 
sit će se time, što mu je zapovijedio da ostavi znak krvi od 
zaklanog janjeta ili kozlića na svojim vratima. 

U cijelom izvještaju odskače jedna misao: Bog daje 
Izraelcima ono, što ne daje nijednom drugom narodu. Oni su 
izabranici Gospodnji. Ta je misao izražena više ili manje ja- 
sno i prije pravog saveza Boga s Abrahamom. Izabranje Abe- 
la, Henoha, Noe, šema vodi onom uvjerenju, koje je nastalo 
u Savezu, kada će Bog odabrati Abrahama i u njemu blago- 
sloviti sva plemena na zemlji. 

Toga se Bog držao — prema izvještaju Biblije — i u ovom 
slučaju, kad je Izraelce izbavljao iz egipatskog sužanjstva. 

Izraelci su — kako nam to pokazuje Biblija — iskustveno 
spoznavali, da je njihovo izabranje povezano sa sudbinom, 
koja je posve drugačija od sudbine ostalih naroda, koji su 
im bili prijatelji ili neprijatelji. Izabranje je stanje u kojem 
Izraelci, potomci Abrahamovi, preko Izaka i Jakova, u svojim 

ovijesnim okolnostima doživljuju: svjesni, vrhovnički i vodi- 
teljski zahvat sve od onoga vremena, kad su spoznali da su 
narod Jahvin, da su narod Onoga koji jest — Boga. 


Novi Savez i no- "Božje posebno ulaženje u sudbinu toga na- 
vo obećanje. roda i njegovo shvaćanje bilo je upravljeno 
prema posebnom odabranju. Iz toga naroda Bog će 
roditi svoga Sina Isusa Krista. On će u božanskim odnosi- 
ma i božanskim namjerama postati izbavitelj onoga izabranog 
naroda, čiji će On postati predstavnik. 


Tu se nikako ne radi o odbacivanju starog Izraela kao 
izabranog naroda, već o njegovom duhovnom preokretu, u 
kojem će doživjeti pravo izabranje. Tu se radi i o duhovnom 
preokretu svih onih, koji će slijediti, poput pripadnika Ži- 
dova, izbavitelja od grijeha, izbavitelja za nebo; slijediti pre- 
ko Saveza, koji će u ime svih svojih sljedbenika Krist ute- 
meljiti sa svojim nebeskim Ocem. 

Zanimljivo je da je Krist — koji je svoj izabrani 
narod, svoje sljedbenike, kršćane poučavao o izabranju za ne- 
bo i vječni život — sasvim drugačiji od onog naroda, 
od onih izabranika starog Saveza. Ti su se morali boriti za 
svoju naravnu egzistenciju, i to upravo zato, da u svom vre- 
menu — a to je punina vremena — taj narod može preko 
Djevice roditi i dati svijetu Krista Spasitelja. 

Krist Spasitelj imao je sasvim drugačiju metodu svoga 
djelovanja. Sve je svoje nastojanje upravio u okviru zemlje, 
zemaljskih potreba, odnosa, veselih i neveselih prolaza zem- 
ljom na Oca nebeskog, na ono što on traži. On mrzi grijeh 
i zloću, radikalno i bez popuštanja, ali, ne i one, koji su kao 
ljudi sposobni napustiti tu zloću, grijeh i nepravdu. Njih On 
hoće privući k sebi i to svojim posebnim, za ljude grešnike, 
neshvatljivim načinom. 


Drugačiji sadržaj Sve ono što nam prikazuje, prema izvješta- 
— djelovanje. ju sv. Ivana, evanđelje današnje sv. mise, 
događa se pred Pashu, pohod Gospodnji. Izraelce to podsjeća 
na izbavljenje iz egipatskog ropstva, a nas hoće podsjetiti na 
Kr lstovo izbavljenje, o kojem je On propovijedao 
tri godine. Izbavljenje od grijeha, kod kojega Krist nastupa 
tako, da se sav predaje za svoje vjerne, za one koji će Ga sli- 
Jediti. Zbog toga nam evanđelje predočuje Krista, koji će 
meču apostolima u najsvečanijim časovima Prihvatiti naj - 

ponizniji način djelovanja: pranje nogu. Taj su po- 
sao u Isusovo vrijeme obavljali robovi. Začuđenim će apo- 
stolima Isus u toj svečanoj situaciji reći: »Vi me zovete Uči- 
teljem i Gospodinom. Pravo velite, jer to jesam. Ako dakle 
ja — Gospodin i Učitelj — vama oprah noge, treba da i vi 
jedni drugima perete noge. Primjer sam vam dao da i vi či- 
nite, kao što sam i ja vama učinio« (Iv 13, 13—15). 


Takvo je djelovanje Isusovo: primjerom poniznosti, koji 
stoji u zaboravu sebe, u okviru svih ljudskih shvaćanja. To 
traži od svojih apostola, od dvanaestorice. 


Potpuno predanje. Ipak je to samo uvod u ono naj- 
osnovnije. Isus će doista pokazati, kako svu svoju moć 
i snagu stavlja za svoje izabrane u potpuno predanje. Sve 
se to događa prije Isusove smrti na križu. Tada će svoje ze- 
maljsko unijeti u — ljudski govoreći — najsramotniju smrt 
Križa. Krist hoće i poslije toga ostati među svojim izabra- 
nim, i to svom svojom veličinom uskrsnoga sadržaja: Zato 
će trajno ostaviti svoje proslavljeno tijelo 
među nama, među svojim izabranima. I zbog toga, da bismo 
se snagom Njegova proslavljena tijela mogli preokretati u bo- 
žansko jedinstvo s Njim. 

Taj smisao imaju Pavlove riječi: »Braćo! Ja od Gospodi- 
na primih, što vama predadoh: Gospodin Isus one noći kad 
bijaše predan, uze kruh, zahvalivši razlomi i reče: »Ovo je 
tijelo moje za vas. Ovo činite meni na spomen. Tako i čašu 
po večeri govoreći: Ova čaša novi je Savez u mojoj krvi. Ovo 
činite, kadgod pijete meni na spomen« (1 Kor 11, 23—25). 

Pranje nogu, što su činili robovi, pokazuje Kristovu 
poniznost. Njome će pristupiti ljudima, da im tako može 
dati sebe, jer se Bog daje samo poniznima u vjeri. 


U Kristovom Krist nam je dao primjer. Od nas očekuje na- 
predanju. sljedovanje u Savezu s nama. Sve u ovoze- 
maljskim okolnostima učiniti, pa makar i ono — ljudski go- 
voreći — što će čovjeka poniziti u okolnostima i mentalitetu 
našeg kršćanski iskrivljenog i jednostavno govoreći nekršćan- 
skog shvaćanja. Sve učiniti samo zato, da se Kristovom sna- 
gom u nama, snagom proslavljenog Krista, snagom Njegova 
tijela kao duhovne hrane možemo preokretati u one izabra- 
nike, koji će biti Njemu slični. 

Na to nas ima podsjetiti pashalna gozba u cjelini. Ono u 
starom Savezu vodilo je sve Kristu. U novom Savezu vodi sve 
preobrazbi ljudi, preobrazbi kršćana u Krista preko Njegove 
snage, blagovanja Njegova tijela. Na to nas osobito podsjeća 
svetkovanje četvrtka Večere Gospodnje. 

U tom naš život, život nas kršćana, može naći svoj pot- 
puni sadržaj; hranom Kristovim tijelom potpunu 
snagu. Tako da iz zemaljskih okvira možemo gledati u Bo- 
žanski sadržaj, u sadržaj sjedinjene božanske brige, ljubavi 
i nas za naše održanje novog Saveza. Preko njega bit ćemo 
sposobni za vječni susret s Kristom. 


PETAK MUKE GOSPODNJE 


Davidov poto-  Odlomak iz knjige proroka Izaije, koji smo 
mak sluga. čas prije slušali je — vele tumačitelji sv. Pi- 
sma — najizrazitiji proročki opis Božjega Sluge, Spasitelja 
Isusa Krista. Značajno je da u ovom odlomku nemamo ni 
traga o Mesiji kao slavnom potomku Davidovu. Proročka ri- 
ječ jednostavno nam prikazuje Božjeg Slugu. Za 
Židove je ova proročka misao bila veoma zagonetna, Oni su u 
Izaijino vrijeme očekivali Spasitelja svoga naroda. Ali ne u 
ovakvom smislu, koji nam prikazuje Spasitelja kao Božjeg 
Slugu, koji će na sebe preuzeti sve neljudske oblike teškoća 
i ispaštanja, kako bi ljude mogao učiniti većma ljudskijim, 
bližima Bogu. Za Izraelce, za Židove bilo je to veoma nejasno. 
Oni su u svom vremenu i okolnostima života izgrađivali lik 
Davidova potomka, koji će — naravno — silom, snagom i 
slavom vladati narodima. Zbog toga je za Židove ostao i 
Kristov križ zagonetka i sablazan. 

Slava Sluge Božjega — koja će doći preko trpljenja, odba- 
civanja i patnja, preko preuzimanja na se naših boli i odgo- 
vornosti — ostaje za Izraelce zagonetka. Sluga Božji je onaj, 
koji usko surađuje s Bogom u njegovim planovima. Tako nam 
to prikazuje Biblija. Ta suradnja za Izraelce Izaijinog vre- 
mena, a jednako tako Kristovog vremena, nije bila shvaćena 
u preuzimanju bezakonja i grijeha naroda; u tom smislu, 
što će sluga Božji mirno uzeti na sebe sve grijehe; što će 
zbog toga biti uklonjen između živih i stavljen među zločince. 
Vizija je sluge Božjega kod Židova bila ljudski daleko nešto 
veličanstvenije. Oni nisu mogli vjerovati da će se Jahve, Onaj 

koji jest, Gospodar nad gospodarima, susresti s takvom 


žrtvom naknadnicom. Oni su slabo razumijeli Izaijinu riječ: 
»Sluga moj pravedni opravdat će mnoge i krivicu njihovu na 
sebe uzeti« (Iz 53, 11). Zar takav da je potomak slavnog Da- 
vida, takav da je Sin Čovječji i Sin Božji? To nije išlo u 
glavu onih, koji nisu dobro upoznali Boga opraštanja i milo- 
srđa. 

Morali bismo upoznati prije svega Boga, koji mrzi grijeh 
i koji pobjedom nad grijehom ide u tajnu milosrđa i opro- 
štenja, koja je najsilnija snaga nikad dovoljno shvaćenog 
Boga. 


Razumijmo tra- Tragedija petka Muke Gospodnje nije u to- 
gediju Muke. me, što je Bog, Sin Božji, Sluga Gospodinov 
prošao kroz sve oblike svoje muke. To nam prikazuje sv. 
Ivan u današnjem evanđelju. Krist je to slobodno htio. Tra- 
gedija je u tome, što čovjek, što mi ljudi, nikad nismo dovolj- 
no mislili o tome, kako je Bog pokazao svoje milosrđe, svoju 
pobjedu nad grijehom. Sva je tragedija u tome, što nikad 
nismo dovoljno promislili o tome, kako Bog želi 
da budemo blizu njegovog shvaćanja, za kojim čovjek u dnu 
duše teži. Mogli bismo ga nazvati sjedinjenjem u najvećoj 
sreći, u najvećem zadovoljstvu. 

Da nam Bog to uzmogne snažnije prikazati, poslao je svo- 
ga Sina na Križ, svoga Isusa, svoga Slugu, da nam 
svojom mukom i križem dade svjedočanstvo Božje ljubavi. 
Da nam Isus na taj način pokaže, kako je smisao ljudskog 
života u sjedinjenju s Bogom; da za to sjedinjenje možemo 
dati sve svoje ljudsko — egoistično. To nam hoće Krist po- 
kazati svojim križem; svojom mukom i smrću nastoji svakog 
od nas duboko probuditi; duboko vezati uz činjenicu, kojom 
nam govori da je za brisanje zapreke između Boga i čovjeka, 
a ta je zapreka grijeh, potrebno sve dati. Potrebno je sve 
žrtvovati, pa i ono najvrednije u kategorijama našeg vremena 
i prostora, našeg shvaćanja, a to je vlastiti život. To je prim- 
jer Kristov. Tim načinom Krist nam hoće predočiti, kako se 
dolazi do pravog života, koji će i on kao čovjek doživjeti u 
svojoj preobrazbi u Bogu. 


Pavlovo tumačenje. Zato ga upravo sv, Pavao naziva u posla- 
nici Hebrejima (Židovima) Velikim svećeniko m. Nje 
mu je Bog dao poslanje upravo u tom smislu, da u jednom 
načinu pristupanja k Bogu dovede svojim primjerom sve lju- 

de k Bogu. Krist je svećenik, kojega je Bog izabrao kao svoga 
Sina, da prinese sebe; da u tom smislu ispuni službu 
svećenika. Ta je prije svega vezana na poruku Božju i na 
štovanje Boga prema toj poruci. Krist Gospodin upravo se 
Pavlovim riječima prikazuje kao onaj, koji: »iz onoga što 
prepati, naviknu slušati i, postigavši savršenstvo, posta svima 
koji ga slušaju začetnik vječnog spasenja — proglašen od 
Boga velikim svećenikom po redu. Melkizedekovu« (Hebr 9 
8, 9). Ova nam misao hoće samo reći, da Krist nema nikakvog 
obiteljskog nasljedstva u službi svećenika, već jednostavno 
Božje izabranje. 

Kristova poslušnost prema Bogu Ocu — poslušnost kao 
Velikog svećenika — upravo je tim pokazana, što je svega 
sebe dao u poštovanju prema Bogu Ocu. Tim posvemašnim 
predanjem svega svoga posjedovanja, čitavog svoga života, 
današnja čitanja nam hoće predočiti Krista koji nam daje 
primjer. Prije toga postiže i samo izmirenje čitavog grešnog 
čovječanstva s Bogom, koji je grijehom uvrijeđen. 

Izaijino proroštvo, evanđeoski izvještaj o muci Krista Go- 
spodina, prikazuje nam tu veliku svećeničku službu Krista 
Gospodina. Taj način Njegova života bio je najočitiji dokaz 
poštivanja svoga Oca i njegove poruke u svom milosrđu i 
svojoj ljubavi prema čovjeku. Tu ljubav zasvjedočava opet 
na jedan način, koji je unio u bogoštovlje prema Ocu ne- 
beskom. Unio je ne samo sve svoje ljudsko, već također i 
ono, što je u Njemu božansko sjedinjeno. To nikada do kraja 
ne ćemo moći shvatiti. 


Pouka. Učimo se od Kristove muke i smrti. U njoj je pre- 
dao sve svoje zato, da bi Boga počastio u izmirenju s čovje- 
kom; da bi nam tako zaslužio oproštenje grijeha i dao zado- 
voljštinu za naše grijehe; da i mi gledamo smisao svoga živo- 
ta u predanju Bogu; da napokon iz posvemašnjeg predanja 
možemo i sami primiti s Kristom proslavu u Bogu. 


VAZAM: NEDJELJA USKRSNUĆA GOSPODNJEGA 
VAZMENO BDJENJE U SVETOJ NOCI 


Bog ljubi čovjeka. Čitanja, koja smo saslušali, hoće nam u 
Ovoj svetoj noći predočiti Boga, koji svojom prisutnošću i 
dobrotom, svojim postojanjem, pokazuje jedan zanimljiv 

put, jedan hod kroz ljudsku povijesnicu. U njoj, na poseban 
način, pokazuje svoj odnos prema čovjeku, 

Prije svega Bog je sam htio stvoriti sva stvorenja. Prvo 
čitanje o stvaranju hoće nas uvesti u smisao jedne zbilje. 
U njoj Bog pokazuje, preko stvorenja, svoju svemoć ljubavi, 
smisao jednog svog darivanja stvorenju, koje je predstavljeno 
čovjekom. To je izvještaj biblije, knjige, koja nas hoće uvesti 
u vjerski sadržaj našeg života; u zbilju Boga, koji traži da 
mu čovjek vjeruje; da se drži onoga, što mu Bog veli, da je 
za nj, za čovjeka dobro. Ova osnovna misao iz biblijske knjige 
Postanka nikako ne može doći u sukob s bilo kakvim istraži- 
vanjima, s bilo kakvim rezultatima evolucije ili pozitivnih 
znanosti. Velim: ova osnovna misao: Bog iz ljubavi 
stvara čovjeka sa svim stvorenim. 

Abraham i cijela njegova povijest pokazuju nam primjer 
čovjeka koji vjeruje, i da Bog ne može htjeti zlo njemu i nje- 
govom rodu. Njega je Bog izabrao zato, da bi preko njega 
pokazao svoju posebnu misao o čovjeku sa svim njegovim 
nedostacima i grijesima; misao koja tako prožima našu po- 
vijest da se vidi Božje nastojanje, kako bi čovjeka odgojio 
za uzvišeniji smisao njegova života, za život s Bogom i 
u Bogu. Samo je vjerom Abraham mogao htjeti Bogu dati 
svoga sina, makar mu je bio jedinac. Samo vjerom je dobio 
potvrdu, kako ga Bog kuša, ali nikako ne napušta u svom 
obećanju. 

U povijesnoj je zbilji izabrani, židovski narod doživio ka- 
tastrofu egipatskog ropstva. Ali, samo vjera je ona, koja je 
bila snaga Mojsiju, da uz nemoguće uvjete izvede Izraelce 
iz egipatskog ropstva. 

Kada je Izrael lutao svojim životom i svojim povijesnim 
krivinama, slao je Bog uz ostale proroke i Izaiju, koji bodri 
ispaćeni izraelski narod riječima o Spasitelju, Otkupitelju. 
On će upravo zato doći, jer je Bog sklopio Savez, koji čita- 
vim svojim sadržajem obećaje Božju brigu za spas 
potpunijeg života. Zato će Izaija prorok doviknuti Božjom 
misli: »Dođite k meni i duša će vam živjeti: sklopit ću s 
vama savez vječan« (Iz 55, 3). Na temelju toga prorok će 
Baruh dati tumačenje i jasnu riječ Gospodnju: da se može 
ostvariti vječni Savez s Božje i s ljudske strane, potrebno 
je Izraelu: hodati putem Božjih zakona; napustiti sva zastra- 
njenja, da se tako možeš naći »u sjaju Gospodnjem« (Bar 
4, 2). 

Na takav način života i nastojanja moći će se ostvariti 

ruka, koju je iz ustiju Gospodnjih uzeo Ezekijel prorok, i 
prenio je kroz izabrani narod: »Poškropit ću vas vodom či- 
stom da se očistite. Očistit ću vas od svih vaših nečistoća« 
(Ez 36, 25). 


Krist i taj- Sve ono što se dogodilo, sve ono što je proživio 
na ljubavi. izabrani narod, sve poruke preko proroka, imaju 
svoj puni smisao u osobi Isusa Krista. Onoga Krista čiji smo 
misterij, tajnu muke promatrali ovih dana, da u tajni noćaš- 
njeg svetog bogoslužja doživimo završetak, koji je na svoj, a 
ina naš put, stavio Bog preko svoga Sina Isusa Krista. Sa- 
držan je u riječima evanđelja: »Ne plašite se! Isusa tražite, 
Nazarećanina, Raspetoga? Uskrsnu! Nije ovdje. Evo mjesta, 
gdje su ga položili.« (Mk 16, 6). 

No Krist nije uskrsnuo samo zato da bi se proslavio. To 
je sasvim sigurno smisao Njegova Uskrsnuća, ali i pokaza- 
teljska snaga onima, koji će Ga slijediti. Svima nama Krist 
hoće poručiti činjenicom svoga Uskrsnuća: da i nas čeka 
jednako tako Njegov nebeski Otac; da ćemo svi Njegovom 
snagom doživjeti svoje uskrsno jutro. To je smisao povijesti 
izabranog naroda. Kroz njega se imao pojaviti i kroz njega 
je došao Krist, Sin Božji na zemlju zato, da dade zadovolj- 
štinu za sve prestupke i grijehe; zato da svaki onaj, koji će 
ići u život i kroz život zbiljskom porukom Njegova Evanđelja 
doživi u Njemu i u Bogu Ocu svoje uskrsnuće. Taj je smisao 
života opisao sv. Pavao u poslanici upućenoj Rimljanima. 
Preko nje i nama poručuje sav sadržaj misterija, tajne našeg 
otkupljenja i posvećenja u Kristu. 

»Braćo! Koji smo god kršteni u Krista Isusa, u smrt smo 
njegovu kršteni. Krštenjem smo, dakle, zajedno s njime uko- 
pani u smrt da, kao što Krist slavom Očevom uskrsnu od 
Mrtvih, i mi tako idemo u novosti života. Ako smo, doista, 
S njim srasli po sličnosti smrti njegovoj, očito ćemo sra- 
Stii po sličnosti njegovom uskrsnuću« (Rim 6, 3—5). 

Krist, koji je došao na svijet radi našega grijeha i koji je 
umro radi našega grijeha, pobijedio je grijeh svojim Uskrs- 
nućem. Sve grijehe svijeta unio je u svoju smrt. Ona je upra- 
VO posljedica grijeha. To čitamo na prvim stranicama Svetog 
Pisma. To su osobito dobro naglašavali istočni sveti Oci. Po- 
bijedio je sve grijehe upravo na taj način, što je uskrsnuo na 
novi život, život posvemašnjeg pročišćenja, život posvemašni- 
je proslave svoga čitavog bića. 

Primjena uskr- — Krštenje je sredstvo, sakramenat, kojim smo 
sne ljubavi. ušli u stope Kristova života sve do smrti, 
ali tako, da onda s Njime i uskrsnemo opet na Njegov 
život. 

To je smisao večerašnjeg bogoslužja, koje nas hoće uvesti 
u sadržaj Božjeg miješanja s nama; Božjeg prilaženja k na- 
ma; Božje brige za nas i za naše dobro; dobro koje se ostva- 
ruje iza svih ovozemaljskih životnih tegoba u Uskrsnuću, kao 
što ga vidimo u Kristu. 

Stoga naš prilaz Kristu u ovoj svetoj noći neka bude pro- 
žet vapajem: »Pa ako umrijesmo s Kristom — a to znači ako 
smo napustili grijeh i zlo — vjerujemo da ćemo ži- 
vjeti zajedno s njime (Rim 6,8) u slavi našeg uskr- 
snuća. 


MISA NA DAN VAZMA 


Petar, aposto- — Petar — kome je Isus rekao prije svoje mu- 
li i Uskrsnuće. ke; kad se obratiš, utvrdi svoju braću u vjeri 
— nije bio dubok teolog kao sv. Pavao. Niti je bio mističnim 
iskustvom pronicav kao sv, Ivan, Petar je bio realista. Stvari 
je gledao zdravim očima i to je prenosio na životnu zbilju. 
Zato nam Djela Apostolska jednostavno donose Petrov saže- 
tak čitavog Isusovog života: od Isusovog krštenja do raspeća, 
da nam onda naglase zbilju, u koju nije čvrsto vjerovao prije 
Isusova Uskrsnuća ni sam Petar. »Bog ga uskrisi treći dan i 
dade mu da se očituje — ne svemu narodu, nego svjedocima 
od Boga predodređenim — nama koji smo s njime zajedno 
jeli i pili, pošto uskrsnu od mrtvih« (Dj 10, 41). To je svje- 
dočanstvo priprostog očevica, koji nema zakulisnih namjera. 
To je jednostavno iznošenje činjenica i na tom Petar sve 
temelji. Oko te činjenice satkan je njegov život pun vjere u 
uskrsnulog Krista. 

Apostolima je bila poznata biblijska misao o uskrs- 
nuću. Ta se misao razlikovala od one grčke, koja je pod 
utjecajem Platonove filozofije naglašavala da je ideja duše 
besmrtna, kao što su napokon sve ideje besmrtne. Prema 
tome, kad čovjek umre, duša mu kao ideja odilazi u carstvo 
ideja, gdje se nalazi i ideja Boga i tamo proživljava svoju 
besmrtnost. 

Biblijsko poimanje je drugačije. Biblija govori o smrti 
čitavog čovjeka tako, da se tijelo raspada. Duša odilazi u 


74 


šeol. Tu će biti privremeno utamničena, dok Bog svojom 
milošću opet ne sazda čovjeka u jednoj cjelini za konačnu 
nagradu ili odbacivanje. To je biblijski smisao uskrsnuća. 
No vrijeme koje je potrebno za to spajanje, za ponovno vra- 
ćanje u cjelovitost života shvaćali su stari Židovi kao jedan 
dulji period. 

Kada u to shvaćanje umećemo Isusovo propovijedanje o 
smrti i uskrsnuću, onda opažamo reakciju kod apostola. Oni 
prije svega nisu mogli shvatiti da bi Isus, koji je toliko ču- 
desa i toliko dobra učinio, jednostavno mogao tako iznenada 
nestati s lica zemlje. I to još na takav način: na križu kao 
zločinac. Samo je poimanje uskrsnuća i onako bilo kod njih 
nešto veoma neodređeno, Zato oni nisu nikako očekivali taj 
nagli preokret povezan s uskrsnulim Spasiteljem. S tragič- 
nom smrću Kristovom izblijedila je kod apostola Njegova 
snaga, koju je pokazao nad mrtvim Lazarom, Jairevom kćer- 
kom, sinom udovice iz Naima. Oni su bili u toj tragičnoj 
situaciji samo ljudi i postali su potpuno bezglavi. 

Sve ono, što je o tim događajima propovijedao Isus, čime 
ih je htio uvesti u pravi tok događaja, izblijedilo je pod sje- 
nom križa. Oni su zaboravili na Isusovo upozorenje: »Sin 
Čovječji će biti tri dana i tri noći u krilu zemljinu« (Mt 12, 
40). Tako su reagirali apostoli. Neprijatelji su postavljali 
stražu upravo zato, da ne bi netko ukrao mrtvo tijelo, pa 
onda počeo pripovijedati da je Krist živ, jer u grobu nema 
Njegova tijela. 


Evanđelje i do- Sam evanđelist sv. Ivan upravo tako opi- 
gađaj Uskrsnuća.  suje događaj Uskrsnuća: Magdalena, koja 
je išla obavijestiti apostole našavši Petra i Ivana, jednostavno 
veli: »Užeše Gospodina iz groba i ne znamo, gdje ga staviše.« 
Petar i Ivan se strčaše ka grobu i kad su widjeli situaciju: 
prazan grob i povoje po grobu, povjerovali su da je Isusa 
netko odnio. Evanđelist sv. Ivan jednostavno dodaje: »Oni 
Još ne upoznaše Pisma: da Isus treba da ustane od mrtvih« 
(Iv 20, 28—29). Prazan grob njihovu smetenost nije ispravio 
u vjeru Uskrsnuća. To se dogodilo tek onda, kada im se Isus 
ukazao živ. 

Apostoli su povjerovali, kada im se Isus javio na dan 
Svoga Uskrsa. Toma je pokazivao nepovjerenje, jer ga nije 
bilo među apostolima. Dvojica se učenika nisu snašla u raz- 
govoru s Isusom na putu u Emaus. Istom je kasnije počelo 

gorjeti njihovo srce. Tada su upoznavali, da je Krist doista 
taj, koji je s njima — i to uskrsnuli Krist. Ukazivanja kroz 
četrdeset dana, kroz mnogo dana, sažeo je Petar u svom 
kratkom izvješću: Onoga koga su objesili na križ, Bog je 
uskrisio treći dan. 


Kristovo Uskrsnuće Uskrsnuće Kristovo je jedno produblje- 
produbljenje vjere. nje vjere. Sv. je Pavao naglasio da nije 
uskrsnuća Kristova naša bi vjera bila 
uzaludna i prazna. S Uskrsnućem Kristovim rješava 
se osnovna istina, koju naglasuje biblija: da će Krist, sluga 
Jahvin, biti slavno proslavljen; da će biti uzdignut s desne 
Božje; da će Sin Božji biti ustoličen (Dj 2, 34; 4, 30; 7, 56). 
Krist je svojim Uskrsnućem postao ugaoni kamen, koji su 
graditelji odbacili. On je postao novi Adam, koji daje ljud- 
skom životu svojim Uskrsnućem dublji smisao. Krist se svo- 
jim Uskrsnućem pojavljuje kao ključ za razumijevanje sv. 
Pisma, Biblije, koja je po prorocima sve temeljila na činje- 
nici Isusova Uskrsa. 


Uskrsnuće i mi. Uskrsnućem je Bog Otac proslavio svoga Si- 
na. Bog je Uskrsnućem Krista dovršio ono, što je počelo 
Isusovim utjelovljenjem, a to znači Otkupljenje. Ono nije 
ostalo u sjeni križa, već u svijetlu uskrslog jutra. Tako se 
čitav Isusov život u svijetlu Uskrsa prenosi na život svih nas 
Kristom otkupljenih. Mi postajemo Kristu jednaki u Uskrsnu- 
ću, jer to Bog hoće. Svi ćemo uskrsnuti, jer je Bog onaj koji 
uskrisiva i Krista u Kristu i nas u Kristu. 

»Onaj koji uskrisi Krista Isusa od mrtvih oživjet će i 
vaša smrtna tjelesa po svome Duhu koji stanuje u vama« — 
piše Pavao Rimljanima (8, 11). Poslanica koju smo čas prije 
saslušali i čije je riječi Pavao mnogo puta izgovorio i napi- 
sao po svom smislu: »Braćo, ako ste suuskrsnuli s Kristom 
tražite što je gore, gdje Krist sjedi s desna Bogu. Za onim 
gore težite, ne za zemaljskim. Ta umrijeste i život je vaš 
skriven s Kristom u Bogu. Kada će se pojaviti Krist, život 
vaš, tada ćete se i vi s mjime pojaviti u slavi« (Kol 3, 1—4). 

Umrijeste, piše Pavao svojim živim Kološanima, Očito 
je da taj izraz ima sasvim duhovni i nadnaravni smisao. Po- 
učio ih je Pavao onako, kako je Krist poučavao: onaj je 
umro grijehu, koji se Kristu pridružio i Njegovoj nauci o 
spasu čovjeka. To je vjernik, koji slijedi Krista, dok je na 

zemlji. Taj je već milošću — koja izgoni grijeh, neprijatelj- 
stvo prema Bogu — doživio suuskrsnuće s Kristom ovdje na 
zemlji. No potrebno je gledati na posvemašnje uskrsnuće; 
potrebno je postići jednakost s uskrsnulim Kristom u pre- 
obrazbi čitavog našeg bića. I to će učiniti Bog kod svakog | 
onoga, koji ide Kristovim putem; koji preko Krista proživ- 
ljava vjeru u Boga. To je čitav smisao kršćanskog života i 
potpuna radost, koju možemo dokučiti ovdje vjerom u uskrs- 
nulog Krista. A u času, kada nam se Krist pojavi, Život naš, 
dokučit ćemo to potpuno. 

To znači da čovjek neće biti vezan sponama običnosti 
našeg života, u kojem ima toliko naguranih smutnji, nego 
će sasvim moći vidjeti Krista upravo zato, da sebe može vi- 
djeti u Njegovoj slavi, u slavi beskrajne uskrsne radosti. 


DRUGA VAZMENA NEDJELJA 


Vjera u Usksnuloga. Apostoli su davali velikom silom svjedo- 
čanstvo o Uskrsnuću Gospodina Isusa... I u mnoštvu onih, 
što su povjerovali zbog toga svjedočanstva bilo je jedno srce 
i jedna duša. Sv. će Ivan lijepo protumačiti taj psihološki stav 
vjernika prve kršćanske zajednice: »A ovo je pobjeda naša, 
što pobijedi svijet, vjera naša. Ta tko to pobjeđuje svijet, 
ako ne onaj, koji vjeruje da je Isus Sin Božjil« (Iv 5,5). I 
sv. Ivan i sv. Luka mogli su napisati ove riječi, jer su sve to 
temeljili na Isusovoj riječi, riječi Onoga koji je Istina. Njih 
je upravio Tomi: »Budući da si me vidio, povjerovao si. Bla- 
ženi oni koji ne vidješe, a vjeruju!« (Iv 20, 29). 

Svakako ove Isusove riječi donose razliku između naše 
naravne spoznaje i naravne vjere, koja ne isključuje spoz- 
naju, ali je ta uvijek na temelju auktoriteta. Svi nismo mogli 
ući u tajne svemira, a niti u tajne atomskog zbivanja. Ali, mi 
zato znamo, upravo radi toga, jer vjerujemo učenjacima. 
Mnogi od nas nisu vidjeli Amerike, ali mi znamo za nju, jer 
vjerujemo onima, koji su je vidjeli. 


Nadnaravna vjera. Isusove riječi upravljene Tomi imaju je- 
dno dublje značenje! I to značenje spoznaje na temelju na d- 
naravne vjere. U tome je Toma bio manjkav. Apostoli 
su vidjeli Gospodina i znali su svojim opažanjem da je Isus 
bio s njima. Nije nikako nevjerojatno, da je Krist i htio da 
Toma ne bude među ostalim apostolima i to upravo zbog 

toga, da ima mogućnost naglasiti vrijednost spoznaje na 
temelju nadnaravnog auktoriteta, vrijednost spoznanja na 
temelju onoga, što je On rekao. Rekao je prije svoga Uskrs- 
nuća, što će se dogoditi s njima! Mi možemo mirno ustvrditi 
da se u prvim časovima svi drugi apostoli nisu ništa razliko- 
vali od Tome, jer i oni su bili sumnjičavi na sve to i ulazili 
su u spoznaju nadnaravnog događaja Kristovog Uskrsnuća 
s naravnom spoznajom. Kad su Ga vidjeli, onda im se otvo- 
riše oči. Blagi ukor Tomi: Blaženi koji ne vidješe, a vjeruju 
— zapravo je ukor svim apostolima, a sasvim sigurno mo- 
žemo reći i nama kršćanima! 

Naša vjera je nadnaravna spoznaja i dar 
milosti. Mi ne postupamo tako, već ponajčešće sve hoćemo 
sami izmjeriti; sve sami postaviti; sve sami sračunati; i sve 
to samo u okviru onog naravnog, zemaljskog, moga, a ne 
Božjeg! 

Bog bi htio da uđemo u smisao našeg života vjerom 
u Kristovo Uskrsnuće, vjerom u naše suuskrsnuće 
zajedno s Kristom. Mi to tako teško prihvaćamo — ne teo- 
retski, već našim životnim stavom. Zašto? Zato jer smo kao 
i Toma! Htjeli bismo sve vagati vagom svojeg naravnog miš- 
ljenja; htjeli bismo nastupati — i kad primamo dar vjere, 
dar nadnaravi, dar Božji — mjerenjem koje bi nam dalo si- 
gurnost, da ne ćemo ništa izgubiti od svog egoizma! 

Tu je čitav problem! Na takav teren duše Uskrsnuli Krist 
i nama upravlja riječi ukora: Blago onima koji ne 
vidješe, a vjerovaše! 


Zašto ne prihvaćamo? Smisao ljudskog života u svojim zad- 
njim konsekvencama nije u tom, da se ljudi mrze i progone. 
Ne! Sasvim obratno. Smisao je u tome, da se ljudi ljube i 
jedan drugome čine dobro! Iz naših životnih okolnosti zna- 
mo da ne ostvarujemo taj smisao našeg života u onolikoj 
mjeri, koliko bismo mogli. I mi lako spoznajemo da se taj 
smisao života i ne ostvaruje i ne može ostvariti, i da taj smi- 
sao postaje besmislica, ako nema Boga koji je opravdanje i 
temelj ovakvog gledanja, ovakve spoznaje. Uskrsnuli Knist, 
koji je upravo naglašavao ljubav i dobro kao smisao 
našeg života, potvrdio je to svojom smrću i pobjedom nad 
smrću: Uskrsnućem! Ako nema Uskrsnulog Krista, ako 
nema Boga, zaludu je naše vjerovanje! Mi ne bismo stajali. na 
tom stanovištu. Mi smo oni koji vjerujemo. Preostaje pitanje, 

zašto u našem životu to stanovište ostaje često puta veoma 
blijedo? Sv. Augustin, a za njim je ponovio u najnovije vri- 
ieme katolički egzistencijalista Marcel rije Bog je meni 
prisniji od mene samoga! Ja to mosim u sebi! Osjećam to. 
Moj se život na tom temelji! 

Lako je onima koji to doživljavaju. Preostaje pitanje: za- 
što to svi ne doživljavamo? Zašto svi ne proživljavao doga- 
čaj Kristova Uskrsnuća tako? 

Ovdje bismo imali samo jedan odgovor: zato što l ju b av 
strašno obvezuje i angažira; ona uvijek unosi u život 
nemir i smetnju; uvijek je teško i opasno uvesti u svoj život 
nekog drugog. Pogledajmo ljudsku ljubav: djevojke i mladića, 
muža i žene, roditelja i djece. Od onoga časa, kada netko 
nekoga počne ljubiti, mora biti svjestan da više nikada neće 
potpuno pripadati samome sebi. To su istodobno strašni i 
dragi okovi, izraz dubokog poziva i naš ulazak u nečiju slu- 
žbu. 

Još je opasnije kada je onaj kojega počinjemo ljubiti sam 
Bog, jer se nikada ne zna, kamo nas ta ljubav može odvesti. 
Zato se ljudi i toliko boje prihvatiti Boga; to je osnovna 
reakcija samoobrane. Ljudi se boje da će biti ugroženi 
u svojoj slobodi i svom raspolaganju sa samim sobom! Pri- 
hvatiti Boga prije svega znači prihvatiti granice svoga razu- 
ma, a te se granice uključuju u Božju istinu, To drugim rije- 
čima znači: u stvarnost, koja stoji iznad mene. Ne znači ni- 
kako prilagođivanje stvarnosti mojem proizvoljnom shvaća- 
nju. Sveti Pavao to podvrgavanje mene, nas, Božjoj stvarnosti 
i istini naziva »poslušnošću vjere«. 


Obrnuti rezultati. U odnosu na vjeru u uskrsnulog Spasitelja 
naš život često puta pokazuje jednu perverziju. Njom bismo 
htjeli pokazati da odbijanje Božje stvarnosti ima više znače- 
nje od pristanka k toj stvarnosti. Mi se tako nalazimo u jed- 
nom nijekanju Božje istine. Ona bi nas učinila višim od po- 
zemljara; ona bi nas duhovno uzdigla. Mi to nećemo, jer osje- 
ćamo da je to ograničenje naše slobode. To je mešto, što me 
Sprečava da budem potpuni gospodar u svojoj kući, ali u 
kući u kojoj ne stanuje Bog. Razlog zbog kojega se ljudi 
tako često udaljuju od Boga, koji svojim Uskrsnućem poziva 
na suuskrsnuće s Njim, upravo leži u tom, što odbijaju Nje- 
gov zakon i neće podvrgnuti svoj život volji Božjoj. 

Povijest našeg duhovnog života — vjere onih koji ne vi- 
dješe a vjerovaše, kojima se zbog toga upravo Božje blago 
daje — odvija se od časa, kada reknemo Bogu: Neka se vrši 
volja moja do onoga trenutka, kada konačno shvatimo da 
treba reći upravo protivno: sada neka se vrši Tvo ja 
volja! Istinsko dobro leži upravo u tome da vršimo Božju 
volju, a ne da Bog vrši našu volju. Glavni čvor odbijanja 
Boga ne stoji u neiskustvu Boga, jer iskustvo je općenito, 
nego je razlog u srcu, što ne želi priznati ovisnost o Bogu! 


Molitva. Molimo Spasitelja, uskrsnulog Krista, u euharistij- 
skom slavlju, da možemo uvidjeti kako je blago onima, koji 
ne vidješe, a vjerovaše! 


TREĆA VAZMENA NEDJELJA 


Tragedija — zasluga. Kristova je tragedija gotova. On je ubi- 
jen. Začetnik života je nestao. Ali gotovost tragedije Kristove 
nije i gotovost svega s Njim. To nije Njegov završetak, jer 
Ga Bog uskrisi od mrtvih. Na temelju toga će sv. Petar s 
jednim veseljem govoriti o tragediji: »I sada, braćo, znam da 
ste to uradili iz neznanja, kao i glavari vaši. Ali Bog tako is- 
puni što unaprijed objavi po ustima svojih proroka: »da će 
njegov Pomazanik trpjeti.« Iza svega: »Pokajte se i obra- 
tite da se izbrišu grijesi vaši. (Dj 3, 17—19). Sv. 
će Ivan svojom pronicavošću uz zbilju Kristove tragedije 
reći prvim kršćanima: »Dječice moja — on to piše u svojoj 
dubokoj starosti — ovo vam pišem da ne griješite. Ako tko 
i sagriješi imamo zagovornika kod Oca — Isusa Krista pra- 
vednika. On je pomirnica za naše grijehe, i ne samo naše nego 
i svega svijeta« (Iv 2, 1—2). I zato će se u njegovo ime pro- 
povijedati obraćenje na otpuštenje grijeha . . . (Lk 24, 27). 


Zasluga — oproštenje.  Obraćenje i otpuštenje grijeha — to 
je osnovna misao, koja nas vodi pitanju naše savjesti — 
sv. ispovijedi! To svaki od nas osjeća, čim je govor 
o oproštenju grijeha. No usudio bih se reći i o jednom kri- 
vom shvaćanju ispovijedi. Shvaćanju ispovijedi, koje rađa 
nesklonost, antipatiju. Budimo sami sebi iskreni i to nastoj- 
mo priznati. Antipatija koja je pomiješana s tim, što moram 
svećeniku reći jedan dio svojih tajni! S druge strane jedan 
zaključak: što ću govoriti, kad će opet ići sve po starom!? A 

onda i misao: što ću mu reći? pa neki strah, da s ispovijeđu, 
ako se radi o poznatom svećeniku, postajem manje vrijedan 
u njegovim očima. 


Naše poteškoće. S druge strane, često puta mehanizirana is- 
povijed, ili s naše strane ili sa strane svećenika, nikako nas 
ne zadovoljava. Pa ona pitanja, koja se odnose na upotpunje- 
nje naše materije, naših grijeha, često stavljamo kao razlog 
za ispriku. 

Neki ne može sebe uvjeriti da je dobro ići na ispovijed. 
Ići samo zato, da sa sebe skinem jednu brigu, reći će tko- 
god, izgleda mi uvredljivo. Zašto ne bih mogao nositi brigu?! 
Ispovijed mi nekada izgleda kao jedan mehanizam, u kojem 
mi se čini, da Bog nema s tim velike povezanosti. 


Kristova namjera. No budimo isto tako iskreni prema sebi 
i Bogu, pa recimo da takvo gledanje na sv. ispovijed nema 
skoro ništa zajedničko s onim, što naglasuje Krist. Krist je 
umro na križu za iskupljenje naših grijeha; tu je istinu po- 
tvrdio svojim Uskrsnućem; svoje Uskrsnuće spaja s obraće- 
mjem na otpuštenje ili oproštenje grijeha! 

Krist se hoće susresti s nama, koji smo grešni, koji no- 
simo djela za koja znamo da smo ih učinili pri punoj svijesti 
znajući da ona nisu dobra. Nemojmo imati krive predodžbe 
O grijehu i svom grešnom stanju. Grijeh je nešto svijesno 
tičinjeno, što znam da nije dobro! Pristupimo dublje čitavoj 
stvari. Sjetimo se Uskrsnuća Kristova, koje se zato dogodilo, 
da nam Krist potvrdi svoju snagu i dar za obraćenje od gri- 
jeha. 


Gledajmo stvarnije. Nemojmo sebe smatrati grešnicima samo 
Zbog toga, što gdjekada učinimo gluposti kojih se stidimo: 
što učinimo ono, što nije dostojno čovjeka; što je u odnosu 
na Boga grijeh i dokaz naše slabosti; ili, usuđujem se reći, 
gdjekada i zlobe! Ne, to nije dovoljno. Mi moramo znati da 
grijeh zahvaća mnogo dublje. On zahvaća naš stav i naše us- 
trojstvo. Grijeh je dopro do srčike naše ljud- 
Ske prirode. 

Čovjek se rađa, dolazi na svijet u jednom poremećenom 
odnosu prema Bogu. Čovjek dolazi na svijet u stanju, koje je 
Odumrlo Bogu. Zato se u svakom čovjeku -— u rastu, u svo- 
Joj ljudskosti, u izgradnji svoje spoznaje i voljnog djelo- 

vanja — nekako budi prikrivena nevoljkost prema Bogu. Mi 
se susrećemo kao ljudi tako sapeti svojim sebeljubljem, ego- 
izmom, da nam ono neprestano ugušuje onu izvornu, tihu 
čežnju za Bogom. 

Znati to, spoznati to naše stanje, daleko je važnije — 
rekao bih divno oslobađajuće, da se s potpunim priznanjem 
otvorim svome Bogu — nego što je važno nalaziti u sebi trice, 
smetnje, padove i strahote, koje ću onda ipak na ispovijedi 
morati reći! Spoznati da sam slab prema Bogu, da sam po 
svom dolasku na svijet zahvaćen grijehom, to je temelj, koji 
će očekivati nadgradnju Boga u mome životu i to Boga, koji 
će izgradnju proizvesti svojim susretom ljubavi i milosti! 

Vidjeti svoju kobnu situaciju, svu egzistencijalnu, život- 
nu zbilju, koja je zamračena grijehom, prvi je stupanj kojim 
ću se otvoriti Božjem djelovanju. Ono se sastoji 
u brisanju mojih grijeha, u trajnoj pomoći Božje prisutnosti. 
Božja će prisutnost ono moje ljudsko svojom milošću pre- 
tvarati u božansko, u bezgrešno. Kad i koliko dugo? Uvijek i 
do kraja našeg života. 


Strahota grijeha. Kristova smrt ukazuje na grijeh. Grijeh je 
svoje posljedice pokazao i na Njemu, na Njegovoj ljudskoj 
naravi, ukoliko ju je uzeo kao druga Božanska osoba zato, 
da nam po njoj bude jednak. U Kristovoj smrti pokazuje se 
grijeh u svoj svojoj strahoti, strahoti koja vodi uništenju. 
Kristovo Uskrsnuće zasvjedočava nam ljubav, koja je jača 
od grijeha i smrti. Kristova je ljudska narav prošla kroz sve 
posljedice grijeha. To je dokaz, da je grijeh prožeo sve ljud- 
sko. Ali Njegova nam Božanska ljubav hoće pokazati: da je 
jača od grijeha, da je jača od naše slabosti, da nas pozivom 
na uskrsnuće s Kristom poziva na pobjedu te slabosti. 


Božja odluka. = Grijeh zatire našu ljubav prema Bogu. To do- 
kazuju naši ljudski padovi, grijesi. Ali, grijeh ne uništava 
Božju ljubav prema nama. Čovjek sam po sebi ne zna ništa 
drugo učiniti, nego otjerati Boga od sebe. To dokazuju naši 
grijesi. Ali, time se ne tjera Božja ljubav od nas. Ona je po- 
stojana i pomaže čovjeku čak i onda, kada je, iako već jed- 
nom uzdignut, ponovno pao u provaliju. 

Što iz svega toga trebamo shvatiti? Moramo shvatiti: da 
Bog preuzima vodstvo u našem životu; da nas iz našeg bijed- 
nog stanja hoće podići u svijetlo svoje jakosti, i to na taj na- 

čin, da nam daje novo srce, srce koje nas vodi k nje- 
mu u pokajničkoj ljubavi; da nas on ljubi unatoč naših gri- 
jeha; da nam pripravlja sve za naše obraćenje, a obraćenje se 
samo zbiva kao naš odgovor na ovo Božje djelovanje. 

Ispovijed je Božja stvar u nama. Bez njegove inicijative 
ne bismo mogli niti shvatiti grijeh. Tamo gdje čovjek shvaća 
grijeh, tamo Bog djeluje; tu se doživljuje radost! Ako tako 
shvatimo ispovijed — na što nas upozorava i bogoslužje s 
činom pokajanja — onda će lako pasti sve one »trice«, koje 
me sprečavaju da doživim potpunu radost u ljubavi Uskrs- 
nulog Spasitelja i to uvijek ponovno, ako je to potrebno, ako 
sam ponovno pao. 


ČETVRTA VAZMENA NEDJELJA 


Isus — Spasitelj. Prema Djelima Apostolskim Petar, napu- 
njen Duhom Svetim, govori odvažno i s puno snage glava- 
rima narodnim i starješinama: Nemojte nas okrivljavati zbog 
toga, što smo učinili dobro djelo, što smo ozdravili bolesnika, 
Ta mi nismo tako naivni, da ne bismo shvatili, što vi hoćete. 
Vi biste htjeli satrti ime Isusovo, ime onoga, koga ste raspeli 
i koga je Bog uskrisio od mrtvih. Po Njemu je ovaj čovjek 
zdrav, ne po našim snagama. Znajte još jedno: »I nema ni 
u kom drugom spasenja. Nema, uistinu, pod nebom drugog 
imena dana ljudima, po kojem nam se spasitil« (Dj 
4, 12). Sv. Ivan govorit će o spasenju, i to o našem vječnom 
spasenju. »Ljubljeni, sada smo djeca Božja i još se ne oči- 
tova, što ćemo biti. Znamo — i to čistom vjerom — kad se 
očituje bit ćemo njemu slični, jer vidjet ćemo ga kakav jest!« 
(1 Iv 3, 2). 


Pastir. To potvrđuje riječ Isusova: »Ja sam Pastir dobri. Pa- 
stir dobri život svoj polaže za ovce!« (Iv 10, 11). 

Ako gledamo na ulogu pastira znamo, da pastir ne djeluje 
samo tako, da bi sačuvao svoje vlasništvo nad ovcama. Ne, 
Već se on sjedinio sa svakom ovcom iz stada, on je voli; 
Osjeća da tu njegovu ljubav to nijemo stvorenje na svoj 
način uzvraća. U tom stoji odnos pastira prema svome stadu. 
On je sposoban sebe herojski žrtvovati, da lupež 
ne poremeti te ljubavi prema stadu. 

, U tom je smislu Isus pastir svoga stada... To je mnoštvo 
ljudi, to smo mi. Za nas je On — da bi nas sakupio, sačuvao 

i pokazao svoju ljubav — žrtvovao sebe, Slika pastira i ovaca 
iz prirode izvrsno može poslužiti Božjoj zamisli o nama! Mi 
smo mnoštvo, koje treba nekog vođu, nekog čuvara — pas- 
tira! Ali mi nismo slučajno mnoštvo, kojemu onda slučajno 
treba pastir, koji će to mnoštvo uščuvati! Ne! 


Mi Božja djeca. Mi smo mnoštvo po Božjoj zamisli, mi smo 
stado, a Isus je pastir. Mi smo Božji narod, koji ne može 
biti bez Boga! Zašto? Jer je on htio da to budemo; pri tom 
je imao jednu zamisao: da smo svi mi njegova djeca! 
Djeca, koja će dobro poznavati glas svoga Oca. Ta i ne može 
drugačije biti. Gdje bi taj Otac živio, da djeca ne bi prepo- 
znavala njegov glas. Kakav bi bio taj Otac? No pođimo još i 
dalje. Mi, djeca, članovi Božjeg naroda Božjom zamisli ni- 
smo stavljeni samo u okvir zemlje. Nismo pozvani samo ov- 
dje tapkajući prepoznavati tragove Božje, tragove svoga Oca, 
njegov za nas — tek tako — razumljiv glas! Ne! Otac Božjeg 
naroda išao je u svom zamahu daleko dublje i sadržajnije. 


On hoće da postane, da bude Otac prosvjetljene 
djece, one koju će Isus, njegov Sin odvijeka, poučiti o 
sadržaju Očeve ljubavi, o smislu našeg života u toj ljubavi. 

Za sve je to potreban On, pastir, čuvar toga Božjeg naro- 
da, nas. On koji nas ljubi ljubavlju brata. S Njim i preko 
Njega postajemo subaštinici — ne Božjeg blaga — već samog 
Boga! To je Kristova misija, to je smisao Njegovog poslanja! 
On je došao na svijet. Kazao nam je zašto je došao: da nas 
otkupi; da nas tako otkupljene, oslobođene od grijeha, uvede 
u slavu Očevu. 


Pavao tumači. Sv. će Pavao to divno prikazati u svojim po- 
slanicama, koje je pisao prvim kršćanima iz svog sužanjstva. 
Ima tu i malo znakovitog za njegov život u zatvoru i za naš 
život ovdje na zemlji. Iz tog života zemaljskog ide se, prema 
Božjoj zamisli i prema zaslugama u radost Božju, u slavu 
Očevu. Stoga sv. Pavao i piše: Upoznajmo toga Krista. Velim 
vam da nas je spasio; ali, znajmo da nije zato Sin Božji, 
što nas je spasio, već nas ije spasio, jr je Sin Božji! 
> Božji Sin ne može drugačije djelovati. On se mora brinuti 
za naše spasenje. Sv. Pavao bio je sklon prikazati i svoj slu- 
čaj obraćenja; snagom je Božjeg Sina jednostavno vidio isti- 
nu, koja mu je do toga časa bila zamračena. Krist je postao 
temeljni kamen našeg nadnaravnog života. Prema zamisli svo- 

nebeskog Oca djeluje, intervenira svugdje, gdje je ugro- 
ženo naše nadnaravno spasenje. Pogotovo, jer nas nitko ne 
može spasiti osim Njega! 

To je smisao Kristovog poslanja: On je Bog, koji je uzeo 
tijelo, da nam bude na neki način, na naš način, bliži; ali 
sve to samo zato, da nam bude na neki način, na naš način, 
bliži; ali sve to samo zato, da nam može lakše pružiti spa- 
senje, koje će nam biti očevidnije. Krist, po svojoj naravi 
Bog, uzima sebi i narav čovjeka zato, da postane sličan lju- 
dima; da pokaže kako 'je to ljudsko vrijedno i to sve, osim 
grijeha, i s tim vrijednim ljudskim ide do na kraj — do 
smrti. Zašto? Zato da bi nam pokazao kako se u slavu Očevu 
dolazi nadvladavanjem smrti, Uskrsnućem; tako postajemo 
potpuno djeca Njegovog Božanskog Oca! To je smisao Nje- 
gove pastirske službe: da nas uščuva; da nas uščuvane 
dovede svom nebeskom Ocu; da se možemo u slavi Njegovog 
nebeskog Oca osjećati kao i On. U tom smislu dolazi do 
izražaja Njegova žrtva života, koju dobri Pastir daje, jer lju- 
bi; jer voli ovcu, koja je možda svojim lutanjem došla i do 
svoje propasti. Tada nastupa Pastir, koji je ljubi i može spa- 
siti. 


Pripazimo. Tako nadnaravno gledanje na Kristovu misiju, 
na Kristovo poslanje traži od nas upravo to, da pripazimo na 
vrludave puteve svoga života; na puteve grijeha; na sve one 
stranputice, koje bi nas mogle odvesti od Boga, Njegovog 
nebeskog Oca; od ljubavi i slave, koju je Bog pripravio oni- 
ma koji ga ljube. Pripazimo na to, jer Krist, dobri pastir, 
doista svojom brigom daje sebe za nas. Zar možemo biti na 
sve tako neobazrivi, da me bismo svoje djelovanje oko našeg 
vječnog spasenja uskladili s brigom dobrog Pastira, s bri- 
gom Krista za naš vječni život, za naše vječno spasenje!? Na 
to nas upozorava obrazac današnjih čitanja a pogotovo ob- 
navljanje čitavog Kristovog života u Euharistiji. 


PETA VAZMENA NEDJELJA 


Barnaba i obra- — Barnaba je jedan od učenika apostolskih; 
ćeni Pavao. bio je posrednik, kako nam to govore Djela 
apostolska, između Savla i apostola. Savao je progonio Kristo- 
ve sljedbenike. Po tom su ga znali apostoli. Kad mu se pred 
Damaskom — baš u tom poslu, u proganjanju Kristovih sljed- 

benika — ukazao Krist i objavio mu da je Bog, Savao je doži- 
vio obraćenje. Poznat nam je pod imenom sv. Pavao, najučeni- 
ji i najgovorljiviji apostol Kristov. U času poslije obraćenja 
apostoli su bili nepovjerljivi prema njemu. Poznavali su ga 
samo kao progonitelja, a ne kao onoga, koji je težio u svom 
shvaćanju za istinom. Barnaba je bio posrednik u dodiru 
između apostola i Pavla. Tvrdio je da se Pavao obratio; da 
je propovijedao Krista, odvažno i bez rezerve. On je osjetio 
Njegovu ljubav i zbog toga je mogao s puno povjerenja pro- 
povijedati upravo tu ljubav. Nju je sv. Ivan označio riječima: 
»Ljubljeni, ako nas srce ne osuđuje — a to znači, ako 
ne težimo za grijehom — možemo povjerljivo k Bogu. Ovo je 
zapovijed njegova: da vjerujemo u Ime Sina njegova Isusa 
Krista« (1 Iv 3, 21, 23). Krist je svima nama, obzirom na našu 
vjeru, poručio: »Ja sam trs, a vi loze, Kao što loza ne može 
donijeti roda sama od sebe, ako ne ostane na trsu, tako ni 
vi, ako ne ostanete u meni. Tko ostaje u meni i ja u njemu, 
taj donosi mnogo roda« (Iv 15, 5, 4, 6). 


Kako se nalazi Bog? Misao nam bogoslužnih obrazaca go- 
vori, kako se dolazi do Boga. Mnogi od nas ne moraju o tom 
ni razmišljati, jer su u krugu svoje obitelji polako dobivali u 
svom odgoju i pristup k Bogu. Tako su se susretali s Njim. 
Ali iz misli sv. Ivana očito je da je u drugim slučajevima 
uvjet pristupa k Bogu savjest, koja traži istinu. 
To upravo znače njegove riječi: »Ako nas srce ne osuđuje 
možemo povjerljivo k Bogu!« I to Bogu, koji nam je omo- 
gućio sebe vidjeti i upoznati preko Isusa Krista. Krist je 
kao druga božanska osoba uzeo tijelo, da nam može lakše 
pristupiti, kako bismo Ga mogli lakše upoznati. Onima koji 
su dobre volje, Krist doista omogućuje upoznavanje Boga, 
pristup k Bogu. I to na Njegov način dolaska i boravka među 
ljudima kao čovjeka; da, na taj način možemo lakše pristu- 
piti k Božjoj stvarnosti. 


Snaga Isuso- Što time hoćemo reći? Možda bismo se mogli 
ve pojave. — na ovo pitanje poslužiti riječima obraćenika s 
poganstva Jean Barreau-a: Kako sam pristupio Kristu? Pro- 
učavajući njegovu ostavštinu, proučavajući ono, što je rekla 
povijest o njemu i on o sebi: tridesetih godina naše ere po- 
javio se u Palestini, u vremenu političkog i religioznog pre- 
viranja, čovjek po imenu Isus! On je sakupio svoje učenike, 
izazivao oduševljenje, a zatim protivljenje i napokon je umro 

na križu. Neposredno nakon toga ustvrdiše njegovi učenici 
iza svega onoga, što je on govorio o svojoj smrti i pobjedi 
nad njom, da je uskrsnuo od mrtvih, tj. da je pobijedio smrt. 
Pa on veli, pozivajući se na ovog obraćenika Savla-Pavla, da 
su baš te činjenice bile one, koje su mogle kopkati po glavi 
i rimskom činovniku šezdesetih godina naše ere, svakom 
ateisti prijašnjih a i sadašnjeg vremena, da je bio meki Isus, 
koji je umro, a za kojega Pavao, kojemu se Krist ukazao, 
veli da je on živ! g 

Tako sam došao u kontakt s izvanrednom pojavom, iz- 
vanrednom osobom, zapravo jedinstvenom osobom povijesti, 
s Kristom! Počeo sam čitati ono, što je ta jedinstvena osoba, 
Krist, koji je Bog i čovjek u jednoj osobi ostavio kao svoju 
ostavštinu? U Evanđelju se može vidjeti bez obzira na ono, 
što o Kristu govori Stari zavjet, proroci, što je Krist rekao: 
Njegove propovijedi na gori, veli obraćenik Barreau, nemaju 
u ljudskoj misli ništa sebi ravna. Njegovo propovijedanje iz- 
neseno i prikazano u parabolama o milosrđu nemaju ništa 
zajedničkog s ljudskom pravdom. One u ljubavi nadvisuju 
sve ono, što je čovjek u svojoj humanosti mogao dati. Odu- 
ševljeno naglašavanje ljubavi sv. Pavla, mistična razmišljanja 
sv. Tvana o toj istoj ljubavi samo su odraz svijetla, kojim su 
bili zabliješteni. Sve to dokazuje Kristovo djelovanje i pri 
stup ljudima, da se svi moramo riječima Evanđelja, koje je 
zabilježio Marko, upitati: »Tko je taj čovjek?« To je čo- 
vjek koji u sebi nosi Boga. To je Krist: Bog. 
Odatle proizlazi njegova moć i uzvišenost. Odatle postaju 
jasna sva čudesa, sva njegova djelovanja. 


Potvrda bezbožca.  Bezbožac, francuski ateista Andrć Gide je 
negdje rekao, kako oklijeva ponovno pročitati »Blaženstva« iz 
Isusovog propovijedanja na gori. Zašto? Bojao se da se ne bi 
mogao oteti kušnji obraćenja na praktično kršćanstvo, što bi 
revolucionarno djelovalo i na njega i njegove istomišljenike. 
A sam je rekao da su te nečuvene riječi bile za njega dokaz 
božanskog zahvata u povijest. 

Čitajmo Evanđelje i nećemo se moći oteti dojmu da u 
njemu govori Bog, koji ljubi i hoće dobro čovjeku. Zbog tog 
dobra, zbog te ljubavi nam Bog posla svoga Sina, jer je htio 
da ga lakše upoznamo i da upoznamo svoje dobro u Njemu, 
koji nas je stvorio za to dobro! 

Naša manjkavost. Nama će pozemljarima uvijek ostati jedna 
manjkavost da shvatimo tu ljubav, da shvatimo Boga, koji 
nam hoće u našoj težnji za dobrom — a to pokazuju svi oblici 
našeg života i našeg teženja — dati najviše, samog Sebe! Ni- 
kada to ne bismo mogli shvatiti da nam Krist to nije rekao! 
Taj Krist nam otvara oči duše na jedan način, da surađujemo 
s Njim. A to znači da svoj život provodimo bez grijeha. Ako 
nam je čisto srce, lako ćemo moći doći do spoznaje, da nas 
Bog ljubi. Ako nam je čisto srce, ako živimo bez grijeha, lako 
ćemo moći vidjeti i osjetiti jedno zadovoljstvo. Ono proizlazi 
odatle, što se nalazimo ukalamljeni u Krista, u Boga, u Njegov 
dar, u Njegovu milost. Ona nas prožima kao hrana, koja pro- 
izlazi iz panja, iz čokota, iz trsa u loze, koja donosi stostruki 
rod i to rod kršćanske zajednice. Zajednice, kojoj je smisao 
ljubav. Nju je Krist usadio u zajednicu točno prema onom, 
kako je On sam djelovao. Dajući sebe zato, da bi tako dao 
potvrdu o smislu života, koji se nadvio iznad svih zemaljskih 
intriga, nedokučenosti i laži; koji se nadvio iznad svih zemalj- 
skih prevara, bilo nas samih, jer smo mislili da sami sebe više 
ljubimo nego nas Bog ljubi. Zbog toga smo upadali u svoje 
egoistične bilo tajne bilo javne padove. 

Jesmo li oni koji su se nadvili iznad prevara drugih na 
taj način, što smo pokazivali ili ljudsku ili kršćansku 
brigu pomoći i susreta u ljubavi, u žrtvi! 


Što ćemo reći u pri- Pogledajmo u svoju savjest. Sami sebi 
sutnosti Krista? odgovorimo, kako smo postupali u na- 
šem životu: po nazoru vlastitog snalaženja ili onog, na kojeg 
nas upozorava Krist, Bog. Bog nam dovikuje da trebamo do- 
nijeti mnogostruki plod! Jesam li taj plod donosio u susre- 
taju: sa svojim znancima, ljudima, rođacima, onima koji se 
nalaze u bijedi i traže moju pomoć; s onima koji lutaju i tre- 
bali bi u svom životu moj život, koji dokazuje, da sam spo- 
znao Krista, svoje usađenje u Njega. Spoznati mi je Njegovo 
očekivanje, koje proizlazi iz Njegovog poziva i riječi: slijedi 
mene! 

Neka mojoj slabosti prisutni Krist na oltaru, u 
žrtvi, bude svijetlo, čijim ću osvjetljenjem hodati tamnim sta- 
zama moga života. To molimo Krista. 

ŠESTA VAZMENA NEDJELJA 


Dar Božjeg Duha. »Dok je Petar još govorio, spusti se Duh 
Sveti na sve, koji su slušali tu besjedu, A vjernici iz obrezanja, 
koji dođoše zajedno s Petrom, začudiše se, što se i na pogane 
izlio dar Duha Svetoga« (Dj 10, 44—46). Koji je to dar Duha 
Svetoga, što ga spominje prvo čitanje? To je ljubav i to lj u- 
bav Božja, koja se na nas izlijeva, da bismo je drugima 
mogli pokazati. Na to nas upućuje svojom poslanicom sv. 
Ivan: »Ljubimo jedni druge, jer ljubav je od Boga. I svaki 
koji ljubi od Boga je rođen i poznaje Boga. Tko ne ljubi taj 
nije upoznao Boga, jer Bog je Ljubav« (1 Iv 4, 7—8). Sjedi- 
njenje te Božje i ljudske ljubavi vidimo u Isusu. Isus po rije- 
čima Ivanova evanđelja upućenim učenicima govori: »Kao što 
je Otac ljubio mene, tako sam i ja ljubio vas. Ostanite u mojoj 
ljubavi. Budete li čuvali moje zapovijedi, ostat ćete u mojoj 
ljubavi« (Iv 15, 9—10). Nikad ne bismo bili u stanju shvatiti 
Božjeg života da nam se On, Bog nije otkrio; otkrio preko Sina 
Isusa Krista, koji nam je svima objavio intimnost Božjeg ži- 
vota: da su u Bogu tri božanske osobe. To nije mogla naslutiti 
nijedna filozofija ni religija. To je otkrio Bog, kako vidimo iz 
čitanja današnjeg misnog obrasca. 


Ljubav u Bogu. Tri su božanske osobe u Božjoj biti, u jedinoj 
Božjoj biti zato, da se može ostvariti najuzvišenije djelovanje 
duhovnog bića. Bog je čisti Duh i zbog toga u njemu može biti 
samo čista ljubav. Mi bismo se izrazili na naš ljudski 
način izražavanja, primjenjujući to na Boga, da je Bog tako 
u svojoj biti izgrađen, da je On sama ljubav. Zasada to ostaje 
za nas tajna. Kada pređemo sve pojavnosti, kada iza naše 
smrti budemo očekivali onaj posljednji skok za naše smire- 
nje, tada ne ćemo naići ni na kakvo ništavilo, ni na kakvu 
relativnost ili materiju, već ćemo naići na ljubav, jer Bog je 
ljubav koja je i nas pozvala u postojanje, u život. 


Čovjekova ljubav. Značajka ljubavi nije u tome, da onaj koji 
ljubi sve prigrabi za se. Ne! Ljubav je osobina, karakteristika 
duhovnog bića, pa prema tome i čovjeka. Čovjek je svojim 
Tazumom, svojom dušom biće koje svojim duhovnim elemen- 
tom, dušom, treba upravljati sa svime u sebi: sa svojim tije- 
lom i čuvstvima. Kada u svijetlu iskrene, prave ljubavi gle- 
damo čovjeka, onda ćemo vidjeti, da je značajka te ljubavi: 
da se preda, da se dade kao dar! To je baš ono što 

vidimo kod valjane majke, koja je spremna sebe predati za 
svoje dijete. To je ono, što možemo vidjeti kod valjanog mu- 
ža i žene, koji su spremni uvijek sebe žrtvovati za sve ono 
valjano kod svoga bračnog druga. To je ono što možemo 
vidjeti kod valjano izgrađene djevojke i mladića koji se 
iskreno ljube: Spremni su žrtvovati sebe iz ljubavi prema 
djevojci ili mladiću. To je zahtjev ljubavi, koju možemo vi- 
djeti samo kod duhovnih bića. 


Osvjetljenje U tom smislu možemo razumjeti Boga. Bog 
Božje ljubavi. je čisti Duh, koji svoje djelovanje — po 
onom, što Bog je, a on je Duh — može primijeniti u ljubavi. 
Zato u Bogu — koji hoće pokazati svoju ljubav sam u sebi, 
prije svakog stvorenja, prije odluke da materija uopće po- 
stoji — po objavi možemo shvatiti troosobni život. Život me- 
đu trim božanskim osobama i to zato, jer je Bog ljubav. Zna- 
čajka ljubavi stoji u tome da se onaj koji ljubi jednostavno 
predaje onome kojega ljubi. Muž koji ljubi svoju ženu iskre- 
no i duhovno uvijek ima smisao: sebe predati, žrtvovati za 
ono, što je ženi potrebno. 

Smisao našeg života u ovom duhovnom elementu stoji u 
ljubavi; ali, ne samo u ljubavi ljudski gledajući, već gledajući 
na izvor te ljubavi, na Boga, od koga smo i proizašli, 
koji nas je stvorio. Nikada nećemo moći shvatiti taj bezdan 
Božje ljubavi. Bog je neizmjeran svojim Duhom. Bog nam 
je objavio da u Njemu, u njegovom trojedinom životu osoba 
i biti postoji taj osnovni elemenat Duha — ljubav. Mi može- 
mo samo tapkati, pomalo odgonetati, kako je to u nutrini 
Božjeg života. Mi možemo samo sebi predočiti, da u onom 
što nam je Bog objavio o svom životu, ne možemo reći da 
je to nešto, što se protivi našem razumnom shvaćanju. Naš 
ograničeni razum ne može shvatiti neograničeno zbivanje, ko- 
je se odvija u nutrini Božjeg života. 


Zapovijed ljubavi. U odnosu na nas, u odnosu na ljude, nad- 
naravni zahtjev Božje objave u okviru ljubavi, označen je 
Isusovim riječima: »Ovo je moja zapovijed: ljubite jedni dru- 
ge kao što sam ja vas ljubio. Veće ljubavi nitko nema od 
ove datko život svoj položi za svoje prijatelje!« (Iv 
15, 12—13). To je apoteoza ljubavi, koju je Bog pokazao na- 
ma, ljudima. Bog traži da je kršćanski provodimo među so- 
bom, među ljudima. 

Možemio mirno kazati ovo nije zahtjev naravi, koja tu- 
mara u svojim okvirima života. Zahtjev, kada se radi o pre- 
danju samoga života na zemlji, zahtjev je nadnaravi; ona sve 
gleda u pravom životu, u potpunom ispunjenju ljubavi, kada 
će Bog, koji nas ljubi, sebe davati nama, ljudima koje ljubi. 
Ovako trebamo shvatiti svoj životni put. 

No, mi ne možemo računati, živjeti samo filozofirajući, 
već treba gledati na naše dnevne putove. Tako se možemo 
pripravljati za ono, što nam je Bog pripravio. 


Današnje shva- Kakvo je naše shvaćanje ljubavi?! 
ćanje ljubavi. = Nije li taj pojam profaniran? 

Što se danas nazivlje ljubavlju? Skandali nad kojima se 
moramo stidjeti? Susreti koje ćemo opažati na ulici, tako da 
se moramo crvenjeti. To da je ljubav? Nije li to nekontroli- 
rani instinkt, kojemu se dao tako lijepi i uzvišeni naziv. Taj 
naziv u takvim potezima nema ništa zajedničko s ljubavlju. 
Ljubav je duhovna kontrola tjelesnog u čovjeku i smisao za 
žmivu i darivanje. Zar ono što se vidi na našim kinematograf- 
skim oglasima ima smisao ljubavi? Nije li to profanacija 
duhovnog, na čemu je temeljen čitavi smisao ljubavi? Nije 
li to instinkt, koji je dobio poticaj i nasilnu propusnicu izna- 
kaženog duha? Nije li se čovjek — ne u svojoj slabosti, već u 
svojoj oholosti — našao u perverznosti i pokvarenosti, a on-: 
da na to stavlja etiketu ljubavi. Kako je to 
daleko od onoga duhovnog, ispravno shvaćenog; od onoga, 
što bi čovjek morao nositi u sebi i dati znati da to doista nosi. 
Čovjek je prije svega svojom kvalitetom nosilac duha, po ko- 
jem je sličan Bogu. Shvaćanje bi ljubavi trebao razumjeti 
onako, kako nam je to Bog otkrio za svoj trojedni život, a 
za naš život pokazao u smrti Kristovoj. Ona je dokaz ljubavi, 
dokaz darivanja, dokaz žrtve, u kojoj nije pokazan samo duh, 
već i tijelo koje se žrtvuje. 


Pokažimo ljubav  Pitajmo se, kakva je naša ljubav? Pribli- 
Poput Krista. žuje li se ona onom duhovnom, Božjem ili 
se nalazi na stranputicama, koje izobličuju čovjeka? Napra- 
Vimo ispit savjesti o ovim pitanjima pred Kristom, koji se 
Obnovljeno žrtvuje za nas na oltaru i koji tako dokazuje svo- 
ju ljubav prema nama. 

UZAŠAŠTE GOSPODINA NAŠEG ISUSA KRISTA 


Poruka prije Zgusnutost činjenica, koje navodi sv. Luka u 
Uzašašća. prvom čitanju — a sve se to događa prije nego 
će Isus uzaći na nebo — povezana je s pitanjem: »Gospodine, 
hoćeš li u ovo vrijeme Izraelu opet uspostaviti kraljevstvo?« 
Vezana je na odgovor: »Nije vaše znati vremena i zgode koje 
je Otac odredio svojom vlasti. Nego, primit ćete snagu Duha 
Svetoga, koji će sići na vas, i bit ćete mi svjedoci 
u Jeruzalemu, po svoj Judeji i Samariji, i sve do kraja zem- 
lje« (Dj 1, 6—8). 

Na taj odgovor veoma kratko nadovezuje sv. Luka u Dje- 
lima: »Kad to reče, podiže se njima naočigled, i oblak ga ote 
njihovim očima« (1,9). 

Evanđelje nam hoće predočiti čitavu situaciju, u kojoj se 
Isus predstavlja svojim apostolima iza Uskrnuća, a prije ne- 
go će se prestati pokazivati na zemlji, Isus želi ponovno ista- 
knuti potrebu činjenice propovijedanja Evanđe- 
lja. Propovijedanje kojim će ljudi moći lakše postići svoje 
spasenje. On govori Jedanaestorici: »Pođite u sav svijet, pro- 
povijedajte Evanđelje svakome stvorenju. Tko uzvjeruje i 
pokrsti se spasit će se, a tko ne uzvjeruje osudit će se« (Mk 
16, 15—16). Propovijedanje će slijediti čudesni znakovi, go- 
vori Isus apostolima, i time im hoće očito naglasiti da će im 
dati vlast, koju i nisu očekivali. 


Činjenica Uzašašća. Sv. Marko samo kratko bilježi: »I Gospo- 


din Isus, pošto im to reče, uziđe na nebo i sjede s desna 
Bogu« (Mk 16, 19). i 


Sv. Luka u Djelima kao i sv. Marko u svom Evanđelju 
jednostavno spominju činjenicu Isusova Uzašašća na nebo. 
U njihovom iznošenju to izgleda nešto sasvim normalno, opa- 
ženo i bez nekog posebnog komentara. Bez obzira na to, kako 
egzegete i teolozi prilaze pitanju Isusova Uzašašća na mebo, 
izvještaj je posve jednostavan. To se dogodilo. Nije toliko 
važno, da li su to apostoli i učenici spoznali samo činjenicom 
Uskrsnuća, činjenicom Isusova proslavljena tijela, ili sta- 
njem, u kojem je Isus morao upotrijebiti raspoznavajuće zna- 
kove, da bi se predstavio svojim učenicima, i to kroz svih 
četrdeset dana od Uskrsnuća do Uzašašća. Važno je da je 
Isus, prije nego se konačno prestao prikazivati iza Uskrsnu- 
ća, rekao svojim učenicima ono najosnovnije: dužnost 

vam je djelovati i tako spasiti svijet, spasiti ljude, 
koji će svoju završnicu života primiti baš u svom uzašašću 
k Bogu, u svom sjedinjenju s Bogom. U tom stoji i Isusovo 
proslavljenje odnosno njegovo Uzašašće, To je osnovna stvar 
kako nam to prikazuje i današnje bogoslužje riječi. Propovi- 
jedanje će biti uvjet za krštenje Duhom Božjim. To znači, 
samo po propovijedanju, samo po naučavanju ljudi će spoz- 
nati, što je Božja, što je Isusova nakana s ljudima: dovesti ih 
Bogu ocu. I sam je u svojoj proslavi s njime sjedinjen. 


Uzašašće i mi Na to nas upozorava blagdan Isusova Uza- 
prema sv. Pavlu. — šašća, koji je sv. Pavao izvrsno predočio 
svojim Efežanima. Piše im: »Braćo, Bog Gospodina našega 
Isusa Krista, Otac Slave, dao vam Duha mudrosti i objave, 
kojom ćete ga spoznati; prosvijetlio vam oči srca te upoznate 
kakove li nade u njegovom pozivu, kakvog li slavnog bogat- 
stva u njegovoj baštini među svetima« (Ef 1, 17—18). Što 
sve On pripravlja svojom moću, jakošću i snagom za one, 
koji vjeruju u poruku njegovog Sina - Krista, kojega je sta- 
vio sebi zdesna. Ta poruka upravo i stoji u riječima, koje 
naglasuje sv. Luka u Djelima, naime, da će taj isti Isus, koji 
je otišao u život sa svojim Bogom Ocem, jednako tako doći 
po svakoga od nas, da nas uvede u taj život. 


Vjera omogućuje To je moguće spoznati vjerom, koju daje 
susret s Isusom. Duh objave i mudrosti. Onaj Duh, kojega 
je Isus poslao da bi nas sve prosvijetlio, kako bismo mogli 
shvatiti taj misterij, tu tajnu Božjeg prilaza ljudima, i Božje 
brige i ljubavi za sve ljude. Vjera nam može, u tom tajan. 
stvenom području Božjeg života, reći, da smo mi pozvani na 
taj život. Vjera nam svjedoči da smo pozvani u taj Božji ži- 
vot., Vjera u Isusovu riječ. Spoznaja koju imamo samo odatle, 
što znamo da je Isus neprevarljivi Bog; što mi znamo upravo 
zato, jer je On to rekao. 

Zato je Isus govoreći o kraljevstvu Božjem — na upit 
apostola: hoćeš li u ovo vrijeme uspostaviti izraelsko kraljev- 
stvo — odlučno odgovorio: nemojte o tome sada pitati, jer 
vidim da stvar ne razumijete do kraja. Pričekajte snagu Duha 
objave i mudrosti, koji će vas o svemu poučiti. A onda znajte, 
da će vam trebati to propovijedati upravo zato, 
da bi ljudi saznali, što Bog u okviru svog, Božjeg kraljevstva 
kani učiniti s čovjekom. 

Tom vjerom mi možemo promatrati činjenicu Isusova i 
svoga Uzašašća. Isusova, kojeg znamo iz Evanđelja da se 
dogodilo. Našeg, iz poruke Evanđelja, za sve one koji će ići 
Isusovim stopama, nasljeđujući Ga svojim djelovanjem. 

Isus se konačno nalazi u nebu, kod svog nebeskog Oca. 
To je činjenica, o kojoj nam evanđelje govori s tolikom jed- 
nostavnošću, da čovjek vjere i ne postavlja nikakvih teškoća. 
No, zanimljiva je misao anđeoske poruke koja je sadržana u 
riječima: »Ovaj Isus koji je od vas uzet na nebo, isto će tako 
doći kao što ste vidjeli da odlazi na nebo« (Dj 1, 11). 

Ovim riječima nam poruka Božja hoće naglasiti misao, 
da je Isus sa svojim Ocem — na nebu. Takav je način izra- 
žavanja u to vrijeme. No, taj Isus nije na nebu s nama. On 
nas čeka. I to sve, sve one koji će razumijeti Njegovu radosnu 
vijest i prihvatiti je. Taj Krist ostaje sakriven za sve nas sa 
svojom tjelesnom pojavnošću; ali, ne sa svojim porukama, 
koje nas zaokupljaju duhovnom zauzetošću i koja nas, prema 
riječima sv. Pavla u pismu Efežanima, ima voditi Kri- 
stovim putem i Kristovom završetku. 


Naš život osigu- 
rava susret. 


Ako idemo Kristovim životom, ako Krista 
slijedimo svojim djelima, ako Ga nasljedu- 
jemo svojom dobrotom, onda nas to — vjerom i sredstvima, 
koja nam osiguravaju i produbljuju našu vjeru — vode upra- 
vo onamo, gdje se nalazi Krist, koji je otišao svome nebe- 
skom Ocu. Sredstva vjere, sakramenti su nas uveli u Kristov 
život i dali smjer za Kristov put u našem osobnom životu. 
Ovisi sve o nama. Hoćemo li onim — što smo propovijeda- 
njem i proučavanjem riječi Kristove, Kristove poruke saznali 
— doista produbljeno živjeti, zbiljski živjeti svoju vjeru? Ho- 
ćemo li u tom proživljavanju htjeti biti slični Kristu, koji 
ljubi svog nebeskog Oca iznad svega? Koji mrzi grijeh i sve 
ono, što se protivi Božjoj pravdi i svetosti? 

Ako tako gledamo na svoj život, onda ćemo sasvim si- 
gurno dočekati Krista, koji će nas uvesti u slavu svoga i na- 
šeg uzašašća, svoga i našega suživota s Bogom. Onda ćemo 
na taj način na koncu vjekova vidjeti, u potpunoj slavi među 
svim stvorenjem i svim ljudima, Krista, koji se vratio u našu 
sredinu sa svom svojom slavom Uzašašća; sa slavom koja će 
pripadati i nama kao i Njemu. To hoće On, to hoće Njegov 
nebeski Otac. Shvatimo i naučimo taj smisao Isusovog poziva 
da ga slijedimo u vjeri i da tako postignemo ono, što je On 
postigao svojim Uzašašćem k Ocu! 

SEDMA VAZMENA NEDJELJA 


Bog je ljubav. »Tko ispovijeda da je Isus Sin Božji, Bog 
ostaje u njemu i on u Bogu. I mi smo upoznali ljubav, koju 
Bog ima u nama i povjerovali joj. Bo gje ljubav i tko 
ostaje u ljubavi u Bogu ostaje i Bog u njemu« (Iv 4, 15—16). 

Sasvim nam je jasno da se ovdje radi o religioznoj lju- 
bavi, o nadnaravnoj ljubavi. To ne znači da je ta nadnaravna 
ljubav primjenljiva samo na nas i na Boga. Ne, ona je pri- 
mjenljiva na sve ljude. 

Prije svega naglasimo da ljubav može postojati samo iz- 
među duhovnih bića — čovjeka, koji je nagrađen razumom. 
Time se može protumačiti ili vezati pojam ljubavi samo na 
ono, što je duhovne kvalitete; to znači, osim na čovjeka i na 
anđele kao duhovna bića, pogotovo na Boga. 

Smisao riječi sv. Ivana u današnjem čitanju upravo nas 
na to upućuje. 


Misaono gleda- Pogledajmo naravni sadržaj ljubavi, da bismo 
nje na ljubav. onda mogli razumjeti ono, što nam Bog hoće 
dati svojom objavom, svojom nadnaravnom ljubavlju, s po- 
rukom da postanemo s njim jedno. Suzdržimo se od naziva 
ljubavi, koji se primjenjuje na ono područje, gdje je najma- 
nje došao do izražaja čovjek svojim razumom, svojim duhom. 
To su nazivi ljubavi preneseni na iskrivljeno gledanje. 

Naravno, filozofsko, misaono gledanje na ljubav stoji u 
doživljajnom svijetu duha, u doživljajnom svijetu nas, uko- 
liko smo duhovna bića. Možda će taj doživljajni svijet duha 
biti najviše očitovan u ljubavi majke prema djetetu, To znači 
u jednom stavu majke, koja doista ljubi svoje dijete. Tim 
je stanjem kadra svu sebe žrtvovati, jednostavno predati za 
potrebe djeteta, I to spoznajno. Ona je svijesna, rekli bismo, 
svoje vlastite opasnosti i žrtve; ali, ona baš to hoće, predati 
Se u žrtvi za svoje dijete. 

Mogli bismo reći da je to nešto naravno, jer i kod živo- 
tinja to možemo vidjeti. Da, možemo vidjeti da životinja svo- 
jim nagonom, zakonom u sebi, nekako nastoji zaštititi svoje 
mlado. To je opća pojava. To je zakonitost, ali to nije ljubav, 
jer se ljubav upravo sastoji u spoznaji da se čovjek predaje 
drugome ili da sebe žrtvuje za drugoga. 

Bog se preda- Kada nam Bog govori o svojoj ljubavi, onda 
je u ljubavi. — nam On otkriva sebe tako da nam veli, da se 
jednostavno predaje za nas. Nešto od toga možemo shvatiti; 
to bi nam bilo teško predstaviti, da se Bog nije pobrinuo u 
svom putu ljubavi, da nam predoči svu svoju duhovnu dubi- 
nu. Kako je to Bog učinio? Poslao nam je svoga Sina — Isusa, 
koji je bio ne samo Bog već i čovjek. I što je Isus učinio 
da nam pokaže tu Božju ljubav? Predao se za nas, predao 
je svega sebe. Svojom božanskom naravi jednostavno 
je htio dati sebe nama zato, da naš život učini sretnim. Kada 
je ta ljubav kod Krista tražila žrtvu onoga, s čime je bio spo- 
jen Njegov duh, Njegova božanska narav, onda je i to žrtvo- 
vao — svoje tijelo. Tako nam je Bog Otac preko Krista pri- 
kazao pravi smisao ljubavi, koja se predaje za nas, za čo- 
vjeka. 
U tom bismo okviru trebali tražiti pravo gledanje na 

ljubav, koja je žrtva, koja je predanje sebe za drugoga. 

Kada u vidu Krista, u vidu te nadnaravne ljubavi gleda- 
mo na čovjeka, na sebe, na ljubav između nas, onda bi se 
uvijek morale potvrđivati riječi sv. Ivana apostola, koji go- 
vori o ljubavi: Bog je ljubav i tko ostaje u ljubavi, 
u Bogu ostaje i Bog u njemu. 


Čovjek se treba To ne znači samo da se moramo vezati na 
predati u ljubavi. mrvi dio prve zapovijedi: ljubi Boga iznad 
svega, već i na drugi dio: ljubi bližnjega svoga! Na koji to 
način biva? Na nadnaravni, na onaj, kako je to Krist nama 
pokazao. U predanju, u žrtvi! 

Mi nismo samo duh — to znamo; ali, znamo da ni Krist 
nije bio samo duh; imao je i tijelo, koje je žrtvovao. 

Ovdje bismo mogli upasti u jednu opasnost. Kao da bi- 
smo tamo, gdje je potrebno gledati na ljubav i s tjelesne stra- 
ne — u braku — bili skloni reći, da se na to treba posve 
zaboraviti, jer je čovjek vredniji svojim duhom. To je istina, 
ali duh ne smije zaboraviti na tijelo. Ljudska je ljubav ljud- 
ska ukoliko je duhovna i tjelesna; ukoliko je to nešto zajed- 
ničko. Kako dakle predstaviti tu ljubav, uzmimo, između mu- 
ža i žene, gdje se treba u cjelini gledati na duh i na tijelo? 
Ii, pretpostavimo ljubav između Boga i osobe, koja mu se 
izvan ženidbe posvetila. Onako kao što je Krist to pokazao. 
Krist je pokazao svoje djelovanje u zakonitosti Duha Bož- 

jega, Duha koji se daje za nas, i svoje tijelo daje tomu za- 
konu Duha. 

Zakon duha muža i žene u ljubavi je zakon koji svoje 
tjelesno ne stavlja na prvo mjesto u tom smislu, što bi želio 
samo za sebe, što odgovara onom tjelesnom. Ne, zakon lju- 
bavi bi se pokazao u tom, što to tjelesno žrtvuje za svoju ženu 
i žena za svog muža. što osoba posvećena Bogu izvan ženid- 
benog veza zna svoje tjelesno predati duhu, koji će tim tje- 
lesnim vladati i onda to ovladano prinijeti Bogu. To ovladano 
tjelesno, uredno jednom vlašću (dominacijom) duha predati 
Bogu. 

To je smisao ljubavi, koja se daje Bogu onako, kako se 
Bog nama dao u svojoj žrtvi. Nemojmo reći da je to lako. 
Ne! To traži napor duha. Ali to nije nemoguće, kad nas prati 
Božja pomoć. 


Lakše ali Istina, lakše je preokrenuti sadržaj 
ne vrednije. ljubavi i egoizmu tjelesnosti da- 
ti taj naziv. Ali, to nije ljubav, to je njezino iznakaženje; 
poznaje se to iznakaženje po plodovima! To su često puta 
tragedije i života i savjesti. 

Stoga nastojmo ljubiti Boga i bližnjega duhom žrtve, ko- 
ju će Bog pomagati i kojem ćemo moći pokazati da shva- 
ćamo pravi smisao ljubavi i njezin pravi sadržaj! 

Na to nas stalno opominje i euharistijska žrtva, kojoj 
prisustvujemo. 


DUHOVI — NEDJELJA PEDESETNICA 
MISA BDJENJA 


Duh u bibliji. U sva tri čitanja spomenusmo riječ Duh. Za 
blagdan Duhova je to sasvim razumljivo. No, ipak mam je 
Potrebno pogledati u biblijsko značenje riječi »duh«. Mogli 
bismo prije svih razlikovanja reći jednu zajedničku misao: 
duh označuje pokretačku snagu. Biblija će nam čak spomi- 
Njati »vinski duh«. Time hoće maglasiti nešto, što daje po- 
ticaj, upravljenost, snagu u posve drugačijem, ali sličnom 
slučaju kao i kod čovjekova duha. Duh u bibliji označuje sna- 
gu njegove vidljive djelatnosti, ali i nešto, što se ne može jed- 
nostavno uhvatiti, zarobiti. Duh je u biblijskom značenju 
snaga, koja daje život; koja daje ono bitno za 
ljudski život, ono po čemu čovjek postaje onim što jest. 

Čovjekov duh, kojega je primio od Boga, stvara život 
čovjeka u jedinstvu s tromom materijom, s tromim tijelom 
ili napokon s tromom puti. Riječ duh — rua'h upravo hoće 
reći da čovjek po njemu spoznaje sebe, kakav on jest; ili još 
bolje rua'h, duh, označuje čovjekovu svijest. 

U poruci proroka Joela, koju smo saslušali u prvom či- 
tanju, nalaze se i ove riječi: »Izlit ću Duha svoga 
na svako tijelo, i pronicat će vaši sinovi i kćeri, vaši će starci 
sanjati sne, a vaši mladići gledati viđenja. Čak ću i na sluge 
i sluškinje izliti Duha svojega u one dane« (Jl 3, 1—2). Ovdje 
je značenje duha slično s onim, što smo čas prije rekli, ali 
s jednim sasvim posebnim smislom. Taj Duh, o kojem u Bož- 
jem obećanju govori prorok Joel, upravo se odnosi na pose- 
ban Božji zahvat u ljudski život. Tim zahvatom postat će 
čovjek ono, što Bog ima u svojoj misli i namjeri učiniti s 
čovjekom. To nikako nije nešto protivno onom čovjekovom 
duhu, koji daje život, koji pokreće čitav dinamizam čovje- 
kova tijela i duha. Baš naprotiv, biblija nam naglašuje: to 
je Duh, koji će čovjeka unaprijediti u njegovoj vrijednosti; 
koji će pomoći da stekne ono, što ponajviše odgovara čovje- 
kovu pozivu. Taj stoji u sličnosti čovjekova duha i Duha 
Božjega. 


Snaga Duha dolazi To je naviještao prorok Joel. Sv. Ivan 
vjerom u Isusa. evanđelista upravo nam je današnjim 
evanđeljem protumačio tu namjeru Božju o uzdignuću čovje- 
ka do njegova, do Božjega Duha. Zapisao je Isusove riječi: 
»Ako je tko žedan, neka dođe k meni. Neka pije koji vjeruje 
u mene. Kao što reče Pismo. Rijeke će žive vode poteći iz 
njegove utrobe. To reče o Duhu, koga su imali primiti oni, 
što vjeruju u njega. Tada doista ne bijaše još došao Duh, jer 
Isus još ne bi proslavljen« (Iv 7, 37—39). 

Ova slikovitost izražavanja o žeđi upravo nam hoće do- 
zvati u pamet misao: kao što žedan čovjek nije ni za što, 
dok se me napije žive vode, tako i čovjek, koji nema Duha, 
ostaje nepokretan i umoran. Duh Božji je onaj, koji će dati 
tu živu duhovnu vodu, koja će poteći iz Božjeg bića. Prema 
riječima evanđeliste to nam Isus slikovito pokazuje, kao da 
će ta živa voda, živa snaga Duha Božjega, isteći iz Njegove 
utrobe, iz središta Božjeg bića. Sve to nije moguće postići 
bez vjere u Isusa, bez predanja Njegovoj riječi. Sasvim je 
jasna misao Isusove poruke: toga će Duha moći primiti samo 
oni, koji vjeruju u Isusa, u Isusovu poruku, u Isusovu riječ. 

Tima će biti moguće primiti snagu Božjeg Duha; samo 
tima će biti moguće ponadati se u obećanje Kristovo sa svim 
njegovim rezultatima, sa svim njegovim uspjesima. Duh Božji 
moramo usvojiti u svom životu vjerom, jer 
je taj Duh među nama. Poslao ga je Krist poslije svoga pro: 
slavljenja, poslije svoga uzašašća na nebo. No, zato je potre- 
ban naš odnos, naše prihvaćanje toga Božjega Duha. 

Misli iz čitanja hoće nas upozoriti, kako je Isus priprav- 
ljao svoje apostole na dolazak te snage Božjega Duha, On 
će se i vidljivo pokazati. Apostoli treba da pristupe, surađuju 
u vjeri. Vjera je dar. Tom se daru treba otvoriti; tom se daru 
treba radovati. 

Ovu je misao istakao sv. Pavao u poslanici Efežanima, 
gdje iza objavljenog Duha Božjega u plamenim jezicima, go- 
vori o iskustvu, koje svjedoči da je Duh Božji s nama; da 
nas on obnavlja; ali, samo kada mu dozvoljavamo pristup 
vjerom. Ništa on u našem ljudskom odnosu ne radi na silu. 


Vjerom posjedujemo Zato Pavao piše Rimljanima: »I mi, 
Duba i imamo nadu. koji imamo prvine Duha, i mi u sebi 
uzdišemo iščekujući posinaštvo, otkupljenje svoga tijela. Ta 
u nadi smo spašeni. Nada pak koja se vidi nije nada. Jer, 
što tko gleda, kako da se tomu nada, Nadamo li se pak ono- 
me, čega ne gledamo, postojano to iščekujemo« (Rim 8, 
23—25). Tako i Duh potpomaže našu nemoć. On se 
zauzima za nas. Bog se preko svoga Duha zauzima za svete, 
za one koji u vjeri iščekuju, kako Pavao reče, posinaštvo 
Božje. 


Molitva u ok- — Smisao blagdana Duhova i stoji upravo u to- 
Viru Duhova. me, da nas potakne gledati očima vjere, koju 
smo primili već na svetom krštenju. Tu smo postali djeca 
Božja. Oni koji su doživjeli prvu brigu Boga za nas. U toj 
pokazanoj vjeri, koja nas je učinila djecom Božjom, trebali 
bismo gledati, prema riječima evanđelja, smisao svoga života. 
Duh Božji će nas ojačavati tim više, čim više budemo u vjeri 
imali jaku nadu, prema Pavlovim riječima, u snagu Duha Bož- 
jega. Duh će mas uvijek ostaviti da ostanemo svoji, osobe; 
Duh će ih Božji jačati. 

Blagdan Duhova neka u nama potvrdi takvu vje- 
ruitakvu nadu. Božja smo djeca. Bog će nam prisut- 
nošću svoga Duha uvijek odgovarati jačom svojom snagom, 

da nas učini, u našem plemenitom nastojanju, još plemeni- 
tijima. U našoj težnji za dobrom još boljima. U našoj brizi i 
ljubavi za ono evanđeosko još plodonosnijima 1 s više ljubavi, 

Molimo Duha Božjega, neka bi nam tako osvjetljavao naš 
život vjere; koji će — našom predanošću i Božjim sudjelo- 
vanjem njegova Duha s nama — od nas učiniti duhovne, žive, 
djelotvorne kršćane. 


Takvom nam željom daj, Gospodine, ući u blagdan tvoga 
Duha. 


DANJA MISA 


Povijesna pove- Duhovi se nazivaju i blagdanom Pedesetke, 
zanost starog a »Pentekostes« prema grčkom nazivu. U 
i novog Saveza. — novom Savezu označuju pedeseti dan iza 
Uskrsa. Svoje podrijetlo vuku iz starog Saveza. To je u sta- 
rom Savezu pedeseti dan iza Pashe. Pasha je u starom Savezu 
židovski blagdan na koji su se skupljali Mojsijevi vjernici u 
Jeruzalemu radi žrtvovanja i blagovanja janjeta. Tim se sku- 
pom i blagovanjem htjelo podsjetiti na izbavljenje Izraelaca 
(Židova) iz egipatskog ropstva. 

Pasha u novom Savezu — dakle kršćanska Pasha ili Us- 
krs je spomen-blagdan, kojim se hoće naglasiti sjedinjenje 
Kristovih sljedbenika u zajedništvu s Bogom. To zajedništvo 
označuje: oslobođenje od grijeha ovdje na zemlji; onda ono 
zajedništvo s Bogom, koje dolazi poslije smrti i uskrsnuća 
svakoga od nas. Povijesno je povezana Pasha starog i novog 
Saveza. U Pashi novog Saveza radi se o nadnaravnom oslo- 
bođenju, a ne o naravnom, kao onom iz egipatskog ropstva. 
Tu se radi samo o oslobođenju pripadnika Izraelskog naroda. 

U ovu povijesnu sliku dolazi i blagdan Pentekostes, blag- 
dan Duhova. 

U starom Savezu, Zavjetu, taj je blagdan Pedesetke po- 
primio svoj razvitak, dok nije napokon označivao: dan skla- 
panja Saveza, ugovora između Boga i izabranog naroda i to 
pedeseti dan iza izlaska iz Egipta, odnosno oslobođenja od 
egipatskog ropstva. Blagdan izlaska slavio se Pashom, a blag- 
dan Saveza slavio se pedeseti dan iza Pashe. Ako to preba- 
cimo u novi plan, plan milosti i oslobođenja svih ljudi od 
smrti Uskrsnućem, onda nam povijesno postaje jasno, zašto 
se taj blagdan Duhova naziva i Pedesetkom. U taj povijesni 
okvir ulazi milosni Božji plan za sve ljude, za sve nas. Tim 

olanom nastoji Bog povezati svoj narod novog Saveza, kršćan- 
ski narod, Božji narod. Blagdanom Duhova Crkva nam hoće 
predočiti potvrdu za ono, što je Isus Krist propovijedao i 
naučavao: naše oslobođenje od smrti Uskrsnućem; naše po- 
vezano stanje s Bogom koji hoće, u svojoj dobroti i ljubavi, 
tu povezanost s čovjekom, s ljudima. 


Spasiteljeva namjera. Čovjek je slab. Grijeh se uvriježio u 
njegovo biće. Toga čovjeka ipak hoće Krist, Spasitelj, dovesti 
u slavu svoga nebeskog Oca. Spasitelj će navijestiti čitav put 
kojim trebamo poći; pokazat će nam svojim životom i po- 
vijesnim prolazom kroz ovaj život, koji je smisao našeg pro- 
laza i našeg života. Da, to nam Spasitelj pokazuje svojom 
smrću i Uskrsnućem. Tako ćemo ići i mi. No da u svojoj sla- 
bosti, na svom putu imamo snagu i pomoć, govori nam 
o Duhu. Bilo je to poslije svega svoga propovijedanja i na- 
učavanja, a čiji je smisao: spasenje čovjeka od grijeha, spa- 
senje čovjeka od ovozemaljskih životnih zastranjenja. Duh 
će nam na tom putu pomoći. »A Utješiteljj Duh Sveti, ko- 
jega će Otac poslati u moje ime, p oučit će vas o sve- 
mu i napomenut će vam sve što sam vam ja rekao!« (Iv 
14, 26). Ono što nam govore Djela apostolska u čitanju za- 
pravo je vidljivost ovih Kristovih obećanja. »I najedanput ću 
se s neba huka kao da duše silan vjetar, i napuni svu kuću 
gdje su sjedili. I pojave im se razdijeljeni jezici kao od og- 
nja i spuste se na pojedinog od njih. I svi se napuniše Duha 
Svetoga i počeše govoriti tuđim jezicima, kako im je davao 
govoriti Duh Sveti« (Dj 2, 1—4). 


Razumijevanje. Ovakva pojava Duha Svetoga u početku no- 
vog Saveza između Boga i Božjeg naroda dokazuje nam: da su 
ti ljudi različitih jezika razumjeli zajednički ono Božje; da je, 
naime, Bog poslao svoga Duha, kojega je Isus obećao; poslao 
ga je zato da se svi ljudi nađu u jedinstvu s Bogom. To je 
jezik kojega su pod snagom Duha Božjega, na prvu Pedesetku 
novoga Saveza, na prvi blagdan Duhova, razumjeli svi pri- 
sutni. 

Smisao toga blagdana — u razumijevanju onoga, što 
Krist hoće i što je naučavao — upravo i stoji u tome, da će 
nam Krist davati snagu svoga Duha. Taj će nas 
Duh jačati kao svoje apostole i poslanike: da budemo u čvr- 
stoj vezi s Njime, s Njegovim nebeskim Ocem, s Bogom; da 

ta naša čvrsta veza očitovana ovdje na zemlji čvrstoćom i 
stalnošću naše vjere bude dokaz i drugima; da bude dokaz 
ljudima koje susrećemo u svom životu, a koji imaju tako 
malo veze s ovim Kristovim naučavanjem, tko zna iz kojih 
razloga; da njima pokažemo smisao našeg života u Savezu s 
Bogom; da pokažemo našom vjerom da ne gledamo samo 
na okolnosti, ugodnosti i neugodnosti ovoga života, već da 
gledamo na čitav smisao našeg životnog putovanja, na ko- 
načni cilj. Tamo ćemo potpuno razumjeti jezik Duha Božjega. 
Duh će nam davati dar svoje vjernosti i obećanja. Duh će 
nam davati sebe! 

Duhovi su blagdan koji nas podsjeća, svojim historijskim 
oblicima, na to: da se Duh Božji daje svima, koji su 
dobre volje, prije svega zato, da bi ušli u zajednicu s 
Kristom; zatim da bi u toj zajednici djelovali svojim životom 
onako, kako su to pokazali apostoli u vezi s Isusovim rije- 
čima poslanja Duha Svetoga. »Primit ćete snagu Duha Sve- 
toga... pa ćete mi biti svjedoci u Jeruzalemu, u svoj Judeji, 
u Samariji, sve do kraja zemlje!« (Dj 1, 8). 

Dok su apostoli slušali te Isusove riječi, bili su još uvijek 
veoma tvrdi i neobrađeni, previše, rekli bismo, zemaljski i 
naravni. Ali, imali su jedno svojstvo, koje je osnovno da bi 
čovjek mogao sebe promijeniti: imali su svojstvo otvo- 
renosti za ono, što je Božje. Oni su ipak htjeli ono, 
što Bog od njih traži. Zbog takve otvorenosti njihova života 
mogao je Krist, poslije svoga Uskrsnuća, upotpuniti njihove 
nedostatke za službu za koju ih je odredio. Mogao je Krist — 
na to očekivanje sa strane apostola, uz riječi »Mir vama« — 
reći: »Primite Duha Svetoga. Kao što mene posla Otac, i ja 
šaljem vas!« (Iv 20, 21—22). 

Zašto ih šalje i kamo ih šalje? Po svem svijetu da propo- 
vijedaju i svjedoče Krista i to onako, kako nam Pavao govori 
u poslanici Korinćanima: »Ta u jednom Duhu svi smo u 
jedno tijelo kršteni: bilo Židovi, bilo Grci, bilo robovi, bilo 
slobodni. I svi smo jednim Duhom napojeni« (1 Kor 12, 13). 


Pripadamo Božjem naro- Kršteni smo u jedno tijelo, u Kristo- 
du kao i apostoli, vo tajanstveno tijelo, u sv. Crkvu, u 
Božji narod, da u njemu jednako djelujemo kao i apostoli; 
da propovijedamo i svjedočimo Kristovu nauku dosljednim 
kršćanskim životom. Slabi smo kao i apostoli, dok im je još 

Krist govorio o njihovom preokretu; ali, budimo otvoreni kao 
i apostoli. Zašto otvoreni? Otvoreni iskrenošću svoje duše, 
za ono Božje, za ono što Duh Božji govori našoj nutrini! Ne 
govori li nam da snagom Božjom, milošću Duha Božjega, tra- 
žimo u našem životu ono, što je Božje, što je protkano tež- 
njom da se sjedinimo u svim našim djelima s Bogom? Bog 
je poslao svoga Sina i preko Njega svoga Duha zato, da mo- 
žemo lakše doživjeti to sjedinjenje. 

U tom smislu molimo bogoslužnim riječima: »Dođi Duše 
Presveti, sa neba nas posjeti zrakom svoje milosti!« 

VRIJEMA KROZ GODINU 
DRUGA NEDJELJA KROZ GODINU 


Krist izvršenje Slučaj Samuela — kojega je prema izvje- 
volje Božje. štaju prvog čitanja zvao Gospodin i koji mu 
se odazvao riječima: »Govori, sluga tvoj sluša!« (II Sam 3, 
15) — samo je slika onoga što nam donosi novi Savez pojavom 
Isusa Krista. Nastup je Onoga, koji je rekao svome nebeskom 
Ocu: Oče, dolazim vršiti tvoju volju! I napokon 
ona najznačajnija u Isusovom predanju: »Neka bude tvoja 
voljal« (Lk 22, 42). Taj se Isus pojavio, govori nam bogo- 
služno evanđelje. Njega su prepoznavali, prema riječima evan- 
đeliste, učenici Ivana Krstitelja. Nije im to bilo teško, jer je 
sam Krstitelj naglasio: »Evo Jaganjca Božjeg!« (Iv 1, 35). 
Kad su pristupili Isusu, On ih odmah upita: »Što tražite?« Nisu 
znali pravo odgovoriti, već pomalo smućeno, rekoše: »Rabbi, 
Učitelju, gdje stanuješ?« (Iv 1, 35). Mogli su biti ponešto 
smeteni, jer su zapravo našli Onog koga traže: Mesiju, Bož- 
jeg pomazanika. Sada bi im bilo potrebno da mogu k Njemu 
često dolaziti; zato je potrebno znati, gdje stanuje. Reče im: 
»Dođite i vidjet ćete.« Pođoše dakle i vidješe gdje stanuje 
i ostadoše kod njega onaj dan (Iv 1, 39). No, od Njega se 
nisu praktički više rastajali. Oni nisu samo kod Njega osta- 
jali, već je On ušao u njih. Spoznali su Ga i nisu se od Njega 
mogli više rastati. 


Oni su doživjeli ono, što je izraelski narod nosio kroz 
čitavu svoju povijest: Bog nije nešto, što se nalazi na nekom 
mjestu, već je Bog netko koji se nalazi svugdje, gdje se na- 
laze ljudi. Učenici su u Kristu prepoznali Boga Abrahamova, 
Izakova i Jakovljeva. Oni su našli u Kristu Božjeg pomaza- 
nika, s kojim se susreću i koji im govori: Ti dođi, ti ćeš vi- 
djeti, ti ćeš doživjeti... Poganski narodi, koji su okruživali 
Izraelce stavljali su svoga Boga na jedno mjesto. 

Oni su se susretali s Kristom koji je ovladao njima, nji- 
hovom nutrinom, njihovim životom! 

Taj im se Krist pokazao Slugom Božjim, pomoćnikom Bo- 
ga; Onim koji treba izvršiti oslobođenje čovjeka. 
L 


Apostoli slični U susretaju s Isusom osjetili su da ih Isus 
Kristu. hoće poučiti da će mu biti pomoćnici. No, ako 
je On Božji sluga, oni će to jednako postati u produ- 
žetku Njegovog poslanja. Oni su doživjeli u tom susretaju i 
pozivu ono, što Pavao naglašuje i za sebe: »Ili nastojim lju- 
dima da ugađam? Kad bih još ljudima ugađao, ne bih bio 
sluga Kristov« (Gal 1, 10). 


Pavao tako odgaja. = Zbog toga će isti Pavao pisati Korinćani- 
ma, imajući na pameti svoje poslanje, koje nije ništa drugo 
već ostvarivanje onoga, što Krist hoće da se dogodi sa svima 
nama u Njegovom pozivu; a to je da postanemo našim tjele- 
sima udovima Kristova mističnog tijela. 

Ono što su susreli u prvom susretaju s Isusom Ivanovi 
učenici, a susretali su doživljenog Boga, to Isus traži od svih 
svojih učenika, od svih svojih sljedbenika. 

Pavao odgaja svoje Korinćane. Ti su okruženi sa svim 
zlima, a ponajviše s grijehom bludnosti. Sjeća se onih zabilje- 
ženih riječi u evanđelju: »Blago onima koji su čista srca, jer 
će Boga gledati« (Mt 5, 8). Piše in: »Braćo, ne tijelo blud- 
nosti, nego Gospodinu i Gospodin tijelu! Ta Bog koji je Go- 
spodina uskrisio i nas će uskrisiti svojom snagom!« (1 Kor 
6, 13—14). 

Ne može se Pavao pozivati pišući Korinćanima na židov- 
ski propis i zakon protiv bludnosti. U tom bi slučaju on bio 
daleko stroži. I hoteći ih sačuvati za Krista naglašuje im mi- 
sao, da su se susreli s Kristom preko vjere. 
Preko vjere znadu da su udovi onog proslavljenog i uskrsnu- 
log tijela Kristova, koje stoji kao kvasac u kršćanskoj sredini 
i koje mora prirediti napokon susretaje s Bogom u kraljev- 
Stvu Božjom. To znači, u biblijskom nazivu, doživjeti osobno 
Boga preko vjere u Krista, kako su ga doživjeli i Pavao i 
Andrija i svi drugi apostoli i sljedbenici Uskrsnulog Krista. 

»Ne znate li da su tijela vaša udovi Kristovi?... Tijelo 
Vaše hram je Duha Svetoga koji je u vama, koga imate od 
Boga, te niste svoji« (1 Kor 6, 29). 

Odgoj se odnosi Drugim riječima, onaj susretaj koji su An. 
na sve kršćane. drija i njegov prijatelj doživjeli s Isusom, po 
vjeri odigrava se u svakom od nas. Mi po kršte- 
nju urastamo u Uskrsnuloga Krista. On nam se tako objav- 
ljuje sa svom snagom, ako ne pravimo teškoće koje Pavao 
naglasuje. Pavao je poznavao sve probleme raspuštene sre- 
dine, u kojoj je živio sa svojim vjernicima. Piše im sada ima- 
jući pred očima sve gadosti te velike luke Korinta. Nešto 
prije saslušanih riječi Pavao je mislio upravo na to da vjer- 
nici dožive Krista, dožive kraljestvo Božje u svojim dušama. 
Upozorio je na zapreke, koje stoje na putu susretaja s Kri- 
stom preko vjere, a to je svaki oblik zla. »Ili ne znate da ne- 
pravedni neće baštiniti kraljevstva Božjega? Ne varajte se: 
Ni bludnici, ni preljubnici... ni mekoputni, ni homoseksual- 
ci... neće baštiniti kraljestva Božjega. I ovakovi bijaste neki; 
ali se opraste, posvetiste, opravdaste u imenu Gospodina na- 
šega Isusa Krista i u Duhu Boga našega« (1 Kor 6, 9—11). 


Pavao u naše vrijeme Nebilii u naše vrijeme Pavao 
tako grmio? Pavao se nije mogao pozivati ni na kakav 
zakon, kojim bi mogao odgajati ili pomoću kojega bi mogao 
odgajati i održati svoje suvremenike — i još više: vjerne u 
Korintu u pravoj čistoći vjere. Ne bi li Pavao i danas — kad 
se kroz kršćanstvo hoće provući svaka zamisao slobode pa i 
u pitanju tijela i njegovih neurednosti u svakom obliku bluda 
— grmio riječima: Ne znate li da ste krštenjem postali hram 
Duha Svetoga, a vi ga hoćete izvrći u hram »kršćanske« meko- 
putnosti, senzibiliteta, seksualnih neurednosti i perverzija? 
Ne bi li doviknuo i našim suvremenicima, koji snagu kršćan- 
stva stavljaju u okvir »nemučenja« svoga tijela i dozvoljava- 
nja neurednosti baš u pitanju nečistih i putenih grijeha: Vi 
ne možete vidjeti istinu, jer su samo čiste oči duše za to spo- 
sobne! Krist, koji najbolje poznaje čovjeka, rekao mu je: 
Blago onima koji su čista srca, jer će ti moći Boga gledati. 
Oni koji grijeh mekoputnosti proglasuju pravom tijela i or- 
ganskim zahtjevom mogu biti oni, koji će svoje zahtjeve htje- 
ti opravdati i nametnuti; ali, ne oni, koji će propovijedati 
istinu koju je Krist donio i u tom pitanju. Pavao bi nam do- 
viknuo: »Bježite od bludnosti!« (1 Kor 6, 18) — i to zato, da 
možete u Kristu i Njegovoj nauci gledati sebe. Pozvani ste 
na svetost. Pozvani ste na pravi susretaj s Bogom, a ne na 
iskrivljivanje Božjih zahtjeva, koji idu za tim da čovjeka opo- 
menu, posvete i duhovno ojačaju! 

potrebno je. Zato je potrebno htjeti, a ne frazirati. 
Za to je potrebno: surađivati s milošću, koja će čovjeku po- 
moći u slabosti a ne proglasivati u svakom obliku bluda i 
nečistoga grijeha zahtjev čovjeka. To je doduše zahtjev, ali 
zahtjev u pitanje čistoće grešnog i nevaljalog čovjeka u slici 
Evanđelja. 

Isuse, daj nam milost vidjeti Te kroz čistoću srca i tijela 
i tako ostati kod Tebe, kao što ostadoše i Ivanovi učenici, koji 
su Te susreli u krajevima Galileje. 

To recimo molitvom Njegove žrtve! 


TREĆA NEDJELJA KROZ GODINU 


Bog i stari Jona. »Ustani — reče Bog Joni — idi u Ninivu, 
grad velik, i propovijedaj u njemu što ću ti reći. Jona ustade 
i ode u Ninivu, kako mu Gospodin zapovjedi« (Jon 3, 2—3). 

Jona je bio strog — prema poruci Božjoj — i Ninivlja- 
nima je govorio, kako ih Bog neće poštedjeti. Razorit će im 
grad, ne budu li se kroz četrdeset dana popravili. Ninivljani 
su poslušali Božji uvjet za njihovu vlastitu opstojnost. Preko 
Jonina propovijedanja spasili su sebe i svoj grad. 
Niniva je bila u Jonino vrijeme, a to znači u osmom stoljeću 
prije Krista, glavni grad asirskog kraljevstva, na obali Tigrisa, 
nasuprot današnjem gradu Mosulu. 


Bog je poslao Jonu, Židova, propovijedati Asircima. Iz 
nacionalnih razloga Jona je priželjkivao propast Ninive pa i 
samog asirskog kraljevstva. Otimao se Božjoj poruci; tako 
nam Joninu psihologiju prikazuje čitav izvještaj spisa, koji 
Se pripisuje Joni. To je sasvim razumljivo iz naravnih razlo- 
ga, jer su Asirci izrabljivali Izralce, Židove. No, to nije jasno 
iz Božjih razloga, kojima je Bog napokon »prisilio« Jonu da 
Ninivljanima donese glas Božje dobrote! I to preko propo- 
vijedanja! 


Krist i novi Jona. U starom Savezu to je slika onoga, što je 
Učinio Krist Gospodin skupljajući svoje učenike, svoje apo- 
Stole, koji će Njegovu vijest spasenja pronijeti svim ljudima. 
Evanđelje nam govori: Isus dođe u Galileju. Propovijedao je 
Evanđelje Božje: »Ispunilo se vrijeme i približilo se kraljev- 
Stvo Božje! Obratite se i vjerujte Evanđelju!« I prolazeći uz 
Galilejsko more ugleda Šimuna i Andriju, brata Šimunova, 


107 


gdje ribare na moru; bijahu ribari. I reče im Isus: »Hajdete 
za mnom i učinit ću vas ribarima ljudil« Oni odmah osta. 
više mreže i pođoše za njim. Pošavši malo naprijed ugleda 
Jakova Zebedejeva i njegova brata Ivana: u lađi su krpali 
mreže. Odmah pozva i njih. A oni ostavivši svog oca Zebedeja 
u lađi s nadničarima otidoše za njim (Mk 1, 14—20). 

Ostali su s Isusom u Njegovoj »školi« s osta- 
lima, koje je Isus sakupio kroz tri godine, da bi od ribara 
na moru postali ribari ljudi! Kako će se to odigrati? Posla- 
njem propovijedanja! Onako otprilike, kako se dogodilo s 
Jonom, koji je pošao propovijedati Ninivljanima, protivnici- 
ma izabranog naroda. U židovskoj, hebrejskoj psihologiji Jo- 
ninog vremena značilo je propovijedati protivnicima Božjim! 
Tako je Jona mislio. 

Tako su mislili i apostoli. Zbog toga su pokazivali usko- 
grudnost u svom poslanju i pozivu propovijedanja, dok su 
bili u Isusovoj školi. Isusu je trebalo mnogo toga dotje- 
rati u tim hrapavim savjestima apostola. Oni su mislili 
ljudski, a Isus im je upirao poglede u širinu prema svim lju- 
dima, koji očekuju spasenje. Oni sami nisu znali protumačiti, 
kako će se odigrati spasenje Izraela. Isus im je htio reći da 
novi Izrael, kako ga Bog zamišlja, nije samo mali broj ljudi 
židovskog podrijetla u Palestini. Isus je imao dosta posla s 
tim svojim odabranicima, dok im je mijenjao njihov unutar- 
nji stav. Osim toga, dok su slušali Isusa, nisu sve mogli ni 
razumjeti. Zašto? Upravo zato, jer im je Isus prenosio po- 
ruku, koja je bila dosta daleko njihovom mentalitetu, njiho- 
vom načinu mišljenja. Pripravljao ih je za propo- 
vijedanje. Danas je to lakše shvatiti, jer propovijedanje 
znači navješćivati događaj spasenja, pa onda poticati i po- 
učavati ljude u vezi s tim događajem. Apostoli nisu to — u 
svoje vrijeme, kroz tri godine, dok su bili uz Isusa — proži- 
vjeli ni na svoj način, a ni na Isusov. Sve im je to bilo da- 
leko. Pa i onda kada im je Isus iza Uskrsnuća rekao: »Idite po 
svem svijetu i propovijedajte evanđelje svakome stvorenju!« 
(MK 16, 15). Oni su bili svjedoci muke, smrti i Uskrsnuća. Ali, 
da bi se suživjeli s činjenicom propovijedanja: Isus je Gospo- 
din i Spasitelj — a to je smisao propovijedanja u novom Sa- 
vezu — bilo im je doista teško. To su oni kasnije doživljavali 
jasnije i pod cijenu vlastite smrti. 

Pravi susretaj = Njihov se mentalitet kasnije promijenio. Oni 
s Bogom. su shvatili da Kraljevstvo Božje zapravo znači 
osobni susretaj s Bogom, kojemu se čovjek predaje. o s ob- 
ni susretaj s Bogom koji je Spasitelj i Gospodin svih 
ljudi. Oni su doživjeli u sebi činjenicu da pravi susretaj S 
Kristom nije u tome, što su boravili zajedno s Njim tri go- 
dine; što se u isto vrijeme boravka nisu založili posve za Kri- 
stovu misao, da Mu se predaju i to posve, jer je On Bog i 
Spasitelj, već da je pravi susretaj s Kristom posvemašnje 
obraćenje Kristu, posvemašnje zauzimanje za 
Kristovu nauku i Kristov životni stav. 


U obraćenju. Propovijedanje, i onda i danas, zahtijeva od 
slušalaca obraćenje prema događaju spasenja. To je osnovna 
stvar. To je poziv na cjelovito i potpuno gledanje života. I to 
u našem vremenu, kao i u vremenu, kada je Pavao propovi- 
jedao svojim Korinćanima. Naglašavao im je da prolazi obli- 
čje ovoga svijeta (1 Kor 7, 31) tako da će se susresti s Gospo- 
dinom u potpunom otkrivenju Njegovog spasiteljskog djela. 
Kada se obrate Kristu, i to potpuno, doživjet će spoznaju 
Krista, Boga, koji daje sebe za njih, za čovjeka da i taj bude 
božanski sretan, bezgrešno veseo i radostan. 

Stoga će Pavlova misao biti radikalna u tom odnosu. On 
veli: Braćo, tako gledajte i živite u susretaju s Gospodinom, 
da vam On bude prvotna stvar, najvrednija zbilja; tako da 
i ono što čovjek naravno ima i posjeduje sve preobražava 
s posjedom Krista Gospodina. On je najvredniji. Stoga »od 
sada i oni koji imaju žene neka budu kao da ih nemaju. Oni 
koji plaču kao da ne plaču. Koji se vesele, kao da se ne ve- 
sele i koji kupuju, kao i da ne posjeduju i koji uživaju ovaj 
svijet kao da ne uživaju« (1 Kor 7, 29—31). U ovim Pavlo- 
vim riječima ni ženidbeni život, ni veselje ni plač, ni posje- 
dovanje, ni uživanje, ne uzima se kao nešto što bi bilo izvan 
prirodnih granica, nešto što Krist ne bi dozvoljavao, jer je 
grešno. Daleko od toga! Pavlova je misao, da sve to nad. 
visuje, daleko nadvisuje istinski i potpuni susre- 
taj s predmetom propovijedanja: Krist je Gospodin i Spa- 
sitelj! Krist me vodi u radost svoga susretaja, ne samo ča- 
sovito i kratko, već u radost, koja nikada neće prestati od 
onoga časa, kada će nas Krist posve uzeti k sebi! 

Pavaoizanas. Ako je to Pavao naglašavao svojim Korinća- 
nima, ne naglašava li nama? Ne pripravlja li on svojim pro- 
povijedanjem naš život — koji imamo ovdje, na svim našim 
životnim putovima, pomiješano s onim što je dozvoljeno, i 
nedozvoljeno, što je dobro i zlo, što je sveto i grešno — za 
potpuni susretaj s Kristom? On ga sigurno svo- 
jim propovijedanjem pripravlja za to, za taj susretaj! No pri- 
pravljamo li i mi to zajedno sa sv. Pavlom? To može svaki od 
nas odgovoriti sebi i Kristu prisutnom u misnoj žrtvi. 


ČETVRTA NEDJELJA KROZ GODINU 


Obećanje Mojsiju. »Podignut ću im proroka između njihove 
braće, kao što si ti. Stavljat ću svoje riječi u njegova usta, 
da im kazuje sve što im zapovijedam. I ne bude li tko poslu- 
šao mojih riječi, što ih prorok bude govorio u moje ime, taj 
će odgovarati preda mnom« (Pnz 18, 18—19). 

Ove je riječi govorio Gospodin Mojsiju dajući mu znati, 
da će u Izraelu doći prorok, kojiće spasiti narod, 
kao što je Mojsije to učinio spasavajući Izraelce iz Egipta. 

Prorok je uvijek »nabi« — pozvan od Gospodina da kaže 
ono što vidi za budućnost. On je čovjek Božji. Zato je Go- 
spodin u Izraelu pozivao i podizao proroke. Prorok — čovjek 
za budućnost, s njom povezan. Prorok govori o vječnim isti- 
nama, koje su na neki način upletene u događaje, među ko- 
jima on živi. On unosi tako ono vječno u ovo zemaljsko, ono 
buduće u ovo sadašnje. On gleda svojim darom, svojom ka- 
rizmom, tu budućnost, koja će postati sadašnjost, koja će po- 
stati ono danas. 


Ostvarenje u Kristu. Tako se povezuje stari Savez s novim. 
Kristovim dolaskom ono buduće prorečeno postaje danas, 
postaje sadašnjost. Evanđelja se u tom smislu pozivaju na 
ono što su govorili proroci u starom Savezu. Osobito uzimaju 
za potvrdu riječi proroka Izaije. Dakako da ne postaje samo 
»to danas« ono, što se govorilo o Isusovom rođenju i dolasku, 
već i ono što se govorilo o Njegovoj muci i Uskrsnuću. Sam 
Isus se poziva na to govoreći s učenicima, koji su išli u Emaus 
poslije Njegova Uskrsnuća. Kada gledamo cijeli stari Savez, 
onda možemo zaključiti da je to knjiga, poruka, koja nam 
govori o Kristu, pomazaniku Gospodnjem. Evanđelje nam na- 

vodi slučaj, kada je Isus došao u Kafarnaum. Bilo je to u 
subotu. Navratio je po običaju u sinagogu i počeo naučavati: 
»Bijahu zaneseni njegovom naukom. Ta učio ih je kao onaj 
koji ima vlast, a ne kao pismoznanci« (Mk Lo 22). To jei 
pokazao: On ima vlast ne samo naučavati ono, što Bog traži, 
već i pripravljati ljude za Boga, za Gospodnje. Tako je u su- 
sretaju s nečistim duhom jednostavno zapovjedio da napusti 
toga jadnog čovjeka. Ljudi su se snebivali s pitanjem: »Što 
li je ovo? Nove li i snažne nauke! Pa i samim nečistim du- 
sima zapovijeda i pokoravaju mu se« (Mk 1, 21). 


Isus Krist = Isus pri svom propovijedanju i čudesnom djelo- 
objavljuje. vanju ne traži ni trunka svoje slave. On proslav- 
ljuje Boga Oca. U svemu tome nastupa kao prorok koji otkri- 
va sadržaj znakova vremena. Kori one, koji su sposobni sve 
spoznati po znakovima, samo ne ono što On pokazuje u pro- 
ročkoj viziji (Mt 16, 2). Ta stoji u tome, što je On. Sp a- 
sitelj, koji nastoji svojim djelom spasenja privesti ljude 
k Bogu Ocu, učiniti ih Božjom djecom. Isus tu nastupa iz 
svoje sadašnjosti gledajući je u budućnosti, koja treba postati 
sadašnjost. Gleda svakog čovjeka u konačnom susretu s Bo- 
gom, u potpunoj sreći i radosti. Zbog toga On govori: N aj. 
prije tražite kraljevstvo nebesko, kraljevsko Božje. Ti 
me hoće ljudima pokazati najveću vrijednost! U tom proroč- 
kom vidu budućnosti, o kojoj Isus govori iz svoga vremena, 
zapravo hoće sve staviti u okvir vječnosti. Njegov je nastup 
jasan: sve treba upraviti prema Gospodinu. Svi se oblici 
života imaju, u tom vidu vječnosti i susretaja s Gospodinom, 
promatrati i gledati. 

I najnaravniji oblik ljudskog života — ženidba — pro- 
matrana je pod tim vidom. Stoga Isus i naglasuje: »Ima ta- 
kvih, koji se odriču ženidbe poradi kraljevstva nebeskog« 
(Mt 19, 12), kraljevstva Božjeg. 


Pavao tumači. Stoga je u toj proročkoj viziji Krista Gospo- 
dina Pavao našao potrebu da kaže svoju riječ, svoju misao: 
»Neoženjen se brine za Gospodnje: kako da ugodi Gospodinu. 
A oženjen se brine za svjetsko: kako da ugodi ženi, pa je raz- 
dijeljen. I žena neudata i djevica brine se za Gospodnje: da 
bude sveta tijelom i duhom. A udata brine se za svjetsko: 
kako da ugodi mužu. Ovo vam govorim... da uzorno i ne- 
smetano budete privrženi Gospodinu« (1 Kor 7, 32—35). Ni- 

kako Pavao ne govori o tome, kao da valjan kršćanski brak 
nije svetinja. Ne! To nije Pavlova misao. Brak je svetinja. 
Samo je u toj svetinji čovjek sputan onim naravnim dužno- 
stima, koje često stoje na putu da se čovjek više preda 
Gospodinu. Istina je to, da to uvijek ovisi o svakom poje- 
dincu, o svakom čovjeku. No, sasvim je jasno ako je čovjek 
vezan na svoje bračne i obiteljske brige, ne može mimo njih 
prolaziti kao da one ne postoje. Ne smije ih se niti riješiti, 
na svoj bezbrižan način, jer bi htio tobože više pridonijeti 
Gospodinu... Ne, to jednostavno ne može biti i to s toga 
razloga, što je čovjek vezan za ono, što je unio u svoj život. 
Dakako s tim obvezama, koje su njegove i kojih se ne može 
jednostavno odreći, vezan je na ono što Bog hoće: prije svega 
za obitelj i uvjete obiteljskog života. Onaj koji je slobodan ili 
slobodna, ako je dobre volje, može svoje energije upotrijebiti 
na ono Božje. Njemu će u tom smislu ostajati više vremena, 
koje će izravno moći upotrijebiti na širenje 
Božje misli, Božjih nakana i napokon za osiguranje susretaja 
s Bogom, za kraljevstvo Božje u dušama, u ljudima. 

To je Pavlova misao. U Crkvi uvedeno djevičanstvo, ili 
kao svećenički celibat ili kao redovnički zavjet, upravo ima 
taj smisao temeljen na evanđelju. 


Što reči i moliti. Ako bismo na te stvari tako gledali — kako 
je to Krist rekao: zbog kraljevstva Božjeg; i kako je to sveti 
Pavao protumačio: taj se više može brinuti za Božje — on- 
da bi danas bile besmislene sve rasprave o vrijednosti ili 
nevrijednosti celibata i djevičanstva. Takva se pitanja ne po- 
stavljaju iz želje kršćanskog angažiranja, koje bi bilo bolje 
za kraljevstvo Božje, već iz teških položaja kršćanskih 
većih ili manjih zajednica. To je dokaz da su te zajednice u 
svom usponu ili zatajile ili zaglibile. Ili je napokon dokaz 
da pojedinci računaju — tko zna iz kakvih podsvijesnih ili 
svijesnih razloga — sebi priuštiti i ono što ima čovjek u bra- 
ku i sačuvati se za svećeništvo. Do sada nemamo nikakvih 
općih potvrda, koje bi pokazivale da se u takvim odnosima 
svećeništva više traži kraljevstvo Božje i da se za njega više 
angažira. ' 

Molimo Krista Gospodina da nam svojim svjetlom dade 
snagu u budućnosti odlučivati se za misao, koja će više smisla 
pokazivati za Božje i za naše u Bogu. 

PETA NEDJELJA KROZ GODINU 


Job i patnja. Čitava knjiga o Jobu, iz koje smo čuli misli 
u prvom č'tanju, prožeta je teškom atmosferom. Kroz nju 
se ne raspoznaje, zašto život tako teče, tako prolazi!? On 
ostaje skoro bez svog pravog rezultata. Job nam veli: »Dani 
moji brže od čunka prođoše, promakoše hitro bez ikakve 
nade. Spomeni se: život moj samo je lahor, i oko mi više 
neće vidjeti sreće« (Job 7, 6—7). 

Ako pročitamo čitavu svetopisamsku knjigu o Jobu, dobit 
ćemo uvid u jednu prolaznost, koja je skopčana s pat- 
njom. S činjenicom, koja prati čovjeka kroz cijeli život, ma 
izgledao taj ne znam kako sjajan. U tom smislu dolazi s tim 
povezano i još jedno drugo pitanje. Da li u slučaju čovjeka, 
koji je nastojao živjeti po Božjem zakonu, možemo govoriti 
O pravdi Božjoj, kad ga stignu i prekomjerne boli i patnje. 
Život mu izgleda posve besmislen i nepravedan. Jobova nam 
knjiga u odnosu na patnje — njezinog smisla i besmisla, 
kako bismo mi to ljudi prosudili — govori: o patnji kao kaz- 
ni; o patnji koja nam treba poslužiti kao odvraćanje i čuva- 
nje od grijeha; i napokon o patnji, koja služi za pročišćenje 
čovjekovo za susret s Bogom. 

U knjizi Jobovoj i kroz druge stranice sv. Pisma susreće- 
mo se s patnjom kao opisanom činjenicom; ali, ne kao s 
riješenim problemom, riješenom teškoćom. Patnja prožima 
ljudski život kao zapreka, koja ne dozvoljava govoriti o pot- 
punoj sreći. Tako je kroz stari Zavjet. No, jednako tako odišu 
stranice novog Zavjeta, novog Saveza. 


Isusov susre- = Isus je došao spasiti čovjeka unutar božan- 
taj s patnjom. skog plana, božanske providnosti i susretaja 
S čovjekom. Čovjeka će učiniti, svojom milošću, djetetom 
Božjim. Taj Isus pomaže ljudima, ali ne dokida zago- 
netke i problem patnje, problem čovjekovog života, 
koji je ispremiješan s teškoćama. Evanđelje nam bogoslužnog 
obrasca govori, kako se Isus susreo u kući Šimunovoj i Andri- 
jinoj s punicom Šimunovom, koja je bila bolesna. »On pri- 
stupi, prihvati je za ruku i podiže. I pusti je groznica«, a 
onda: »Uvečer, kad sunce zađe, donašahu preda nj sve boles- 
ne i opsjednute... I on ozdravi bolesnike — a bijahu mnogi 
i razne im bolesti — i zloduhe mnoge izagna« (Mk 1, 31—34). 

Isus je pomagao u patnjama, nevoljama i nesrećama ži- 
vota; ali, nije riješio patnje, nevolje i nesreće života. To je 
u kršćanstvu tajna, misterij. Pogotovo kad znamo, da je Isus 
Krist prošao kroz taj misterij, a da ga ipak nije odnio, a da 
ga ipak nije nepovratno riješio. 

Isus je pun sućuti za svaku bol, za svaki život čovjekov 
prožet patnjom. Zbog toga On, u susretaju s ljudima koji 
pate, pomaže. »Učio ih je u sinagogama, propovijedao Veselu 
vijest o Kraljevstvu i liječio svaku slabost i bolest. A kad 
vidje mnoštvo naroda, sažali se nad njim, jer su bili satrveni 
i oslabljeni kao ovce bez pastira« (Mt 9, 35—36). 

Isus je pomagao, ali nije uklonio teškoće i jade života. 
Jobova misao »i oko mi više neće vidjet sreće« može se mirno 
staviti i u okvir života poslije Isusa, ako se taj život promatra 
samo u okviru ove zemlje. 


Isusov odnos Isus se je sam susreo s tim misterijem, s 
prema patnji. patnjom i svim nevoljama života tako, da ih 
je jednostavno podnio. Život mu je bio ispremije- 
šan nerazumijevanjem ljudi, potresenošću nad mukom; pra- 
ćen smrtnim strahom i »agonijom«; napunjen tjeskobom i 
zebnjom, ruganjem i mučenjem. Križ je vrhunac Njegovog 
zemaljskog života, na koji je stavio svoj otkupiteljski prinos 
— svoj život! 

Ne samo to, već Isus — doživljavajući posljedice proklet- 
stva prvog grijeha, doživljavajući među ljudima »plodove« 
Edena, gorčinu ovozemaljskog života — nastoji sve to pre- 
tvoriti u radost. On je učitelj koji vidi da je patnja teška i 
strašna, ali je ne uklanja. Njegove su riječi: »Blaženi oni koji 
se žaloste, jer će se utješiti« (Mt 5, 4). Te riječi pokazuju 
na misterij patnje, na tajnu patnje, koja nam u našem pro- 
storu i vremenu nikad neće postati posve razumljiva. Nad 
mrtvim mladićem iz Naima i Jairovom kćerkom (Lk 7, 13; 8, 
52), u susretaju sa žalosnima, samo ih tješi, uklanja suze. 
Za neko vrijeme tješi žalosne, ovaj put vraćanjem u život 
tih dragih mladih stvorenja. Ali, Isus nije oduzeo patnje. Pat- 
nja nestaje s promjenom života, napuštanjem zemlje, u pot- 
punom susretaju s Bogom. On prolazi zemljom čineći dobro. 
Ali, sve to ima samo jedno značenje, da sve gleda u budućno- 
sti. Radosno će sjedinjenje Boga s njegovom djecom nastati 
u trenutku »kada će Bog otrti svaku suzu s njihovih očiju« 
(Otk 7, 17). 

Pavao kristovski Pavao je izvrsno razumio Veselu vijest cje- 
gleda na patnju. = |okupnog otkupljenja. Govoreći o navije- 
štanju Evanđelja kaže: »Ta, dužnost mi je. Doista, jao meni, 
ako Evanđelja ne navješćujem!« (1 Kor 9, 16). Sigurno je 
shvatio blagu vijest, koja uključuje tajnu, misterij patnje i 
života napunjena gorčinom. Ali ne u tom smislu, kao da bi 
to bila završnica ljudskog života. Ne! Pavlova je misao daleko 
od toga. To svjedoče njegove riječi u poslanici Korinćanima: 
»Bijah nejakima nejak, da nejake steknem. Svima bijah sve, 
da pošto-poto neke spasim. A sve činim poradi Evanđelja, da 
bih i ja bio suzajedničar u njemu« (1 Kor 9, 22—23) One su 
potvrda za njegovu riječ, koju naglasuje: sve sam spre- 
man dati poradi Kristova križa. To je Pavao i 
potvrdio svojim životom. To je za njega Evanđelje Njegovog 
Gospodina, Krista. Evanđelje koje mora propovijedati, da 
preko njega stekne što više onih, koji će tako u cjelovitosti 
svoga ž'vota slijediti Krista i s Njim čekati susret u Bogu- 
-Ocu! 

Ono što je Pavao propovijedao, došlo je do nas u njegovim 
pisanim poslanicama, pismima. Upućivao ih je kršćanima 
prvih zajednica. Njih je sam Pavao osnovao propovijedajući 
upravo Krista raspetoga. 


Shvatimo miste- —Shvatimo naš život onakvim kakav on jest: 
rij patnje. prožetim sa svim onim što susrećemo na 
svojim životnim stazama. Bit će tu radosnih časova. Tih će 
biti više toliko, koliko ćemo znati one časove koje Job naziva 
bez sreće (zemaljski gledajući) pretvoriti u jednu vrijednost 
cjelokupnog gledanja. To znači: znati te teškoće, svoje životne 
probleme staviti pod prizmu vječnosti; znati snagom vjere 
da će u svoje vrijeme Bog otrti svaku suzu s naših očiju. 

Isplati li se tako gledati i tako znati svladati svoj život? 
Život koji je često puta — budimo iskreni sami sebi — težak; 
i onda kad bi drugi mogao pomišljati, da se nalazimo u lago- 
dnim nizinama bezbrižnosti. Isplati li se tako gledati i nala- 
ziti snagu i jakost za borbu? 

Ako je Krist našao takav smisao, ako je Pavao našao ta- 
kav smisao, ako su apostoli našli takav smisao u svojoj vjeri 
u Krista i u obećanje koje nas uključuje u Božju dobit — 
držim, da onda to i za nas vrijedi. Pitanje je samo, 
da li ću znati sebe tako voditi, da li ću htjeti podnijeti sve 
teškoće zbog križa Kristova, kako reče apostol Pavao, samo 

zato, da dobijem sudioništvo; da budem zajedničar vijesti, 
koja me poučava kako me Bog neizmjerno ljubi, jer me hoće 
imati svojim djetetom. 

Naučimo to iz bogoslužja, koje nam predočuje patnju kao 
tajnu i vrijednost! 


ŠESTA NEDJELJA KROZ GODINU 


Guba, nečisto- Prvo nam i treće čitanje — evanđelje — u 
ća, očišćenje. — današnjem bogoslužnom obrascu govore o gu- 
bi. Biblija stavlja više kožnih oboljenja pod pojam gube. Isti- 
na, pod tim se pojmom misli na zarazna oboljenja. Po Mojsi- 
jevom zakonu guba je nečistoća ljudskog tijela i to 
zarazna. Zbog toga je gubavi isključen iz svijeta do časa 
ozdravljenja i obrednog čišćenja. To je bilo spojeno s ozdrav- 
ljenjem, a zahtijevalo je žrtvu za grijeh. Ovaj se grijeh nema 
smatrati u povezanosti s gubom, kao da je guba bila kazna 
za jedan ili drugi prekršaj Božjeg zakona, već bismo više na- 
glasili gubu kao posljedicu grijeha. 

Nečistoća gube ne stoji prema tome u povezanosti s mo- 
ralnom nečistoćom, s grijehom, već je to jednostavno neči- 
stoća prema zakonu, koji je propisao Mojsije. Zbog toga nam 
prvo čitanje i naglasuje da je gubavcu stan izvan tabora. To 
je značilo: u vrijeme dok su Izraelci kroz četrdeset godina 
lutali pustinjom nisu smjeli — da ne bi druge zarazili — 
imati među sobom zemljake, koji su bolovali od gube. Bio 
je to jedan razumljiv medicinsko-higijenski propis. Ovakvi 
su se ljudi mogli i očistiti od gube. Bilo je to ili naravnim 
utjecajem ili posredstvom Božjim. Takav je slučaj Naamana 
u vodama Jordana, čime je Bog pokazivao svoju moć dobro- 
te i prorokove snage. 

Vjera Izraelaca je bila živa. Oni su doista svojim pristu- 
pom Bogu očekivali spasenje od gube i bolesti intervencijom 
Božjom. 

Svako ozdravljenje od gube bilo je povezano s prinosom 
žrtve, kao djelom zahvale Bogu. Tako je to propisivao Levit- 
ski zakon svojim odredbama (Lev 13—14). 


Isus čisti vanjske ali Toga se propisa držao i Isus. On je gu- 
i unutarnje gube. bavcu, koji ga je zamolio da ga očisti 
rekao: »Hoću, budi čist!« I odmah nesta gube s njega i očisti 
se. Isus ga odmah otpravi zaprijetivši mu: »Pazi, nikome ništa 

ne kazuj, nego idi, pokaži se svećeniku i prinesi za svoje 
očišćenje što propisa Mojsije — njima za svjedočanstvo« (Mk 
M243), , Ha 
Rekosmo da izvanjska, tjelesna guba nije morala biti u 
vezi s moralnim prekršajem ili grijehom. No, sigurno je jedno 
prema Izaijinim riječima: Krist je kao patnik preuzeo svu 
nečistoću ljudskih srdaca, sav grijeh čovječanstva; htio je — 
ne od vanjske gube — već od unutarnje očistiti svakog 
čovjeka. Izaija u svojoj proročkoj viziji ocrtava Krista kao 
gubavca, kojega izbjegavaju: »Bio je prezren, posljednji od 
ljudi, čovjek bolova, vičan patnjama. Kao netko od koga 
čovjek zaklanja svoje lice, tako je bio prezren. A on je nosio 
naše patnje, naše je žalosti uzeo na se. Mi smo ga držali uda- 


.renim, pogođenim od Boga i mučenim. Ali je on bio ranjen 


za naše grijehe, izbijen za naše opačine. Za naše spasenje 
ležala je kazna na njemu. Njegovim modricama mi smo se 
iscijelili... Gospod je stavio na nj grijehe sviju nas...« (Iz 
53, 3—6). On je tako prišao čovjeku, da ga ozdravi. I to iznu- 
tra. Da ga oslobodi od prijestupa zakona, ali ne onog Mojsi- 
jevog, izvanjskog, već unutarnjeg zakona savjesti. Sve one 
koje je tako susretao i ozdravljivao od nutarnje gube, vraćao 
je u zajednicu onih koji su ostajali čisti. U Njemu će pre- 
poznati onoga, koji ima i treba doći upravo zato, što On liječi 
i čisti od gube, ali i daleko nešto više: On propovijeda veselu 
vijest; On propovijeda Božju nauku, koju tako prenosi na 
svoje učenike; oni će proširivati Njegovo kraljevstvo čistoće 
i bezgrešnosti, kraljevstvo očišćenja i izmirenja s Bogom. 


Čisti u Kristu. Sveti je Pavao to izvrsno razumio. Stoga je 
svu svoju pouku dobivenu od Krista, kojemu će privoditi 
duhom očišćene, uokvirio u Krista i u Njegovu vijest 
da nas Bog poziva sebi. 

Sv. Pavao piše u tom smislu svojim Korinćanima: »Braćo, 
ili jeli ili pili, ili što drugo činili, sve na slavu Božju činite... 
Ne budite nikome na sablazan... ne tražite svoju korist, već 
tražite ono, što mnogima koristi na spasenje. Ja sam Kristov 
nasljedovatelj, no vi budite moji (1 Kor 10, 31—33; 11,1). 

Pavao je htio, poučavajući svoje vjerne, da bi oni ostali 
njegovom poukom vjerni Kristu, kao što Mu je on ostao vje- 
ran. Pavao je u nastavku ovih svojih misli čak donosio pro- 
Pise onog vremena u odnosu muža i žene. Oni danas i ne 
moraju vrijediti; ali nas to upozorava: neke stvari, koje su i 

sporednog značenja u našem kršćanskom životu, mogli bismo 
držati, iako to nije bitno. 

Možda bismo, prema Pavlovoj pouci, trebali tom smislu 
često puta biti priklonjeni, upravo u onim stvarima, koje 
nisu bitne za kršćanske odnose, ali su bitne za ljudske, za 
ono, što će nas učiniti najprije ljudima, kako bismo, iz tak- 
vog načina shvaćanja i života, mogli produbljivati svoje krš. 
ćansko poslanje. 

Pavao govori svojim suvremenicima, Korinćanima o tome, 
kako je muž glava ženi. To govori u nastavku misli, koje smo 
saslušali u drugom čitanju sv. mise. Nastavlja: svaki muž, 
koji se moli i ima pokrivenu glavu, sramoti sebe, svoju glavu. 
Žena koja nema pokrivene glave opet nije u molitvi onakva, 
kakva bi trebala biti: pristojna. 

To je u Pavlovim okolnostima bilo najnaravnije, iako ne 
može biti za sve ljude i sva pokoljenja isto. 


Mi u okviru Pav- 


Ako bismo htjeli osvijetliti naše odnose i 
lovih misli. 


naša stanja u tim Pavlovim mislima, sigur- 
no je da bismo morali pitati toliko toga: da li je kod nas, u 
našem životu, sve uredno, čisto, ljudsko, da bismo 
poput Pavla morali biti posvema predani Kristu. Onome Kri- 
stu — Božjem Sinu, koji je nas učinio svojom braćom. Ono- 
me Kristu, koji bi trebao prožimati čitav naš život. 

Kad bismo se obazreli u tom smislu na naše okolnosti i 
naše mode, ne bismo li mogli vidjeti da naše očišćenje od 
unutarnje gube nije do sada uspjelo? Ako bismo u našim 
okolnostima Pavlovom namjerom pitali — ne bismo li mogli 
govoriti o nedostojnosti mode, koja ide previše za pokaziva- 
njem draži, koje ne vode na područje nutarnjeg produbljenja, 
već za skliskim područjem grijeha? Nije li to danas tako 
očito u toliko slučajeva kod ženskog svijeta — pa i nas krš- 
ćana? Često puta ne znamo prosuditi ono dostojanstveno, 
ljudsko, od onoga čime se prodaje nutarnje poštenje. I sve 
se stavlja u okvir: današnji svijet... Svijet je uvijek isti. 
Ljudi su pozvani očistiti se u Kristu, očistiti se 
od gube grijeha i koristiti se onim, što nam služi za naše 
spasenje. Ono početno stoji u snazi duha i milosti nad grije- 
hom i skliskim područjem, koje dovodi do grijeha. 

Na to nas opominje i Pavao svojim mislima i Krist svo- 
jim životom, koji je predao za nas, da bismo mi mogli naći 
čist život, u izobilju čist u Bogu. 

Nemamo li kao kršćani ništa na to sebi odgovoriti? 
Zamolimo Krista zbog nas prisutna u svetoj misi, da bi- 


smo zbog njega nastojali ostati duhovno — ljudski i kršćan- 
ski — čisti. 
m 


SEDMA NEDJELJA KROZ GODINU 


Grijeh razara odnos = Izaija naviješta misao ohrabrenja. Go- 
Boga i čovjeka. spodin govori preko njega: »Ne spomi- 
njite se onoga što je prošlo« (Iz 43, 18). To što se zbilo sadr- 
žano je u riječima: Izraele, nisi ostajao uza me, ti si me, 
»Izraele, grijesima svojim mučio i bezakonjem mi svojim do- 
sađivao, a ja... radi sebe opačine tvoje brišem i ne spomi- 
njem se tvojih grijeha« (Iz 43, 24—25). 2 

Kroz povijest izabranog naroda, kroz povijest Izraela, mo- 
že se kao gruba nit uvijek opažati grijeh, koji prati 
slabu ljudsku narav. U bibliji je grijeh uzet pod pojmom 
nepravde u ljudskim odnosima. Zbog toga ljudske povrede 
i nepravičnosti, pobune i nepravde, biblija naziva grijehom. 
Sve je to zlo u Božjim očima, budući da nisu poštivani oni 
odnosi, koje je Bog uspostavio svojom namjerom među lju- 
dima. redi 

Pravi smisao grijeha stoji u odnosu Boga i čovjeka, a ma- 
nje u odnosu čovjeka i čovjeka. Tako nam to predočuje 
biblija. Kroz povijest Izraela, kako nam je prikazuje biblija, 
saznajemo da je Božja objava spoznaja odnosa Boga prema 
čovjeku i čovjeka prema Bogu. Odnos Boga prema čovjeku 
— po naravi je prvotniji — odnos je ljubavi Božje 
prema čovjeku. To je odnos na koji bi čovjek morao 
odgovoriti ljubavlju. To bi bilo najnaravnije. Ali, u taj se 
odnos umiješao grijeh, koji se suprotstavlja ljubavi i milo- 
srđu Božjem. Kroz povijest spasenja, a to je povijest koju 
nam donosi biblija, opažamo neumorno ponavljane pokušaje 
Boga, koji želi čovjeka osloboditi od grijeha. 


Slobodan bi čo- Sva tragedija grijeha ostaje u okvirima spo- 
vjek morao biti znanja: Bog je čovjeku dao svoju sličnost; 
ia Bogu, u toj sličnosti sa sobom ostavio mu je slo- 
bodu. Sličnost nije jednakost. U odnosu na Boga čovjek je 
od prvog ljudskog para (Adama i Eve) nazirao da nije kao 
Bog, da nije jednak Bogu. U tom je osjećao jedno ograniče- 

nje. Ono je, u biblijskom izvještaju, doneseno Božjom željom 
da čovjek, iako ima slobodu, ne bi nikad okušao spoznaju zla. 
Tragedija grijeha upravo je u tom izbila. Čovjek je 
otišao od Boga, od njegovih zapovijedi, od povjerljivosti koja 
stoji u sličnosti s Bogom. Čovjek je odlutao od Božjeg prija- 
teljstva. Ono je bilo početno u tome, da čovjek što dublje 
uvidi da ga Bog ljubi; da ne odilazi od tog odnosa ljubavi, 
koji je Bog pokazao čovjeku, već da mu tu ljubav uzvraća. 

Čovjek je odustao od ljubavi, koju je trebao Bogu dati i 
pao je u tragediju odcjepljenja od Boga; ušao je u tragediju 
grijeha. Tragedija početnog, istočnog grijeha, a i grijeha 
uopće, ostaje tajna, ostaje misterij. U rušenju odnosa ljubavi 
Boga i čovjeka upleo se netko treći. Biblija ga u knjizi Mud- 
rosti jasno ocrtava: »Jer Bog učini čovjeka besmrtnim i učini 
ga prilikom vlastitog bića. A po đavlovoj zavisti dođe smrt u 
svijet« (2, 23—24). 

Grijeh je nažalost nazočan kroz čitavu povijest svije- 
ta, pa i izabranog naroda. Trajni je svjedok, da čovjek ne 
pokazuje svoje ljubavi prema Bogu, već je pretvara u samo- 
ljublje, bilo kojim oblikom nepravednosti i opačine. 

Najosnovnije i najvrednije za čovjeka je odnos ljubavi, 
sklad između Boga i čovjeka, na koji Bog poziva čovjeka i 
čeka njegov odaziv. 


Najvrednije je pri: U tom smislu postaje jasan susret Isusa 
Jateljstvo s Bogom. | uzetoga u Kafarnaumu. »Isus vidjevši 
njihovu vjeru kaže uzetome: »Sinko, opraštaju ti se grijesi« 
(Mk 2, 5). Što je tim htio Isus pokazati? Htio je pokazati i 
uzetome i svima prisutnima da je najosnovn ije i naj- 
vrednije u ljudskom životu imati prijateljstvo 
s Bogom. Božji Sin je u svakom času spoznavao veličinu toga 
odnosa Božje ljubavi prema čovjeku i čovjekove prema Bogu. 
On je to činio kao Bog koji najdublje prodire u čitavo ljud- 
sko biće. Stoga će, kao nešto sporedno u prepirci s neupuće- 
nim ili podmuklim pismoznancima, vratiti uzetome zdravlje 
riječima: »Tebi zapovijedam, ustani, uzmi svoju postelju i 
pođi svojoj kući« (Mk 2, 11). 


Krist vraća 


Sv. Pavao nam u poslanici govori o Isusu, čiji 
prijateljstvo. 


»Da« nam hoće naglasiti to da je Krist kao 
drugi Adam, drugi čovjek. Krist treba svima ljudima povra- 
titi prijateljstvo s Bogom, koje je prvi Adam izgubio. »Da« 

u tom smislu, što se preko njega imaju vratiti obećanja ili 
potvrda za ono, što je Bog naumio: da čovjek bude prijatelj 
Božji, kao što je Bog njegov prijatelj. Krist je nadalje u tom 
smislu »Da«, što se preko Njega ostvaruju. sve čežnje stav- 
ljene u ljudsko biće, a to znači Bogom ispunjene sve praznine 
ljudskih maštanja i čežnja. Krist je onaj »Da«, kojega je 
Izrael očekivao kroz misli obećanja proroka. Oni svi od reda 
govore o Spasitelju, koji će čovjeka osloboditi od svih ne- 
pravdi, od svakoga grijeha. O Spasitelju, koji će izmijeniti, 
tajnom svog trpljenja, svakoga od nas i osigurati ponovni 
pristup Bogu i njegovu prijateljstvu. 


Kristovo i naše Zato sv. Pavao naglasuje: »A Bog je onaj 
djelovanje. koji nas zajedno s vama utvrđuje u Krista. 
On nas i pomaza, on nas i opečati i u srca naša dade zalog: 
Duha« (2 Kor 1, 21—22). 

Ova Pavlova misao hoće nam dozvati u pamet istinu da 
je čitava ljubav Božjeg trojedinog života angažirana u tome, 
da nam povrati prijateljstvo Božje jednom sličnošću, koju 
trebamo uzeti za svoj uzor: sličnost s Bogočovjekom, Kris- 
tom; Onim koji je ušao u spoznaju čovjekova stanja; čovje- 
ka grijeh rastavlja od Boga i koji je u toj spoznaji vidio 
groznu tragediju čovjekova lutanja, nesigurnosti i jada. Da 
to uzme od čovjeka, pokazao je svojim primjerom da je život, 
makar je dug, daleko manje od prijateljstva s Bogom. Stoga 
Krist ne samo da nadoknađuje život već ga u svojoj težnji 
prijateljstva i ljubavi vraća u izobilju, vraća u životnoj punini 
u vječnosti; vraća ga svojim predanjem čovjeku, koji ga 
ljubi. To je smisao Božjeg prijateljstva s čovjekom. To je 
smisao Božje ljubavi. 

Zato je Krist onaj »Da«, ono potvrdno stanje bez 
grešnosti i sukladnosti s Bogom, u kojem se može doži“ 
vjeti potpuno Božja ljubav. Uskrsnuli nam Krist to pokazuje 
i time, što je nadvladao svu materijalnu ili tjelesnu sapetost. 
Ona je i kod Njega kao nepreobraženog čovjeka imala svoju 
zakonitost ograničenosti, sapetosti i napasti. Sve je to Krist 
svladao onda, kada je predao sebe kao protutežu grijehu, ka- 
da je žrtvovao svoj tjelesni materijalni život. U Kristu 
— uskrsnulome, koji je sve to svladao, trebali bismo vidjeti 
težnju za svladavanje grijeha; za potpuno uspostavljanje 
ljubavi s Bogom; za uspostavljanje prijateljstva s Bogom, o 
kojem nam tako snažno govori svaki obrazac misnog čitanja 
i euharistijskog slavlja. 

OSMA NEDJELJA KROZ GODINU 


Bog neizmjerno — Kako se zoveš, Gospodine? — pitao je Moj- 
ljubi Izrael. sije objavljenog Boga. Pitao ga je, da zna 
i može reći ime Boga, koji je pokazao svoju milost Izraelovim 
sinovima. »Bog odgovori Mojsiju: Ja sam koji jesam'« (Izl 
3, 14). To je ime Božje, koje samo kazuje da je On prisutan 
i to stalno; da je On tu, među nama! 

Ovo dosta teško shvaćanje Božje neizmjernosti i svemu- 
drosti Bog je svom narodu otkrio u drugim oblicima. 


Tako je sebe u odnosu na izabrani narod prikazao, nazvao 
i zaručnikom. Time je htio izraziti svu ljepotu i čisto- 
ću svoje ljubavi prema svom izabranom narodu, pa i 
onda, kada on postaje nevjeran. 

Stoga misli prvog čitanja koje su uzele iz proroka Ozeja 
(Hošea) imaju tu namjeru, da nam osvijetle stav Božji pre- 
ma čovjeku, prema narodu, koji ga slijedi i u starom Izraelu 
i u novom izabranom narodu, u kršćanstvu. 

Prorok Ozej, čovjek pun žara Božjega i revnovanja za 
Božju stvar upleo je u svoje proročko spoznanje — koje pri- 
kazuje odnos Boga prema čovjeku, prema izabranom narodu 
— svu sudbinu svoga ženidbenog života. 


Gomera, Debalaimova kćerka, postade mu žena. Prorok 
se sjeća svih onih časova, kada je pred svojom zaručnicom 
iznosio svoju vjernost i svu nježnost svoje ljubavi. Ona je to 
uzvraćala, ali ga je napokon i prevarila. No prorok oprašta 
svojoj nevjernoj ženi. 

Prorok će svu tu tragediju svoga zaručničkog i ženidbenog 
života prenijeti na područje odnosa Boga Izraelova i njegove 
nevjernosti. Zato u toj slici govori Gospodin, kako će Izraela, 
izabrani narod, i iza njegove nevjernosti, uvesti u takve okol- 
nosti života, da taj Izrael, nazvan zaručnicom, može upoznati 
svu dobrotu Boga, koji je stalno s njim. To je smisao Ozejevih 
riječi: »Zaručit ću te sebi dovijeka. Zaručit ću te u pravdi i 
u pravu, nježnosti i u ljubavi. Zaručit ću te sebi u vjernosti 
i ti ćeš spoznati Gospodina« (Hoš 2, 21—22). 


Svoju ljubav Bog Svoje će obećanje Gospodin izvršiti u 
potvrđuje u Kristu. dane Kr'stova propovijedanja i nauča- 
vanja, u vrijeme Njegova zaručništva s Božjim narodom. Od 
toga nikako nije isključen stari izabrani narod, stari Izrael. 

Naprotiv on je prvi pozvan da shvati Isusovo prisustvo kao 
prisustvo Boga, koji ljubi, oprašta i ponovno ljubi svoje. 

U takvoj se situaciji našao utjelovljeni Bog, Isus Krist. 
Krist je propovijedao svoju nauku, svoju pravdu uklopljenu 
u Božje milosrđe svima onima, koji spoznaju smisao Njego- 
vog dolaska na svijet. Taj stoji upravo u tome, da se oglasi 


radost čovjeka, koja proizlazi iz ljubavi Božje prema čovjeku. 


To je čitav smisao Isusova dolaska na svijet. 

On dolazi kao zaručnik, koji svoju ljubav u svoj njezinoj 
dubini i čistoći pokazuje čovjeku. Čistoća će Kristove ljubavi 
tražiti od Njegovih sljedbenika da uvide, kako se On bez 
pridržaja predaje svima nama. To je posebno izraže- 


no u odnosu prema Njegovim suvremenicima, Njegovim uče- 


nicima i Njegovim sljedbenicima. Dubina će Kristove ljubavi 
biti u tome da stavom svoje nesebičnosti uvede svoje sljedbe- 
nike u otkrivanje čitavog svog bića, svoje Bogočovječje osob- 
nosti i da tako Njegovi suvremenici — i mi preko njih — sve 
dublje upoznajemo Božju brigu za nas, za čovjeka, 
kojemu se Bog daje zato, da bi ga usrećio u potpunosti nje- 
gova života. 

Stoga izvještaj evanđelja, koji nam donosi sv. Marko, tre- 
ba shvatiti valjano: U ono vrijeme Ivanovi su učenici i fari- 
zeji postili. I dođu neki i kažu Isusu: »Zašto Ivanovi učenici 
i učenici farizeja poste, a tvoji učenici ne poste?« Nato im 
Isus reče: »Mogu li svatovi postiti, dok je zaručnik s njima? 
Doklegod imaju zaručnika sa sobom, ne mogu postiti. Doći 
će već dani, kad će im se ugrabiti zaručnik, i tada će, u 
onaj dan postiti« (Mk 2, 18—20). 

Isusov je komentar u toj situaciji izražen riječima: »I 
nitko ne ulijeva novo vino u stare mješine.« Komentar dosta 
rječito govori, kako se ima shvatiti odnos prema Isusu, za- 
ručniku; prema onome koji sve svoje sljedbenike smatra u 
poimanju zaručnice, kojoj pristupa i koju ljubi odnosno, 
koji nas ljubi. 


Uzvraćaj lju- Imati Krista u punini Njegove ljubavi, u pot- 
bavi Kristu. punom shvaćanju Njegovog propovijedanja 
Znači: svoj život upraviti u svojoj ljubavi prema Nje- 
mu. To nije ništa drugo nego predanje Kristu. To je uzvrat 
Kristu čitavim svojim životom. 

To znači: čitavim svojim nastojanjem da se čini dobro, 
jer je Krist upravo to pokazao za cjelovitost našeg života. 

Cjelovitost ne stoji u isječcima ovozemaljskih područja ili 
cijelog zemaljskog života, već u produžetku našeg života u 
vječnosti. Ako se tako gledamo, ako tako sebe predamo Kris- 
tu, onda vrijednost onog posta, koji su obavljali i farizeji i 
Ivanovi učenici, postaje vrlo malena. Postoji samo način, 
kako bi se čovjek predao Kristu, predao Bogu u odnosu na 
svoje samo zemaljske zamisli. Taj put je daleko manje vri- 
jedan od posvemašnjeg predanja Kristu, zaručniku. To preda- 
nje, kada je čisto, iskreno i dobro shvaćeno, neće ništa 
smatrati teškim za Krista. On je napokon najveći 
i najbogatiji dobitak. 


Tumačenje sv. Pavla Ova misao dobiva svoju potvrdu u rije- 
čima izraženim u poslanici sv. Pavla Korinćanima. Pavao 
veli: Vi Korinćani, i to vi vjerni, vi ste pismo ili sredstvo za 
produbljenje Kristove misli, Kristove namjere — Zaručnika 
koji nam dolazi reći i pokazati da nas ljubi kao čistu zaruč- 
nicu. Pavao se sjeća svoga nastojanja: da ih izgradi takvima; 
da ih podsjeti da im je on poslužio, da bi bili takvi; ali, Krist 
je sve to učinio, jer veli: »On nas osposobi — Bog — za 
poslužitelje novoga Saveza« no ne saveza slova nego Duha, 
koji oživljuje (2 Kor 3, 6). 


Molimo Krista Savez Kristova Duha, a taj nas Duh uvede 
Zaručnika. u zajednicu Božjeg naroda, ima nam omogu- 
ćiti da vidimo Krista. Krist nas ljubi, brine se za nas, ali u 
cjelovitosti našeg života. Ta stoji u predanju Božjoj istini, 
koja će, možemo reći, uvijek nailaziti na teškoće prouzročene 
uskim gledanjem ovozemaljskih vidika. 

Zamolimo Krista, koji nam dolazi u svoj svojoj zbilji, kao 
onaj koji nas iskreno i čisto ljubi, da bismo u vjeri u Njega 
imali pouzdanje. Ne, kao da smo u pozivu za nasljedovanjem 
Krista — prema riječima sv. Pavla — sami sposobni što 
učiniti, već da uvidimo da je naša sposobnost na tom pod- 
ručju od Boga. 

To nam daj Isuse, zaručniče svog naroda, svojih kršćana. 


DEVETA NEDJELJA KROZ GODINU 


Bog oslobađa čovjeka. Prvo nam čitanje hoće dovesti u sje- 
ćanje stanje izrealskog naroda u egipatskom ropstvu, od 

kojega je Gospodin Bog preko Mojsija oslobodio Izraelce; 
učinio ih iza toga izabranim narodom. 

Sjećajući se svega onoga, što su pretrpjeli Izraelci u Egip- 
tu radeći kao robovi, Gospodin im određuje u smislu osvje- 
ženja subotu. Subotu trebaju, oslobodivši se od svih poslova, 
posvetiti Gospodinu. Kao da Bog hoće reći: tada se nisi mo- 
gao odmarati i davati čast Gospodinu, no sada »se sjeti da si 
bio rob u zemlji egipatskoj i da te odanle izveo Gospodin 
Bog tvoj« (Pnz 5, 15). 


Krist to produbljuje. = Kad se Krist umiješao u našu povjes- 
nicu, htio je ovo oslobođenje Izraelaca upotpuniti na širem 
planu Božjeg naroda. Htio mu je — tom Božjem narodu, 
svojim sljedbenicima, koji će saznati Njegovu blagu vijest 
— otkriti i dati potpunu spoznaju slobode djece Božje. Htio 
je to i potvrditi svojim nastupom, brigom za čovjeka, kojemu 
hoće dobro i za koje se dobro čovjek treba u slobodi opre- 
dijeliti. Čovjeku je najvažnija njegova sloboda i slobodno 
putovanje ili odaziv na poziv da postanemo doista djeca ' 
Božja. Zato je onima, koji su predbacivali, da krši subotu — 
koja je kod neiskrenih Židova postala jedan formalizam, koji 
ubija čovjeka i njegovu otvorenost prema Bogu — htio po- 
kazati da je gospodar subote. Pokazao im je onda, kada mu 
je bilo stalo pokazati koliko mu je do čovjeka. Govorio im 
je: »Subota je stvorena radi čovjeka, a ne čovjek radi subote. 
Tako, Sin čovječji je gospodar subote« (Mk 2, 28). Tada je 
ozdravio usahlu ruku čovjekovu. Tim je pogotovo pokazao, 
da ima vlast nad subotom, a i nad prirodom, koju upotpu- 
njuje i mijenja onda, kada treba čovjeku pomoći. 


Sv. Pavao osvje- Riječi sv. Pavla u poslanici Korinćanima 
tljuje stvari. bit će najbolji dokaz, što Krist hoće čovje- 
ku i u čemu nastoji da se očituje njegova sloboda. Pavao 
naglasuje da se život Kristov mora očitovati u našem tijelu. 
Tu moramo — na tom području postati slobodni, da pokazu- 
jemo: Krist je u nama; naš život svjedoči za Krista! 

Pavao naglasuje: »Braćo! Bog koji reče neka iz tame svje- 
tlost zasine, on zasvijetli u srcima našim, da nam spoznanje 
slave Božje zasvijetli na licu Kristovu« (2 Kor 4, 6). Ta slava 
Božja zasvijetli na Kristu, koji je gospodar subote. Krist nam 
se približio svojom ljudskosti da možemo saznati, što Bog 
hoće. Bog hoće slobodu djece Božje, koja tu slobo- 

du mogu ostvariti onda, kad se iskreno otvore Bogu. Bog će 
u njihovoj savjesti šaptati da će biti najzadovoljniji, kad 
svega sebe, svoje osjećaje i težnje, svoja čuvstva i svoj duh 
usklade s onim, koji ga je i stvorio; koji mu je omogućio 
bivstvovati, živjeti razumno i slobodno. 


Kriva ateisti- Sasvim je kriva pretpostavka ateista koji tvr- 
čka tvrdnja. de: »Bog i čovjek ne mogu koegzistirati. Ako 
postoji Bog, ne postojim ja. Ako postojim ja, ne postoji Bog« 
(Sartre). Ova tvrdnja je odraz čovjeka egoiste i samoživca. 
Njemu je moguće iznositi lijepe parole i propagandni stav 
superiornosti, jer bi htio u svojim životnim okolnostima sa 
svima gospodariti. Bog nije takav. Bog je ljubav u sebi i 
ljubav koja se pokazuje prema čovjeku, jednako 
slobodnom i razumnom. Bog je htio svoje sudjelovanje s 
čovjekom upraviti u dovršenju svijeta, u njegovom usavrše- 
nju. Bog je htio da mi vidimo, da je smisao našeg života u 
jedinstvu s Njim. Bog je uvijek omogućavao čovjeku da u 
svojoj nedostatnosti i manjkavosti, u svojoj slabosti i zastra- 
njenjima može opaziti sebe. Čovjek se treba otvoriti istinitoj 
iskrenosti i vidjeti da ne ovisi sve samo o čovjeku. U tom je 
svijetu koji nas okružuje previše zla i nevolja, a da bismo 
rekli, da je sve onako, kako treba biti. Sve nas to upozorava 
— a toliko puta to osjetimo u svojoj savjesti — da nam je 
potrebna suradnja Onoga, koji stoji iznad nas i poziva nas 
da se uskladimo s njegovim zapovijedima. Koji nas upozorava, 
kako je grozno, ako čovjek sa svojim nepriznavanjem Boga 
postane vlast, koja će sve određivati kako mu se svidi. Ne, 
sve je Bog vezao na red, koji u jedinstvu s Njim može donijeti 
čovjeku zadovoljstvo u pravdi i ljubavi. Ljubav se ne može 
ovdje savršeno ostvariti, jer je čovjek svojom slobodom uvi- 
jek u mogućnosti drugačije djelovati. 


Mi u našem životu. S druge strane, mi sami kršćani često 
puta ne razumijemo ono ili nećemo našom životnom situaci- 
jom shvatiti ono, što je nužno za pravi kršćanski život: vidjeti 
se onakvima, kakvi jesmo; onakvima, kako nas Bo g 
zamišlja u svojoj ljubavi. To je nužno. To je ono unu- 
tarnje, ono u nama, odakle bismo morali doživljavati vrijed- 
nost kršćanskog života, života djece Božje. 

Riječi svetog Pavla upućene Korinćanima u današnjem 
čitanju — da smo u svemu pritisnuti, u sumnjama, progonje- 


126 


ni i obarani — ne znače samo danas izvanjsku stvarnost, 
koja je i njegove Korinćane tištila i proganjala, već daleko 
više, imaju jedno nama unutarnje značenje. A to znači da 
smo mi sami u sebi, svojim tijelom takvi; da smo i sapinjani 
i proganjani na taj način, što sloboda našeg duha uvijek ima 
neke zapreke da bi se mogla posve sjediniti s onim, što Bog 
hoće. I onda, kada je za to sjedinjenje u milosnom i nadna- 
ravnom smislu određena i nužna milost. Milost je samo na- 
dogradnja onoga, za što se slobodno odlučujemo. Mi smo 
oni, koji u svojoj ljudskoj egzistenciji, svom životu, trebamo 
slobodno dati svoj pristanak za ono, na što nas Bog poziva, 
što nam je Krist pokazao. Pavlove riječi — da mi »uvijek 
umiranje Isusovo u tijelu prenosimo, da se i život Isusov u 
tijelu našem očituju« — znače samo to, da bi tijelo trebalo 
postati sredstvo, kojim će gospodariti sloboda našeg duha i 
na to dodana milost. Drug'm riječima, pozivom Kristovim 
da ga slijed'mo, mi bismo morali računati s tim, da je On 
prošao kroz sve faze našeg života, da onda iza smrti primi 
potpuno proslavljenje. To mora biti i naš život za našu pre- 
obrazbu, za preobrazbu svijeta, koji ide svojim tokom povi- 
jesne zbilje Onomu, koji ga je stvorio. 


Pozvani smo shvatiti. Mi smo kršćani pozvani kao Božji na- 
rod na to da shvatimo: da je sve Bog učinio radi 
čovjeka; da je oslobodio stari Izrael od egipatskog rop- 
stva, a novi — čitavo čovječanstvo od grijeha; da je sve ljude 
pozvao na takav bezgrešan život; na nastojanje oko njegovog 
ostvarenja, da bi onda mogao pokazati svojom milošću i po- 
moć i ljubav, kao što ju je osjetio onaj s usahlom rukom. 

Naš život, koji će uvijek biti zbog našeg nesavršenstva 
pomalo kompromitiran pred nama samima, dobit će našim 
nastojanjem za bezgrešnošću, Božjom pomoću, ono potrebno: 
ustrajnost koju će Bog pratiti svojom milošću na taj način, 
što će se ovdje život Isusov očitovati u našem smrtnom tije- 
lu; u konačnom sudu Kristovom priznanjem da smo mu 
htjeli biti slični i nagradom preobražaja, kako je On poprimio 
u svom Uskrsnuću! 

Za to nas neka pomogne i naše prisustvovanje ovom sve- 
tom bogoslužju. 

DESETA NEDJELJA KROZ GODINU 


Čovjek između Slikoviti prikaz iza pada čovjekova, iza nje- 
dva pola. gova grijeha, što nam ga donosi prvo čitanje 
sv. mise, završava riječima, koje Bog upravlja sotoni pred- 
stavljenom u zmiji: »Ja zamećem neprijateljstvo između roda 
tvojeg i roda njezina: ona će tebi satirati glavu, a ti ćeš joj 
vrebati petu« (Post 3, 15). Rod zmije rod je onoga, koji je 
predstavljen zmijom: rod sotone, rod napasnika. Rod žene 
rod je ljudi, koji će uvidjeti nedostatak svoje slabosti, svoga 
pada, svoga grijeha. Rod, koji će posebnom Božjom interven- 
cijom roditi ponajboljeg, ponajsvetijeg: Krista, Boga-čovjeka. 

Prvo nam čitanje govori otvoreno o neprijateljstvu, koje 
postoji između grijeha i kreposti, između dobra i 
zla, između Boga i Belzebuba, poglavice zla, poglavice đavol- 
skog. U životnom području — između dobra i zla, između 
Boga koji poziva na dobro i između đavla koji poziva na zlo 
— nalazi se čovjek. To je tako otpočetka; to je misterij, 
tajna Božjeg zamišljaja o čovjeku i njegovoj sreći. 
Taj čovjek se našao na početku u borilištu između dobra, 
koje Bog nuđa i zla kojim sotona privlači čovjeka. Sotona 
se može približiti čovjeku svojim nuđanjima upravo zato, 
jer je Bog odredio da se najveće dobro postiže 
slobodom, koju je dao čovjeku. 


Isusov slučaj — Evanđelje nam iznosi događaj, koji prekrasno 
to potvrđuje. Predstavlja djelovanje Isusa, ponajizvrsnijeg 
od ljudi, čovjeka koji je sjedinjen s drugom božanskom oso- 
bom. Događaj koji se oslanja na ona druga dobra djela, koja 
je Isus učinio svojim suvremenicima. Učinio ih je radi toga, 
da bi mogao potvrditi svoju nauku, koja je sasvim nešto dru- 
go od onoga, što je čovjek zamišljao svojim prodornim, ali 
još uvijek manjkavim snagama. Kad je Isus izgonio đavla iz 
onih, u kojima je đavao imao svoje mirno sjedište, iz onih 
grijehom opsjednutih, onda je taj isti đavao — prema izvješ- 
taju evanđelja — sugerirao najoprečniju misao, da je u Bogu- 
čovjeku, Isusu poglavica đavolski. I mnogi su od ljudi u 
zabludi uzvjerovali i u tu nemogućnost. Oni su u tom slobo- 
dni. Sotona se poslužio opet slobodom čovjeka kao i uvi- 
jek... 

Apostol Pavao Sv. nam Pavao donosi misao svoje vjere u 
tumači... Isusa. To je misao, koja je svojstvena prvoj 
kršćanskoj zajednici u Korintu: »Budući da imamo isti duh 
vjere, kao što je pisano: Uzvjerovah, zato besjedim. I mi 


vjerujemo pa zato i besjedimo!« (2 Kor 4, 13). Što je to, u 


što vjeruju prvi kršćani Korinćani sa sv. Pavlom? Vjeruju u 
uskrsnulog Krista; vjeruju da će Njegovom milosti i sami 
zadobiti uskrsnuće. Ta vjera u nadu je izvor snage. Stoga 
Pavao piše: »Zato ne malakšemo. Naprotiv, ako se naš izvanj- 
ski čovjek i raspada, nutarnji se iz dana u dan obnavlja!« 
(2 Kor 4, 16). Pa nastavlja: »Ta ova malenkost naše časovite 
nevolje donosi nam obilato, sve obilatije breme vječne slave, 
jer nama nije do vidljivog, nego do nevidljivog. Ta vidljivo 
je privremeno, a nevidljivo je vječno« (2 Kor 4, 17.—18). 

To Pavao poručuje i nama; poručuje nam svojom vjerom 
u Krista, koji se njemu objavio; koji mu je dao da dublje 
spozna Njegove namjere. I što je taj Pavao spoznao? Spoznao 
je da je u Kristu stvoreno sve što je na nebu i na zemlji. 
Sve je stvoreno po Njemu i za Njega. Svijet i ja sa svijetom 


= stvoreni smo od Boga po Kristu i za Njega, Krista! Po Kri- 


stu, koji je slika naše slobode i naše spoznajne 
mogućnosti. Za Krista koji nije svojom slobodom ostao u 
okviru zemlje, već je to zemaljsko, kroz svijet u kojem je 
vladao, i Belzebuba nadjačao svojim božanskim duhom, svo- 
jom božanskom slobodom. Preko smrti došao je svojim 
Uskrsnućem u stanje, koje lijepo ocrtava sv. Ivan apostol: 
»Potom vidjeh novo nebo i novu zemlju... Bog će otrti svaku 
suzu s vaših očiju. Neće više biti ni smrti ni tuge ni jauka ni 
boli!« (Otk 21, 1, 4). Da, kroz taj život trebamo prolaziti Nje- 
govim primjerom i Njegovom milošću. Valja nam znati, da 
mi trebamo živjeti po Božjoj zamisli. Ta stoji u tome: snage 
nam se izvanjskog života razvijaju, napokon propadaju; onaj 
unutarnji čovjek vjere obnavlja se i raste, prema Pavlovim 


riječima. 


Moramo ići putem Ta obnova unutarnjeg čovjeka jest put, 
slobode u vjeri. kojim trebamo ići u svojoj vjeri, ali čija 
će se konačnica vidjeti tek na kraju u nebu. Ondje ćemo ući 
u stanje u kakvom se Krist nalazi. U sranje unutarnje i uskrs- 
nule preobrazbe, u kojem ćemo se naći slični Kristu. 
Nemojmo svoj život ovdje shvatiti drugačije nego ga je 
Krist shvatio, nego ga je Krist provodio. On je tom svijetu 


9 Božja poruka čovjeku 129 


— kome je pripadao kao i svaki od nas, sasvojom spo- 
znajom i slobodom — unosio onu božansku zamisao 
o čovjeku. Čovjeka će na koncu, u nebu, privesti u zagrljaj 
Božje ljubavi i radosti. 


Krist je to pokazao. On je svakom od nas pokazao svojim 
životom da biti stvoren znači nositi u sebi Božji život; usmje- 
riti se prema vječnoj slavi i to ovdje, u ovoj zemlji i kroz 
nju, kroz taj zemaljski život. 

Ovdje slobodom treba ući u to Božje područje, koje će se 
otkriti u potpunosti onda, kada čovjek prijeđe prag neba i 
stupi u vječnost. Krist nam je pokazao da je naš potpuni 
život gibanje prema nebu. Život prema zamisli Božjoj još 
nije tu. Onaj pravi život tek dolazi. Pravi bitak čovjeka i 
smisao njegova života je samo na pomolu. Povezan je sa svi- 
jetom koji se svojom evolucijom pripravlja za nebo, za unu- 
trašnjeg čovjeka, u kome će zablistati potpuni smisao život- 
nog dostignuća. Čovjek, koji je Božjom intervencijom proiz- 
vod toga razvoja svemira i čitavog svijeta, ide prema nebu i 
ima svojim duhom, svojom spoznajom i slobodom 
dužnost svjedočiti da je upoznao Krista. Krist mu svojim 
primjerom u životu i smrti dokazuje da se čitav čovjek ima 
upraviti u svom životu vjerom na ono, što je konačno, a to 
je nebo. Upraviti ne u tko zna kakvim okolnostima, nego uvi- 
jek i svagdje, gdje kršćanin može spoznati, prema Kristovim 
riječima, koja je zamisao Boga. Bog ljubi čovjeka; hoće mu 
pomoći da sebe i svijet preobrazuje, prema Božjoj zamisli i 
milosti u ono nevidljivo, vječno. 


Nama za primjer. Pogledajmo Krista! Pojavio se kao za »tre- 
nutak«. Iza 33 godine provedene na zemlji On odlazi 
u stanje nedokučive budućnosti — vječnosti. Ali nam je re- 
kao da je smisao našeg života upravo Njegov pokazani put 
kroz sve teškoće i napasti. Kršćanin, koji je ukorijenjen mi- 
lošću sv. krsta u taj nedokučivi život budućnosti, u život 
Kristov, jednako tako kao i Krist, ide svojim životnim putem 
do toga ostvarenja: do neba! 


JEDANAESTA NEDJELJA KROZ GODINU 


Ezekiel i Prvo čitanje i evanđelje današnjeg bogoslužja 
Evanđelje. uvodi nas u jednu misao, koja nam nameće svoj 
sadržaj. Cedar — jedno od najmoćnijih i najponosnijih sta- 

bala palestinskog područja, iz kojeg je ambijenta prvo čita- 
nje — Bog zameće, othranjuje. Daje da raste iz one sićušne 
grančice, koju se ne može ni opaziti u sklopu čitavog goro- 
stasnog stabla. U rastu te grančice ostvaruje se misao Ezeki- 
jela, koju mu nadahnjuje Bog: »Nisko drvo uzv isu- 
jeml« (Ez 17, 24). 

Krist Gospodin uspoređuje kraljevstvo nebesko sa slič- 
nom prispodobom. »U kojoj prispodobi da iznesemo kraljev- 
stvo nebesko? Kao kad se gorušično zrno posije u zemlju. 
Manje od svega sjemenja na zemlji, jednoć posijano, naraste 
i postane veće od svega povrća, pa potjera velike grane, te 
se pod sjenom njegovom gnijezde ptice nebeske« (Mk 4, 
30—32). 

Smisao i jednog i drugog čitanja (evanđelja) stoji u tome, 
što nas hoće upozoriti da — u naravnom pogledu, a i u nad- 
naravnom, kad se naime radi o kraljevstvu Božjem — Bog je 
onaj koji pomaže da se sve stvari razvijaju svojim razvojnim 
putem i tako dolaze do zrelosti, 


Kako to shva- Napokon nam sv. Pavao nameće misao, kako 
ća sv. Pavao? — trebamo gledati sebe mi, koji smo pozvani 
u kraljevstvo nebesko. To je naime kraljevstvo jedan duho- 
vni gorostas s obzirom na naše vlastite snage. Kraljev- 
stvo nebesko je suživot s Bogom, koji mi ne možemo uopće 
zahtijevati. Zašto? Zato jer je to stanje koje nadvisuje sve 
naše moći i snage. Ono se nalazi u Bogu, kojemu trebamo 
doći. Ne mogu upotrijebiti za to nikakvu svoju silu, jer je 
ta daleko premalena za osvajanje božanskog stanja. A Bog? 
Ta on nas je baš pozvao u to nedostupno stanje. što dakle 
činiti? Najprije se pogledati, kakvi jesmo? A maleni smo i 
sićušni kao grančica spominjanog cedra ili skoro nevidljivo 
gorušično zrno. Da, takvi smo za postizanje kraljevstva nebe- 
skog svojim vlastitim snagama. 

Pavao nam to lijepo predočuje: »Useljeni smo u tijelo, 
a iseljeni od Gospodina!« (2 Kor 5, 6). Kraljevstvo nebesko 
stoji u useljenju u Gospodina i u sjedinjenju s Njim. Naše 
nam tijelo može u tome biti samo poteškoća, koju samo za- 
mah našeg duha, našeg razuma i volje, Gospodinovom miloš- 
ću, može svladavati. 

To je zahtjev naše vjere, koju nam je Krist otkrio a za 
koju Pavao kaže da u njoj hodamo, a ne u jednostavnom gle- 
danju stvari i života, kako se on prikazuje u svojim običnim 

razmjerima. Pavao, spoznajući svoju vjeru i znajući da ju 
je usadio u srca svojih Korinćana, veli: »Da, puni smo pouz- 
danja i najradije bismo se iselili iz tijela i uselili u Gospo- 
dina!« (2 Kor 5, 8). Sada je doduše još to nemoguće, kao da 
osjećamo Pavlovu misao, ali on je pun pouzdanja da će se 
to ostvariti. On zna da će ga Gospodin dočekati kao sudac, 
pa ne samo njega nego sve: »Jer svima nam se pojaviti pred 
sudištem Kristovim, da svaki dobije, što je kroz tijelo zara- 
dio — bilo dobro bilo zlo!« (2 Kor 5, 10). 


Mi u okviru Svi mi živimo u Pavlovoj vjeri sa svojim tije- 
Pavlovih misli. lom i s njim povezanim okolnostima našeg 
života. Svi bismo trebali imati silnu snagu nade, pouzdanja, 
da će nam Krist doista dodijeliti ono, u što je sam zakoračio, 
a to je kraljevstvo nebesko, kraljevstvo Božje. Svi bismo mi 
morali spoznati našom vjerom to da je taj Krist bio Bog 
i čovjek, ali da Njegova čovječja narav nije 
okusila neba, dok nije doživio svoju preobrazbu iza 
smrti u Uskrsnuću. To je upravo pripravio i nama. Samo mo- 
ramo proći kroz naš život svojim tijelom i svim svojim nagnu- 
ćima kroz vjeru u nadi, da će nam Bog dati sebe, svoju 
radost u nebu! 

Mi moramo doživljavati u tom smislu stalnu ustrajnost 
da ćemo postići nebo, koje je Krist otvorio svima nama. Taj 
osjećaj, to uvjerenje, treba u našoj nadi sazrijevati tako, da 
sebe ne promatramo samo u »zemaljskoj zbiljnosti«, već u 
jednom stanju, koje nam je blizu, iako još preostaje put do 
njega. Morala bi u nama sazreti nada, pouzdanje, i to sada, 
dok se još nalazimo na putu zemaljske zbiljnosti. Nada će 
nam otvarati vidik, kojim ćemo moći gledati pravu zbilju; 
zbilju nadnaravnog, milosnog života; zbilju koja se ostvaruje 
potpuno onda, kada čovjek korakne u nebo! U pravom smi- 
slu riječi onako, kako to naglasuje sv. Pavao. Mi još ne živi- 
mo tako. Nalazimo se u tijelu, koje nas povezuje i preusko 
na zemaljski život. Bilo bi potrebno to tijelo preobraziti du- 
hom vjere u sredstvo nadnaravi, kao što su to činili sveci, i 
tako se »ovdje iseliti« iz njega, dok ga još nosimo, i ući u 
Gospodina po Pavlovoj misli. To jednostavno znači u preobra- 
žajnom smislu: svojim duhom i pomoću Gospodinovom go- 
spodariti nad tijelom. Tijelo je često puta izvor grijeha i 
odvraćanja od neba k stvorenju, koje nije u Gospodinu; koje 

ne pokazuje velikodušnost u žrtvi samoga sebe, kao što je to 
pokazao Krist. 
Moramo spoznati da pravi život još nije ovdje. Nije tu 


onaj nebeski život, život koji će nas učiniti radosnim u po- 


svemašnjem sjedinjenju s Bogom! Nama ovdje p ripada 
nadanje, pouzdanje, da će Bog izvršiti svoje obećanje. 
Nijedan naš potez, nijedna naša žrtva, nijedno naše nasto- 
janje — da se to dogodi, da steknemo nebo i u njemu pravi 
život — neće ostati bez uspjeha. 


Naša primjena.  Predragi! To mora biti dinamika našeg ži- 
vota u vjeri. Na tom je osnovano kršćanstvo! Susretati se s 
neizmjernošću svemira znači: susretati se s osvjedočenjem 
naše slabašne i krhke egzistencije, naše manjkave oštroum- 
nosti i nikakve računice, koja bi mogla dati konačne podatke 
o toj beskonačnosti. Utopija je misliti, kako će se nadvladati, 
ljudskom egzistencijom i njezinim sposobnostima beskonač- 
nost svemirskih dimenzija. Bog nas je stavio u te okolnosti 
zato, da doživimo svoju nemoć u onom, što mislimo da ćemo 
moći izmjeriti i izračunati, jer je to put našeg iskustva, ko- 
liko toliko! Bog nam je zato dao drugi put, koji je okrenut 
prema našoj unutrašnjosti. Nju ćemo izračunavati i dotjeri- 
vati u našoj vjeri s nadom. To će nastojanje Bog 
okruniti svojim potezom. Uvest će nas svojom dobrotom u 
stanje neba; u stanje, kojim ćemo se potpuno susresti s Bo- 
gom; u stanje, koje će biti pravi život na koji nas Bog po- 
ziva. To treba biti naša nada, naša izračunatost: Bog dobro- 
tu nagrađuje; nagrađuje životom koji je postavio za naš cilj. 

Ovdje nam je potrebno samo znati: da smo malena cedro- 
va grančica ili sitno gorušično zrno; da smo našim tijelom 
ovdje; Bog će nas — budemo li nastojali, da nam nutrina, 
naš životni dinamizam ostane valjan, bezgrešan — pomoći 
da budemo trajno otvoreni za primanje njegove snage. Tako 
ćemo u »postojanju« za drugi život doista i postići taj drugi 
život, postići nebo. To je izvorna težnja našeg životnog nasto- 
janja. Nju je Bog stvorio i obećao nagraditi samim sobom! 
To je stanje neba. To je naše jedinstvo s Bogom, kojega u 
pouzdanju očekujemo! 

To dokazuje i naša povezanost s bogoslužjem. 


133 


DVANAESTA NEDJELJA KROZ GODINU 


Božja pomoć u kušnji. »Dotle ćeš — kaže Gospodin — dalje ni 
koraka tek nek se lomi ponos tvoga valovlja« (Tob 38,1). Ovim 
nam riječima iz prvog čitanja — kojim sveti pisac naglasuje 
i dočarava snagu uzburkanog i svesilnog mora — hoće Boge 
preko Joba, koji se našao u potpunoj bijedi, pokazati svoju 
snagu i volju da je upotrebi na pomoć čovjeku u kušnji 
života. Bog može kušati, ali daleko više pomoći. 

Sveti nam Marko u evanđelju svete mise jednako tako 
prikazuje Učitelja, kojega su pitali: »Zar ne mariš što gine- 
mo?« Učitelja, kojega probudiše i koji je zapovijedio vjetru 
i moru: »Utihni. Umukni.« Učitelja koji je iza utihe na moru 
upitao svoje apostole: »Što ste bojažljivi, kako nemate 
vjere? (Mk 4, 38—40). 


. Učitelja Krista, kojega su oni gledali i s kojim su probo- 
ravili tri godine slušajući Njegovu blagu vijest, koju su u 
prvi mah razumjeli i još više ne razumjeli. Sam Učitelj im 
je bio veoma zagonetan, doklegod nisu ispunili svoju nu- 
trinu vjerom. Taj je Učitelj sve mogao, a bio je kao jedan 
od njih. Čovjek kao oni, ali koji im govori zagonetne riječi: 
ba ga je poslao Otac nebeski i da je On Božji Sin. Da, tako 
je to sve bilo veoma zagonetno u početku. 


Kristova pomoć Kasnije osvijetljeni Duhom Božjim i sa- 
sa novi život. zorivši u vjeri čitav je njihov život 
bio uronjen u duboku spoznaju riječi, koje upućuje sveti Pa- 
vao Korinćanima: »Ljubav nas Kristova obuzima, kad proma- 
tramo ovo: Jedan Krist je umro za sve, a to ima vrijednost, 
kao da smo svi umrli. A on je umro za sve s jednom naka- 
nom: da oni koji žive, ne žive više sebi, nego onomu koji je 
za njih umro i uskrsnuo« (2 Kor 5, 15), 

Krist je za njih umro i uskrsnuo — dakle oni koji žive, 
trebaju živjeti Kristu. A tko živi Kristu nov je stvor. Tako 
u Njemu staro nestaje, a novo nastaje« (2 Kor 5, 17). 


Vjerom se spoznaje Sada samo nastaje pitanje, jesu li doista 
pravi život. apostoli pravo razumjeli ovu misao, ovaj 
zahtjev, koji je sadržan u Isusovim riječima: »Tko izgubi 
svoj život, naći će ga« (Mt 16, 25). 

Rekli bismo, da su te riječi bile vrlo zagoneine za apo- 
stole. Iako je Isus pokazao da je Gospodar uzburkanog mora, 

zadivljale prirode, preostalo je za njih pitanje, da li je taj 
Isus, koji im je rekao da je Sin Božji, doista i gospodar ži- 
vota. Tu sumnju je razbilo Isusovo Uskrsnuće. Sada su apo- 
stoli počeli shvaćati sve ono, što im je Isus kroz tri godine 
govorio. Oni su samo trebali ući u zbilju vjere, koja im ot- 
kriva ove spoznaje. 


život u Kristu. No, Isus nije samo za apostole umro i uskrs- 
nuo nego za sve nas. Svi prema tome moramo ući u 
zbilju vjere, da spoznamo, kako smo određeni živjeti 


u Kristu. 


Spoznajno to za nas nije nikako nešto novo, nešto nepo- 
znato. 

Živjeti u Kristu znači živjeti život sveca, znači nasljedo- 
vati Krista. To mi znamo, naime, da živjeti u Kristu znači 
Krista nasljedovati. Teškoća je u tome da se odlu- 
čimo, da se predamo tome nasljedovanju Krista u našem 
svijetu, koji objeručke nuđa nešto sasvim drugo. 

Krist je dao svoj život za nas, umro je za nas. Svijet koji 
nas okružuje, kojemu nažalost i sami pripadamo, možda svo- 
jim stavom i djelovanjima buja od egoizma. Krist je govorio: 
Najprije tražite kraljevstvo nebesko, a sve će vam se drugo 
dodati. Smisao kraljevstva nebeskog stoji u snazi duha. Svijet 
u kojem živimo nuđa nam snagu senzualnosti i perverznosti, 
koja toliko umanjuje ljudsku osobnost. 


Krist je Bog. Ponizan do skrajnih granica. On nam dovi- 
kuje: naučite se od mene, jer sam blaga i ponizna srca. Svijet 
u kojem jesmo i u kojem se krećemo, ispunjen je ohološću. 
Sve je to nešto oprečno onome, što Bog traži. No, mi ne smi- 
jemo ostati u zaprekama i na putu, koji je svijet uljepšao 
svojim nuđanjima. Tako se ne živi u Kristu i ne svjedoči Kri- 
sta. Naše svjedočenje za Krista treba biti u vrednoti ljubavi 
prema Kristu i bližnjemu. Ta je vrednota, reče Pascal, bes- 
krajno veća od vrednote tijela i razuma. Ljudi — koji pri- 
gibaju svoja koljana pred svijetom grijeha, pred idolopoklon- 
stvom tjelesnih vrednota, koji ostaju impresionirani samo 
vrednotama razuma, snage ili novca — jadan su svijet. Jao 
kršćanima i njihovom kršćanstvu, ako se tako predstavljaju 
tom svijetu. To je očit dokaz da zaboravljaju da su određeni 
da žive u Kristu, da svjedoče Krista, da zaboravljaju na au- 
tentičnu vrijednost svetosti, na autentičnu vrijednost krš- 
ćanstva. 

Svijetlo vjere Mi moramo uzdignuti svoj sud i svoje gle. 
nadjačava. danju u našem životu u svijetlu vjere. 
To svijetlo mora nadjačati kričavi trik reklama, u kojima se 
čovjek gubi svojim duhom i dezorijentira prema pozivu 
Kristovom. Mi svojim duhom moramo nadjačati duh ovoga 
svijeta, kako bismo ušli u pravu zbilju, u ono što će punim 
sjajem zasjati »posljednjeg dana«. Moramo nastojati kako 
bismo otkrili ono, što je bitno. To je ono, što Duh nastoji 
pokazati srcu tol'kih muževa i žena, tolikih mladića i djevo- 
jaka, kada ih potiče da odgovore na njegov tajanstveni poziv 
svojom molitvom, ljubavlju, poniznošću i autentičnim siro- 
maštvom. Kada ih poziva na život, koji će biti sličan životu 
Onoga, koji je umro za njih, za sve ljude zato, da bi mo- 
gli živjeti kao On: bezgrešno, sveto ili još bolje: da 
bi svoje snage duha sjedinjavali s milošću i pomoću Njegovom 
tako, da nastoje živjeti bez grijeha i u žrtvi za drugoga. To 
je poziv, čiju snagu podupire snaga Duha Božjega. Mi mora- 
mo otvoreno reći da se ta snaga Duha Božjega, taj oganj 
Duha — o kojemu govori Krist: »Donio sam na svijet oganj 
i što hoću nego da se zapali?« (Lk 12, 49) — sukobljuje i 
gasi u tvrdim ljudskim srcima, koja ne uspijeva taknuti. 


Vjerom savez- Budimo svjesni, predragi u Kristu, svoga 
nici Duha. položaja. Od nas se traži da budemo na neki 
način saveznici toga Duha u buđenju i poticaju na 
duhovni život i da u tom smislu postanemo živi sveci i da 
drugim u tom pomognemo. To znači da nastojimo svojim 
životom ući u život Kristov i da jednako tako pomo- 
gnemo drugima ući u isti sadržaj Kristova života. 


Krist je, znamo, svojom naukom i svojim životom vodio 
ljude Bogu preokrećući njihove tvrde naravi u mentalitet, 
koji je htio Boga gledati kao onoga, koji ljubi čovjeka i koji 
očekuje čovjekovu ljubav. U tom je smislu ušao i u smrt 
da pokaže, kako mu je stalo do toga, što je propovijedao 
i pokazivao u svom životu, da to jednostavno potvrdi svojom 
slavom Uskrsnuća. No, ono što se ostvarilo u Isusu Kristu, 
ostvarilo se zato, da bude nama svima saopćeno da ćemo jed- 
nako to doživjeti i mi. 

Saznajemo stoga da je naše vrijeme vrijeme razvijanja 
u čitavom čovječanstvu onoga, što je Krist ostvario na sebi. 

Djelujmo s pravim Tako djelujemo, predragi, da ne doživimo 
vrijednostima. osuđenje, već iznenađenje, ugodno raspo- 
Joženje u času, kada će se rušiti sve fasade ljudske namje- 
štenosti i prividnih vrijednosti svijeta. Tako djelujmo, kako 
mas Krist poziva djelovati, da u času Otkrivenja možemo 
doista vidjeti prave vrijednosti, u kojima ćemo moći osjetiti 
i doživjeti svjedočanstvo, da smo s njima bili povezani ovdje, 
gdje smo se pripravljali za to otkriće u sadržaju nebeske 
zbilje. 


TRINAESTA NEDJELJA KROZ GODINU 


Pravednost — I Podzemlje ne vlada zemljom jer pravedđ- 
nepravednost. nost je besmrtna (Mudr 1, 5). Tako 
čitamo u knjizi Mudrosti. 


Čovjek bi odmah na ove riječi Biblije reagirao. Ne samo 
danas, već kroz povijest čovječanstva, uvijek je više ili ma- 
nje drugačije bivalo. U svom čuvstvenom svijetu razumske 
nekontroliranosti čovjek je bio sklon uskliknuti: danas pra- 
vednosti nigdje ni nema! Naš je svijet uopće ispunjen onim 
nepravdama, koje se ne mogu gdjekada spriječiti, a pogotovo 
onim očevidnim, koje se još k tome u svijetu zaštićuju, tko 
zna iz kakvih bezumnih i nepravednih razloga. Pa i to bi 
čovjek podnio, da mu se onda u svijetu ne servira misao o 
pravednom društvu, pravednoj razdiobi, pravednom gledanju 
na čitavo društvo, koje zaslužuje svoju pažnju itd. Sve to ne- 
kako instinktivno kod čovjeka izaziva reakciju, koja doviku- 
je: pravednost je mrtva, a ne da bi bila besmrtna, kao što 
naglasuje današnje čitanje! Što nam je, dakle, reći? Da sv. 
Pismo pretjeruje! Ne! Nećemo ići tim putem, već putem ra- 
zumijevanja onoga što nam donosi Pismo! U riječi Božjoj 
možemo vidjeti, da je pravednost besmrtna. Bog je stvorio 
Svijet i čovjeka da postoji, da ne okusi smrti, da se nitko ne 
može radovati propasti živih. Bog je učinio čovjeka sebi slič- 
nim i u tom smislu odredio ga je za neraspadljivost. No »đa- 
volovom je zavišću ušla smrt u svijet i nju će iskusiti oni, 
koji njemu pripadaju« (Mudr 2, 24). 


Ljudska sloboda i Čovjek je svojom upotrebom slobode po- 
Božja pravednost. — slušao i poklonio se mržnji na samoga se- 
be u onom pristupu sotone, koji je u dotjeranoj i propa- 
gandno izraženoj ambalaži slobode donio sadržaj smrti i za- 

visti. Sotona je čovjeku prišapnuo: ne slušaj nikoga, jer ti 
možeš biti iznad svega, ti možeš biti svoj gospodar, ti možeš 
biti kao Bog! Ova je propagandna parola izazvala kod čovjeka 
želju za onim, što mu je bilo njegovim snagama nedostupno. 
Zato je čovjek pao u grijeh i poremetio Božju zamisao čo- 
vjeka o skladu, o trajnom životu pravde! Opravda- 
no možemo ustvrditi s činjenicama, da pravda ne postoji, ba- 
rem ne u onakvom obliku, kako je čovjek shvaća, ali jednako 
tako možemo ustvrditi riječima Božjim: da je pravednost 
besmrina. 


Nije li ovdje proturječje! Ne, ako stvar dobro shvatimo. 


Pravednost je besmrtna u onom obliku, kako je Bog za- 
mislio čovjeka i svijet! Taj oblik nije oblik zavisti, mržnje i 
grijeha, kakav je đavao uveo u ovaj svijet posluživši se ljud- 
skom slobodom i krivo je upotrijebivši! Ne, već je to oblik 
Božje zamisli o čovjeku. Od toga Bog nije odstupio. Njegovo 
gledanje na zamisao o čovjeku trajno ostaje. Mi možemo u 
svijetu vidjeti svakakvih nepravdi, jer je čovjek iza grijeha is- 
prepleten mržnjom i zavišću. Ali, Bog nam daje svoga Sina, 
koji će nam ponovno pokazati, što nam je i kako treba činiti 
da bi pravednost ostala besmrtna. 


Evanđelje i Sveti Pavao, sklon tumačenju u nadnaravnom 
sv. Pavao. — smislu i tajni Isusove objavljene nauke, donosi 
nam u današnjem čitanju rehabilitaciju pravedno- 
sti. Pravednost je Bog donio u svijet, a čovjek zavišću so- 
tone upropastio. Krist ju je ponovno podigao na dostojanstvo 
onog neprolaznog, pravednog, onog što sjedinjuje čovjeka i 
Boga. Zato nam naravno govori o darežljivosti Krista, koji 
ima mnogo, ali hoće biti jednak ljudima; koji je bogat, ali 
postaje siromašan upravo radi toga, da se i mi možemo obo- 
gatiti Njegovim siromaštvom! U prvi bismo mah rekli: jedna 
posve nerazumljiva misao! Obogatiti se siromaštvom. U Bož- 
joj logici to ima jedan sasvim razumljiv smisao: Ne ćemo 
mi među sobom ni među drugima ni između nas i Boga uspo- 
staviti pravdu, ako budemo gledali samo ono, što će nama 
koristiti, već ako budemo djelovali tako, da drugim nastojimo 
pokazati, kako nam je do toga, da oni ne osjećaju oskudicu. 
Tu ćemo naći napokon jednakost, koja je povezana s onom 
težnjom da drugima učinimo dobro. Taj smisao imaju riječi 
sv. Pavla: »Ne dakako: drugima olakšica, vama oskudica, ne- 
go — jednakost!« (2 Kor 2, 13). Težnja — kojom ćemo u 

životu biti praćeni nastojanjem, da naš suvišak nado- 
knadi oskudicu braće — pokazat će našu pravednost. 
Na to nas upozorava sveti Pavao Kristovim primjerom. Krist 
je i ovdje djelovao, ovdje na zemlji. Pokazao nam je da čitav 
smisao pravde stoji ipak u onom, što je Bog odredio: preko- 
grobni, besmrtni život, gdje se ostvaruje pravda upravo s 
tim, što Bog daje sve potrebno prema svojoj prvotnoj zamisli, 
samo kad čovjek osjeća, doživljava sebe onakvim, kakvim ga 
je Bog htio imati, a ne kakvim ga je đavao u svojoj zavisti 
htio učiniti jednakim samom sebi! 


Ta težnja Kristovog primjera vidi se i u vraćanju zdrav- 
lja ženi Kananejki i u oživljavanju Jairove kćeri, kako nam 
to donosi Evanđelje. 


Težnja za Bo- — Krist će sve to učiniti samo zato, da ljudi mo- 
žjom pravdom. gu uvidjeti pravi smisao pravde, koju je Bog 
zamislio. Ta stoji u tome, da čovjek ostane neizgubljen, ne- 
upropašten, neosakaćen. Valja prići svojim životom takvom 
gledanju, takvom nastojanju da u vjeri težimo za onim pra- 
vednim, što nam je Bog odredio. To jest da u svojoj budućno- 
sti sačuvamo cjelovitost svoga života, svoje pravednosti. Onda 
nam neće postavljati teškoću pitanje da li da poput Krista 
djelujemo u darežljivosti! Ova je temelj pravednosti za naš 
poziv u život, koji nam je Bog odredio! 


ČETRNAESTA NEDJELJA KROZ GODINU 


Okolnosti proro- "Prorok Ezekijel, kako čusmo u prvom čita- 
kova djelovanja. nju, potresnim riječima naviješta svoju mi- 
Siju, svoje poslanje: »Sine čovječji! Šaljem te sino- 
vima Izraelovim, k narodu odmetničkom, što se odvrže od 
mene... Rod su odmetnički, ali neka znaju da je prorok 
među njima!« (Ez 2, 3, 5). »Šaljem te k sinovima tvrdokor- 
na pogleda i okorjela srca« (Ez 2, 4), 

Nimalo ugodna atmosfera, u kojoj se morao naći pro- 
rok Ezekijel. Ali, mogli bismo odmah reći: to je uostalom 
sudbina takvih ljudi; to je njihova strahota, koja u jednom 
dijelu njihova života izaziva potištenost duše. 


Isus to potvrđuje. Sveti nam Marko podjednako prikazuje 
slučaj Isusa, koji se našao u sredini svojih sunarodnjaka i ro- 
đaka. Oni Ga jednako nisu tko zna kako poštivali. Zato je 

Isus morao reći riječi, koje označuju: čast proroka i 
njegovog poslanja, ali jednako tako i njegov neuspjeh. 
Spasitelj je, naime, rekao: »Nije prorok bez časti, doli u svom 
zavičaju i među rodbinom i u svom domu« (Mk 6, 4). Isus 
je to govorio o samom sebi. 


Zašto reakcija? = Smjestimo li proroka u njegovu sredinu i s 
njegovom zadaćom, moći ćemo vidjeti, zašto je takva reakci- 
ja na proroka i od koga, Prorok je u izraelskom narodu, oda- 
branom narodu, imao zadaću da zajednici, kojoj pripada, 
prenosi Božje poruke. Prorok je redovito dobro po- 
znavao Božji zakon. U skladu s Božjim zakonom lako je mo- 
gao shvatiti ono, što Bog poručuje preko njega za dobro sa- 
mog naroda, koji prema Savezu treba uvijek biti povezan s 
Bogom! Mogli bismo ustvrditi da je služba prorokova ili pro- 
fetizam uvijek povezana sa zakonom, s ugovorom. Proroku je 
bila zadaća opominjati narod da se preko svojih predstavni- 
ka drži onoga, što Bog zahtijeva; što je i Bog i narod u svo- 
jim oblicima izrazio kao potrebno, ako se hoće postići zado- 
voljstvo, sreća i naroda i pojedinaca. Prorok — po svojoj 
dužnosti, po svom poslanju od Boga — mora u konkretnim 
životnim okolnostima upozoravati, da li se poštiva ili krši 
Božji zakon! 

Ezekijel je morao upozoravati na poštivanje zakona i obi- 
čaja; Jeremija grmi protiv običaja uskraćivanja plaće; Amos 
protiv prevara, koje se opažaju u narodu; Miheja protiv pot- 
kupljivosti sudaca; Jeremija opet protiv nepravednih gospo- 
dara, koji neće osloboditi roba; Amos protiv nečovječnosti 
lihvara i onih koji gaze lice siromaha! 

Oni koji su na svoj način provodili nepravde, protiv ko- 
jih se borio prorok, nisu bili malo utjecajni ljudi u životu 
izraelskog naroda. Ti su imali svoje znance i prijatelje u pro- 
vođenju nepravde i zlodjela. Ti su imali i vlast u narodu, 
makar ona bila izvještačeno nametnuta i održavana. No, ti 
su onda i reagirali, kad im se pred oči stavio Božji za- 
kon i Božja određenja. Smetao ih je prorok i svaki onaj koji 
je prenosio prorokovu poruku, koja je tražila popravak. Po- 
gotovo onda, kad su proroci svoju poruku povezivali s kaz- 
nom, koja će zadesiti i pojedince i narod, koji se ne popravlja. 
Ako je prorok poznavao izbliza svoju užu okolinu, i u tom 
smislu upozoravao na opasnost, onda se nije moglo griješiti 

bez brige i ne obazirući se na opomene. Bilo je potrebno pre- 
kinuti s grijehom i nedaćama života. 


Takav je upravo bio Isusov slučaj! Uz ono što im je go- 
vorio kao Božju poruku, činio je čudesna djela. Pokazivao je 
izvanrednu mudrost. Svi oni, koji su imali neotvorene duše, 
znali su samo govoriti, da je On iz njihova kraja, ali ne i 
Božji poslanik za njih. Vidjeli su oni svoje zakone, svoje 
odredbe. One su ih manje učinile poštenim ljudima, ali više 
ljudima svoga mira, nazora i bezbrižnosti, bolje reći: brižno- 
sti za njihovo, a ne za Božje. 

Rekoh: u takvim situacijama i zajednicama nisu mrzili 
samo proroka, već i svakog onog, koji je donosio poruku pro- 
rokovu. ; 


Kako mi gledamo? — Naše je vrijeme uopće slično vremenu 
proroka Ezekijela. Budimo prije svega otvoreni sami sebi. 
Da li nam se uvijek sviđa Božji zakon, ono što je Bog 
odredio za svoju djecu, za nas? Nama je kao kršćanima osnov- 
ni pogled života i osnovni problem: zadobiti Božje obećanje; 
zadobiti život milosti, koja nas svojom snagom vodi u nebo. 
To nije nikakvo lijepo pričanje i pripovijedanje. To je zbilja, 
koju je samo Bog mogao dati čovjeku, kojega je ljubio i ljubi. 
Tu zbilju čovjek tako »teško razumije«, kad se od njega traži 
da živi po zakonu Božjem. Nije nebo nešto što bismo mi po 
sebi odbijali! Ne! Čovjek je i previše znatiželjan za ono, što 
je dobro, što će ga usrećiti; ali, tako je mlak, kad se od njega 
traži da zahvati Božju sreću s Božjim zakonom. Ne- 
bo je svima i te kako drago, ali nije drago prolaziti putovima, 
kojima se može do neba. U tom stoji naša reakcija. Ne samo 
što tvrdimo, kako je teško do neba, već što i sumnjamo, da 
li je doista onako, kako je Bog govorio po svom proroku, po 
svom Isusu. Skloni smo izmišljati putove do sreće. Sreću bi- 
smo skovali, i to mi koji imamo mali dio mogućnosti za to. 
Ali, ipak imamo, jer smo slobodni, jer svoju slobodu ne us- 
klađujemo s Božjom. Tako mi prilazimo »našem nebu«, »na- 
šoj sreći«. Ona je doduše neki ugođaj proizveden narkotikom 
kratkih i prevarnih radosti! Takvi smo! 

Ako o sebi govorimo tako, što ćemo reći o drugima, koji 
su puni prevara; koji se brinu samo za ugodnosti tijela, ako 
ne i perverzitete u tom smislu; koji se nalaze na putevima ne- 
pravda. 

Sigurno, ovaj prigovor nije bez svog sadržaja i značenja. 
Mi kršćani ne smijemo svoje kršćansko uvjerenje afirmirati 
tuđim negativnostima. Nedostacima, koji su daleko veći od 
onih, koje mi nosimo u svom životu. Ne, tako se naš kršćan- 
ski život ne može utvrditi, ne može afirmirati. Tako se mi 
ne možemo približiti pravom sadržaju života, koji nas vodi, 
po zakonu Božjem, u pravu i potpunu sreću neba. 


Kristova pouka Pav- Ovdje nam — u odnosu na ono, što nam 
lovim riječima. Krist, Božji Sin i Božji prorok donosi 
svojim Evanđeljem, blagom viješću i poukom, koja nas hoće 
uvesti u sadržaj pravog, kršćanskog i Božjeg života — naj- 
bolje pristaju riječi sv. Pavla iz drugog čitanja: »Dosta ti je 
moja milost, jer snaga se u slabosti usavršuje . . . Naj- 
radije ću se, dakle, još više hvaliti svojim slabostima, da se 
nastani u meni snaga Kristova. Zato uživam u uvredama, sla- 
bostima i poteškoćama, progonstvima, tjeskobama poradi Kri- 
sta ...Jer kad sam slab, onda sam jak« (2 Kor 12, 9—10). 


Sv. Pavao je to govorio pod utjecajem onoga, što je pri- 
mao od Boga; govorio kao onaj koji je donosio Kristovu 
istinu. 

Tako bismo u otvorenosti duša trebali i sebe gledati, pri- 
hvativši ono proročko evanđeosko, kršćansko. Ako sam slab, 
valja mi znati, da će me u nastojanju da budem jak pomagati 
Kristova milost! 


PETNAESTA NEDJELJA KROZ GODINU 


Izabranje proroka. Izrael, izabrani narod, imao je svoju mi- 
siju, svoje poslanje pred Bogom u odnosu na druge narode 
svijeta. To je biblijska činjenica. U tom je narodu Bog iza- 
birao posebne ljude, koji su ga vodili ostvarenju te 
činjenice: tako najprije Jakov — Izrael (to je početak naziva- 
nja) pa onda kraljevi, sluge Božji za izabranu misiju. Posto- 
jali su i sinovi proroka (1 Samuel, 1, 5). Bog je izabirao ili 
pozivao neke, koji će proročkom službom upozoravati narod 
i njegove vođe na ono, što Bog traži. Ovakvu je ulogu u Izra- 
elu imao, u prvom č'tanju spominjani prorok Amos. On otvo- 
reno veli: »Nisam ja ... proročki sin, nego stočar, ali me Bog 
uze od stada i Gospodin mi reče: »Idi prorokuj mojemu naro- 
du Izraelu!« (Am 7, 15). Tako je Amos bio pozvani — nibi', 

od Gospodina. Ovi koji bijahu pozvani od Boga kroz stari 
Savez da sačuvaju poslanje izabranog naroda, nazivali su se 
i Božji ljudi. Amos je bio jedan od tih; bio je »Božji čovjek«. 


Isus i izabra- = Tradicija izraelskog naroda nastavlja se kroz 
ni narod. povijest do Isusovog vremena. Isus, obećani 
Mesija — iako Ga svi Židovi ne prepoznaše i to osobito u Nje- 
govo vrijeme — imao je izabranom narodu dati novi smisao 
života. Ne toliko povijesni koliko eshatološki, a to znači smi- 
sao koji ide u pravcu konačnog spasenja. 

Taj Isus predstavnik je pred Bogom Ocem novog izabra- 
nog naroda — naroda koji će slijediti Isusa; naroda, kojega 
će Bog ljubiti u svom Sinu Isusu Kristu. 

Zato Isus ne prekida posvema tradicije izabranog naro- 
da. Ne! On je samo preobražava; toj tradiciji daje jasniji i 
svjetliji smisao. Zbog toga izabire dvanaestoricu 
apostola, koji će predstavljati — barem simbolički — dvanaest 
plemena Izraelovih. Oni su pozvani od Isusa zato, da izabra- 
nom narodu prenesu pouku o novom Savezu, koji Isus, Božji 
Sin, ustanovljuje između ljudi i Boga! (Lk 6, 13; Iv 6, 70). 

Ovi izabrani n&bi' — Isusa Krista bili su poučavani u Nje- 
Bog zove. Zove sve ljude. Upozorava apostole da im je doista 
dana božanska vlast — vlast nad duhovima, vlast nad zlom i 
grijehom. Isus im je veoma otvoreno rekao: »Kad uđete u 
kuću, u njoj ostanite, dok ne odete odanle. Ako vas gdje ne 
prime te vas ne poslušaju, iziđite odande i otresite prah ispod 
svojih nogu njima za svjedočanstvo« (Mk 6, 11). 

Sve su to kao Božji ljudi činili, da bi uvjerili one, koje 
Bog zove. Zove sve ljude. Upozorava apostole da im je doista 
dana božanska vlast — vlast na duhovima, vlast nad zlom i 
grijehom. Isus im je veoma otvoreno rekao; »Kad uđete u 
kuću, u njoj ostanite, dok ne odete odanle. Ako vas gdje ne 
prime te vas ne poslušaju, iziđite odande i otresite prah ispod 
svojih nogu njima za svjedočanstvo« (Mk 6, 11). 

Isus im reče da propovijedaju obraćenje. Kakvo ob- 
raćenje? Obraćenje od grijeha; što i njih i nas jedino može 
privesti u zajednicu novog izabranog naroda, Božjeg naroda. 
Sv. Pavao o — Sveti nam je Pavao to prekrasno protumačio u 
izabiranju. svojoj poslanici Efežanima, čiji dio, koji smo 
saslušali, govori o izabiranju, i to o izabiranju nas u 
Kristu Isusu. U Isusu nas je Bog izabrao odvijeka, pri- 

je postanka svijeta. U Njemu nas je blagoslovio i učinio svo- 
jom djecom, svojim sinovima. U Njemu nas je ljubio. U Nje 
mu nas je otkupio. U Njemu stavio u zajednicu milosti. U 
Njemu smo posvećeni Duhom Svetim, koji je zalog naše ba- 
štine: otkupljenja, posvećenja na hvalu slave Njegove! (Ef 
1, 3—14). 

Zašto nas je Bog u Kristu izabrao i posvetio? Zato jer je 
On pripadnik naše naravi. Zbog toga, što je kao pripadnik 
naše naravi — taj Krist Gospodin pokazao, koji su nam život- 
ni putevi. On je u tom smislu prvijenac. Pokazao nam je put 
obraćenja k Bogu i posvećenja. Zato nam sv. Pavao govori 
kao izrabranicima, koji smo prihvatili ili napustili riječ Evan- 
đelja; ali, u svakom slučaju nama za svjedočanstvo pred 
Bogom u knjizi našeg života. 


Mi smo iza- Da Bog nas je izabrao u Isusu zato da nas kao 
brani u Isusu. zajednicu svoje djece privede sebi, u svoj ži- 
vot, da nam dade sebe. Tako je on zamislio odvijeka. Tako 
misli i danas. Tako će misliti i činiti dovijeka. Za koga? Za 
nas, za sve ljude — to je izabrani narod u Kristovom, novom 
Savezu s Njegovim božanskim Ocem. To je i onaj izabrani 
narod, kojega je Isus označio riječima upravljenim apostoli- 
ma, koje je On izabrao. Oni su izabirali svoje pomoćnike i 
nasljednike, što Crkva kao nasljednica apostola i danas čini. 
Upravio je riječi ondašnjim i sadašnjim izabranicima. No i 
onima koji nisu slušali Njegova poziva: »A gdje vas ne prime, 
te vas ne poslušaju, iziđite odande... njima za svjedočan- 
stvo« (Mk 6, 11). 

Bog nas je izabrao za svoj misterij, za svoju 
tajnu božanskog života. Možda često puta od toga bježimo, 
a to je dokaz da naš duh, naš duhovni život osjeća mali priliv 
milosti, Božjeg dara. No ne zato, jer ga Bog ne bi davao. Bog 
ga ne daje na silu, već kao odgovor, kao odaziv na naš poziv! 


Odbačenje izabranja. = Jasno smo upoznali istinu koja nam 
izgleda teška. Previše smo uronili u ovozemaljsku zbilju, u 
ovozemaljski život. Čitav nam je mentalitet sklon: pogaziti 
Sina Božjega, u kome smo posvećeni; pogaziti Savez, kojim 
nam Sin Božji, Krist, hoće dati radost s Bogom i u Bogu. 
Nažalost, strašno je doći u ruke Boga života, kako nam govori 
poslanica Hebrejima (10, 26, 31) i postati odbačeni. Ne u 
tom smislu, jer nas Bog nije htio, već jer smo odbili istinu. 

Ne u tom smislu, jer nas Bog nije izabrao, već jer smo to 
izabranje odbacili. M 

Dakako, sve se to ne odnosi na povijest ovoga života na 
zemlji, već na povijest ovoga života u konačnici, u ka doć 
ondje, gdje nam se život u smrti ne oduzima, već mijenja; al : 
mijenja u onom smislu, koji je temeljen na prihvaćanju ili 
neprihvaćanju izabranja, Božjeg poziva! 


Molimo za spo- = Molimo Krista, koji se u našoj zajednici 
znaju izabranja. prikazuje kao žrtva na oltaru svome nebes- 
kom Ocu, neka nam dadne spoznati dan poziva, dan izabra- 
nja, i to ne za površne kršćane, već one koji će dubinom 
svoga bića biti vezani uz Krista, uz Boga. 


ŠESNAESTA NEDJELJA KROZ GODINU 


Metafora pastira.  Skupit ću ostatak svojih ovaca i podići im 
pastire, smisao je prvog čitanja današnjeg bogoslužja. Evan- 
đelje nam govori da je Krist Gospodin izašao iz svog osam- 
ljenog mjesta. Kad je vidio silan narod, sažali mu se, jer je 
taj narod bio kao ovce bez pastira, a onda ih stane 
poučavati... (Mk 6, 34). ; 

Mogli bismo reći da je u starom Savezu metaforom, sli- 
kom pastira i ovaca predočeno ono najplemenitije i najbolje, 
što je mogao doživljavati i pojedinac i čitav narod na stupnju 
pastirske civilizacije. Znajući što je u tom odnosu pastira i 
stada najplemenitije — to je posvemašnja briga pastira za 
svoje stado — moglo se lako uočiti i ono, što je neplemenito, 
nevaljalo i zlo! , 

"Zato nam riječi proroka Jeremije u prvom čitanju današ- 
njeg bogoslužja hoće dovesti u pamet onaj kriminalitet, ono 
zlo, koje su prouzročili pastiri naroda, vođe izraelskog 
naroda ne brinući se za njega! Ovu sliku gotovo na jednak 
način opisuje i prorok Ezekijel (Ez 34, 1—31). Bogu to nika- 
ko nije drago i zbog toga upozorava riječima: »I podići ću 


“im pastire da ih pasu te se ničega više neće bojati ni plašiti 


niti će se gubiti« (Jr 23, 4). 

Tako će Bog preko tih pastira voditi na ispašu svoje ovce, 
Ovcama Bog prema Bibliji naziva sinove Izraelove. Oni će 
ih voditi razumno i mudro. Oni će ih tako vodeći napokon 
sačuvati na okupu. Oni, pravi pastiri, to će omogućiti. 

Opaža se kroz čitavu povijest Izraela, izabranog naroda, 
da kad pastiri naroda nisu bili dobri, narod je morao trpjeti 
i zajednički nositi svoje jade. 


Dolazak obeća- — Doći će pastir, koji će poput sluge sve uzeti 
nog Pastira. na sebe, govori prorok Izaija u 53. glavi 
svoje proročanske vizije. On će biti onaj valjani pastir, koji 
će preuzeti svu brigu za svoje stado, za svoje ovce. Evanđelje 
nam svete mise predočuje tu brigu, koju je pokazao Krist 
kao pastir novog izabranog naroda, naroda Božjeg; na- 
roda koji će slijediti Krista i njegovu nauku. On i onda, kada 
je bio umoran i povukao se sa svojim učenicima u osamu 
radi potrebnog odmora, pokazuje svoju pastirsku, svoju uči- 
teljsku brigu. Zato nam evanđelje navodi riječi: »No kad su 
odlazili, mnogi ih vidješe i prepoznaše te se pješice iz svih 
gradova strčaše onamo... Kad on vidje silan svijet, i sažali 
mu se, jer bijahu kao ovce bez pastira, pa ih stane pouča- 
vati... (Mk 6, 33—34). 

Kako ih je poučavao? Kao pastir koji točno zna, kamo 
mu stado ima poći. Kao učitelj koji dobro poznaje zadaću, 
kojom će voditi svoje učenike u pravu nauku života. No, koji 
će jednako tako poučenim učenicima dati vlast i zapovijed da 
pasu stado, koje je otkupljeno krvlju vrhovnog pastira Krista. 
Petar je u tom smislu dobio zapovijed. Poučen je da pase 
stado čitave Kristove Crkve, cijelog Božjeg naroda. Bijaše 
to onda, kad je Isus pitao Šimuna Petra po tri puta: Šimune, 
sine Ivanov, ljubiš li me više nego drugi, a na njegov potvrdni 
odgovor Isus mu reče: Pasi janjce moje, pasi ovce moje! 


Pavlova pouka. Sv. nas Pavao u svojoj poslanici Efežanima 
poučava: »On, Krist dade jedne kao pastire i učitelje, da pri- 
pravi svete za djelo službe, za izgradnju Kristova tijela, dok 
svi zajedno ne dođemo k jedinstvu u vjeri i u pravoj spoznaji 
Sina Božjega, k savršenom čovjeku, k mjeri punine veličine 
Kristove!« (4, 11—13). 

Nas bi zanimalo koja je to punina Kristova, koju moraju 
postići Kristovi vjerni, ovce Njegova srada? To je On sam, 
naš uzor prema kojemu moramo ići i u kojega se mi mo- 
ramo pretvoriti. Zato je Pavao tumačeći tu misao Kristovu 
rekao svojim dragim Efežanima: »... on je mir naš, on koji 
od dvoga učini jedno: pregradu razdvojnicu, neprijateljstvo 
razori u svom tijelu. Zakon zapovijedi s propisima dokinu da 

u sebi uspostavljajući mir, od dvojice sazda jednog novog 
čovjeka te obojicu u jednome tijelu izmiri s Bogom po križu, 
ubivši u sebi neprijateljstvo« (Ef 2, 14—16). 

Ova duboka teologija, ovo duboko poznavanje čitavog Kri- 
stovog bića moguća je dubokoumnom pastiru Kristova stada 
na početku kršćanstva — Pavlu iz Tarza. On je potpuno pro- 
dubio jedinstvo Kristova bića. Ono je ispunjeno duhovnom 
ljubavlju prelazilo i gazilo granice koje stoje u čovjeku; gra- 
nice koje neprijateljski djeluju u svakom ljudskom biću zato, 
jer je čovjek iza grijeha kao razdrt u sebi. Ljubi sebe i uvijek 
zamišlja da je ta ljubav ograda za ljubav prema drugome. To 
je posljedica grijeha, kojim čovjek dokazuje da misli na sebe, 
svoju korist, svoj probitak i egoizam, a ne misli na brigu za 
drugoga i na ljubav prema drugome! Ljubav je uvijek samo 
kval'teta duhovnih bića, koja mogu u svom životu vidjeti 
toliko više koliko su više produhovljena; koliko su tom pro- 
duhovljenošću mogla svladati ono manje vrijedno u čovjeku, 
ono životinjsko u čovjeku. 

Krist je ta pojava čovjeka, koji je to u sebi mogao potpuno 
svladati, tumači nam sveti Pavao. Krist je onaj vrhovni 
pastir koji se tako prikazuje u brizi za svoje ovce — za 
svoje kršćane, za svoje sljedbenike. U tom smislu traži da su 
pastiri tih Njegovih ovaca u prvom redu takvi; onda da tu 
kvalitetu mogu prenijeti na one, koje im je Krist povjerio! 


Mi u okviru pouke. — Iako nas je Krist upozorio da smo svo- 
jom cjelovitom naravi slabi, On nas poziva da mu postanemo 
slični: u razaranju razdvojenosti u svom biću; u razaranju 
granica koje priječe da shvaćamo svoje dobro u zajednici s 
dobrom drugih kršćana; drugih ljudi, koji su jednako kao i 
mi pozvani nasljedovati Krista. 

Kada sebe promatramo u cjelovitosti svoga života s više 
ili manje dobrim ispitom savjesti, moći ćemo kod sebe usta- 
noviti, kako se daleko nalazimo od one kvalitete, koju je pre- 
ma riječima sv. Pavla pokazao Krist, Bogočovjek. U takvom 
uspinjanju prema pozivu Kristovom, prema vrhuncima našeg 
kršćanskog života, koji je Krist pokazao na sebi, moramo 
imati težnju, da postanemo slični Kristu. Ta 
težnja kao da je okružena slabošću naše naravi; ali, ona je 
prema upozorenju Kristovom pomognuta Njegovim obeća- 
njem: Molite i primit ćete! 

Molimo Krista Gospodina prisutnog u našoj zajednici pod 
prilikama kruha i vina, u našoj zajedničkoj žrtvi, da pomogne 
našu slabost ojačati, kako bismo postojali svakim danom što 
sličniji Njemu, koji nas poziva da Ga slijedimo. U tom se 
smislu pokažimo i valjan:m pastirima i valjanim ovcama, 
koje znaju slušati i moliti svoga Boga, zato da bi se jednom 
našli u božanskom ovčinjaku potpune milosne zrelosti! 


SEDAMNAESTA NEDJELJA KROZ GODINU 


Iz starog Sa-  »Podaj ljudima, i neka jedu, jer ovako veli 
veza u novi. — Gospodin: Jest će i preostat će. I postavi on 
pred njih. I jeli su i preostalo je prema riječi Gospodnjoj« 
(2 Kr 4, 43—44). 

Ove riječi čitanja očito su samo uvod u ono, što smo sa- 
slušali da se dogodilo u Isusovo vrijeme: Njih oko pet tisuća 
muškaraca — trebalo je nahraniti. Isus je znao što će učiniti. 
No, da bi više naglasio smisao svog čudesnog umnoženja 
kruha, ispitivao je učenike: ... Dvjesta dinara je daleko pre- 
malena vrijednost, a da bi se tim moglo nahraniti pet tisuća 
muškaraca... Da li je Andrija s onim ribicama i pet ječme- 
nih hljebova apostolskoj skupini htio nametnuti misao, kako 
je Gospodinu sve moguće, ne bismo mogli zaključiti iz izvje- 
štaja evanđelja; pogotovo kad saznajemo da su se apostoli 
često puta pokazali kao ljudi, koji nisu svoje teškoće riješa- 
vali vjerom u Isusovu svemogućnost. To nam pokazuje i onaj 
slučaj oluje na Genezaretskom jezeru, kada su se svi uspla- 
hirili. Isus ih je dobro pročitao i dorekao misao: »Zašto se 
toliko strašite? Kako nemate vjere? Njih spopade velik strah 
— nastavlja evanđelista — te su jedan drugome govorili: Pa 
tko je ovaj, da mu se pokoravaju i vjetar i more?« (Mk 
4, 40—41). 

Iz ovoga i ovakvih slučajeva ne bismo mogli imati potvrdu, 
kao da je Andrija htio tim hljebovima i ribicama reći: To, 
Gospodine, za tebe nije problem! Pogotovo, kada taj Andrija 
naglasuje: »Ali što je to za tolike?« (Iv 6, 10). Sve nam 
okolnosti hoće nametnuti misao, da su se svi nalazili u jed- 
nom beznadnom stanju obzirom na mogućnost da se nahrani 
toliko mnoštvo... I u takvoj psihološkoj situaciji Isus je s 
tih pet ječmenih hljebova i dvije ribice nahranio toliko mno- 
štvo, s preostatkom od dvanaest košarica... 

što Isus hoće? = Što je Isus htio tim potezom svoje čudesne 
moći? Nahraniti gladne ljude? Svakako! Ali još nešto: na- 
hraniti te iste ljude zajedno s Njegovim apostolima vj e- 
rom koja daje život! Vjerom koja može nadopuniti 
sve nedostatke našeg materijalnog svijeta i materijalnog gle- 
danja. Ne u tom smislu kao da bi naše materijalno gledanje 


na svijet moralo biti smatrano nečim grešnim po sebi. Ne! 


Bog nas je stvorio povezane s materijom i brigama, koje 
odatle proizlaze. Vjerom u nadmaterijalni svijet hoće nam 
duboko staviti u dušu, u naš život pravi pogled na tu mate- 
riju, na taj materijalni svijet. Svijet nas toliko puta pogrešno 
sapinje. Ne dozvoljava našem duhu, našoj duši, vrednijem 
elementu u nama, da se možemo uzdići iznad te materijalne 
sapetosti! Ta je materijalna sapetost, u najrazličitijim pod- 
ručjima našeg života, kamen spoticanja i zapreka našem du- 
hovnom uzrastu u Bogu! 


Dubina Pav- Sveti je Pavao svojim Efežanima gledajući tu 
lovih misli. zbilju materijalne sapetosti njihovog života pi- 
sao: »... živite dostojno poziva kojim ste pozvani ... trudite 
se sačuvati jedinstvo duha... jedno je tijelo i jedan duh... 
jedan Gospodin... jedan Bog i Otac sviju... jedna vjera! 
(Ef 4, 2—5). 

Koja je to? Pravi odgovor na to daje nam Petar u svojoj 
ispovijedi: »Ti si Krist Sin živoga Boga« (Mt 13, 16). Vjera 
u Krista, Sina živoga Boga, onoga Krista koji je svojim ču- 
desima potvrdio svoje božansko poslanje. Onoga Krista koji 
je kao Bog i čovjek pokazao jedinstvo i harmoniju tijela i 
Duha, na koju upozorava u poslanici sv. Pavao. Onoga Krista, 
koji je u najtežim časovima svoje predsmrtne agonije osjećao 
Svu težinu, koju trpi Njegov duh zbog pritiska tjelesnih osje- 
ćaja boli. U agoniji je sve predao u ruke svoga nebeskog Oca. 
Krist je pozivao svoje sljedbenike da Ga slijede ida nauče 
od Njega gledati čitav smisao svoga života. On je sam 
predao, dao svoju vjeru nebeskom Ocu. Bog od Njega traži 
žrtvu radi ljubavi prema nama i radi pouke za našu vjeru. 
U toj je vjeri podnio križ »ne mareći za sramotu«. Pri tom 
je pokazao posvemašnje pouzdanje u Onoga, koji Ga je Uskrs- 
nućem spasio od smrti! Ono, što je najtragičnije za ljudski 
život — gledajući ga samo na zemlji (u njegovom manje vri- 
jednom dijelu) — dobiva svoj dublji smisao u Uskrsnuću, 
koje je Krist doživio. U koje je sigurno vjerovao, dok je pro- 
Žživljavao sve teške osjećaje svoje tjelesnosti. 

Mi jednaki Kristu Tu se moramo naći. Tu moramo postati 
i apostolima. jednaki Kristu; jednaki onima, koji su 
posve vjerovali Onome, koga je sv. Petar nazvao Kristom, 
Božjim pomazanikom i Sinom Božjim! 

Krist je u tom smislu odgajao svoje učenike s kojima nije 
bilo tako lako. Nismo li mi Kristovi učenici? Jesmo, ali ćemo 
morati odmah i dodati, da ni s nama, ni s našom vjerom nije 
tako lako! Krist nas mora strpljivo voditi, da bi nas uvjerio 
u smisao života, koji će gledati na jedno naše tijelo, i na je- 
dan duh. Duh bi svojom snagom, pomognutom milošću, pre- 
obrazio tijelo u jedno jedino jedinstvo. U tome i kod nas, 
jer nam je vjera slaba, Krist ima mnogo brige i posla. 


. Često ćemo u svom životu pronaći korake koji će krzma- 
jući poći za Kristom. Krist nam hoće, vjerom u Njega, doz- 
vati u pamet da trebamo pretrpjeti životne teškoće i napore 
(Mt 16, 21—23). Pouzdanje našeg života, koje bis- 
mo trebali imati svojom vjerom u Krista, nije takvo da bismo 
isključili svaku brigu i strah. I nama bi Krist doviknuo kao 
nekoć u odgojnoj školi svojih učenika: nemojte se tjeskobno 
brinuti za život: Što ćete jesti; niti za tijelo: u što ćete se 
obući, jer je život vredniji od hrane, a tijelo od odijela« (Lk 
i2, 22—23). Nas neće zabrinjavati toliko smrt Kristova. Nju 
je pobijedilo Uskrsnuće, kojemu su učenici bili svjedoci. Mi 
ne naučismo dovoljno od toga: makar je Krist uskrsnuo; 
makar su apostoli tim Uskrsnućem promijenili vjeru i učvr- 
stili je tako, da su bili spremni poći — za sve ono, što je 
Krist naučavao i učinio — u svoju žrtvu, u svoju zemaljsku 
smrt! (Heb 12, 4). 

Tu bismo se trebali zamisliti i poučiti na primjeru apo- 
stola. Oni su krzmali gledajući čudesa, koja je Krist učinio 
potvrđujući tako svoju nauku. Ali, oni su uskrsnulom Kristu 
povjerovali do kraja! 


Evanđeljem u Mi koji smo saslušali evanđelje Njegovog ču- 
dubinu života. desnog nahranjenja pet tisuća ljudi u pusti- 
nji, saslušajmo Kristov poziv u vjeru i nadu našeg uskrsnuća. 
U vjeru, koju ćemo pokazati živeći poput Krista. Makar išli 
putem Njegovih kolebljivih učenika, izvršavat ćemo Njegove 
zapovijedi. I tako ćemo sve dublje doživljavati Kristovu nau- 
ku ostavljenu u poruci: »Tko vjeruje u mene, živjet će ako i 
umre!« (Iv 11, 25). 

OSAMNAESTA NEDJELJA KROZ GODINU 


Odgoj u sta- Sve će Gospodin učiniti da može svoj narod 


rom Savezu. — odgojiti svojom riječju. Kad se njegov izabrani 
narod starog Saveza našao u nevolji, Gospodin mu pomaže, 
samo da može iza svega vidjeti: drži li se taj narod njegove 
riječi, njegovih uputa i njegovih zakona — i to za svoje do- 
bro. Kad su se Izraelci našli u bijedi pustinje, u neimaštini i 
bespomoćnosti da održe sam goli živor, Gospodin veli: »Uči- 
nit ću da vam daždi kruh s neba«. Sve će to biti, da se može 
uvjeriti: slušaju li oni riječ Saveza, koji su s Bogom sklopili. 
»Tako ću ih kušati i vidjeti, hoće li živjeti po mom zakonu ili 
neće« (Izl 16, 4). Spasio ih je od gladi u pustinji manom i 
prepelicama, da bi mogao vidjeti: gladuje li njegov narod 
za njegovom riječi, njegovom poukom, njegovim za- 
konom, koji proizlazi iz zajedničkog Saveza. 


Odgoj u novom Savezu. Ova slika iz starog Saveza dovodi 
nas pred sadržaj onoga, što je Krist s nama učinio u novom 
Savezu. Njime nas Krist hoće uvesti u sadržaj našeg pravog 
života; života koji će se hraniti Njegovom odgojnom ri 
ječju, kojom postajemo djeca Božja i baštinici Njegova 
kraljevstva. 


Prvi Kristovi slušatelji u palestinskom ambijentu bili su 
Židovi, pripadnici izabranog naroda starog Saveza; naroda u 
kojem je čitav razvoj išao upravo za tim, da se u njemu rodi 
Krist, koji će otvoreno govoriti, što traži Njegov nebeski Otac 
od onih, koje želi uvesti u svoje kraljevstvo vječnosti. Na to 
je, na početku svoga odgojnog djelovanja, Krist upozorio. 
Zato Krist i ispravlja misao svojih suvremenika. Oni ne shva- 
ćaju Njegov zahtjev pouke i vjere u Njega, što ujedno naziva 
djelom Božjim u tom smislu što bi ih Bog želio odgojiti 
preko svoga Sina, Krista, da mu budu vjerni. »Djelo je Božje 
da vjerujete u onoga, kojega je on poslao« (Iv 6, 28). Kad 
im je to bilo trpko — zbog toga, jer su se sami osjećali daleko 
od sadržaja Isusovih odgojnih misli — predbacuju Mu da su 
njihovi očevi u pustinji blagovali manu, a što im On daje za 
blagovanje? Krist ponavlja svoju božansku misao: »Zaista, 
zaista vam kažem, nije vam Mojsije dao kruh s neba, nego 
Otac moj daje vam kruh s neba, kruh istiniti. Jer kruh je 
Božji onaj koji silazi s neba i daje život svijetu... Ja sam 
kruh života. Tko dolazi k meni neće ogladnjeti; tko vjeruje 

u mene neće ožednjeti nikada« (Iv 6, 32—34). Vjerovati u 
Krista znači vjerovati Njegovoj riječi, vjerovati vijesti Evan- 
đelja. Nemojmo se čuditi da je bilo dosta neutješno stanje, 
kad je Isus donosio svojim suvremenicima odgojne riječi 
Božje, s kojima je htio otvoriti njihova srca za nebeske, za 
Božje stvari ili za Božji sadržaj u ljudskim dušama. 


Otvorenost Pav- — Sveti će Pavao u svom pismu Efežanima 
love poruke, dobro osvijetliti ono, što se traži od čovje- 
ka, koji nasljeduje Krista. Dakako to se nije odnosilo samo 
na Efežane već na sve one, koje je Krist pozvao k sebi i koji- 
ma je propovijedao. Očito je :z Pavlovih riječi da je Krist 
propovijedao preokret, obraćanje od dosadašnjeg života k 
životu dubljeg i duhovnijeg sadržaja: »Obucite se u novog 
čovjeka po Bogu stvorena« (Ef 4, 24). To je misao Kristova, 
koju ponavlja Pavao, da bi svojim obraćenicima dozvao u 
pamet potpun zahtjev odgojne Božje riječi i milosti. 
Bog će učiniti svoje, samo ako ga budu slušali... 

I kod nas će Bog učiniti svoje, samo ako ga budemo slu- 
šali. Što je to Božje i u Kristovo i u naše vrijeme? To je pro- 
mjena, to je preobrazba našeg bića; to je metanoja našeg ži- 
vota; i to od onog čovjeka, koji je prejakim vezama materi- 
jalnosti zaboravio onaj duhovni poziv, koji mu upućuje Bog: 
»Obući se u novog čovjeka po Bogu stvorena u pravednosti 
i svetosti istine« (Ef 4, 24). 

Oblačenje u novog čovjeka ne znači ništa drugo već napu- 
stiti ispraznosti života. Isprazno je sve ono, što je prožeto 
samo brigom za ovaj život i ovaj svijet. Oblačenje u novog 
čovjeka, Kristova čovjeka u pravednosti i svetosti istine znači 
napustiti varave požude. One vode u propast samo zato, jer 
su vezane na užitke ovoga svijeta, koji se ne mogu spojiti s 
pravdom u Isusovoj, u Kristovoj Istini. 


Zato nam Krist daje manu, koja će nas othranjivati za 
duhovno, za istinu u Kristu, za istinu novog čovjeka, koji 
gleda svoju budućnost u Bogu i s Bogom. Ta mana je Nje- 
gova božanska riječ, koja jača našu vjeru u Boga, 
u Krista, kojemu moramo vjerovati. U tom je smislu On naša 
hrana, naš kruh, koji će nam davati nutarnju jakost za pre- 
obrazbu našeg života. 

Sveti Pavao govoreći u tom smislu svojim Korinćanima 
veli: Nisam vam dao tešku hranu duhovnog karaktera, jer 
bi to bilo teško probaviti. Dao sam vam mlijeko, laku hranu, 

ono što je najbliže preobrazbi iz tjelesnog u duhovnog čov- 
jeka. Pavao govori otvoreno, pa nastavlja: Kad je među vama 
zavist i prepiranje, niste li tjelesni i ne živite li po čovjeku? 
(1 Kor 3, 23). Mana nas Kristova hoće, kao duhovna hrana, 
odgojiti u vjeri. Vjera nas treba usavršiti i preokre- 
nuti. Krist je snažna stijena naše duhovne snage, koja će na- 
doknaditi sve tjelesno i iskrivljeno. 


Volja Božja Krist je pokazao da Mu je Bog dostatna hrana: 
naša brana. —»Moje je tijelo to da činim volju onoga, koji 
me je poslao, i da izvršim njegovo djelo« (Iv 4, 34). 

Poučeni Kristovom izjavom i Kristovim primjerom morali 
bismo za svoj duhovni preobražaj to usvojiti, što nam je Krist 
pokazao. On nam svojim primjerom pokazuje, kako se treba- 
mo upravljati u svom životu. Tražit ćemo volju Božju, riječ 
Božje volje. Ona će nam pomoći da budemo snažni u našim 
životnim okolnostima za preokretanje, za metanoju našeg 
duhovnog preobražaja; za preobrazbu onog tjelesnog i uskog 
u duhovno i božansko. 


DEVETNAESTA NEDJELJA KROZ GODINU 


Kruh potreban životu. = Teško je nama, koji nismo to iskusili, 
pomisliti što znači umornom čovjeku u pustinji — gdje baš 
ništa nema — imati komad kruha i bistre vode. Primjer umor- 
nog Ilije proroka to nam pokazuje u prvom bogoslužnom 
čitanju. Htio je da ga Bog uzme s lica zemlje, da se ne muči 
svim teškoćama, koje su ga snašle... No, kad ga je Bog 
okrijepio kruhom i vodom dogodilo se sasvim ne- 
što drugo. On je živnuo. Anđeo mu reče po drugi put: »Ustani 
i jedi, jer je pred tobom dalek pul!« Ustao je, jeo i pio. Okri- 
jepljen tom hranom išao je četrdeset dana i četrdeset noći... 
(1 Kr — 19, 8). 

U Ilijinom slučaju vidimo brigu Boga za svog proroka. I 
to u naravnom pogledu, da mu održi život ovdje na zemlji. 

Bog je čovjeka odredio za nadnaravni život, za život u 
uskom zajedništvu s Njim. Slično Ilijinom slučaju, Bog se 
brine jednako za hranu, koja će održati naš ljudski život u 
tom zajedništvu nadnaravi. Tu je božansku zamisao morao 
ljudima neko reći; reći ne samo u onom smislu, koji su sve 
generacije ljudskog roda više ili manje mogle doseći svojim 

razumom ili predajom: Bog je gospodar naših života; može 
s nama činiti, što hoće, jer je gospodar. Ne samo to. Daleko 
je dublja u ljubavi Božja zamisao o nama. Sveti je Pavao to 
izrazio riječima saslušanim u drugom čitanju bogoslužnog 
obrasca; riječima upućenim njegovim Efežanima: »Budite, 
dakle, nasljedovatelji .Božji kao djeca ljubljena i hodite u 
ljubavi, kao što je i Krist ljubio vas i sebe predao za vas 
kao prinos i žrtvu Bogu na ugodan miris« (Ef 5, 1—2). Tko- 
god hoće u takvoj ljubavi djelovati, tkogod hoće tako živjeti, 
potrebno mu je imati za to hranu i piće; potrebno mu je 
imati takav kruh života. 


Isus novi život — Sve to nije bilo tako jednostavno razumje- 
naša hrana. ti. U izabranom narodu starog Saveza zna- 
lo se više za Boga, koji zapovijeda i kažnjava. Isus nije 
mimoišao svojim propovijedanjem tih misli, ali je daleko više 
naglašavao Boga koji čovjeka ljubi. Kod prvih Njegovih nas- 
tupa sve je tim Židovima, Izraelcima, koji su Ga slušali, bilo 
neobično. Sveti nam Ivan u evanđelju dosta skrovito iznosi 
prigovore, koje su Njegovi slušatelji iznosili. 

Možda je koji mudrac u prikrajku i dobacio: Što taj bu- 
lazni? Kakav je On kruh koji je sišao s neba... Što se tu 
pravi važan? 


Za ovaj je tvrdi teren duša morao Isus očitovati svoju 
misiju, svoje poslanje, da je On hrana za ono, na što nas Bog 
poziva. Poziva na ljubav u zajedništvu s Njim. Mo- 
rao ih je upozoriti da vjerovanje Njegovim riječima, koje 
potvrđuje djelima, zapravo znači ulaženje u život vječni, u 
život beskrajne sreće i ljubavi. 

U bogoslužju prošle nedjelje vidjeli smo, kako je Isus 
svojom riječju više htio govoriti o hrani, koja je potre- 
bna za život nadnaravi, za život vjere u Boga. 
Da bi se taj život održao na visini, danas nam bogoslužje 
postepeno naglasuje misao, kako je On onima — koji su 
uzvjerovali u istinu zajedništva života Boga i čovjeka u lju- 
bavi — to sredstvo, ta hrana, taj kruh. 

Zaista, zaista, kažem vam: »Tko vjeruje ima život vječni. 
Ja sm kruh života... koji silazi s neba, da tko od 
njega jede ne umre nikada. Ja sam kruh živih, koji je s neba 
sišao. Tko bude jeo od ovoga kruha, živjet će uvijeke. Kruh 
koji ću ja dati, tijelo je moje za život svijeta« (Iv 6, 47.—51). 


154 


Konkretnost = Ovo su previše otvorene riječi. Ne može ih ra- 
sv. Pavla. zumjeti samo onaj, tko ne zna, što Bog hoće 
s nama. Bog govori nama, kao što je govorio i sv. Pavao 
svojim suvremenicima: »Daleko od vas svaka gorčina, gnjev 
i srdžba i vika i hula sa svom opakošću. Budite naprotiv jedni 
drugima dobrostivi, milosrdni, praštajte jedni drugima kao 
što je i Bog u Kristu vama oprost!o« (Ef 4, 31—32). 


Ne gleda li nas, prema ovim riječima Pavlovim, Bog onak- 
vim, kakvi jesmo? Previše nas dobro pozna kao one, koji se 
još nisu posve približili Bogu. On hoće da mu naprotiv bude- 
mo sasvim bl'zu, i to svojim mentalitetom i djelovanjem. 
Zato nam je poslao svoga Sina, koji je postao čovjekom. Krist 
je svojom snagom, jer je On i Bog, odbacio grijeh srdžbe i 
hule, grijeh opakosti, nemilosrdnosti i svake pokvarenosti. 
Jednostavno bi htio da mi čitavom svojom zbiljom, čitavim 
svojim životom postanemo Njemu slični. 


Isus i naša praksa. Isus Krist, koji je izvrstan odgojitelj, 
daje nam svoje pomagalo, daje samoga sebe za 
to, da se Njime okrijepimo i da tom jakošću, koja dolazi od 
Njega, Njegovim prisustvom, možemo ukloniti iz svoga života 
svu opakost i nevolju grijeha. To je jedina zapreka, da nismo 
stalno u Božjoj zajednici ljubavi. Zato bi nam se Krist dao. 
Zato bi nas htio nahraniti sobom, da možemo imati Njegovu 
jakost, snagu Njegovog nadnaravnog života. Ovdje ćemo preo- 
kretati sebe od običnih naravnih pozemljara u ljude, koji će 
živjeti na zemlji, ali ne samo zemaljskim, već i nebeskim, 
božanskim životom. Tada ćemo moći preokretati sve oko se- 
be — ljude, svoje prijatelje, rođake i znance — u one koji 
će se zamisliti u tu tajnu Božje žrtve i ljubavi prema čovjeku. 
Svi će oni, na taj način, moći dati Bogu odaziv na poziv: Sli- 
jedi mene! 

Tu je početak tajne, kojom nam se Krist daje kao 
hrana. No, tu nije i svršetak. Završni cilj, konačna svrha bla- 
govanja i uzimanja Krista završava se ovozemaljskim puto- 
vanjem, kada će nam se Bog posvema dati, kada mi već ne- 
ćemo ništa moći učiniti osim da mu reknemo: Kriste, doista 
Te ljubim. Na to stanje našeg pristanka Krist će sobom izbri- 
Sati svaku mrlju našeg života. Napokon će vidjeti da i naš 
pristanak uz Njega može biti samo rezultat toga, da smo se 
ovdje krijepili Njegovom snagom, snagom Kruha, koji 
daje vječni život. 

Krist je previše jasan svojom naukom i samim sobom, 
Nama preostaje samo pitanje: jesmo li mi dovoljno jasni sa. 
mi sebi? Jesmo li dovoljno jasni u našem odlučivanju: za nas 
s Kristom; ili bez Njega protiv nas, protiv našeg života i ov- 
dje i u vječnosti? Na to pitanje ipak moramo sebi odgovoriti! 


DVADESETA NEDJELJA KROZ GODINU 


Božja briga Knjiga mudrih izreka ili poslovica predočuje 
za čovjeka. nam mudrost Božju u slici brige za čovjeka, 
Sagrađena kuća, pripravljeno u njoj sve potrebno za jelo i 
pilo, povezano je s obaviješću, koju javljaju brižne djevojke 
onima, koji su u mudrosti života nejačad ili čak nerazumni 
za svoje potrebe. To nam upravo označuju riječi: »Tko je 
još dijete, neka svrati ovamo. Hodite jedite od mojega kruha 
i pijte vina koje sam pomiješala. Ostavite djetinjarije, da 
biste živjeli, i hodite putem razboritosti« (Izr 9, 4—6). 

Mudri je Salamon ovim mislima htio naglasiti da je vri- 
jednost života viša od kojekakvih djetinjarija i zastranjenja, 
ali života u njegovoj potpunosti. Zato poziva one, koji ne 
shvaćaju život potpuno, nazivajući ih djecom i nerazumnima: 
Dođite i nahranite se onim, što je potrebno za život. 
Potpuni, cjeloviti život nije za čovjeka samo pozemljarstvo; 
samo ono što bismo stavili u prostor i vrijeme naših dana. 
Cjeloviti život je život u jedinstvu s Bogom i ne sa 
mo u okviru ove zemlje nego i izvan toga okvira: u Bogu. 
Istina, Bog se nalazi ovdje, među nama, ali ne tako da bi sva 
njegova snaga bila iscrpljena ovim ovdje. Njegov je način 
odnosa prema čovjeku i u vječnosti, kada sve naše kategorije 
gube svoju vrijednost. 


Kako je otkriva Isus? — Zato nas Bog hoće odgojiti. Na toj 
nas visini hoće održati, i to počevši već ovdje. Prva se milost 
na krštenju ima razviti u sličnosti Božjeg života. Stoga nam 
Isus poručuje sadržajnije i dublje od pisca mudrih izreka 
svoju istinu, koja je sva okrenuta prema našem životu u Bo- 
gu. Znajući to da taj život počinje ovdje Krist nas hoće za 
taj život nahraniti i ojačati. Ne običnim kruhom i 
vinom, već samim sobom. To je posve razumljivo, ako znamo 
da nas Isus hoće uzdignuti u suživot s Bogom. Onda nam 
treba za takav život i dati odgovorajuću snagu. Stoga nam je 

sv. Ivan i zabilježio Isusove riječi: »Ja sam kruh živi, koji 
sam s neba sišao. Tko bude jeo od ovoga kruha, živjet će 
zauvijek. Kruh koji ću ja dati tijelo je moje za život svijeta« 
(Iv 6, 51). 

Izgleda da to Židovi nisu razumjeli. Ne zbog toga, jer im 
se ne bi sviđala takva hrana; hrana koja će ih održati navijek. 
Nešto je drugo neprihvatljivo. Za takav vječni život treba 
imati raspoloženje i to vjerom u Isusa Krista, vjerom u Bož- 
jeg Sina. Tu je bila teškoća, koju nisu mogli mnogi Židovi 
prihvatiti. Stoga im je ostala posve nerazumljiva Isusova 
riječ, kojom obećaje sebe za hranu. Isus je u prepirci Židova 
vidio njihove sumnje. No, On je samo snažnije i potvrdnije 
ponovio svoju misao: »Zaista, zaista kažem vam, ako ne je- 
dete tijela Sina čovječjega i ne pijete krvi njegove, ne- 
mate života u sebi. Tko blaguje moje tijelo i pije moju krv 
ima život vječni; i ja ću ga uskrisiti u posljednji dan« (Iv 
6,53—54). 


Razjašnjenje Time je Krist očitovao svoju namjeru s čov- 
Isusove objave. jekom. On je pozvan na vječni životi zato 
će dobiti hranu vječnosti — Kristovo tijelo. To 


je volja Očeva, koji je poslao svoga Sina; to je pristanak Sina 
i posvećenje, koje Krist izvodi Duhom Svetim u životu vjer- 
nika. To je Božja mudrost. Tako nam je predočuje biblijska 
misao. Uvijek je moramo shvatiti biblijski. To znači: ne smi- 
jemo riječi Isusove poruke gledati kao neki humanizam, koji 
nema povezanosti sa životom, već humanizam koji postaje 
božanski. Moramo shvatiti da je božanska mudrost za nas 
uvijek samo nadogradnja za ono najmudrije kod čovjeka. 
Nadogradnja i za odgoj života i za sam život. 

Možda će nam to izgledati gdjekada paradoksalno. Sveti je 
Matej zapisao riječi: »Božje se ne daje mudrima i umnima 
već malenima« (Mt 11, 25). Nešto što je daleko više od onoga 
ljudskog najednom nam se prikazuje kao maleno, čime nas 
Evanđelje hoće upozoriti na jednu drugu dimenziju. Ta mora 
biti u vjeri: u otvorenosti duše za ono božje. To je u Evanđe- 
lju prikazano jednostavnošću i spremnošću djeteta za ono, 
što je Božje; za ono što Bog daje. Bog je izabrao ponizne, a 
ne uzoholjene. Ponizni će biti sposobni razumjeti neshvaćanje 
Židova. Oni namjesto da jednostavnošću duše prihvate Gos- 
podinovu ponudu, čude se tome, što On veli: da će dati svoje 
tijelo za jelo, svoju krv za piće. 

Zato će sv. Pavao poručivati i nama poslanicom, koju je 
upravio svojim Efežanima: »Braćo, pomno razmotrite, kako 
živite: Ne kao ludi nego kao mudri... Zato ne budite nera- 
zumn:, nego shvatite, što je volja Gospodnja« (Ef 5, 15—17). 


Nije li volja Gospodnja ono, što nam Isus poručuje prema 
Pavlovim riječima: »iskupljujte vrijeme, jer su dani zli« (Ef 
5, 16). 


Prihvaćamo li Vrijeme treba iskupljivati za vječnost. To 
Kristovu pomoć? je moguće na način, kako nam poručuje 
Božja mudrost: Krist Gospodin. »Tko blaguje tijelo moje i 
Pije krv moju ima život vječni« (Iv 6, 54). Krist nas hoće 
uvjeriti, Krist nam hoće reći, da se takav život postiže Njime. 


Nismo li gdjekada kao Židovi iz evanđelja? Ne razumije- 
mo Isusovu poruku, Isusovu riječ zato, što nam se neće biti 
mudrima u Božjoj mudrosti. Ne sviđa li nam se više mudro- 
vati ljudski, pozemljarski, polovičnjački i bez predanja, koje 
može imati jednostavno dijete i koje zbog jednostavnosti pri- 
hvaća ono, što Bog traži? Nismo li u svojim računima vezani 
na svoje zemaljske planove, koji se ne mogu shvatiti kao te- 
melj za nadogradnju, kojom će Bog doći svojim nadčovječ- 
nim, nadzemaljskim, svojim božanskim i vječnim? Mi često 
dijelimo ono naše »ljudsko« od »onog« Božjeg. Pri tom ne 
ćemo niti nastojati vidjeti da se ono božansko nama predaje 
kao naše, a ne kao nešto nama tuđe. Mi ne mislimo dosta na 
to, kako Bog teži za sjedinjenjem svih naših težnji sa svojom 
težnjom, a ta izvan Božjeg života upravo hoće naglasiti sje- 
dinjenje Boga s čovjekom. 


U hrani Njego- Zato nas svojom hranom hoće oja- 
vim tijelom. čati. Zato nam govori da ojačanje trajne 
vrijednosti nije u razuzdanosti i razularenosti naših podsvje- 
snih težnji, već u jedinstvu našeg ljudskog s onim božanskim, 
s njegovom snagom. 

Zato bi nam Bog, koji nam daje u svojoj mudrosti sebe i 
io zbog našeg nutarnjeg zadovoljstva, htio staviti u naš život- 
ni stav, u naše proživljavanje sve ono, što će u Bogu donost'ti 
naše osposobljavanje da »pjevamo i slavimo Gospodina u 
svom srcu«; ali, i da osjetimo da je to prava pjesma, pjesma 
prave radosti našeg vlastitog života. 


Zato nam Božja mudrost daje sebe za hranu. 

Što ćemo i iza toga ostati kao da Boga ne razumijemo? 
Nećemo li time dokazivati i da sebe ne razumijemo? Zašto? 
Zato jer razumjeti Božju riječ, Božju mudrost znači: razumje- 
ti svoj život u punini, u snazi i jakosti, koja je Bog. U radosti 
koja je ja i Bog. Stoga pristupimo svojom vlastitom odlukom 
u taj odnos s Bogom, gdje ću se na pričesnoj klupi, na stolu 
Gospodjem hraniti s Njim, svojim Bogom. 


DVADESET I PRVA NEDJELJA KROZ GODINU 


Pravi Bog ili ... = Čovjek je uza sve svoje umsko, razumsko 
i znanstveno naprezanje lutalac. To je očito od početka ljud- 
skog života na zemlji. Pokazuje nam to i Biblija i znanost. 
On je lutalac i onaj koji mnogo toga spoznaje i pronalazi, 
Daleko više stoji pred njim ono, što nije spoznao u prirod- 
nom svijetu, a i u sebi, u svom psihološkom, životnom pod- 
ručju. ' 

Čovjek je upravo tako i postavljen u svijet da upravlja 
svoje snage za osvajanje u naravnom pogledu, a i u onom, 
koji čovjeka odnosi prema Nekome, o kome sve ovisi. Sigur- 
no je Onoga, koji je gospodar naravi i nadnaravi, još teže 
upoznati. Zbog toga je taj, koji je nad svime, a to je Bog, koji 
je, da bismo ga bolje upoznali, prišao č ovjeku. U tom 
smislu se mogu razumjeti Jozuine riječi upravljene starješi- 
nama Izraelovim: »Ako vam se neće služiti Gospodinu, izabe- 
rite danas kome ćete služiti: možda bogovima kojima su slu- 
žili vaši oci s onu stranu rijeke (Eufrata), ili bogovima Amo- 
rejaca u čijoj zemlji sada prebivate! Ja i moj dom služit 
ćemo Gospodinu!... Odgovori narod... I mi ćemo služiti 
Gospodinu, jer on je Bog naš!« (Jš 24, 15, 18). 


Jozua sjeća Izraelce ...  Jozua je htio tako prisjetiti Izraelo- 
ve sinove, koje je Bog preko Abrahama izabrao, kojima se 
objavio kao jedini Bog i onaj koji hoće svome puku, svome 
izabranom narodu dobro; ali, koji mu je rekao da njegovo 
dobro — dobro naroda i čovjeka može biti samo u odnosu 
na dobro, koje Bog daje čovjeku. On napokon i bolje poznaje 
cilj čovjekov. Abraham — koji je raskinuo s kumirima, kri- 
vam bogovima, nebogovima i služio objavljenom Bogu, Bo- 
gu koji ga je izabrao, koji je kušao njegovu vjeru i uvelike 
ga zbog kušnje, u kojoj je ostao vjeran, nagradio — nije mo- 
gao to učiniti za sve svoje potomke. Zato će se i kroz povijest 

izabranog naroda opažati samovolja pojedinaca ili skupina, 
koji će se odvajati od Boga, koji se objavio Abrahamu 
i koji je vodio izabrani narod. Na takvo stanje smjerao je 
Jozua, koji je Izraelce upozoravao da se jednom odluče, pa 
da u vezi s tim i podnesu posljedice! Ili slijedite jedi. 
noga Boga ili slijedite ispraznosti kumira bilo babilon- 
skih bilo amorejskih... 

Ta opasnost nije bila samo kod starog Izraela. Ona postoji 
uvijek, i danas, i to upravo zbog toga, što čovjek ostaje slo- 
bodan, hoće li služiti Bogu ili nečemu drugome. To nešto 
drugo, što se nalazi izvan dopuštenosti Božje, nešto je naše, 
što se ne uklapa u Božji poredak dobra. To je zapravo ispraz- 
nost obzirom na naš cjelovit život. To je nešto što nije Božje, 
što je kumirsko, idolopokloničko; to je zapravo ono, što nas 
sprečava da se uklopimo u Boga. To je nešto što nas upravo 
ponizuje, jer trčimo od onoga koji je uzvišenost, trčimo od 
Boga. Biblija nas upozorava da se čovjek, dok se odvraća od 
Boga, jer ga neće priznati Gospodarom, zapravo vraća svako- 
vrsnim gospodarima: novcu, vinu, pohoti, nasladi, zavisti, 
mržnji, grijehu pa čak i nekom samoizvanjskom vršenju 
zakona, Iza tih mana — koje možemo mazvati ljudskim ku- 
mirima — krije se nepriznavanje jedinoga, istinskog Boga, 
u kome čovjek dobiva svoje vlastito uzvišenje. 


Isus otkriva istinu. Tko zna koja je od tih mana stajala i 
gospodarila srcem onih, kojima je Isus propovijedao o živom 
Bogu, o Bogu koji je Njega kao svoga Sina poslao, da bi 
spasio svijet? Tko zna, čime su bili prožeti oni, koji su Isusa 
slušali i kojima je govorio: da je Njegova ljubav,a 
ta je i ljubav Njegovog božanskoga Oca, takva, da će se On 
predati ljudima za hranu upravo zato, jer to hoće 
Bog Otac; jer to hoće On, koji je iz ljubavi prema ljudima 
i postao čovjekom; čija je ljubav pokazana u žrtvi za spas 
čovjeka, za sjedinjenje čovjeka s Bogom. Tko zna kakvi ku- 
miri vlasti, mržnje, vlastite naslage grijeha bijahu zavladali 
onima, koji su odlazili od Isusa; nad kojima se Isus žalostio. 
Isus ih je pustio da se slobodno odluče, zašto hoće i kamo 
hoće poći: svojim kumirima ili jedinomu pravomu Bogu, koji 
je Njega poslao da objavi pravu Božju ljubav. U njoj se mo- 
že razumjeti punina i cjelovitost ljudskog života. Isus je po- 
put Jozue tražio slobodnu odluku, iako mu je bilo tako teško, 
da je svoje apostole upitao: »Da možda i vi ne kanite otići?« 
No, oni su bolje upoznali Krista, Njegovu nesebičnost i lju- 

bav, brigu za njih; odgovorili su s Petrom: »Gospodine, kome 
da idemo? Ti imaš riječi vječnoga životal« (Iv 6, 68). Ovaj 
je odgovor utješio Isusa zbog žalosti, koju je osjećao, jer Ga 
toliki ne htjedoše slijediti, već prihvatiše put kumira ... 


Pavlovo produ- — Misao sv. Pavla u poslanici, u drugom čita- 
bljenje misli. nju, nije ništa drugo već izgradnja onih, 
koji poput apostola slijede Krista, Božjeg Sina. Taj Krist, 
uskrsnuli, nikada se ne odjeljuje od svojih, od svoje zajedni- 
ce, koja je prikazana Crkvom i koju Krist ljubi, kao što za- 
ručnik ljubi svoju zaručnicu: brižno, iskreno, s puno požrtvov- 
nosti i predanja. Zato Pavao i govori o Crkvi koju Krist 
ljubi. To su Njegovi vjerni, za koje se On predao na 
križ i sada se predaje u euharistijskoj gozbi. On 
očekuje od svojih vjernih da unutar Crkve ostaju vjerni Nje- 
mu, da se ne bi predavali kumirima svojih strasti. Sve to 
Pavao za osvjetljenje prebacuje na osnovicu ljudskog druš- 
tva, ljudske zajednice. Njome se Crkva produljuje u buduć- 
nosti — a to je ženidbeni život. Stoga govori o podložnosti 
žene mužu, ali naglasuje ljubav muža prema ženi. To zapravo 
znači predanje muža ženi, kao što se Krist predao za sve nas, 
za Crkvu u žrtvi! Iz takvog života muža i žene moći će oni, 
koji su naravni slijed te ljubavi, jednako tako biti u zajed- 
ničkoj ljubavi s Crkvom. Ona je Krist i mi, Krist i svi ljudi, 
svi kršćani. Njih Krist, glava, ljubi kao što muž treba ljubiti 
svoju ženu! Bez sebičnosti! U predanju i žrtvi! 

Tako je sv. Pavao protumačio otajstvo Crkve i Krista, 
kao što se vidi u otajstvu zajedničkog života muža i žene, 
koje Bog posvećuje. 


Pitajmo se. Danas bismo tolike od nas morali pitati, kao što 
je Isus upitao svoje apostole: »Zar ćete me i vi ostaviti?« 
Zašto velim danas? Zato jer su toliki otišli od Boga, od Kri- 
sta, da se vežu na vlastite kumire: »dobar« užitak - pokvareno 
tjelesni ili pretjerano opojni, novčano bogati, sladunjavo ego- 
istični ili sentimentalno uživajući. Nije li to nešto što je da- 
leko od nas, koji se nazivamo kršćanima? ... 

Isus očekuje odgovor. Taj ovisi o našem pnilaženju Bogu 
i o njegovoj ocjeni, da li Boga shvaćamo onako, kako nam 
je poručio — a to znači u ljubavi, koja je žrtva — 
ili u svojoj kumirskoj opredijeljenosti, pa to onda nazivamo 
Božjim, crkvenim, koncilskim, suvremenim i progresivnim. 
Tako fraziramo da bismo sakrili svoju pravu istinu, svoje 

pravo doživljavanje, koje nije u žntvi, kao što ju je Krist 
pokazao prema nama, prema svojoj Crkvi; kao što je traži 
od nas prema sebi. 

Ne bi li se gdjekada u tom fraziranju i sakrivanju našeg 
pravog lica mogla naći razlika između iskrenog priznanja, 
kakvi jesmo — i onoga što nam Krist poručuje: »da si vruć 
ili hladan, ali jer si mlak, počet ću te izbacivati iz svojih 
usta!l« (Otk 3, 15—16). 

Krist bi želio znati, da li smo uz kumire svojih opredije- 
ljenosti ili uz Njegovu poruku ljubavi! On u Euharistiji oče- 
kuje naš odgovor. 


DVADESET I DRUGA NEDJELJA KROZ GODINU 


Božji zakon Pojam zapovijedi uvijek je povezan sa zakonom. 
povlastica. — Zakon je razumna odredba izdana od zakono- 
davca za zajedničko dobro svih koji se nalaze u zajednici... 
Zakon zapovijeda, mora ga se izvršiti. Nije dan na 
volju. 

Tako i ovo, što smo čas prije saslušali iz Ponovljenog za- 
kona, ima snagu zapovijedi. »A sada, Izraele, poslušaj zakone 
i uredbe, kojima vas učim, da biste ih vršili, i tako poži- 
vjeli... Ništa ne dodajte onome, što vam zapovijedam ... vrši- 
te zapovijedi Gospodina, Boga svoga, što vam ih dajem... 
Koji je narod tako velik da bi imao zakone i uredbe pravedne 
kao što je sav ovaj Zakon koji ja danas stavljam pred vas« 
(Pnz 4, 1, 2,8). 

Veličina toga izraelskog naroda ne proizlazi po naravnom 
mnoštvu i velikom broju pripadnika. Nikako. Kroz svu povi- 
jest izabranog naroda on se susretao s daleko brojnijim 
narodima i daleko jačim. Veličina stoji u uzvišenosti. Ona 
proizlazi upravo odatle, što je taj izraelski narod Bog izabrao 
da mu objavi: svoje ime, svoju volju, svoje zapovijedi. Sve 
to zato da bi se, iz te povezanosti i prisnije doživljenosti, 
moglo dogoditi ono, što je Bog pripravljao kroz povijest iza- 
branog naroda: Krista Spasitelja! To ije bio poseban poziv 
izabranom narodu, jer su svi drugi narodi mogli jednako 
tako upoznati Boga po zakonu naravi. Djela nam apostolska 
u tom smislu naglasuju: »On je u prošlim vremenima pustio 
sve narode da idu svojim putevima« (Dj 14, 16). Samo je 
izabrani narod imao dar, milost da je išao Božjim putevima, 

i to baš zbog toga, da se preko njega pojavi Isus i da taj 
Isus donese blagu vijest o pravom stanju čovjekovom! 


Zakonom se pripravlja- Sam naziv Torah — zakon — u ko- 
ju za Spasitelja. me su sadržane zapovijedi, prema 
hebrejskom, upravo označuje nauku, što ju je Bog dao 
ljudima za uređenje, njihovo pravilno ponašanje, vla- 
danje, cijeli život, preko kojega će doći napokon 
Spasitelj. Smisao dolaska Spasiteljeva i stoji u tome, da 
upotpuni gledanje ljudskog života, da mu dade potpuni smi- 
sao. Poganski su narodi mogli slijediti vlastite puteve; mogli 
su tapkajući u neznanju tražiti volju Božju. Izabrani ju je 
narod imao čast saznati izravno od Boga. Izabrani narod imao 
je mogućnost bolje saznati, što Bog očekuje od ljudskog 
života; saznati, kako Bog želi, da se ljudski život, sa svim 
svojim običajima i naravnostima, uklopi u zapovijedi Božje, 
u zapovijedi koje treba obdržavati. 

Bog je poručio što trebaju obdržavati pripadnici izabra- 
nog naroda, da bi izvršili svoje poslanje: spoznati Boga i 
dati mu slavu (Rim 1, 21). Spoznati Boga, a ne dati mu 
slavu, izvor je grijeha, koji se zove religiozni grijeh. 
S tim su povezani svi moralni grijesi i padovi. Bog je dao 
izabranom narodu Spasitelja, kojega je očekivao; zapovijedi, 
kojih se ima držati. To je taj potrebni zakon! 


Sv. Jakov o Na tome su osnovane i riječi sv. Jakova u dru- 
djeci Božjoj. gom čitanju, koje nas upozorava na stanje po- 
slije Isusa. Isus je objavio, što je potrebno činiti za najviše 
objavljenje: djeca ste Božja i trebate živjeti kao djeca 
Božja! Stoga sv. Jakov i piše: »Sa svom krotkošću primite 
usađenu riječ, koja ima moć spasiti duše vaše! Ne varajte 


sami sebe: budite vršitelji riječi, a ne samo slušatelji. Čista 
i neokaljana bogoljubnost stoji u tome da se zauzmete za 
sirote i udovice u njihovoj nevolji, da se neokaljani čuvate 
od ovoga svijeta« (Jak 1, 21—22, 27). 

Sv. Jakov to stavlja u okvir izvršenja, a ne samo pripovi- 
jedanja, me samo govorkanja bez sadržaja u životnim pote- 
zima. 

Sv. je Jakov to mogao otvoreno govoriti i naglašavati kao 
zapovijed, kojom se može postići i održati najosnovnije: da 

ostanemo čista djeca Božja! Mogao je to naglašavati, jer je 
to čuo od Gospodina. 


Djeca Božja — Isus se u susretaju sa farizejima strašno 
po kao farizeji.  liutio, što su sve preokrenuli u jedan preve. 
liki obzir prema onom ljudskom i iskrivljenom, a zanemarili 
su. Božju zapovijed. On je pozivajući se na Izaijine riječi 
otvoreno govorio: »Napustili ste zapovijed Bož 
ju, a držite se predaje ljudske... Poslušajte me i svi me 
razumijte: Ništa što izvana ulazi u čovjeka ne može ga one- 
čistiti... Ta iznutra, iz srca čovječjega, izlaze zle namisli: 
bludništva, krađe, ubojstva, preljubi, lakomstva, opakosti, 
prijevara, razuzdanost, zlo oko, psovka, oholost, bezumlje. 
Sva ta zla iznutra izlaze i onečišćuju čovjeka« (Mk 7, 8, 15, 
21—23). 


Izvršitelji Kada te misli povežemo s prvim i drugim čita- 
zapovijedi. njem, vidjet ćemo da je Bogu stalo do toga da 
se izvršuje njegova zapovijed. Ta stoji u tome, da izvršujući 
ono što Bog nalaže, ostanemo doista u odnosu poštovanja 
prema Bogu; ali, tako da se možemo pred Bogom vidjeti s 
vrijednim životom djece Božje! 

Ako želimo biti oni, koji će slušati zapovijedi Božje, onda 
moramo prema riječima sv. Jakova biti izvršioci Božjih za- 
povijedi. To je tražio Krist, a sv. Jakov ponovio. Moramo 
dakle paziti da nam ne bi srce i život iznutra bili na jednoj 
strani, a naša djela na drugoj strani. Morali bismo se naći 
na onome što Bog traži, a ne samo na izvršenju vanjskog, da 
ne kažemo prikrivenog djelovanja. To znači: naša nutrina 
ima biti povezana s onim što činimo! 

Sada bismo se mogli pitati u okviru novog zakona, u ok- 
viru Spasiteljeve objave i zapovijedi: da li smo doista onakvi, 
kakve nas Krist traži? Pazimo li, da se ne bismo iznutra one- 
čistili? Nisu li naše zamjerke drugima često puta iznakaženi 
prigovori? Ne bismo li sami sebi morali — gledajući se u 
srce, u nutrinu — prigovoriti, da kod nas ima toliko toga 
onečišćenoga, makar je to ostalo samo u uskom okviru, ma- 
kar naše namjere i naša djela zna samo malen broj osoba. 
Možda gdjekada samo jedna, 

Ispitajmo se. — Spremni smo u takvom duševnom nastroje- 
nju drugima krojiti pravdu, a sami sebe ispričati na lak na- 
čin. Kamo sreće da nije tako! Tada će nas Krist doista pro- 
glasiti onima, koji razumiju Njegovu zapovijed 
i izvršenje zapovijedi o našem moralnom životu. 
U njemu se kristali ono osnovno: djeca smo Božja. Kamo 
sreće, ako u našem životu nema potajnih namjera, koje one- 
čišćuju; potajnih namjera, kojima se gubi čisto srce, koje je 
spremno Boga gledati. Možemo biti sretni, ako u nama unu- 
tra nema prljavih misli i namjera s kojima su — prema Isu- 
sovim riječima — spojene: prijevare, raskalašenost, lakom- 
stvo, preljub, oholost i razuzdanost. Mi možemo biti sretni i 
Gospodin s nama, ako u našim srcima može opaziti čistoću, 
koja se uklapa u Božju zapovijed života djeteta Božjeg. Mi 
možemo biti sretni, ako smo izvršioci onih Kristovih poruka, 
koje nas vode ovozemaljskim putevima čiste Bogu. 

Odgovorimo sami sebi, da li smo doista takvi? Nije li u 
našoj nutrini još štokakvih prljavština, koje onečišćuju? 
Nismo li daleko od onog Kristova poziva: živite čisto i bez- 
grešno! Još jedno pitanje uz to: zar ne mogu to ispraviti i 
ne biti kao farizej? Farizej gleda samo na ono izvanjsko. Ja 
ću gledati taj mutarnji sadržaj svoga života, koji je poznat 
samo meni i Bogu; ispravit ću sve, da doista mogu reći: 
postao sam ne samo slušač, već izvršilac Božje riječi. Ona 
u meni stvara novu kvalitetu valjanog djeteta Božjeg; 
djeteta koje se uklapa u život Božjih zapovijedi. 


DVADESET I TREĆA NEDJELJA KROZ GODINU 


Težnja za Spa- U jednoj lijepoj slici, koju može doživjeti sa- 
siteljem. mo onaj, koji je iskusio život pustinje, pro- 
rok Izaija predočuje svojim sunarodnjacima poruku Božju. 
Izraelci su iskusili toliko puta, i pojedinačno i kroz povijest 
svojih lutanja, što znači pustinjski život. Najveća radost može 
biti umornom i ožednjelom čovjeku dolazak k izvoru vode, 
k potoku koji osvježava svojom vodom pustinjski goliš. U 
takvu situaciju naravi stavlja Izaija prorok veoma slikovito 
dolazak onoga, kojega narodi očekuju kao svoga Spasitelja 
u svom pustinjskom hodu kroz život. On će doći kao je- 
dno osvježenje izvor—vode. Da, tako će se pojaviti 

Spasitelj onima, koji čekaju utjehu života. »Budite jaki, ne 
bojte se! Evo Boga vašega . . . on sam dolazi, požuruje da 
nas spasi. Sljepačke će oči progledati, uši će se gluhih otvo- 
riti, tad će hromi skakati kao jelen, njemakov će jezik kli- 
cati« (Iz 35, 4—6). Svi ovi bolesnici očekuju svoje ozdrav- 
ljenje kao žedan i izmoren putnik u pustinji vodu. Ovim na- 
ravnim slikama Izaija obećaje Boga-Spasitelja. I svatko bi 
rekao, kad se susretne s Njim, bit će mu najzahvaljniji. 


Isusova potvrda. Kad se Bog doista pojavio, kad je Krist ho- 
dao galilejskim okolišem, upravo su tako počeli susretaji s 
onima, kojima je vraćao njihovo zdravlje. Sv. Marko izvje- 
štava: »Donesu mu nekog gluhog mucavca pa ga zamole da 
stavi na nj ruku. On ga uzme nasamo od mnoštva, utisne svo- 
je prste u njegove uši, zatim pljune i dotakne se njegova 
jezika. Upravi pogled u nebo, uzdahne i kaže mu: ,Effata' — 
to znači: ,Otvori se'. I odmah mu se otvoriše uši i razriješi 
vez jezika, te stade govoriti . .. a oni radosni i preko svake 
mjere zadivljeni i sretni govorahu: »Sve je dobro učinio. Glu- 
bima daje čuti, nijemima govoriti« (Mk 7, 32—37). 


Tako se Isus susretao s ljudima. Oni su osjetili da im 
daje,da im čini dobro. No, smisao Isusovog dolaska na 
svijet bio je daleko dublji, vredniji. Čudesima je pomagao 
ljude samo zato, da ih uvjeri da je Njegov susret s njima 
produbljenje spoznaje, da Bog ima nakanu svakog čovjeka 
unijeti u svoj život, sebe dati čovjeku. To je bila osnovna mi- 
sao Kristova. Nju je On uokvirio u svojoj nauci o kraljevstvu 
Božjem u ljudskim životima. 


Spasenje u Kra- Misao je Izaije proroka o tome: kako će Bog 
ljevstvu Božjem. qoći i što će učiniti. Evanđeoska poruka da 
je Bog došao i da je doista to učinio, ima svoje puno zna- 
čenje u tome, što Isus naziva pozivom i odazivom za kra- 
ljevstvo nebesko. To je onaj susretaj s Bogom svakog onog, 
koji nije zagnjurio smisao svoga života u izabrani besmisao. 
To je onaj susretaj s Bogom, u kojem čovjek doživljuje ne 
samo svoju ograničenu radost već radost u potpunosti, ra- 
dost koja izvire iz sjedinjena s Bogom. Bog nam se daje kao 
dar, koji nas poziva na to darivanje. To je dakle taj dublji 

smisao Isusova dolaska na svijet i čitavog Isusovog puta 
kroz krajeve našeg planeta, naše zemlje. Na to se odnose 
riječi sv. Jakova: »Čujte, braćo moja ljubljena: nije li Bog 
one koji su u svijetu ubogi izabrao da budu bogataši u vjeri 
i Baštinici Kraljevstva, što ga obeća onima koji ga ljube?« 
(Jak 2, 5). 


Uz smisao Mogli bismo protumačiti ove riječi kao poziv 
sv. Jakova. — nekima. Sv. Jakov u svojoj poslanici baš upo- 
zorava na to i hoće naglasiti: da ne bismo ljudski sudili; da 
ne bismo bili pristrani; da ne bismo one, koji nam se sviđa- 
ju svojom odjećom, pozivali na ono Božje, dok možda ne- 
maju za to pripravnosti. 1 one ikoji nam se ne sviđaju, iz tko 
zna kojeg razloga, jednostavno odvraćali od onoga, što im 
Bog nuđa u našoj zajednici, u zajednici kraljestva Božjeg već 
ovdje na zemlji. Sv. Jakov apostol završuje pitanjem ovako 
djelujući: »Ne pravite li razlike u sebi te postajete suci što 
naopako sude?« (Jak 2, 4). 

Pozvani su u kraljevstvo Božje svi ubogari ove zemlje. 
To označuje Kristova riječ: mnogo je zvanih, ali malo oda- 
zvanih. No, sasvim je sigurno da nikome, našim ljudskim 
mjerenjima i procjenjivanjima, ne smijemo praviti zapreke 
za ulazak u kraljevstvo Božje. Zapreku može samo ostvariti 
pozvani, koji to neće; koji se neće odazvati i to upravo zbog 
toga, što je Krist ulazak u kraljevstvo Božje uvjetovao. Ve- 
oma je mnogo onih, koji ne prihvaćaju uvjete; koji se zbog 
toga ne odazivaju susretu s Bogom; koji zbog toga svoj veliki 
životni poziv da imaju nadu u životu Boga, jednostavno ne 
prihvaćaju. Oni ostaju u svom ograničenom smislu života iza 
kojeg zjapi besmisao. 

Znajmo, dakle, da smo svi pozvani na dobitak toga naj: 
većeg Božjeg rada, da ga nismo zaslužili, ali da ga Bog nikome 
ne uskraćuje. No, na ponuđenu milost potrebno je odazvati 
se. 


Pavlovo psiholo- Oni koji su okorjeli u zlu, neće ni- 
ško tumačenje. kada baštiniti Kristova i Božjeg kra- 
ljevstva, govori sv. Pavao u svojoj poslanici Korinćanima (1, 
6, 9). Zašto? Zato jer okorjeli u zlu ne mogu imati mentalitet 
onih, koji su siromašni, svojim duhovnim pogledima, na 
materijalna dobra; njima materijalna dobra nisu sve u njiho- 
vom životu. Onaj koji je zao, nikada ne može doći do ta- 

kvog shvaćanja, doklegod se ne riješi svoje zloće. Zloća Stoji 
u čovjeku kao jedan osjećaj, koji mu ne da vidjeti dublje, 
uzvišenije vrijednosti; koji mu ne da opaziti Boga. Zao čo. 
vjek u svom srcu ne može imati stav djeteta. Taj je stav 
potreban za kraljevstvo Božje; upravo zato, što zao čovjek ne 
može u svom životu posjedovati iskrenu zahvalnost za ono, 
što mu Bog nuđa — samog sebe. Zašto? Zato jer je zao čo- 
vjek zagnjurio samo u iskorištavanje materijalnih dobara; ne 
može vidjeti duhovne vrijednosti; ne može dokučiti najvišu 
vrijednost — Boga. Bog se, naime, može dobiti samo u obliku 
dara, Ako je životna orijentacija nekome unaprijed onemogu- 
ćila da bi tako pristupio tajni Božje dobrote, nikada je neće 
moći ni doživjeti, jer ne ispunjava uvjet: tražiti taj dar, tra- 
žiti Boga, koji se daje. 


Spremnost za Kra- Za kraljevstvo Božje treba biti spreman 
ljevstvo Božje. dati i žrtvovati sve svoje, jer ono nadvisu- 
je sve djelomične vrijednosti. Drugim riječima: ovaj uvjet 
traži spremnost, postepeno, tokom života i na samrti. Šmrt je 
neizbježna. Sv. nas Matej upozorava, zabilježenim Isusovim 
riječima, da je potrebno tako u životu djelovati i spremiti se 
za najveći dar: »Kraljevstvo je nebesko kao blago sakriveno 
u zemlji. Čovjek kad je pronašao to blago, ode, proda sve 
svoje i kupi to blago« (Mt 13, 44). 

Ova nam prispodoba hoće reći da je sve manje vrijedno 
od kraljevstva Božjeg, od posjedovanja Boga, To je prava ra- 
dost, ona koja je prikazana u bibliji željom za izvor-vodom 
u pustinji, za posjedovanjem zdravlja koje nedostaje. Tim je 
prispodobama Bog htio otkriti jedan dio onoga što oko ljud- 
sko nije vidjelo, što jezik ljudski nije mogao progovoriti, uho 
ljudsko čuti. To je kraljevstvo Božje, koje Bog daje oni- 
ma, koji ga iskreno ljube; koji su sposobni i spremni žrtvo- 
vati se za Boga ovdje na zemlji. Samo kroz taj život možemo 
doći do potpunog života — do kraljevstva Božjeg u 
nama. 

Pomozi nam, Gospodine, tako se odazvati na tvoj poziv. 


DVADESET I ČETVRTA NEDJELJA KROZ GODINU 


Izaija o pomazaniku. »Gospodin Bog uho mi otvori: nisam 
se tome protivio niti uzmicao. Leđa sam podmet- 
nuo onima što su me udarali, a obraze onima što su mi bradu 

čupali i lica svojega nisam zaklonio od pogrda ni od pljuva- 
nja. Gospodin mi pomaže. Zato se neću smesti. Zato učinih 


svoj obraz kao kremen i znam da se neću postidjeti« (Iz 50, 


57). Tako piše Izaija prorok. On gleda svoju situaciju, koja 
nije nimalo ružičasta i to upravo zato, što su se njegovi su- 
narodnjaci, a to su članovi izabranog naroda, odmetnuli od 
Boga, a on ih želi privesti natrag Bogu. Sam je zbog toga 
mnogo pretrpio. U sveobuhvatnijoj je misli manje govorio o 
sebi a više o Mesiji, koji će doći i spasiti narod, koji je zbog 
svojih bezakonja mnogo pretrpio. ' 

Ako misli Izaije proroka povežemo s onim, što nam go- 
vori evanđelje sv. mise, onda ćemo lako moći spojiti smisao 
Izaijinih riječi i Krista, na kojega se te riječi u proročkoj 
viziji odnose. 


Isusova potvrda Isus je već poučio svoje apostole o tome da 
Izaijinih riječi. je On Krist-pomazanik. Petar u ime svih 
upravo to odgovara, kad ih je Isus upitao: »Što govore ljudi, 
tko sam ja?«...»Ti si pomazanik Krist« (Mk 8, 27, 29). 

Isus je na to priznanje počeo obrazlagati apostolima, što 
se s Njim treba dogoditi. To se upravo podudara s onim, što 
govori Izaija o Kristovoj budućnosti. Poruga i trpljenje pra- 
tit će pomazanikov život. To nije išlo u glavu apostola, jer 
poimanje pomazanika Mesije, Krista, uzvišeno je u njihovom 
očekivanju narodnog oslobođenja. Isus je, međutim, u svom 
poslanju išao dalje od toga. On je govorio o spasu na sve- 
ljudskom planu. To da je On došao kroz izabrani narod znači, 
da se Bog s tim narodom poslužio, da može sam, a i drugi, 
vidjeti, kako je odmetanje od Boga uvijek povezano s ne- 
razumljivim. teškoćama; kako je povratak ik Bogu put, u ko- 
jem se mogu razumjeti teškoće životnih usmjerenosti. 


Apostoli ne razumiju. Isus je otvoreno govorio o sebi: Sin 
će Čovječji mnogo pretrpjeti, bit će osuđen od 
starješina, pismoznanaca i glavara svećeničkih. To su vođe 
naroda. Bit će ubijen i nakon tri dana će oživjeti, uskrsnuti, 
pobijediti smrt. Sve je to ostalo mutno; opaženo samo u kon- 
trastima: Mesija ne smije tnpjeti; Mesija mora doživjeti slavu, 
a pri tom su zaboravljati na slavu, koju može proizvesti samo 
Bog; zaboravljali su na slavu uskrsnuća. Zato Petar govori - 
da ne misli na to, da je to nemoguće spojiti u njihovim gla- 
vama. Isus će Petru: »Nosi se od mene, sotono, jer ti nije na 

pameti, što je Božje, nego što je ljudsko« (Mk 8, 33). Isus 
je htio — da tako kažemo — u to ljudsko, čime su bili pro. 
žeti i apostoli, unijeti ono božansko. Očito je da do toga časa 
to još nije bilo moguće, Petar se u ime svih tome opirao, 
On je gledao u Mesiji vanjsko i veličanstveno proslavljenje. 
Zato nije ni opazio riječi, koje izriču temelj vjere u Krista: 
da će Krist iza tri dana uskrsnuti; da će tako doživjeti pro- 
slavljenje. 

Ono što je čovjeku uvijek teško i odurno — patnje i 
trpljenja — Krist je povezao s tajnom svoga mesijanskog, 
oslobodilačkog poslanja. To je upravo nešto, što ne ide u 
glave ljudi, koji bi bili valjani poklonici Kristu, samo kad 
toga ne bi bilo . . . To je bila podloga za strašni ukor, koji 
je Krist upravio Petru, ali i svim svojim, do tog vremena, 
. ne posve odgojenim apostolima. 


Tajna patnje o Krist je tajnu patnje unio u svoj život, kroz 
otkupljenju. život u smrt; i sve je to nadvladao istom u 
uskrsnuću. To je Njegov put, na koji je pozivao svoje apo- 
stole, učenike i sljedbenike. No, to je put, koji je ostao ne- 
razumljiv i sve do danas. Takav će i ostati, ako mu ne pri- 
stupimo snagom vjere. Ako ga gledamo naravnim promatra- 
njem, uvijek će nam ostati težak i oduran, a s tim i nera- 
zumljiv. 

Tek u vjeri Kristovim riječima: — tko hoće da ide za 
mnom neka uzme svoj križi slijedi mene — može 
to kršćanin razumjeti. Krist nije rekao neka traži svoj križ. 
Ne! Taj će doći, taj se provlači kroz naš život, kao što je 
to bilo i kod Krista. On samo govori riječima: neka uzme svoj 
križ. Neka ne mislimo da ćemo život moći učiniti kršćanski 
vrijednim, ako ne budemo htjeli nositi ono, što će se u ži- 
votu nagomilati; što će nas pritiskati kao križ. Mi kršćani 
nismo nikakvi stoici, koji bi veličali veličinu patnje. Ne! 
Mi smo kršćani dužni strpljivo podnijeti ono, što je podno- 
sio Krist. Ako trpimo s Njim, Njemu slično ili jednako, to je 
samo zato, da na Njegov način budemo i proslavljeni (Rim 
8, 17). Kršćanin treba uočiti činjenicu, da u patnji ne živi 
samo on, već da Krist živi u njemu. Tako njegove patnje 
Krist kao i svoje unosi u smrt, u kojoj se doživljuje pro- 
slavljenje. To je smisao patnje, koju nećemo ovdje nikada 
razumjeti; cijela je narav u svom stavu okrenuta protiv ono- 
ga što je teško, mučno i povezano s patnjom. 

Misao je sv. Jakova izražena riječima: »Što koristi čo- 
vjeku, braćo moja, ako tko rekne da ima vjeru, a djela 
nema? (Jak 2, 14). Upravo se ta misao odnosi na patnju, 
koja je s tim usko povezana, makar samo u onom dijelu, 
koji nam govori o našem egoizmu i o kršćanskoj potrebi 
borbe i nastojanja protiv shvaćanja, što će nam koristiti u 
tjelesnom smislu a za shvaćanje kako patnja ulazi u misterij, 
u tajnu života, koju nam otkriva Krist svojim putem i pozi- 
vom da mu vjerujemo. 


Vjera s djelima. Koliko ima ljudi, koji vjeruju u Krista; ko- 
liko ih ima koji tako divno govore o Kristu, o veličini Nje- 
gove nauke; ali, samo to! Bilo bi potrebno da ih poprate 
djela u njihovom životu, i to djela, koja će biti povezana s 
vjerom u Kristovu riječ: ako hoćete ići za mnom, uzmite 
svoj križ i slijedite me. Takva djela će biti ona, koja će po- 
tvrđivati vjeru onih, koji prilaze Kristu, »Vjera, ako nema 
djela, mmtva je u sebi«, naglasuje sv. Jakov. Nije dovoljno 
vjerovati: da je Krist svemoguć i da će sve najbolje učiniti; 
potrebno je tu vjeru potkrijepiti djelima, kojima će se pre- 
poznavati život svakog od nas. 


»Neće ući u kraljevstvo Božje — to se ostvaruje vjerom 
— onaj koji mi govori, Gospodine, Gospodine, već onaj koji 
vrši volju Oca moga nebeskoga« (Mt 7, 21). Volja je Oca 
nebeskoga bila: da njegov Jedinorođenac spašava čovjeka u 
susretaju s djelima koja označuju patnju, teškoće života i 
svladavanja; da sve to unese u smrt, iz koje će proizaći kao 
pobjednik i osloboditelj. Zar to neće Bog tražiti i od svakoga 
od nas, koji želimo ići stopama Kristovim? Zar to ne traži od 
kršćana, koji će svoj pravi angažman moći prepoznati u svla- 
davanju teškoća. One prevladavaju u odnosu na naš komo- 
ditet i bezbrižnost za drugoga. Naš nekršćanski osnov tre- 
bamo pokršćaniti, učiniti kristovskim. Naša djela moramo 
prepoznati u Božjem pozivu: da radimo za dobro svih ljudi, 
osobito nama blizih; da smisao našeg djelovanja stoji u od- 
nosu na Krista, na Onoga koji nas je pozvao na takva djela 
u vjeri, djela koja se upravo svojom ozbiljnošću u tome oči- 
tuju. 

Tu nađimo sebe kao kršćane, koji neće biti samo pri- 
povjedači već oni koji će djelovati. Zar nam u toliko sluča- 
jeva ne govori naša savjest da je potrebno okrenuti svoj po- 
gled na ono, što Bog traži, a ne svoj životni stav okretati od 

Krista, jer nam je teško? Na taj način nećemo imati djela, 
koja potkrepljuju smisao naše vjere. 

Hoće li nam tkogod izravno dobaciti misao sv. Jakova: 
»Inače bi mogao tkogod reći: Ti imaš vjeru, a ja imam djela, 
Pokaži mi svoju vjeru bez djela, a ja ću tebi djelima po- 
kazati svoju vjeru« (Jak 2, 18). 

Kriste, daj nam snage, da u Tvom životu otkrivamo sebe 
i da u Tvojim djelima možemo prepoznati svoj život, koji će 
Te slijediti djelima našim. 


DVADESET I PETA NEDJELJA KROZ GODINU 


Pravednik — — Život pravednika uvijek će u ljudskom društvu 
bezbožnik. biti živa opomena bezbožniku. Zašto? 
Zato je bezbožnik u pravedniku otkriva i jasno vidi sve svoje 
nedostatke. Kako? Na taj način, što sam može uvidjeti da 
se njegov život udaljuje od života pravednika; i sam bezbož- 
nik može osjetiti da bi želio biti drugačiji, kad to ne bi bilo 
povezano s teškoćama, koje bi morao prebroditi. Toliko je 
ljudi, koji će nam znati reći: kad bih mogao vjerovati, kad 
bih mogao biti kao pravednik... 

No, to je samo želja, koja ostaje neispunjena, jer takav 
čovjek nema odlučnosti uhvatiti se u koštac sa svim svojim 
navikama, koje ga odalečuju, udaljuju od vjere, od Boga, 
od pravednog žvota. 

Bogoslužno nam čitanje iz Knjige mudrosti upravo poka- 
zuje takav odnos bezbožnika prema pravedniku: »Postavimo 
zasjedu pravedniku, jer nam smeta, i protivi se našem po- 
našanju, predbacuje nam prestupe protiv Zakona i spočitava 
kako smo izdali svoj odgoj« ... Bezbožnik je na sve spreman, 
samo da ne bi sebe trebao ispravljati. »Osudimo pravednika 
na smrt sramotnu, jer će mu, kako veli, doći izbavljenje« 
(Mudr 2, 12, 17, 20). 

U smislu ovih namjera bezbožnika pogledajmo slučaj 
Isusov i Njegovu osudu. Promotrimo one, koji su se pozivali 
na Boga; to su židovski književnici i farizeji. Oni su se čak 
nazivali čistijim vjernicima. Oni su nosioci židovske vlasti u 
Isusovo vrijeme. Ti su se i te koliko pozivali na pisani zakon. 
Oni su upravo zato osudili Isusa, jer im je kao Bog, kao pra- 
vednik bio trajna opomena, da nešto s njihovim shvaćanjem 
života, pa i onoga u njihovoj vjeri, nije u redu; da bi jedno- 

stavno trebali sebe promijeniti, ako hoće živjeti onako, kako 
Bog to zahtijeva. 


U Isusovom djelo- Isus je to točno predvidio. Opažao je reak- 
vanju i životu. cije nepravedenih i bezbožnih ljudi, koji su 
se pozivali na to da oni imaju pravo; da je njihovo mišljenje 
ispravno. Ali, nisu se htjeli obazirati na sebe i na ispra- 
vak svoga života. U tom je nastao sukob. Krist je 
došao pomoći čovjeku. Kao Bog znao je bolje, što i kakav 
treba biti čovjekov život. Znao je, što Bog traži od čovjeka. 
Čitav bi se problem između svih Kristovih protivnika i Njega 
mogao riješiti time da su znali priznati kako rade ono, što 
se protivi Božjim namjerama. No, to oni nisu htjeli. Zato je 
Krist u poučavanju svojih učenika rekao: »Sin čovječji se 
predaje u ruke ljudima. Ubit će ga, ali će on, ubijen, nakon 
tri dana ustati. No oni ne razumješe te besjede, a bojahu 
se pitati ga« (Mk 9, 31, 32). 

Pomalo je razumljivo da su se bojali pitati. Neko vrije- 
me prije nego im je govorio o smrti koju će doživjeti, 
Isus je učinio čudo. Izliječio je dječaka, čiji je otac rekao 
Isusu neka pomogne njegovoj nepotpunoj vjeri, nedostatku 
njegove vjere. Učenici su jednostavno mislili da će Isus uči- 
niti isto sa svima onima, koji će imati manjkavost vjere... 
To bi Isus i učinio, jer je vjera u Njega bila dar Božji; dar 
koji se daje onome, koji je tome zahvalan i koji hoće dar vjere 
primiti. Upravo je to kod nepravedna čovjeka, bezbožna čo- 
vjeka. U Isusovo vrijeme, a i danas, takvi ljudi ne žele pomoći 
u vjeri, već ostaju ustrajni u svojoj krivoj vjeri. Bog ne može 
ništa učiniti, ako sam čovjek neće. 


Skraćenje pravog U takvim okolnostima i u takvom shvaća- 
života. nju Isusovih suvremenika — koji nisu vje- 
rovali u Njega, Boga — On će se predati upravo njima u ruke. 
Isus poučava svoje apostole u jednoj posve božanskoj istini: 
»Ako tko želi biti prvi, neka bude od svih posljednji i svi- 
ma poslužitelj« (Mk 9, 35). Da apostolima bude jasno, uzeo 
je dijete. Naglasio je da je onaj koji je u svojoj duši ponizan 
i malen kao dijete, sposoban primiti vjeru u život, koji Krist 
obećaje; vjeru u život koji će postići iza svoje smrti onda, 
kada će uskrsnuti. To je smisao Isusove pouke, koju je da- 
vao svojim učenicima i slušateljima. Život pravednika, 
čovjeka vjere dobiva svoj sadržaj ovdje na zemlji dje- 

lomično, a potpuno u životu iza smrti, u uskrsnuću. To će 
pravednik vjerom dokučiti, dok će bezbožnik ostati daleko 
od toga. To će pravednik povezati i sa svojim životom ovdje 
jer zna da život uskrsnuća ima svoju pratnju: djela. Moramo 
povezivati jedan i drugi život, jer napokon onaj iza smrti je 
samo promjenjeni život. 


Kako opaža sv. Jakov? Čitavu Isusovu zamisao o životu praved- 
nika, koji živi u vjeri, i o životu bezbožnika, čovjeka koji ne 
živi po vjeri, opisuje izvrsno, u svojoj poslanici, sv. Jakov. 


Ako čovjek živi u povezanosti s Bogom, ako se dozvoljava . 


obuhvatiti silnicama božanske privlačnosti, onda će biti na- 
pojen mudrošću odozgo; mudrošću, koja će kroz ovaj život 
gledati budućnost vječnosti. Ta će ga mudrost uvijek opo- 
minjati da bude mirotvoran, milostiv, poučljiv, pun milo- 
srđa prema drugome i dobrih plodova svoga života. Ako čo- 
vjek ne gleda na tu mudrost, koju Bog daje i koju čovjek 
može imati u zajedništvu s Bogom, on će najedanput osje- 
titi da je predan ljubomori i svadljivosti. One izgrizaju čo- 
vjeka upravo zato, jer nije sebe otvorio drugome, već se 
Zatvorio samo u se i računa samo za sebe. To je nešto pro- 
tiv naravi ljudske, koju je Bog stvorio. Htio je da njome, 
svojom naravi, bude pristupačan i milosrdan prema drugo- 
me. Čovjek, spojen Božjom mudrošću, težit će za praved- 
nošću, kojom može unijeti mir u sebe i u svoje bližnje. 


Mi u takvom okviru. Sv. Jakov naglasuje pogubnu stranu po- 
žude, koju nije prožela Božja mudrost u nama. Nije ju pro- 
žela, jer sami nismo to htjeli. Nismo htjeli uskladiti svoje 
Životne poglede i susresti se s onim, što je Božje. Odatle je 
dolazilo do neprijateljstva, pogrda, svađa, do samih borba 
i ratovanja, ako se radi o zajednicama naroda. Nismo uskla- 
dili svoje strasti s Božjim silnicama. To znači nismo povezali 
svoj život s onom mudrošću, koja je u nama izvorno dana 
našim duhom. Duh je Bog stavio u nas upravo i ponajprije 
zato, da vidimo, što On od nas traži; a ne zato, da bismo iz- 
mišljali nepravedne smicalice, da bismo mogli samo sebe 
zadovoljiti u životu. Tako smo u sebi stvarali velike težnje 
za ono, što nam možda ne bi pripadalo; za ono, što nije naše; 
za ono, što bismo morali drugome dati, pružiti i omogućiti 
da ima. Kad u tom pogubnom nastojanju nismo mogli to 
ostvariti, onda smo nepravedno činili ono, što sami vidimo 

da ne bismo smjeli; ono što Bog osuđuje. Onda smo skri- 
većke ili javno pred ljudima činili »svoje«. To se ne može 
uskladiti s onim, što Bog hoće, a na što nas dobro upozorava 
naša savjest. Odatle je u povredi drugoga dolazilo do ubijanja 
i ratova među narodima. Nije se jednostavno uzimala za' 
mjerilo svega Božja mudrost, koja uvijek nadahnjuje čo- 
vjeka na ono bolje i plemenitije. Napokon imu 
govori, da je prava budućnost čovjeka čista vječnost, koja se 
ovdje zaslužuje pravednošću i spremnošću zahvalnog djeteta, 
kojemu Otac nebesa pripravlja sve što mu treba. Pri tom ne 
možemo ni pomisliti, kako ćemo kroz teškoće života sami, već 
nam je misliti, kako ćemo kroz teškoće života biti povezani 
s Božjom mudrošću. Mudrošću, koja će od nas učiniti djecu 
Božju, djecu pravednoga Oca. Bog nas je tako ljubio da je 
preko svih ograda pravednosti prolazio u nešto uzvišenije, a 
to znači u ljubav, kojom je za nas žrtvovao svoga Sina — 
Krista Gospodina. 

Molimo Isusa da nas ojača svojim Duhom, da bismo 
mogli u svom životu djelovati što kršćanskije, što sličnije 
Njegovom djelovanju ljubavi. Tako ćemo pokazati svojim ži- 
votom pravednost neba i pouzdanje u Krista. 


DVADESET I ŠESTA NEDJELJA KROZ GODINU 


Prorokovati u Prorokovati ne znači samo govoriti o istini, 
starom Savezu. koja će se ostvariti. Prorokovati znači nešto 
više. Znači spoznati Božju istinu. Zbog toga Bog 
i izabire nekoga za svog proroka. To je tako očito u starom 
Savezu. No, ne samo spoznati za sebe, već i za drugoga, dru- 
gome je prenijeti. Ono što je najznačajnije za proroka je to 
da je s prorokovanjem povezano svjedoče- 
nje o toj istini, svjedočenje vlastitim životom. 

U tom smislu razumjet ćemo ono, što nam iznosi prvo 
čitanje u službi riječi. Govori nam, kako su dva čovjeka u 
Mojsijevoj blizini u taboru prorokovali. To je neke smutilo. 
Zbog toga »neki mladić otrča te javi Mojsiju: »Eldad i Me- 
dad prorokuju u taboru!« Jozua, sin Nunov, koji je posluži- 
vao Mojsija od svoje mladosti, prozbori i reče: »Mojsije, 
gospodaru moj, ušutkaj ih!l« Mosije mu odgovori: »Zar si 
zavidan zbog mene? O kad bi sav narod Gospodnji postao 
prorok! Kad bi Gospodin na njih izlio svoga Duha!« (Br 
11, 27—29). 

Očito je misao Mojsijeva bila: o kad bi se Bog poslužio 
s pripravnošću svih da spoznaju Božju istinu i 
da je posvjedočuju svojim životom. 

Svakako je proročki poziv dar, koji Bog pruža pojedinci- 
ma, ali sasvim sigurno pojedincima, koji su voljni prihvatiti 
ono, što im Bog obznanjuje; to slijediti i svjedočiti svojim 
životom. 

Tako su se pojavljivali proroci u starom Savezu, u starom 
Zavjetu. Prenosili su Božju istinu, Božja djela i riječi svojim 
sunarodnjacima. 


Prorokovati u U novom Savezu — u Savezu koji je utvrdio 
novom Savezu. Krist — proroci će biti oni, koji će govoriti 
o Božjoj, Kristovoj istini; i onako, kako im ju je Krist obzna- 
nio i koju će potvrđivati svojim djelima, svojim svjedoče- 
njem. Ne toliko svjedočenjem riječima, već djelima. To spada 
na proroka! Nemojmo se začuditi, ako ustvrdimo, da je 
objava, koju je Krist dao svojim suvremenicima, posve dana. 
Više nam se ništa neće otkriti u ovom životu. No, ono otkri- 
veno, ono doneseno Evanđeljem, doneseno svetim Pismom 
trebamo dobro shvatiti i svojom živom vjerom po- 
svjedočiti, posvjedočiti životom, koji će prožimati vjera 
— taj dar Božji. U tom smo smislu svi pozvani svjedočiti 
Kristovu nauku... 


Smisao Evanđelja. Slučaj koji nam donosi u evanđelju sv. 
Marko očito to pokazuje: Isus je sa svojim učenicima razgo- 
varao o tome, tko je najveći u kraljevstvu nebeskom. Svaka- 
ko su učenici malo egoistično mislili na sebe. Zbog toga su i 
jasne riječi, koje je Ivan upravio Isusu: »Učitelju, vidjesmo 
jednoga, kako u tvoje ime izgoni zloduhe. Mi smo mu branili, 
jer ne ide s nama. A Isus reče: Ne branite mu! Jer nitko ne 
može učiniti nešto silno u moje ime pa me ubrzo zatim po- 
grditi. Tko nije protiv nas, za nas je« (Mk 9, 38—40). Smisao 
je Isusovih riječi: tkogod učini štogod dobra radi mene, radi 
Krista, neće mu biti nenagrađeno. A sve što se čini radi Kri- 
sta, čini se radi kraljevstva nebeskog, kraljevstva Božjeg u 
našem životu. Sve što nas u tome sprečava za odbaciti je. 
Zašto? Zato jer Krist naglasuje da treba svjedočiti 
za Nj. Treba ono što je On rekao pronijeti kroz život vjere. 
Treba se zainteresirati da radimo ono, što je Krist rekao da 
je potrebno za život vječni. Život vječni je najdublji smisao 

Kristove nauke. Krist upravo našim životom vjere traži 
svjedočenje o životu vječnom. Zato tkogod to 
čini, čini dobro. Taj je svjedok i taj je prorok svojim djelima 
za ono Kristovo. U tom se smislu može protumačiti Isusova 
riječ: ne branite mu da čini, jer tko nije protiv nas, s nama 
je! 

Tkogod se dakle svojim djelovanjem približuje onome, 
što Krist traži, taj je Njegov svjedok. Taj je svjedok za ono 
najosnovnije. Taj je svjedok za spremnost i pripravnost pri- 
laziti — svojim dobrim, evanđeljem zapovijedanim djelima — 
onom konačnom, gdje ćemo se s Kristom združiti u radosti 
neba! U Božjem kraljevstvu, što je smisao života svakog čo- 
vjeka, a osobito kršćanina. Kršćanin je Kristovom objavom 
prosvijetljen za djelovanje, koje nas dovodi do tog uspjeha, 
do tog rezultata — do Boga i života u njemu. 


Sv. Jakov pro- Zato se izvrsno uklapa misao sv. Jakova, 
širuje misao. koji hoće na konkretni način, bliži način po- 
kazati: kako se ne djeluje onako, kako Krist traži; kako se 
ne živi onako, kako Krist traži; kako se ne dolazi do radosti, 
koje Bog daje u svom Kraljevstvu. I to zbog toga, što ljudi 
neće svjedočiti svojim životom da su razumjeli, shvatili i 
usvojili Kristovu nauku Evanđelja. Oni ne ostaju proroci 
jedne Isusove misli: »Blago siromašnima u duhu, jer je nji- | 
hovo Kraljevstvo nebesko« (Lk 6, 20). Znamo da siromašni 
u duhu ne znači biti ni slabije pameti, ni odrpanac, već znači 
imati i te kako dobar razum i volju da uz ono, što ga čini i 
u materijalnom smislu bogatim, zna ostati zaljubljen u 
ono Božje, u ono što ga vodi k Bogu, što ga vodi na 
kraju kraljevstvu Božjem i Božjoj radosti. To znači biti si- 
romah u duhu; to znači svjedočiti i prorokovati Isusovu isti- 
nu, da će takvi postići kraljevstvo Božje. 


Ozbiljna opomena. Zato sv. Jakov i dovikuje onima, koji svoj 
život i svoje bogatstvo ne shvaćaju tako: »De sada, bogataši, 
proplačite i prokukajte nad nevoljama, koje će vas stići« 
(Jak 5, 1). I bogatstvo i sjajna odijela i zlato i srebro postat 
će hrana rđe i moljaca pred otvorenim grobom i pred Bogom. 
Bog dočekuje one, koji su živjeli po njegovoj riječi, koji su 
svjedočili njegovu istinu. Sve će to biti dokaz protiv vas, 
koji ste se možda prikazivali i ponajboljima, ali koji niste 
bili takvi. To je ono, što čovjek ne može dosegnuti, ali što 
Kanal 

Bog vidi u našim srcima, u našem dolaženju kroz ovaj život 
njemu. Gospodin nad vojskama bit će onaj, koji će u životu 
donijeti baš sve, čime smo mogli svjedočiti za Krista, za Boga, 
a nismo htjeli. Pozvani smo da pravdom i ljubavlju svjedo- 
čimo Božju Istinu, istinu koju je Krist u odnosu na bližnjega 
stavio kao glavnu zapovijed. I kako bi bilo strašno, kad bi se 
na naš život morale primijeniti riječi: »Plač kosaca vaših 
njiva i vapaji žetelaca dopriješe u uši Gospodina nad vojska- 
ma. Raskošno na zemlji i razvratno živjeste, utovili ste srca 
svoja za dan klanja. Osudili ste i ubili pravednika« (Jak 5, 


4—6) svojim postupkom, svojim načinom života, u kojem se . 


nije vidjela pravda i ljubav, već briga, prekomjerna i neraz- 
mjerna briga, za vas same. 


U čemu je teškoća? To bi bio znak da nismo razumjeli Kris- 
tov poziv za svjedočenje Njegove istine, za prorokovanje ono- 
ga, što traži Kristova ljubav i pravda! 

Kako je teško, ako se kršćani — koji bi trebali biti bliže 
po svom pozivu istini i svjedočenju Kristove nauke — tome 
ne odazivlju. Teško je, ako se vidi u praktičnom životu ne- 
kršćanina daleko boljih svjedočenja za dobrotu, pravdu i lju- 
bav prema bližnjemu. Znamo se pozivati na to da je netko 
izvan kršćanske zajednice i da prema tome nema smisla za 
razumijevanje Kristove nauke. Da, to je tragično, ali ne za 
one, koji dobro čine pa makar i ne bili kršćani. Tragično je 
za kršćane, koji su pozvani bolje poznavati poziv za dobro 
djelovanje, koje nas ima približiti Bogu i prenijeti u radost 
Boga, a to ne čine ili to ne činimo. Ne bismo li nad takvim 
stanjem mogli razumjeti riječ sv. Pisma: »O kad bi sav narod 
Gospodnji postao prorok« (Br 11, 29), i svjedočio ono, što 
Bog traži. Kamo sreće kad bismo dobro razumjeli riječi evan- 
đelja, riječ Kristovu: »Tko nije protiv nas, za nas je« (Mk 
9,40) itko čini dobro upravo pokazuje da je razu 
mio čitav stav Kristov. Tome bi samo s naše strane trebalo 
pokazati pravi put, ali ne teoretiziranjem, već praktičnim ži- 
votom, u kojem će onaj koji nije Kristov moći vidjeti da 
kroz nas u životu Krist djeluje! 

To je poziv nama, a i svim ljudima, poziv koji se ispunju- 
je: valjanim svjedočenjem istine, koja je Bog; svjedočenjem 
istine, koja nas našim djelima ima dovesti Bogu ovdje, a 
pogotovo tamo, gdje će samo djela moći očitovati svjedočenje 
za Krista! 

DVADESET I SEDMA NEDJELJA KROZ GODINU 


Brak u Božjoj zamisli. U okviru današnjih liturgijskih čita- 
nja označuje se smisao braka. Bog reče: »Nije dobro da čo- 
vjek bude sam! Načinit ću mu pomoć kao što je on« (Post 
2, 18). »Stoga će čovjek ostaviti oca i majku da prione uza 
svoju ženu, i dvoje njih bit će jedno tijelo« (Post 2, 24). 

Ovim je riječima jasno izražen smisao ženidbe. Jedinstvo 
mužaiženeu njihovim najintimnijim osjećaji 
ma, u sadržaju njihova združivanja... Tako ih je Bog zami- 
slio. Tako ih Bog želi. Dakako da s tom željom i dopuštenošću 
Bog ne gubi čovjeka s vida i ne pušta ga bezbrižno, bez po- 
moći. Ne! On prati čovjeka, muža i ženu svojom zakonitošću, 
svojom brigom i svojom ljubavlju. U tim najnutarnjijim i 
najskrovitijim časovima Bog je prisutan do konca njihova 
života. I dakako ne u tom smislu da bi čovjek — muž i žena 
bježati izvan Božjih zakonitosti, već da bi u njima ostali. To 
je otpočetka tražila i ljudska narav; narav, koja je kod pri- 
mitivnog čovjeka dokučila smisao Božjeg gledanja obzirom 
na jedinstvo muža i žene, na jedinstvo bračnog života. Taj 
život treba biti prožet dobrotom srca, plemenitim pogledima 
zajedničkih ugodnosti i teškoća. 


U Kristovu tumačenju. Kad je Krist, Sin Božji, ovu zamisao 
Boga Oca utvrđivao svojim prisustvom među ljudima, ljud- 
sko srce (koje nije posjedovalo dobrote) i ljudski um (koji 
je izgubio plemenite poglede zajedničkog života ugodnosti i 
teškoća) napali su Krista, koji je svjedočio: Božju zamisao 
o braku, Božju zamisao o dvuje ljudi, koji će biti jedno tijero 
prožeto ljubavlju u Božjoj prisutnosti. To neplemenito srce 
farizeja pita Isusa: »Da li je mužu dopušteno otpustiti svoju 
ženu?« On im odgovori: »Što vam zapovjedi Mojsije?« Oni 
rekoše: »Mojsije je dopustio napisati otpusno pismo i otpu- 
stiti.« A Isus im odvrati: »Zbog okorjelosti srca vašega napisa 
vam on tu zapovijed...« »Stoga će čovjek ostaviti oca i maj- 
ku, i dvoje njih bit će jedno tijelo. Tako više nisu dvoje nego 
jedno tijelo. Što, dakle, Bog združi, čovjek neka ne rastav- 
ljal«... »Tko otpusti svoju ženu pa se oženi drugom, čini 
prema prvoj preljub. I ako žena napusti svoga muža pa se 
uda za drugoga, čini preljub« (Mk 10, 3—5, 7—12). 

Svaka zamisao o toj stvari kod ljudi neplemenita srca, 
egoističnih prohtjeva i tko zna kakvih neurednih sračunato- 

sti, dobiva veoma točan odgovor, koji je Bog, Krist dao ego- 
istično proračunatim i zlobom zaslijepljenim farizejima: »Što, 
dakle, Bog združi, čovjek neka ne rastavlja« (Mk 10, 9). 


Zašto to vrijedi To je vrijedilo otpočetka... To je vrijedilo 
i danas? u Isusovo vrijeme. To vrijedi i danas, 
u našem vremenu. Ovo je vrijeme uopće s jedne strane ispu- 
njeno tolikom okorjelosti srca — da ne kažemo zlobom — 
koliko i tragičnim neznanjem, koje je ili sredstvo kojim 
se čovjek »voza« ili napokon »dobar teren« za neotvorena srca, 


koja i ne pomišljaju dovoljno na to, zašto ih je Bog stvorio . 


i stavio u bračnu zajednicu. Isusova misao ili potvrda: što 
Bog združi, čovjek neka ne rastavlja vrijedi i danas u svim 
tragičnostima razorenih brakova i nesretne djece. Vrijedi i 
danas i za one, koji u braku pronalaze samo seksualno zado- 
voljstvo. To se zadovoljstvo nikad ne može nazvati ljubavlju 
bračnih drugova, već egoističnom proračunatosti na kraće ili 
dulje vrijeme. i 

Zašto to vrijedi i danas, kada bismo taj zakon, tu Božju 
odredbu u toliko slučajeva mogli nazvati posve profaniranom, 
zanemarenom i prezrenom? 

Vrijedi upravo zato, što je Bog tu ljudsku narav stvorio 
takvom, kakva jest; što ju je takvu htio privući sebi učinivši 
je sličnom svojoj naravi, koja, prožeta Bogom i Božjim za- 
konom, uživa u pravoj ljubavi duha! Duha koji treba 
prožeti sav tjelesni, ljudski život i tako ga prožeta unijeti 
u božanski život, u jedinstvo s Bogom. 

Mi nismo u nebu. To je svakom od nas jasno. Mi smo 
pozemljari. Mi u svladavanju našeg tjelesnog i egoističnog, 
duhovnim i milosnim, moramo gledati u primjer, koji je Krist 
dao. Krist, koji nas sve naziva braćom, a to dakako znači i 
one, koji se nalaze u bračnom jedinstvu misli tim na određenu 
svrhu. Svrha stoji u tome, što Krist želi da bismo s Njim jed- 
nako dijelili dobra Oca nebeskog. Stoga bi u zemaljskom 
putu oni, koji se nalaze u bračnoj zajednici, trebali poći 
Kristovim primjerom. 


Pavlovo osvjetljenje. Sv. nam Pavao u tom smislu govori u 
poslanici Hebrejima: »Onaj koji mnoge sinove privede k spa- 
senju (tj. Bog), po patnjama do savršenstva dovede početnika 
njihova spasenja. Ta i posvetitelj i posvećeni su od jednoga. 
Zato se on i ne stidi nazivati ih braćom!« (Hebr 2, 11). 

Ali tu braću, koja se nalaze u zajednici bračnog jedin- 
stva upozorava: da i oni u preobrazbi svojih tjelesnih 
zahtjeva i prava prolaze kroz neke ograde ovoga života; i to 
upravo zato, što ono čisto tjelesno treba. dobiti svoj naglasak 
u duhovnoj preobrazbi. Ono mora biti samo sred- 
stvo, koje će onima, koji ulaze u bračni život, omogućiti i 
olakšati vidjeti ono duhovno, božansko. Jednostavno rečeno: 
sretan život u Bogu! 


Zbog toga sakra- Stoga bračni život Krist i posvećuje 
menat braka. —— sakramentom ženidbe. Posvećuje sredstvom, 
koje je upravo zato određeno da pomogne svakom mužu i 
ženi vidjeti, da njihov seksualni život, tjelesni život, Bog 
dozvoljava zato, kako bi čitavom svojom naravi, čitavim svo- 
jim životom, mogli biti u granicama što lakšeg posvećenja. 
Ono će napokon dovesti do stanja za koje Krist kaže: »O 
uskrsnuću niti će se ženiti niti udavati, nego će biti kao ne- 
beski anđeli« (Mt 22, 30). Zato je upravo i dana ženidba kao 
tjelesna snaga i povezanost naravi, koja po sebi nije pročišće- 
na i dogotovljena duhovnom preobrazbom, savršenom lju- 
bavlju duha. 

Oni, koji poput farizeja inzistiraju samo na tjelesnom u 
ženidbi, nikad neće moći dokučiti smisao ženidbe. U njemu 
je nužno uključena ljubav. Ljubav nikada ne može u svim 
svojim određenjima biti nešto samoživo, egoistično i bezbri- 
žno za drugoga! 

Tom ljubavlju, kao i čitavim svojim životom, Krist hoće 
biti prisutan među onima, koji se nalaze u ženidbi. Njih On 
naziva svojom braćom, ali zato, da bi ih usrećio kroz ovaj 
zemaljski prolaz onim najvrednijim: sretnim životom, potpu- 
no sretnim životom u Bogu, u vječnosti. 

S tim se pouzdanjem treba proživljavati bračni život! 


DVADESET I OSMA NEDJELJA KROZ GODINU 


Mudrost. Današnje nas bogoslužje — euharistijsko slavlje 
hoće obrascima čitanja uvesti u mudrost našega života. 
»Mudrost se sastoji u tome, da najbolje ciljeve postiza- 
vamo najboljim sredstvima« — rekao je F. Kutcheson; i do- 
bro reče. Mudre su misli prvog čitanja: »Pomolih se, i razbor 
dobih. Zavapih i primih duh mudrosti. Zavoljeh je više 


181 


nego žezla i prijestolja i ništa ne cijenih bogatstvo u uspo- 
redbi s njom« (Mudr 7, 7—8). Pisac.nam Knjige mudrosti 
govori da je zlato i srebro, bogatstvo i zdravlje, ljepota i 
svjetlost nešto, što se ne može uspoređivati s mudrošću. 
Toliko je ona uzvišena. Sada se malo vratimo onoj misli: 
mudrost se sastoji u tome da najbolje ciljeve postizavamo 
najboljim sredstvima. 

; Mi bismo mogli biti često puta mudri i u isječcima svoga 
života. Kršćanska mudrost nam govori upravo: o potpunosti 
života; ne o njegovim isječcima, o njegovim dijelovima; o nje- 


govim sredinama i krajnostima; ne o životu mladih i starih, 


onih koji su puni snage i opet onih koje snage napuštaju. 
Ne, kršćanski se život nema tako promatrati. On se mora 
gledati u cjelini. Cjelina kršćanskog života ne može biti samo 
u okvirima ovozemaljskog gledanja... To bi bio kršćanski 
besmisao... Kršćanski život, gledanje na kršćanski život, 
stoji u cjelovitosti života. Ta je povezana s Bogom i u pre- 
obrazbi s njim. Da, kršćanski život je život, koji prima svoje 
upotpunjenje Bogom, koji nas treba ispunjati svojom puni- 
nom i svojim pozivom da živimo zajedno s njim. 


Mudrost Božja — Krist. To čovjek ne može dokučiti svojim > 


vlastitim snagama. Zbog toga je Bog poslao svoju Mu 
drost u svijet. Sv. nam Ivan govori da je Sin mudrost 
Očeva, kao što je i njegova Riječ (Iv 1, 1). Sin Božji, Krist, 
je ta mudrost. Ona će nas poučiti: o potpunosti života; o cje- 
lovitosti kršćanskog gledanja na život i njegov smisao. 


Ta Božja mudrost, ta Božja riječ, je djelotvorna. To nam 
govori sv. Pavao u drugom čitanju misnog obrasca današnjeg 
euharistijskog slavlja. Pavao nastavlja: »Ta je Riječ, ta je 
mudrost oštrija od svakoga dvosjekla mača, prodire u čovje- 
ka te prosuđuje sklonosti i srca namisli. Nema stvorenja njoj 
skrivena« (Hebr 4, 12—13). Ta mudrost Božja, Božji Sin, 
Krist, došao je, da nam u srca donese rasvjetljenje, da nas 
pouči o smislu cijelog našeg života. Bog je pozvao čovjeka 
k sebi. Pustio ga je u ovaj svijet, ali mu je odredio svrhu 
iznad ovog svijeta; odredio mu je sebe kao potpunu radost 
i smirenje. 

Između ljudske U rasponima našeg životnog puta moći će- 
i Božje mudrosti. mo stalno osjećati neku napetost, neku 
borbu. Ona iskrsava u svim časovima, kada čovjek okreće 

leđa Božjoj mudrosti, Kristu. Krist nas poučava o potpunosti, 
o cjelovitosti života. Život ima svoj svršetak u Bogu, koji 
ljubi čovjeka; koji mu hoće dobro. U okretanju svoga života 
Bogu čovjek se utječe mudrosti ovoga svijeta. Mudrost ovoga 
svijeta ima značiti ono životno ustrojenje, onaj mentalitet, 
koji se bavi isječcima života; onim, što čovjeku u dotičnim 
situacijama odgovara; što čovjek hoće iskoristiti za sebe. 

U vremenskom razdoblju, kad je Mudrost Očeva došla 
na svijet u obliku čovjeka, kad je Sin Očev postao čovjek, 
napetost je između Božje i ljudske mudrosti došla do svog 
tragičnog vrhunca. Dogodilo se ono što su proroci starog Sa- 
veza nagoviještali: mudrost će ovoga svijeta postati ludost, 
jer će razapeti Božju mudrost, Krista. U tom razdoblju ljud- 
ske povjesnice, u tom antagonizmu i napetosti, mudrost 
ovoga svijeta nije priznala mudrost živo- 
ga Boga, kako reče sv. Pavao u svojoj poslanici upravlje- 
noj braći u Rimu (Rim 1, 21). Tu mudrost svijeta sv. Pismo 
naziva: mudrošću koja ne dolazi od Boga; koja je zemaljska, 
tjelesna, đavolska; prožeta je zavišću i svađom, koje rađaju 
neredom i svakom vrstom zlih djela (Jak 3, 15). Toj mudrosti 
briga za čovjeka i za cjelovitost njegove sreće, za žrtvu 
na križu, koju je Bog prinio, da bi čovjeka uvjerio o svojoj 
brizi i ljubavi prema njemu — izgleda ludost. Ovdje se upra- 
vo račvaju, rastavljaju polovi kršćanskog života i života čo- 
vjeka bez kršćanskog shvaćanja. 

Sv. bi nas Pavao htio upozoriti, kad govorimo o potpuno- 
sti života — ta stoji povezana s evanđeljem spasa — da se 
ne treba osvrtati ni na što, što je u vezi s ljudskom mudroš- 
ću, učenošću i krasnorječivošću (Kor 1, 17). Ova bi nam 
htjela zamagliti mudrost križa i s njim povezan spas. 


Područje opre- U tom nas smislu Evanđelje upozorava na ono 
djeljenja. najskliskije područje, kojim se čo- 
vjek lako poveze nizbrdicom. Ta vodi u samo jedan vid ži- 
vota, i to ljudskom mudrošću. Na tom se području prelamaju 
sudbine; one uzimaju čovjeka: ili u kršćanskoj potpunosti, ili 
u uskoj mudrosti svijeta i ljudskih egoističnih proračuna- 
tosti. 

Mladiću iz Evanđelja, koji je vršio sve zapovijedi, Isus 
nagoviješta jedino kao zapreku, kad mu veli: »Jedno ti nedo- 
staje. Idi, što imaš, prodaj i podaj siromasima pa ćeš imati 
blago na nebu. A onda dođi i idi za mnom.« On se na tu 

riječ smrknuo i ode žalostan, jer imaše veliki imetak ... Isus 
zaokruži pogledom pa će svojim učenicima: »Kako li će teško 
ući imućnici u kraljevstvo Božje« (Mk 10, 21—24). 

Ovom je slikom evanđelja Isus htio naglasiti misao, kako 
čovjek priljubljen uz zemaljsko — koje je ponajviše očito. 
vano bogatstvom ili bolje reći mentalitetom, da se ima samo 
zemaljsko i najprije zemaljsko — ne gleda na cjelovitost 
života, kako ga Evanđelje naglasuje. Tim je Krist htio na- 
glasiti, kako se ne može postići mudrost Božja; ta stoji u 
biranju sredstava za postizanje života u Bogu, u radosti neba. 


Ako se sve promatra u tim uskim okvirima priljubljenosti uz: 


materijalni svijet — koji nije cijeli život čovjekov — proma- 
tranje nam ostaje manjkavo. Trebamo gledati na snagu duha, 
snagu Boga očitovana u brizi Božjoj za čovjeka. To je cjelina 
čovjekova života i u toj cjelini čovjek mora posjedovati mu- 
drost da ne bi proigrao čitavu svoju sudbinu, svoj smisao i 
pravu i konačnu sreću. 


Krist nije rekao da se zemaljske stvari, prikazane rije- 
čima evanđelja bogatstvom, moraju odbaciti. Ne, već da se 
moraju staviti na svoje pravo mjesto, u svoj pravi odnos 
prema cjelovitosti ljudskog života; tako da mudrost čo- 
vjekova može s njima raspoređivati cjelovito, 
potpuno i u vidu čovjekovog životnog puta. Taj se završava 
u Bogu i s Bogom. To je prava mudrost. 


DVADESET I DEVETA NEDJELJA KROZ GODINU 


Nerazumlji- Bol, patnja, teškoće života, uvijek će biti poj- 
vost patnje. movi, koji će u nama izazivati neugodan 
osjećaj, da ne kažemo zgražanje. Uostalom, sv. Pismo 
nam govori, da je bol, predstavljena križem, bila za pogane 
ludost, a za Židove sablazan (1 Kor 1, 23). Čovjek promatra 
maleno dijete, koje nije bilo ni pitano hoće li doći na svi- 
jet ili neće, hoće li živjeti ili neće. Sada ga gledamo kako pati. 
To izaziva u nama nerazumljivu zbilju s teškim osjećajem. 
Gledamo li majku obitelji koja sa svojom djecom mora patiti 
radi neurednosti svoga muža i oca njezine djece, onda nam 
to ostavlja u duši zagonetku koja nam nameće tjeskoban za- 
ključak. Ako otac obitelji, čestit i valjan, koji ljubi svoju 
ženu i djecu, mora napustiti i ženu i djecu samo radi toga 
da ih može prehraniti i zadržati na životu, koliko toliko kao 

pristojne građane, onda nam to u duši ostavlja pitanje, zašto 
je to tako? 

Sve to ostaje neobjašnjeno u našoj duši. Ostaje činjeni- 
ca, koju ne možemo u nekim slučajevima do kraja razumjeti. 
Ne vidimo sve povezanosti između patnje i nama nepoznatih 
razloga. Zato će patnja, bol i teškoće života ostati za nas 
uvijek neobjašnjena tajna u ponajviše slučajeva. 


Sv. Pismo o patnji. Sv. nam Pismo starog Saveza spomi- 
nje patnju, ali jednako tako kao nešto neobjašnje- 
no i nedomišljeno. Zbog toga Jeremija ostaje uzbuđen nad 
nesrećom pravednika (Jr 12, 1—6). Psalmista će uskliknuti, 
kako pravednici ostaju zaboravljeni i kako se osjećaju pro- 
gonjenima! (Ps 13, 2; 31, 13). Job u svojim patnjama i bolima 
poziva Boga da se izjasni, što to čini s njime. Patnje koje pod- 
nosi smućuju ga i ne može ih razumjeti (Job 13, 22; 23, 7). 
Da, patnja ostaje tajna života, kako u prijašnjim vremenima, 
tako i danas. 


Izaija o pat- U prvom čitanju svete mise Izaija prorok predo- 
nji Krista. čuje nam Krista koji će trpjeti, koji će zato pri- 
miti naknadu od Oca nebesa, jer će se Gospodnja volja ispu- 
niti na Njemu; a sve to zbog patnja svoje duše, kojima će 
opravdati mnoge i preko patnje doživjeti svoje potomstvo, 
vidjeti svoje potomstvo (Iz 53, 10—11). 

U svom Sinu, Kristu vidio je Otac onoga, koji trpi; koji 
trpljenjem oslobađa čovjeka od grijeha; koji patnjama otkri- 
va nesebičnost i ljubav prema čovjeku. Zato i pati, zato i 
trpi. 


Kristovo isku- Misao sv. Pavla u poslanici Hebrejima postaje 
šenje patnje. — snažna i jaka zato, jer se može pozvati na 
Krista. Krist nam je jednak; posjeduje sve slabosti čovjeka, 
osim grijeha; zbog toga će nas razumjeti. Da, On je naš Ve- 
liki svećenik, koji će nas privesti Bogu! On je onaj koji će 
nas u tom privođenju Bogu ponajbolje razumjeti, jer je i 
On iskusio, što znači patnja, bol, koja čovjeku 
često puta zamračuje pogled! On, koji nas može ponajbolje 
razumjeti, sjedi na prijestolju milosti, odakle možemo i pri- 
miti milosrđe, gdje možemo naći pomoć u pravi čas (Hebr 
4, 14—16). ' 

Kad tako promatramo obećanog Spasitelja po riječima 
Izaijinim, kad tako znamo za Krista — Otkupitelja prema 
riječima sv. Pavla, onda ćemo lako prići Kristu sa svim pat- 
njama naše duše, našeg nutarnjeg života. S patnjama, koje 
su često puta daleko teže od onih izvanjskih briga i napora, 
kojima prolazimo kroz život. Zamolit ćemo Ga da nam po- 
mogne; da nam pomogne vidjeti smisao našeg kršćanskog 
života, koji ostaje često puta neobjašnjiv. Neobjašnjiv samo 
zato, jer smo naše patnje, nutarnje boli gledali ovdje u jed- 
nom ograničenju zemlje, u granicama zemaljskog života. Ta- 


ko gledajući svoje boli, svoje teškoće, nepravde, koje proživ-. 


ljujemo, nećemo ih nikad moći razumjeti... 


Osvjetljenje pat- — Ako ih gledamo u cjelovitosti, u potpunosti 
nje u Evanđelju. života, koji pomalo dokučuju sinovi Zebe- 
dejevi, kako nam iznosi evanđelje — koji traže da bi bili je- 
dan s desne, drugi s lijeve Isusove u Njegovoj slavi — onda 
ostajemo pred tajnom, pred misterijem, koji Isus nije pro- 
tumačio, koji nam nije objasnio. Samo nam je pokazao, da taj 
misterij patnje ima svoj smisao i to radi toga, jer On kao 
čovjek, ali i Bog u jednoj osobi, ne bi prihvaćao glu- 
posti u svom otkupiteljskom djelovanju. Prihvatio je patnju, 
pa nas to mora upozoriti na jednu skladnost života, 
u koju je uključena i patnja. 

Možda bismo tu skladnost života mi kršćani mogli vi- 
djeti u Isusovim riječima, koje smo čas prije saslušali: »Na- 
protiv, tko hoće da bude među vama najveći, neka vam bude 
poslužitelj! I tko hoće da među vama bude prvi, neka bude 
svima sluga. Jer ni Sin čovječji nije došao da bude služen, 
nego da služi i život svoj dade kao otkupninu za mnoge« 
(Mk 10, 44—45). 


Patnja u Isusovoj Tako Isus upozorava svu djecu, sve ljude, 
školi života. osobito nas kršćane, koji još uvijek imamo 
mentalitet Zebedejevih sinova, jer tražimo što prije obećanje 
nagrade, a ne nasljedovanje Isusa! 

Htjeli bismo biti svugdje prvi. Krist bi htio da trpimo, 
jer služiti nije ništa drugo u našem duhovnom gledanju ne- 
go ponižavanje našeg tijela, naših u tom smislu ljudskih po- 
gleda. Njima bismo htjeli svoje tjelesne kvalitete ili duhovne, 
no više egoistične zahtjeve, uzbiljiti, ostvariti. Bog nas pro- 
matra kao one, koji će znati sve to svladati upravo zato, jer 

će gledati kroz to svladavanje teškoću, čak možemo gdjekada 
otvoreno reći: bol i patnju, koja ima svoj smisao u 
punini života; smisao, koji ne mogu ni otkriti; ali, koji 
mi Krist pokazuje, jer je svoje najveličanstvenije djelo prema 
ljudima — otkupljenje upravo proveo kroz patnju. Patnjom 
nam je oslobodio duše i srca od ropstva grijeha. To je učinio 
On, Bog. To traži i od nas svojim blago izraženim riječima: 
Tko hoće da među vama bude prvi, neka vam bude poslu- 
Žžitelj ili neka uđe u svoje kršćansko življenje. Ono će doka- 
zivati, da služenje drugome — osobi ili situaciji, koju i ne 
razumijem, ima svoj smisao u cjelovitosti života. Patnja koja 
mi ostaje tajnom, neće biti tajna ondje, gdje će mi Bog poka- 
zati, da sam s njom dobro učinio sebi i tolikima, koje sam 
susretao u životu i zbog čega sam trpio! 


To mogu shvatiti samo vjerom! Ali s tom vjerom mora 
rasti pouzdanje u to, da ću jednom razumjeti i Kristovu i 
svoju patnju! 


TRIDESETA NEDJELJA KROZ GODINU 


Radost Božjeg Oni koji su sklopili savez s Bogom, iako su 
saveznika. uvedeni u kušnju — i to opet zbog svojih pre- 
stupaka prema riječima proroka Jeremije — mogu se ipak 
radovati. Proći će babilonsko sužanjstvo, a onda će se 
uzbiljiti riječi, koje govori Gospodin preko proroka: »Kli- 
čite od radosti... Gospodin spasi narod svoj... Evo ja ih 
vodim iz zemlje sjeverne, skupljam ih sa krajeva zemlje... 
vraća se velika zajednica. Evo, u suzama pođoše, utješene sad 
ih vraćam!« (Jer 31, 7—9). Ovim je Jeremijinim riječima 
označena radost, koju će ipak doživjeti glavno pleme izrael- 
skog kraljevstva: Efraimovi potomci, koji su bili odvedeni 
u ropstvo i koje će Gospodin spasiti. 


Ostvaruje se Tumačitelji sv. Pisma govore nam da se 
vjerom po Kristu. ovo mjesto proroka Jeremije odnosi na 
ono, što će se dogoditi u novom Savezu; da je to slika onoga, 
što će se dogoditi s Kristom i novim potomstvom i Izraelaca 
i svih drugih naroda, koji će preko Krista sklopiti novi Savez 
s Bogom! 

Krist, koji se rodio od Djevice, imao je tu zadaću da 
osnuje i utvrdi taj novi Savez. Evanđelje nam sv. mise to 

lijepo prikazuje sa slučajem Bartimeja, sina Timejeva, koji 
je tražio pomoć od Isusa, od Krista. Sam Krist mu je poma. 
gao da mu se može približiti, a onda ga je upitao: Ti što si 
vikao — »Što hoćeš da ti učinim? Slijepac mu reče: Učitelju 
moj, da progledam. Isus će mu: Idi, vjera te tvoja spasila. 
I odmah progleda i uputi se za njim« (Mk 10, 49—52). 

Riječi evanđelja: »Idi, vjera te tvoja spasila!« — poka- 
zuju silan značaj u događaju sa slijepcem, tim naime, da je 
taj slijepac progledao. 


Pavlova misao. — Vjera u koga? U Krista, za kojega nam Pa-: 


vao u svojoj poslanici Hebrejima, Židovima, veli da je taj 
Krist veliki svećenik, da Ga velikim svećenikom  posta- 
vio Onaj, koji mu reče: »Ti si Sin moj, danas te rodih.., 
Dovijeka ti si svećenik po redu Melkisedekovu« (Hebr 
5, 5—6). : 

Što to znači, da je Krist svećenik? 

Što znači vjera u Krista svećenika? 


Protumačimo. U svim religijama svećenici su službenici kulta 
i kao takvi čuvari svetih predaja naroda, kojemu pripadaju. 
Tako je bilo i kod Izraelaca. Služba svećenika kao čuvara 
svetih predaja bila je služba bogoštovlja i služba riječi. Sve- 
ćenik je čovjek svetišta i njegov bitni čin, kako nam o tome 
govori biblija, je žrtva. U žrtvi nastupa svećenik u punini 
svoje posredničke uloge: prikazuje Bogu prinos svojih vjer- 
nika, a vjernicima prenosi Božji blagoslov. Tako je učinio 
Mojsije prigodom žrtve u povodu Sinajskog saveza ili sa- 
veza u starom Zavjetu (Izl 24, 4—8). Tako je učinio i Levije, 
glavar svoga roda. Levitska nam knjiga govori da jedanput 
godišnje veliki svećenik nastupa u svojoj ulozi vrhovnog po- 
srednika služeći na dan Pomirenja, žrtvujući za oprost svih 
prijestupa svoga naroda (Lev 16; Sir 50, 5—21). 

Druga služba je služba riječi i to one riječi kod Izrae- 
laca, koja je satkala sadržaj Saveza između Boga i izraelskog 
naroda, izabranog naroda u starom Savezu. Služba Arona 
kao velikog svećenika stoji u tome, da Izraelcima tumači ri- 
ječi Saveza. Služba ostalih svećenika kod Izraelaca u odnosu 
na službu riječi jest u tome, da tumače Toru, tj. stari zakon, 
koji pokazuje temelj vjere u jedinoga Boga. Svećenici su 
tumači te riječi Božje, Biblije u starom Savezu (Izl 24, 7; 
Pnz 33, 10). 

Uloga Krista, Ako tako gledamo Krista kao velikog sve- 
Velikog svećenika. ćenika, kojega je Bog izabrao prema rije- 
čima sv. Pavla u poslanici Hebrejima, onda taj Krist kao 
veliki svećenik ima dvije uloge, dvije nužnosti. Prvo: da bude 
u službi žrtve za pomirenje s Bogom onih, koje pred- 
stavlja, čiji je veliki svećenik. Drugo: za službu riječi 
koju Bog daje ljudima za spoznaju njihove vjere u Boga. Kri- 
stova je služba riječi u tome, da ne dokida zakon koji je 
Bog dao, već da ga nadopuni. Nadopuni time, da spoznamo 
kako je Krist veliki svećenik, kojemu Bog reče: »Ti si Sin 
moj, danas te rodih!« (Hebr 5, 5). Upotpunjenje starog za- 
kona, koje je Krist donio, stoji u tome, da shvatimo kako je 
On Božji Sin. On kao predstavnik svih ljudi sklapa sa svojim 
nebeskim Ocem novi Savez, po kojemu postajemo Božja 
djeca. To spoznajemo samo na taj način, da vjerujemo Kri- 
stu. Krist je nas lijepo učio moliti: »Oče naš, koji jesi na 
nebesima. ..« (Lk 11, 1). To spoznajemo vjerom, koja je po 
riječima današnjeg evanđelja spasila slijepa čovjeka 
i povratila mu vid. Ta vjera spašava i nas. Znamo da je 
Krist veliki svećenik, izabran od Boga Oca, donio pomirenje 
između nas i Boga. Kao predstavnik za pomirenje žrtvovao 
je samoga sebe. Rekosmo da je bitna zadaća svećenika žrtva! 


Kristovo posredstvo. Krist, Božji Sin, veliki svećenik novog 
Saveza predstavlja pred Bogom sve ljude. Žrtvuje se za njih, 
da bi mogli ostati djeca Božja. Kristova žrtva na križu izvr- 
šila je to posredništvo. Ona je nas pred Bogom oprala. Iz- 
mireni smo Kristovom žrtvom s Bogom. Izmireni tako, 
da možemo moliti: »Oče naš koji jesi na nebesima« (Mt 
6, 9). Možemo moliti, ako to hoćemo i ako tako doživljujemo 
svoju vjeru. Bog nas na to neće nagnati, iako nam je Krist 
otvorio sve puteve, dao sve mogućnosti da ostanemo, u Sa- 
vezu s Bogom, djeca Božja. 

Djeca koja znadu i vjerom žive tako, kako to naučava 
Veliki svećenik novog Saveza, Veliki svećenik kršćanstva, 
Krist Gospodin svojim Evanđeljem! 


Moje zanimanje. Zato ću se zanimati za to Evanđelje, za tu 
blagu vijest, za tu nauku koju je Krist donio. Upoznat ću je 
čitajući Evanđelje; pitati ono, što ne razumijem da bi tako 
mogao shvatiti misli Kristove, Njegove riječi, koje će me 
dovesti Njegovom Ocu, Ocu neba i ljudi, Bogu! 

TRIDESET I PRVA NEDJELJA KROZ GODINU 


Ljubav u sta- — »Zato ljubi Gospodina, Boga svoga, svim sr- 
rom Savezu. cem svojim, svom dušom svojom i svom sna- 
gom svojom! Riječi ove, što ti ih danas naređujem, neka ti 
se urežu u srcel« (Pnz 6, 5—6). Ove riječi Ponovljenog za- 
kona samo ponavljaju ono, što je Bog pokazivao čovjeku kroz 
stari Savez. I već onda kad je pokazao dobrotu, lju- 
bav, kojom je okružio Adama i Evu. Ta se ljubav pokazuje u 
tome, što im Bog hoće dati puninu života, ali tako da se oni 


slobodno opredijele za tu dobrotu, za tu puninu života. Ta . 


dobrota Božja, ta ljubav, pokazana je i onda, kad je čovjek 
pogriješio pa iza toga primio milosrđe Božje. 

Riječ ljubav poznata je u religioznoj psihologiji staroga 
Saveza. Istina, ta je riječ često puta opterećena mnogostru- 
kom doživljenošću. Čovjek će ondje, gdje govori o svojoj 
ljubavi, otkrivati svoj grijeh. Iza toga pitat će da li je sam 
sebi iskren, jer se nalazio na sudu savjesti i u časovima, kada 
je Bog potvrđivao, da je ljubav izopačena; da ono, što se 
često nazivlje ljubavlju, nikako nije nešto, što je spojivo s 
dobrotom čovjeka ili dobrotom Boga. U takvoj situaciji i 
čovjek i različite religije vidjeli su veliku udaljenost između 
Boga i čovjeka, jer su ljubav shvaćali na jedan samo iskori- 
štavajući način. Zato se tokom vremena u izabranom narodu 
pojam ljubavi potpuno razvio u smislu životnog dijaloga 
između čovjeka i Boga. Izrael, izabrani narod — pročišćen 
kušnjom progonstva, ropstva i posljedica svoje nevjere i 
odbacivanja ljubavi prema Bogu — sve zrelije i jas- 
nije govori o ljubavi, koja postaje: dijalog života, dija- 
log.davanja Božje dobrote čovjeku i čovjekovog primanja te 
dobrote! 

U izabranom narodu kristalizira se misao objave Božje! 
Izrael, izabrani narod, shvaća da se Bog okreće svakom 
srcu; da Bog ljubi zajednicu, ali i svakog pojedinca. U psal- 
mina vidimo da Bog ljubi svakog Židova, bogata i siromaha. 
Prorok će nam Jona naglasiti (Jon 4, 10) da Bog ljubi i po- 
gane. Pisac knjige Mudrosti jednostavno veli da Bog ljubi 
svaki stvor (Mudr 11, 23—26). 


Pjesma nad pjesmama pokazala je snagu te ljubavi izme- 
đu Boga i čovjeka osvjetljavajući je slikom ljubavi između 
zaručnika i zaručnice. Ta je ljubav jaka kao smrt (Pj 8, 6). 

Isus i pismoznanac. = Zato Isusu i nije bilo teško dobiti odgo- 
vor od p'smoznanca na pitanje: koja je prva od zapovijedi? 
To je samo bilo ponavljanje onoga, što je manje svijetlilo u 
saznanju Izraelaca starog Saveza, ali što je kod njih svakako 
živjelo. Kad je Isus čuo od pismoznanca da zna prvu i drugu 
zapovijed, odgovorio mu je: »Nisi daleko od kraljevstva Bož- 
jeg« (Mk 67, 34). Što ove riječi znače? Samo to, da ljubav 
nije sadržana u znanju o ljubavi, već u životu ljubavi. Ova 
Isusova mila riječ: nisi daleko od kraljevstva Božjeg, samo 
označuje da to saznanje treba pretvoriti u život. I to će biti 
kraljevstvo Božje! 


Isus pokazuje ljubav. Da bi to potpuno čovjek mogao vidjeti, 
Krist je nastojao to pokazati u odnosu ljubavi Boga 
i čovjeka. On je Bog i čovjek, pa je kao jedna osoba u 
odnosu i prema Bogu Ocu i opet u odnosu prema čovjeku! 
Što nam je Krist pokazao u smislu ljubavi i za valjano shva- 
ćanje ljubavi!? 

Evo, drama ljubavi se odigrava u Isusu, u Njegovoj oso- 
bi! Isus je svojim životom objava, vidljivost ljubavi, kakvu 
Bog zamišlja i kakvu preporučuje ljudima. U toj vidljivosti 
ljubavi mi ćemo vidjeti da je Isus u dijalogu s Bogom! 

Sva su evanđelja puna dokaza, kako se Isus nalazi u dija- 
logu s Bogom; i to u dijalogu, koji pokazuje, da se predao 
svome Ocu od početka (Lk 2, 49). To svoje predanje dokazuje 
molitvom svom nebeskom Ocu i u zahvaljivanju (Mk 1, 35; 
Mt 11, 25). Ivan će apostol reći riječ, koja nam svjedoči da 
je Isus bio u potpunom skladu s voljom Božjom: »Moje je 
jelo to, da činim volju onoga, koji me je poslao i da izvršim 
njegovo djelo« (Iv 4, 34). Odnos Bogočovjeka prema ljudima 
je jednako tako bio u potpunom predanju za ljude. I to ne 
samo za neke, recimo Njegove prijatelje (Mk 10, 21), već 
jednostavno za sve: »I Sin Čovječji nije došao da mu služe 
nego da služi i da dadne svoj život za otkup 
za mnoge!« (Mk 10, 45). 


Što veli sv. Pavao? Zbog toga je sveti Pavao doviknuo gleda- 
jući u svojoj poslanici Hebrejima na pokazanu ljubav Kristo- 
vu prema čovjeku: »Takav nam veliki svećenik i bijaše potre- 
ban — svet, nedužan, neokaljan, odijeljen od grešnika i uzvi- 
šeniji od nebesa — koji ne treba da kao oni veliki svećenici 
danomice prinosi žrtve najprije za svoje grijehe, a onda za 

grijehe naroda. To on učini jednom zauvijek prinijevši 
samoga sebe!« (Hebr 7, 26—27): 


U tom velikosvećeništvu žrtve Krist je pokazao svoju 
ljubav prema čovjeku, a da se nije nikako okrenuo 
od ljubavi prema Bogu. Ako mi hoćemo pokazati svoje 
ljubavi prema Bogu, ako mu želimo uzvratiti svojom dobro- 
tom, plemenitošću duše, svojom žrtvom za dobro bližnjega, 
onda je potrebno svemu tome pristupiti ljubeći Isusa, Bogo- 
čovjeka. Ljubeći Njega pokazat ćemo upravo tu ljubav prema 
Bogu Ocu, jer veli: »Tko prima moje zapovijedi i drži ih, 
on je onaj koji me ljubi. A tko ljubi mene, ljubit će ga moj 
dod ja ću ga ljubiti i objavit ću mu sebe samoga!« (Iv 

Njegova je zapovijed vrhovna i glavna: da se ljubi Otac i 
da se ljubi bližnji, kao što sami sebe ljubimo. 


Naš stav. U našem odnosu prema svome bližnjemu, odričući 
se često puta svojih zahtjeva kojima smo zabrinuti samo 
sami za sebe, pokazivat ćemo ljubav prema bližnjemu. Isus 
nam veli da tko učini štogod dobra jednom od ove moje naj- 
manje braće, meni čini. Slijedom same Isusove logike čini i 
Bogu Ocu, jer Isus, Krist, Sin Božji i Bog Otac su jedno! 

. Naša misao neka bude upravljena Isusu, koji je pokazao 
zbilju i život ljubavi prema nebeskom Qcu i prema svim 
ljudima. Neka nam dadne svoju snagu, svoju pomoć, kojom 
ćemo moći nasljedovati Njega držeći Njegove zapovijedi lju- 
bavi — svoje dobrote prema bližnjemu i Bogu. Sve je to 
uključeno upravo u odnosu naše dobrote prema Isusu! 


TRIDEST I DRUGA NEDJELJA KROZ GODINU 


Darivanje. Smisao nedjeljnog bogoslužja prema čitanjima, 
koje smo čuli, odnosi se na darivanje i velikodušnost 
u darivanju. 

Sv. Ilija reče udovici iz Sarefte: »Ništa se ne boj! Idi i 
uradi, kako si rekla: samo najprije umijesi meni kolačić, pa 
mi donesi; a onda zgotovi za sebe i za svog sina, jer ovako 
govori Gospod, Bog Izraelov: U ćupu neće brašna nestati ni 
vrč se s uljem neće isprazniti sve dokle Gospodin ne pusti 
da kiša padne na zemlju« (1 Kr 17, 13—14). Sam je Ilija, pro- 
rok, osjetio potrebnim protumačiti udovici, zašto najprije 

traži za sebe, a onda istom da bi se udovica brinula za sebe 
i svog sina. Zato i reče: tako govori Gospodin, koji je i na- 
gradio vjerom prožetu darežljivost udovice iz Sarefte. 


Napredak u shvaća- Od vremena iz doba kraljeva — kad se 
nju darivanja. zbio ovaj događaj, koji je proizašao iz 
susreta ogladnjelog proroka Ilije i siromašne udovice iz Sa- 
refte — pa do Isusovog vremena, prošla su mnoga stoljeća. 
Odgoj darežljivosti, darivanja u Isusovo je vrijeme postigao 
jedan dublji smisao. 

Sv. nam Marko u evanđelju prikazuje Isusa, koji gleda, 
kako Njegovi sunarodnjaci daruju: Potom sjede nasuprot 
riznici te promatraše, kako narod baca sitniš u riznicu. Mno- 
gi bogataši bacahu mnogo. Dođe i neka siromašna udovica i 
baci dva novčića... Tada dozove svoje učenike i reče im: 
»Doista, kažem vam, ova je sirota ubacila više od svih koji 
ubacuju u riznicu. Svi oni zapravo ubaciše od svoga suviška, 
a ona je od svoje sirotinje ubacila sve što je imala, sav svoj 
žitak« (Mk 12, 41—44). 

Ovo Isusovo opažanje i primjedba izrečena apostolima 
pokazuje nam u stilu liturgije, kako je nastao napredak 
u shvaćanju darivanja od onoga vremena, kad je 
Ilija morao protumačiti udovici iz Sarefte, zašto od nje traži 
toliku žrtvu: da najprije njemu pripravi jesti; onda sebi i 
njezinome sinu i ove udovice iz Evanđelja! Ova je već shvatila 
da se treba pokazati velikodušnom u darivanju, jer je novac 
iz riznice trebao ići na korist naroda, na korist bližnjega i 
Bogu na čast! 


Zanimljiva primjedba. = Slučaj ovog dara udovice iz Evanđe- 
lja upozorava nas na krajnju mogućnost darivanja. Često pu- 
ta sam čuo riječ za naše dobre ljude, ali ne i dobre kršćane: 
daju sve od sebe, samo ne daju sebe! Tim se hoće reći da 
su neki između nas spremni i mnogo svoga žrtvovati, samo 
da ne bi žrtvovali sebe Bogu! U slučaju udovice iz Evanđelja 
vidimo da je ona sve žrtvovala, štogod je imala svoga. Žrtvo- 
vala je sav svoj žitak! Možda bi ona bila spremna žrtvovati i 
samu sebe, jer nam Isus samo pozitivno o njoj govori, no 
još je nitko na to nije ni pozvao niti ju je poučio. 


Krist nam pokazuje. Jedan veći stupanj darivanja i poziv da 
se tome naučimo, pokazuje nam Krist Gospodin! Odlomak iz 

poslanice sv. Pavla, upućene Hebrejima, pokazuje nam taj 
ideal dara; ideal koji je pokazao Krist, a sadržan je u 
riječima: »Krist se jednom prinese da grijehe mnogih pone- 
se!« (Hebr 9, 28). 

Dar je, dakle, kojega je Krist dao: On sam. On Bog, koji je 
uzeo tijelo u vremenu. Predao je to tijelo svome nebeskom 
Ocu kao dar za nas, za otkupljenje nas od naših grijeha! U 
tom stoji vrhunac darivanja! 

Mi smo kršćani pozvani ne samo davati od sebe, već 
sebe. I to darivati spoznajom vjere, čiji nam smisao otkriva 
Krist, Bogočovjek! 

Sveti Ivan apostol govori riječima svoga evanđelja: »Jer 
je Bog tako ljubio svijet, da je predao svojega jedinorođeno- 
ga Sina, da svaki koji vjeruje u njega, ne pogine nego ima 
vječni život... Jer Bog nije poslao svoga Sina zato, da sudi 
Svijetu nego da se svijet po njemu spasi!« Taj Božji Sin je 
Bog koji ljubi svijet, koji je jednak s Bogom i Bog je sebe 
učinio čovjekom, da može na taj način darivanja spasiti čo- 
vjeka (Iv 3, 16—17) i da pokaže čovjeku, na što je svaki od 
nas u svom kršćanskom rođenju pozvan! 


Uzajamnost. = Kristova je žrtva dar Boga, koji čovjeka ljubi; 
koji ljubi one, koji ga u Adamu nisu saslušali za svoje dobro, 
ali kojima hoće pomoći da ih iza grijeha opet učini svojom 
djecom. Tu djeluje Bog, koji se daje iz svog nutarnjeg bo- 
žanskog života tako čovjeku, da sam postaje čovjekom, da 
za njega bude predan na križu i da »svoje tijelo ostavi za život 
svijeta« (Lk 22, 19). 

Kristova žrtva jednako je tako dar čovjeka, 
čovječanstva Bogu, jer je Krist potpuno čovjek i naš pred- 
stavnik pred svojim Ocem nebeskim! No, ukoliko je naš pred- 
stavnik, On ne želi biti nešto izvan nas. Ne! On hoće to pred- 
stavljanje svojem nebeskom Ocu dati u zajednici s nama. Mi 
moramo zajedno s njim biti dar Bogu. To je poziv na koji 
nas Krist usmjeruje. 


Darujmo se Kristu. On je učinio početnu fazu toga darivanja 
nebeskom Ocu, ali ne tako da bismo mi iza toga početka 
ostali izvan Njega. On želi da s Njim nastupamo i da se da- 
jemo Bogu kao bogodan dar! 

Njegova poruka da je on trs, a mi loze, a trs i loze čine 
jedan jedini čokot, ima nas upozoriti na to, da se zajed- 
nos Njim dajemo nebeskom Ocu! 


Naš život, ako ga gledamo u okviru dara, nema nikakav 
drugi smisao, već da u jedinstvu svoga života s Bogom — 
Kristom djelujemo tako, kao što je On djelovao. On je uvijek 
mislio na nas, na ljude. Potrebno je da zajedno s Njim i mi 
mislimo u svom životu na drugoga; da se klonimo 
zavisti i neurednosti, koja bi nas odijeljivala od zajedničke 
ideje, koju je Krist pokazao svojim darom — darom svoga 
života za nas. U tom smislu i naš život mora uroditi plodom, 
jer milost je dar, koji smo primili od Boga, koji nam je Krist 
ponovo zaslužio, a milost mora biti s plodom! Ona mora 
uroditi plodom, ali će uroditi samo onda, kada ostane u za- 
jedništvu sa svojim izvorom! »Kao što loza ne može roditi 
sama od sebe, ako ne ostane na čokotu, tako i vi, ako ne 
ostanete na meni. Ja sam čokot, a vi loze. Tko ostaje u meni 
i ja u njemu, on rodi mnogi rod, jer bez mene ne možete 
ništa učiniti« (Iv 15, 4—5). 

Ostanimo s Kristom darujući se Bogu u bezgrešnosti svo- 
ga života; darujući se tako, da nastojimo sve koje susrećemo 
Povezati s Kristom u bezgrešnosti i tako vraćati dar 
Božje milosti — Bogu Ocu. 


TRIDESET I TREĆA NEDJELJA KROZ GODINU 


Sud. = Bogoslužna čitanja — osobito prvo čitanje i evanđelje 
— predočuju nam vrijeme ili stanje suda. »Bit će to 
vrijeme tjeskobe, kakve ne bijaše otkako je ljudi pa do toga 
vremena. U ono vrijeme tvoj će se narod spasiti — svi oni 
koji se nađu zapisani u Knjizi« (Dn 12, 1). Tako je otprilike 
osnovnu stvar suda predočio prorok Danijel. 

Sveti je Marko zabilježio Isusove riječi; »Tada — kada do- 
đe čas suda — ugledat će Sina čovječjega gdje dolazi na obla- 
cima s velikom moću i slavom. I razaslat će anđele i sabrati 
svoje izabranike s četiri vjetra, s kraja zemlje do na kraj 
zemlje« (Mk 13, 26—27). Kada će to biti? »O onom danu 
nitko ne zna, pa ni anđeli na nebu... nego samo Otac!« (Mk 
3932): 

Zašto o sudu? Zašto nam bogoslužje to uopće predočuje? 
Zato jer bi nas pod kraj crkvene godine Crkva htjela upozo- 
riti da mislimo i na kraj, u kojem će biti uključen sav naš 
život; da mislimo na stanje one zbilje, u kojoj se neće moći 
baš ništa zamagljivati! 

A htjeti zamagliti, htjeti predočiti stvari drugačije ozna- 
čuje upravo nastojanje, kojim bi se životni stav čovjeka htio 
izvući iz onog odnosa, koji je Krist donio, otkrio svijetu: da 
smo oni koje Bog ljubi, da smo djeca Božja. Nije nas u tom 
smislu Krist promatrao kao savršene figure; ne, već kao po- 
grešne ljude sa svim našim nedostacima! Te nedostatke naše 
manjkave i pale naravi Krist, Božji Sin, na svoj božanski 
način ispravlja. 


Krist i sud Pavao nam u poslanici Hebrejima lijepo nagla- 
sv. Pavla. suje: »A Krist pošto je prinio jednu jedincatu 
žrtvu za grijehe, zauvijek sjede s desne Bogu čekajući otad 
dok se dušmani ne podlože njegovim nogama...« (Heb 10, 
12—13). 

Krist nas je dakle svojom žrtvom oslobodio od 
grijeha. Sjedeći Bogu s desne Krist promatra svakog od nas, 
kako prihvaća to oslobođenje od grijeha. Nije budućnost i 
poteškoća suda u tome da ne znamo što Bog želi, što Bog 
hoće, jer i sveti Pavao naglasuje: »Jednim prinosom zauvijek 
usavrši posvećene!« (Heb 10, 14). Mi smo po Bogu usavršeni. 


U čemu je teškoća? Mi nemamo nikakvih problema s tim, 
što će Bog s nama učiniti. Osnovno je pitanje našeg životnog 
stava, da li svojim životom prihvaćamo to, da se na sudu 
vidimo kao posvećeni, kao oni koje je Krist otkupio svojim 
jednim jedinim činom žrtve na Križu. 

Osnovno je pitanje, da li je naš život u tome da želimo 
Kristovu snagu posvećenja primijeniti na sebe! 

Preostalo bi pitanje: na koji ću način znati, da li primje- 
njujem na sebe snagu posvećenja? Krist bi nam odgovorio 
svojim riječima Evanđelja: »Nisam došao dokinuti zakon i 
proroke, već usavršiti« (Mt 5, 17). Drugim riječima: ono, što 
je Krist pokazao svojim Evanđeljem propovijedanja i živo- 
ta jest osnov za posvećenje, za dobivanje posvećenja, koje 
nam je Krist pribavio svojom žrtvom, svojim otkupljenjem! 

Taj isti Krist bio je kamen spoticanja u svoje vrijeme, a i 
danas. Ako to spoticanje proizlazi iz slabosti ljudske naravi, 
lakše ćemo primiti svoje opravdanje na vidjelu suda. Ako to 
spoticanje prelazi u zločin tako, da ljudska nevjera navršuje 
mjeru time, što se zaodjeva u zakonski sud, koji provodi 
proces i osudu Isusa na smrt, onda to spoticanje nije poveza- 
no sa slabošću naravi, već sa zlom, kojega se čovjek ne odri- 
če! Taj zločin izaziva sud Božji. Jer ga Isus — koji je pristu- 
pao čovjeku i pristupa svojom naukom, svojim Evanđeljem, 
svijetlom dobrote ljubavi — nije mogao vidjeti odazvanog 
na Njegov poziv, zato će svakog takvog čovjeka suditi sud 
pravde Boga živoga (1 Pt 2, 23). 


Sud i prezre- = Evanđelisti nam često puta naglašuju Isuso- 
na ljubav. vu odluku o sudu onih, koji prezreše 
Njegovu ljubav; koji su odbacili Njegovu zaslugu, ko- 
jom nas je htio sve posvetiti. Svi će ljudi morati položiti svoj 
račun ili u svijetlu Isusova posvećenja i ljubavi, ili u svijetlu 
pravde odbacivanja! Zato će evanđelisti ponavljati Isusove 
riječi, koje će se odnositi na prosuđivanje i sud ljudskog 
stava, ljudskog života. Stroga osuda čeka licemjere i one koji 
su mogli ući u smisao Pisma, u smisao Isusove nauke, a ne 
htjedoše (Mk 12, 24). Sveti će nam Matej naglasiti teški sud 
nad onima, koji se nalaze u gradovima oko Genezaretskog je- 
zera, a koji ne htjedoše saslušati Isusovu misao o zakonu 
pravde i ljubavi (Mt 11, 20—24). Jadno će biti onima na sudu 
pravde, koji će se uvrstiti svojim životom u nevjerni naraštaj, 
koji nije primio Njegov glas spasenja ili koji prezreše taj 
glas Njegovih izaslanika (Mt 10, 14—15). 

Evanđelista Matej naglasuje da sud Sodomi i Gomori nije 
ni izdaleka tako strašan — a znamo da je Bog zbrisao s lica 
zemlje i Sodomu i Gomoru — kao što će biti ovaj sud posljed- 
njeg dana. 

Ove misli Evanđelja o strogosti posljednjeg 
suda hoće redom naglasiti da Bog zauzima takav stav pre- 
ma onima, koji ne prihvatiše Isusove blage vijesti, Isusove 
poruke. Sve će suditi u svijetlu one zbilje, kojom ljudi pristu- 
paju nauci Evanđelja. I posebno nam Evanđelje naglašuje da 
je vrhovna zapovijed mjerilo i pravilo, prema kojemu će se 
odvijati sud posljednjeg časa. Ta vrhovna zapovijed je zapo- 
vijed ljubavi prema Bogu i prema bližnjemu. Onaj koji ubija 

u svom životu osjećaj i orijentaciju u ljubavi prema Bogu i 
čovjeku bit će na sudu pravde u strašnom iskušenju vječnog 
odbacivanja. 


Bit ćemo suđeni. Bit ćemo suđeni istom mjerom i ljubavi 
i pravde, koju Bog pokazuje prema nama. To znači: ako se 
Bog predao za naš otkup, i mi se u djelovanju ljubavi i prav- 
de moramo predati Bogu, svijetlu njegova Evanđelja, evan- 
đeoskih zapovijedi i savjeta. Istina, mi ćemo uvijek nositi u 
sebi slabost i nedostatnost svoje naravi. I slabost i nedostat- 
nost Bog će jačati samo ondje, gdje ćemo mi uložiti svoje 
naravne snage, svoje opredjeljenje razuma i volje. One će 
naše tjelesno nastojati dovesti Bogu, da on svojom preobraz- 
bom i upotpunjenjem učini svoje. Po tom će nas Bog suditi. 


U tom će smislu moći svijetlo Božje ljubavi prožeti naš život, 
koji će u posljednji čas primiti ili Božju ljubav nagrade ili 
pravdu strašnog odbacivanja. 

Ne bismo kazali ni za koga, da bi to ushtio, ali bismo mo- 
gli ustvrditi da je kod mnogog ljudska slabost prešla u nebri- 
gu za život prema Evanđelju, za život s Bogom. 

Zato molimo Gospodina neka nas prožme svojom milos- 
nom brigom tako, da sva naša težnja bude u životu takva, 
da se ne moramo bojati suda stroge pravde Božje, 
već se susretati sa sudom blage Božje ljubavi! 


TRIDESET I ČETVRTA NEDJELJA KROZ GODINU 
Blagdan Gospodina našega Isusa Krista Kralja svega 
stvorenja 


re pop »Gledah ga u noćnim viđenjima i gle s obla- 

Je pređano. <ima nebeskim dolazi kao Sin Čovječji. On 
se približi Pravednomu... Njemu je predano k raljev- 
stvo, da mu služe svi narodi, plemena i jezici. Vlast je nje- 
gova vječna... kraljevstvo je njegovo vječno« (Dn 7, 13—14). 
Ove nam riječi proroka Danijela govore o budućem — za 
Danijelovo vrijeme — dolasku Krista Kralja. Onoga kojega 
je Pilat pitao: »Jesi li ti židovski kralj?« (Iv 18, 33). Kome 
Krist glatko odgovara: »Kraljevstvo moje nije od ovoga svi- 
jeta« (Iv 18, 36). Vremenski razmak od Danijelova proroko- 

vanja o Kristu-Kralju do ovog razgovora Krista s Pilatom je 
veći od 600 godina. 


Nas ovdje zanima jedna druga zbilja: kako je sam Krist 
shvaćao svoje kraljevstvo? Ovo bismo našoj djeci morali po- 
tanko objasniti, jer oni više ne doživljuju pojam cara, kralja. 
Sve je to za njih teorija. No, ni mi stariji nismo doživljavali 
pojam kralja kao stari narodi na istoku, na kojem je doživ- 
ljavao svoju povijest i izabrani izraelski narod. 


Kod Izraelaca pojam je kralja bio uzvišeni pojam, iako ne 
mitski obojen kao kod Egipćana, Babilonaca, a kasnije, zna- 
mo, kod Grka i Rimljana, koji su držali da je kralj božanskog 
porijekla. Kod Izraelaca postoji u oba Saveza pojam kra- 
ljevstva Božjeg; uzvišen pojam, koji oni pripisuju 
Bogu, Jahvi, koji vodi svoj izabrani narod. Kraljevi u Izraelu 
imaju smisao Božjeg sluge i vodiča naroda. Izraelci su u tom 
smislu očekivali Mesiju-Kralja, koji će ih voditi slobodne u 
Božjem kraljevstvu, u kraljevstvu izabranog naroda. Pojam 
Krista-Kralja biblijski je posve pročišćen od svih zemaljskih 
natruha. Jasno se vidi da je Kristovo kraljevstvo dostojan- 
stvo sasvim drugačije od onoga, što pripada naravnom redu, 
što pripada svijetu politike! Tema o kraljevstvu Kristovom 
posve se u bibliji uklapa u cjelokupnost objave 
o spasenju i to vječnom spasenju. 

Sv. Ivan u drugom čitanju tumači Isusove riječi: »Kra- 
ljevstvo moje nije od ovoga svijeta!« riječima: »Isus Krist... 
je knez kraljeva zemlje«. Njegovo poslanje, iako je knez 
zemaljskih kraljeva, bilo je u tome da nas ljubi, da »nas 
svojom krvlju odriješi od grijeha i učini nas kraljevstvom!« 
(Otk 1, 5—6). I to bezgrešne učini kraljevstvom Božjim, 
kraljevstvom svojim. To je osnovna misao Isusova kraljev- 
stva. 

U tom nam je smislu sasvim jasan Isusov postupak prema 
kraljevima zemlje. Herod četverovlasnik, kralj izraelski pod 
pokroviteljstvom rimskog carstva smatra Isusa svojim pro- 
tivnikom, ali Isus njega ne smatra takvim, jer On nije došao 
tražiti zemaljsko kraljevstvo i zemaljske vlasti. Ni vladavini 
rimskog cara, kojemu treba plaćati porez, Isus nije suparnik, 
jer Njegovo kraljevstvo nije od ovoga svijeta. To je vidio i 
obraćeni razbojnik na križu koji moli: »Sjeti me se, kad do- 
đeš u svoje kraljevstvo!« (Lk 23, 42). Do tog časa to nisu 
vidjeli i potpuno razumjeli svi Njegovi apostoli. Zato će Uskrs- 

nuli Krist svojim pojavnim nastupima utvrđivati apostole u 
nauci Njegovog kraljevstva, koje je daleko drugačije od ono- 
ga, što su očekivali Židovi; upravo zato, jer su previše gledali 
u i na zemlju, a malo na nebo. Previše su računali ljudski, a 
malo kristovski, malo božanski. 


Uspostavljanje Kri- Kraljevstvo se Kristovo uspostavi ja 
stova kraljevstva. — propovijedanjem Njegova Evanđelja i 
prihvaćanjem istine Evanđelja. To je Isus ot- 
voreno rekao na upit još nepreokrenutih apostola: »Gospodi- 


ne, hoćeš li u ovo vrijeme podignuti Izraelovo kraljevstvo? | 


On im odgovori: Nije vaše znati vremena ili časove, što ih je 
Otac zadržao u svojoj vlasti. Nego ćete primiti jakost Duha 
Svetoga, kad siđe na vas, i bit ćete mi onda svjedoci u Jeru- 
zalemu i Samariji i sve do kraja zemlje« (Dj 1, 7—8). 

Oni će svjedočiti da sljedbenici Kristovi, kršćani postaju 
Njegovim podanicima, kad ih Bog istrgne iz vlasti tame i 
prenese u kraljevstvo svoga Sina u kome imaju otkupljenje 
(Kol 1, 13). ' 


Kristovo se kraljev- = To se savršeno ništa ne protivi da ti 
stvo ne protivi ze- isti kršćani budu podanici zemaljskih 
maljskim vladarima.  sladara i da vrše u granicama ljudsko- 
sti svoje podaničke dužnosti. Kristovo kraljevstvo samo na- 
meće dublju istinu onima, koji slijede Krista. Istinu koja će 
se u Kristovu kraljevstvu vidjeti u potpunosti onda, kada se 
bude posve otkrio. Mi smo s Njime u Njegovom kraljevstvu, 
ali smo s Njime na putovanju kroz to kraljevstvo. S Njime 
smo u očekivanju časa, kada će se prema Otkrivenju svi 
Božji protivnici podignuti protiv Krista, protiv Janjeta, koji 
je gospodar gospodara i kralj kraljeva. To će biti čas Njegove 
potpune objave, potpunog i snažnog očitovanja 
Njegovog kraljevskog dostojanstva i Božjeg kraljevanja. Sv. 
Ivan u svom viđenju veli: »... postadoše veliki glasovi u nebu 
govoreći: Postade kraljevstvo svijeta našega Gospodina i nje- 
govog Krista, i kraljevat će u vijeke vijekova« (Otk 11, 15). 


Kraljevstvo Kristo- To će biti završetak borbe Krista, koji 
vo u kršćanima. je donio svoju vijest oslobođenja od 
grijeha, vijest dobra i ljubavi ljudima i koja mora prožeti 
sve one, koji su dobre volje. Na kraju će — svladavši zlo i 
njegove sljedbenike, svladavši grijeh i ljubitelje grijeha — 

svoje kraljevstvo predati svome nebeskom Ocu. No, ne tako 
da bi taj sam bio i živio za sebe. Bog uvijek nužno ljubi, a 
ljubav pretpostavlja uvijek i drugoga. Zato će u njegovom 
kraljevstvu s njim kraljevati svi oni, koji su valjano shvatili 
njegovo kraljevstvo, njegovu nauku o tom svetom, bezgreš- 
nom kraljevstvu. Tako će se ostvariti onaj čas, koji je vidio 
prorok Danijel u borbi svetaca Božjih, u borbi sljedbenika 
Kristovih sa zlom sve »dok nije došao Vječni (Bog), i dok 
nije bilo dano pravo svecima Svevišnjega, i dok nije prispjelo 
vrijeme da sveci preuzmu vlast... Onda će se kraljevstvo, 
vlast i moć nad kraljevstvima pod svim nebom dati narodu 
svetaca Svevišnjega. Kraljevstvo će njegovo trajati vječno i 
sve će vlasti njemu služiti i biti mu podložne« (Dn 7, 22, 
27). Sve će se to ostvariti riječima Kristovim: »Uđite vjerni 
Oca mojega u kraljevstvo, koje je pripravljeno vama i anđe- 
lima od vijeka!« (Mt 25, 34). Uđite u veselje gospo- 
dara svoga!« (Mt 25, 23). 


201 


SVETKOVINE GOSPODNJE »KROZ GODINU« 


NEDJELJA POSLIJE DUHOVA: BLAGDAN 
PRESVETOGA TROJSTVA 


DM JA 1 

Objava Božja.  »Danas, dakle, spoznaj i zasadi u svoje srce: 
Gospodin je Bog gore na nebu i ovdje na zemlji — drugoga 
nema« (Pnz 4, 39). Koji je to Bog? Onaj koji se javio 
Mojsiju u starom Savezu. To je i Bog, kojega je 
očitovao Krist, kojega on naziva »Abba, Oče«! Isus 
Kr'st mu je Sin! I to ne u naravnom odnosu obzirom na 
Njegovo tijelo, koje je primio u vremenu, kad se rodio kao 
čovjek. Nego On mu je Sin odvijeka. Otac je Bog koji posje- 
duje svoju božansku narav, božansku bit tako da je odvijeka 
daje Kristu, odvijeka Ga duhovno rađa. Na taj nam način 
Krist daje znati, da je Bog istovjetan s Njegovim Ocem. 
Tajna Boga je i tajna Njegovog Oca. Drugim riječima: Krist 
je Božji Sin. Onaj kome je Otac rekao preko Duha Sve- 
toga: »Ti si moj Sin!« Ovo očevo prokazivanje Sina poka- 
zuje se samo po Duhu Božjem, po Duhu Svetom, u kome se 
uzdiže k Ocu Njegova radost, da je Sin (Lk 10, 21). Duh, 
koji je božanska osoba po Kristovim riječima, jednako je 
tako i Bog. 


Objava Božja je obja- Misterij Presvetog Trojs- 
va Presv. Trojstva i tva nije nam moguće razumjeti. To 
Sopota oslanja. uostalom nije dokučila nijedna filo- 
zofija, nijedna znanost. To nam je Krist objavio. Objavio 
nam je tako tajnu duhovnog božanskog života. 


Osobina duhovnog života je darivanje. To biva i kod čov- 
jeka. Koliko u čovjeku — bilo kojem — više vlada duh, toliko 
je manje sebičan, toliko je više spreman na darivanje sebe. 
Bog Otac i Bog Sin stoje u odnosu darivanja onog posve 
duhovnog, božanskog, Božje biti. Zbog toga je ljudski gle- 
dajući donekle razumljivo da se oni daruju u svojem Duhu, 
u Božjem Duhu. Bog Otac svojim Duhom, koji je Božja bit, 

daruje sve svoje u toj istoj biti, u toj istoj cjelovitosti božan- 
stva, sve svoje i to duhovnom snagom sebe, koja je snaga 
Duh Božji. 

Ljubav — to je tajanstveni život triju božanskih osoba, 
to je tajna Božjeg života. Ljubav je ona bez koje ne bismo 
mogli shvatiti Boga, ali niti Bog kao Duh bez nje ne bi bio 
shvatljiv. Duh koji je ljubav nužno izaziva iza Kristove ob- 
jave o božanskom životu zaključak, da su u Bogu tri osobe, 
jer drugačije božanski život ne bi u sebi bio moguć. Kad ne 
bi bilo triju božanskih osoba u Bogu, Bog bi bio ovisan o 
stvorenjima da može pokazivati, što je on u sebi, u svojoj 
biti. 

Po Duhu Božjem darovan nam je i Krist, Sin Božji koji 
je u vremenu uzeo tijelo i koji se rodio Božjim darivanjem, 


Božjom ljubavlju, Duhom Svetim od Marije Djevice. 


Zašto se Krist rodio? Zašto se Kr'st tako rodio i uopće rodio. 
Zato jer je Bog po sebi darivanje, Ljubav. Zato, jer nam je 
htio po svom Sinu, Kristu tu ljubav predočiti na očevidniji 
način, na ljudski nama pristupačni način. Krist koji je nosio 
svoje tijelo kao i mi, pokazao nam je svoju ljubav prema 
Ocu: Otac je prvi i posljednji za Sina, Krista. Otac je jedini, 
koji zaslužuje tu veliku pažnju. Njegov Duh je tako vrijedan, 
da sve ono što je na Kristu kao na svakom drugom stvorenju 
— materijalno i tjelesno — On predaje iz ljubavi prema svo- 
me nebeskom Ocu. Sve to Krist čini i zato, da mi možemo 
spoznati, što nam je činiti pozivom da smo i da postajemo 
djeca Božja. 


Sv. Pavao o na- Sveti nas Pavao svojom teologijom hoće 
šem odnosu. uvući u tajnu Presv. Trojstva. 
To je očito. Krist je, naime, postao nama sličan, da nam otkri- 


.. s: 


je i da lakše shvatimo Božji život, Božju ljubav. Ali nam taj 


djeca Božja!« (Rim 8, 14—16). 


Ako smo djeca Božja — a jer objava nije za šalu, već za 
spoznaju istine — onda moramo u Kristu gledati: 

prvenstveno lik djeteta Božjega, Krista, kojega je Bog Otac 
preko Duha u svojoj ljubavi odvijeka rodio; kojega je preko 
Duha i krila BI. Djevice Marije rodio u vremenu kao čovjeka; 
kojega čovjeka ili bolje, čije je tijelo iza smrti na križu uskrs- 
nuo i proslavio tako, da se taj Krist ne samo snagom svoga 
božanskog Duha već i proslavljenim tijelom nalazi u ljubavi 
Presvetoga Trojstva. 


Tu je naš pravi lik. Tu se moramo vidjeti po božanskom 
planu, po Božjoj providnosti. U tom je smisao našeg života, 
koje se temelji na riječima: Sinovi ste Božji, djeca ste Božja! 
Zato ste primili Duha posinaštva (Rim 8, 14—15). 

Vjera nam u Isusu Kristu otkriva pravi lik djeteta, 
pravi lik čovjeka i to ne samo za Krista, već pravi lik čovjeka 
za sve nas. što to znači? To znači da Bog u svakom od nas 
ima namjeru ostvariti ono, što je ostvario na Isusu Kristu 
kao čovjeku. Drugim riječima: put Isusa Krista kroz ovaj 
život je put egzistencije svakog kršćanina, put života svakog 
čovjeka. Krist-čovjek je lik, u kojega se mi svi mora 
mo preobraziti; ito zato, da bismo mogli poput Krista 
ući u tajnu života Presv. Trojstva. Različiti su ljudski životi 
i ljudski putovi. To je sasvim sigurno prema riječima objave, 
prema Kristovim riječima, koje je upravio svojim apostolima: 
»Dana mi je sva vlast na nebu i na zemlji! Pođite dakle i 
učinite mojim učenicima sve narode krsteći ih u ime Oca i 
Sina i Duha Svetoga i učeći ih čuvati sve što sam vam zapo- 
vijedio!« (Mt 19, 20). Krist nam preko apostola Pavla gotovo 
zapovijeda zapamtiti: Vi koji ste djeca Božja »vi ste bašti- 
nici Božji, a subaštinici Kristovi«, pa nastavlja: »kada doista 
s njime zajedno trpimo, da se zajedno s njime i proslavimo« 
(Rim 8, 17). 

Previše je očito da nas je sveti Pavao tumačeći Isusovu 
nauku povezao s Kristom u trpljenju, ali i u slavi. Svi mora- 
mo proći Kristovim putem života, da se uzmog- 
nemo s Njime naći u slavi Presv. Trojstva. 


Što govorimo nad — Znamo da ljudi daleko ostaju iza Boga, 
činjenicama? a i sami možemo kod sebe toliko toga 
primijetiti, što nas ne sjedinjuje s Bogom, već odvraća od 
njega. U tom je tajna grijeha. Prekrasno mi kao tumačenje 
dolaze na pamet riječi jednoga duhovnog pisca: Ima ih koji 
su već ovdje zapoćeli ići s Kristom sve od prve prožetosti 
svijetlom milosti, koja nam je dana na sv. krštenju. Oni me- 

đutim koji ne hodaju zajedno s Kristom, morat će to učiniti 
iza smrti. U tom je smislu tajna čistilišta za mene jedan od 
najočitijih misterija vjere. Kada mislimo na koji način većina 
siromašnih ljudi i žena stiže na prag smrti i kada pomislimo 
na to da su oni pozvani na vječno gledanje Presv. Trojstva, 
jasno nam je da im je potrebno stanovito vrijeme, ili bolje 
reći, stanje čišćenja i ozbiljnog odgoja za ulaženje i razumi- 
jevanje božanske ljubavi u tajni Presv. Trojstva. 

Uočimo jednom zauvijek da biti kršćanin znači biti čovjek 
koji je započeo — iako plašljivo i nespretno — vršiti ono, 
što će biti naš posao u vječnosti, u prekogrobnom životu. 
To je, na način Kristovog čovještva, promatranje i doživlja- 
vanje trojstvene Božje Ljubavi! 


TIJELOVO: BLAGDAN PRESVETOG TIJELA KRISTOVA 


Stari Savez. »Ovo je krv Saveza, koji Gospodin s vama sklapa« 
(Izl 24, 8) — riječi su prvog čitanja. Savez znači ugo- 
vor između dvije strane. U ovom je slučaju jedna strana 
Bog, koji preko Mojsija obećaje da će Izrael učiniti izabranim 
narodom, ako Izrael bude živio u poslušnosti prema Bogu. 
Tom su zgodom Izraelci u znak sklopljena Saveza prikazali 
Bogu žrtvu, ili dali nešto svoga kao znak onog oduševljenja, 
koje je bilo praćeno riječima: »Sve ćemo učiniti, što je Go- 
spodin rekao!« (Izl 24, 7). 


Stari je Savez slika Ove su misli u starom Savezu slika ko- 
novog Saveza. ja nas uvodi u novi Savez, ostvaren po 
Kristu. Taj novi Savez odigran je opet između izabranog na- 
roda, Božjeg naroda, i Boga a preko Krista. Krist je Bog i 
čovjek, pa je prema tome mogao znati: što hoće Njegov nebe- 
ski Otac; što treba kod toga učiniti narod, kojega Bog u no- 
vom Savezu izabire. 

Kao što je Mojsije u starom Savezu zastupao narod, tako 
je Krist, Bog i čovjek, u novom Ugovoru zastupao svoga ne- 
beskog Oca, jer je i Bog. Trebala je za potvrdu tog novog 
Saveza biti prinešena žrtva, koja se jednim dijelom daje 
Bogu, a drugim dijelom narodu preko žrtvene Gozbe. Zato, 
jer je ova žrtva bila žrtva mira i oproštenja. 


U starom Savezu se prolila krv pomirenja i poslušnosti. 
U novom Savezu jednako tako, i to Krv Kristova, koja će 

očistiti savjest našu od mrtvih djela na službu Bogu živomu 
(Hebr 9, 14). Zato Krist kaže nad čašom vina na Posljednjoj 
večeri: »Ovo je krv moja, krv Saveza, koja se za mnoge pro- 
lijeva« (Mk 14, 24). 


Smisao novog Saveza. Da bismo sve ovo mogli razumjeti tre- 
bamo znati, koji je smisao novog Ugovora, koji obavlja Krist 
između Boga i izabranog naroda novog Saveza. Sadržaj i smi- 
sao toga Ugovora stoji u riječima sv. Pavla: »A radi ovoga je 
posrednik novog Saveza — Krist, da pozvani za- 
dobiju obećanje vječne baštine« (Hebr 9, 15). 

Kako se postiže ta vječna baština? Postiže se preobraža- 
jem nas naravnih i pozemljarskih ljudi u one, koji će biti, 
koji će postati kao prvijenac ljudi u novom Savezu — Krist: 
milosni, bezgrešni i sveti. To nije tako lako učiniti kao što 
je lako kazati. Zbog toga nam treba biti prisutna obveza Ugo- 
vora: slušati Boga, koji nas hoće učiniti sebi sličnim. Ta je 
sličnost prikazana u Kristu, koji je čovjek u Bogu, koji je 
Bog i čovjek. Svi bismo trebali postati takvi. U tom postaja- 
nju takvim kao Krist — bezgrešnim, moramo se služiti obve- 
zom, koja proističe iz tog novog Saveza. Moramo potvrđivati 
tu obvezu žrtvom, koja je dokaz naše volje za ispunjenje Sa- 
veza. Što traži savez? Postati svojim životom kao Krist — 
bezgrešnim! Treba nam biti uvijek prisutna težnja, koja pro- 
izlazi iz Ugovora, koji je Krist kao predstavnik čovječanstva 
učinio s Bogom Ocem. 


Krist nam prilazi Krist je dvostrukom tajnom prišao nama. 
svojom tajnom. Koje su to tajanstvene zbilje? To nas hoće 
poučiti blagdan Tijelova, blagdan Tijela i Krvi Gospodnje, 
blagdan Tijela i Krvi Kristove. 

Sam naš poziv koji proizlazi iz novog Saveza — da bude- 
mo slični Kristu, da budemo bezgrešni jest nadnara- 
van. To ne pripada nama pozemljarima kao posve naravnim 
ljudima. Ne, to nam se daje kao dar! Dar od Boga. Da bismo 
mogli potkrijepiti svoje naravne snage, koje to potkrepljenje 
trebaju — zbog nadnaravnog poziva da postanemo slični 
Kristu, da postanemo bezgrešni — ostavio nam je Krist svo- 
je nadnaravno tijelo i nadnaravnu krv za hranu kao jakost i 
snagu za to. Ostavio nam je svoje proslavljeno tijelo i pros- 
lavljenu krv za hranu. Daje nam se u obliku hrane, koja je 
potvrda one žrtve, kojom se Krist dijelom žrtvuje svome 
nebeskom Ocu, a dijelom daje nama za hranu u sv. Pričesti. 

Misna žrtva nije ništa drugo nego stvarno obnavljanje 
onoga što se dogodilo na križu, gdje se Krist prikazao kao 
žrtva pomirnica između Boga i čovjeka, koji je lutao. To je 
s križa preneseno u misnu žrtvu zato, da nam se pokaže 
Krist, koji se s križa trajno žrtvuje i trajno dokazuje pomi- 
renje između Boga i ljudi novog Saveza, Božjeg naroda. To 
je Kristova ostavština, koja nam dokazuje da Savez između 
Boga i ljudi, Božjeg naroda, trajno postoji. On to potvrđuje 
svojom žrtvom. 


Držimo li se Saveza? Da li se i Božji narod pridržava 
onog osnovnog u tom novom Savezu, da postanemo sli- 
čni Kristu, bezgrešni, ovisi o svakom pojedincu i to u tom smi 
slu, da li smo spremni tako živjeti, da blagujemo žrtveni dar, 
dar pomirbe s Bogom. Krist nam je rekao da se taj život ne 
može postići, ako se ne bude blagovalo ono, što je ostavio 
za taj nadnaravni život. »Tko ne bude jeo tijela Sina Čovje- 
čjega i ne bude pio krvi njegove, neće imati života u sebi« 
(Iv 6, 53). Drugim riječima: ne budem li prisutan žrtvenom 
daru, koji potvrđuje Savez između mene i Boga — Savez 
bezgrešnosti, Savez po kome sam pozvan postati sli- 
čan Kristu — neću imati tog nadnaravnog života. Neću do- 
kazivati da sam osobno uklopljen u Savez, kojega je pred- 
stavnik ponajbolji između ljudi, Krist čovjek i Bog. Krist nas 
u tom Savezu hoće dovesti Bogu! 


Shvatimo sadr- Tu nađimo smisao blagdana Tijelova. Tu na- 
žaj blagdana. = đimo smisao za svoju kršćansku orijentaciju, 
za svoj bezgrešni život. Taj život ne mogu održati bez blago- 
vanja tijela i krvi Kristove, bez blagovanja žrtvenog dara, 
koji potvrđuje Savez Božjeg naroda. 


Budimo otvoreni! Ako ne pristupamo često, da ne kažem 
svaki dan, toj žrtvenoj gozbi — blagovanju tijela i krvi Kris- 
tove, sv. Pričesti — mi nismo oni, koji smo shvatili poziv 
koji proizlazi iz Saveza između Boga i nas; poziv da postane- 
mo slični Kristu, da nastojimo biti bezgrešni kao On. Zato 
nam je ostavio tu hranu; i to čudom koje nadvisuje svaki 
naravni zakon. Pozvani smo na čudo svoga života, na život 
bezgrešnosti. 


Neka ove misli kod nas učine samo jedno: da se trgnemo 
iz svog pozemljarskog sna i da otvorimo svoj život nad- 
naravi, bezgrešnosti primajući često tijelo i krv 

Kristovu, koja će tako u mome životu biti potvrdno sredstvo 
za ispunjenje Saveza između mene i Boga. 

To je smisao kršćanske zajednice, u kojoj moram živjeti 
tako, da budem Božje dijete, da budem sličan Kristu. Tako ću 
se ovdje pripravljati za konačni susretaj u »vječnoj baštini.« 


BLAGDAN PRESVETOG SRCA ISUSOVA 


Božji odgoj iza- Na čisto antropomorfni način, na način ljud- 
branog naroda. = skog izražavanja Bog preko proroka Hošee 
(Ozeja) pokazuje svoj odnos prema izabranom narodu. Bog 
je onaj, koji ga je izveo iz Egipta. U tom smislu dao mu je 
svu pomoć kako bi duhovno, religiozno, u povezanosti s Bo- 
gom mogao valjano stupati stazama svoje povijesti — povije- 
sti izabranog naroda. U toj povijesti pokazano je toliko lju- 
bavi, brige za taj narod. Hošea prikazuje Boga, Jahvea, kao 
majku nad vlastitim djetetom: »nad njega se saginjah i da- 
vah mu jesti« (Hošea 11, 4). U čitavom svom odgojnom stavu 
i zalaganju za izabrani narod, za Izrael, Bog se, riječima pro- 
roka Izaije, odlučio na drugi put, na drugi način odgoja. Nije 
tako kao da izraelski narod kroz svoju povijest nije pokazi- 
vao sklonosti prema Bogu, da nije pokazivao poslušnosti... 
Sve je to bilo, prema izvještaju biblije, više afektivno, više 
čuvstveno, nego do kraja promišljeno i zauzeto za ono što 
Bog traži. Ta je čuvstvena strana i u mislima proroka Hošee 
u odnosu na Boga došla dobrano do izražaja. Kao da poka- 
zuje — opet na ljudski način — čitav Božji, Jahveov stav pre- 
ma izabranom narodu. Prorok je zapisao: »Srce mi je uzne- 
mireno, uzavrela mi je sva utroba: neću više gnjevu dati ma- 
ha, neću više zatirati Efraima, jer ja sam Bog, a ne čovjek; 
Svetac pored tebe — neću više gnjevom dolaziti« (Hošea 11, 
8—9). 

A što će Bog učiniti u toj povijesti Izraela, kojega sam 
Bog vodi konačnici? 

Prema riječi proroka Jeremije u svom odgoju izabranog 
naroda Bog će tome narodu dati drugo srce, srce kojim će 
ga moći spoznati (Jer 32, 39). Prorok Ezekiel naglasuje: »Oči- 
stit ću vas od svih vaših nečistoća i od svih kumira vaših. 
Dat ću vam novo srce, nov duh udahnut ću u vas« (36, 25). 

*32IS OAON Ovim navještanjem o novom srcu, koje će Bog 
dati Izraelu, moramo naglasiti misao da se u tim tekstovima 
radi o biblijskom pojmu srca. Fiziološki, kao organ, srce u 
bibliji znači isto ono, što danas pod tim pojmom shvaćamo. 
Uobičajenim shvaćanjem čuvstvenog života danas kao da 
hoćemo srce učiniti središtem toga čuvstvenog, emocionalnog 
života. Iz riječi proroka Hošee vidimo da je taj smisao pri- 
sutan u bibliji; ali, pravo je biblijsko značenje daleko punije, 
daleko šire značenje. Hebrejski jezik shvaća srce kao čovje- 
kovu nutrinu, iz koje osim osjećaja, osim čuvstvenog života, 
proizlaze ideje, namisli i odluke. Bog daje ljudima srce da 
razmišljaju (Sir 17, 6). U tom će nam smislu biblijski izražaj 
biti prenesen i na misli srca samog Boga (Ps 33, 11). To je 
njegov plan spasenja, koji ostaje dovijeka. 


Najprije kod U tom će pravcu Bog udariti izgradnju novog 
svog Sina. srca kod Izraela, kod izabranog naroda. To 
nam Bog pokazuje — također kroz Bibliju — rođenjem svo- 
ga Sina kao čovjeka, rođenjem Isusa Krista. Božji Sin postaje 
čovjekom, da nam tako sam Bog bude bliži, da djeluje u 
ljudskim odnosima i da u tim odnosima pokazuje obećanje 
Božje: novo ću vam srce dati; to znači: nove namjere, nove 
zakone, nove zapovijedi, novi život, nove odluke. Sve je to 
Bog ponajprije proveo kod svoga Sina; i to tako, da čitavo 
Isusovo naučavanje, sve Njegovo oblikovanje ljudskih života 
stoji na temelju ljubavi. Ta je kod Boga, kod Isusa, predanje 
za dobro čovjekovo, za dobro bližnjega. 

Evanđelje na blagdan Srca Isusova to nam najočitije po- 
kazuje: »Dođoše dakle vojnici i prebiše golijeni prvome i dru- 
gome, koji su s Isusom bili raspeti. Kada dođoše do Isusa i 
vidješe da je već umro ne prebiše mu golijeni, nego mu jedan 
od vojnika kopljem probode rebra i odmah poteče krv i vo- 
da« (Iv 19, 32—34). 

Kad je predao život za drugoga iz ljubavi prema nama, 
onda Mu je još preostalo da središte, organsko središte, ljud- 
skog života dade probosti. Sve je to Krist mogao u spasenju 
čovjeka drugačije učiniti. Činio je ono, što nama izgleda 
najbliže; na način, koji će nam doista pokazati da je u svojoj 
ljubavi prema čovjeku davao ljudski, naravno gledajući, ono 
najdraže. 

Onda kod čovjeka. Tim je načinom htio odgojiti čovjeka za 
Boga Oca. Na taj je način htio stvoriti novo srce, kojim će 
čovjek — najprije Izraelac, pripadnik starog izabranog naro- 
da — preokretati svoje misli, svoje poglede, svoj život. Dru- 
gim riječima: njime će čovjek dokazati kako je Božja odluka, 
da čovjeka preokrene u njegovom životnom gledanju i shva- 
ćanju prema Bogu, prema Božjoj ljubavi. 
To nam ima predočiti blagdan Srca Isusova. 


Kako to tuma- —_ Stoga će sv. Pavao pišući svojim Efežanima 
či sv. Pavao? reći riječ o spoznaji nadspoznatljive Božje 
ljubavi. Ta spoznaja nadspoznatljive Božje ljubavi stoji u 
spoznaji samo ovozemaljskih okvira u vjeri u Kristovu riječ, 
u Kristov primjer. 


Zato će sv. Pavao govoreći o Kristu — koji nam je omogu- 
ćio odgoj novog srca, novih misli, novih odluka — čitavog 
sebe gledati u Kristu. To će preporučivati i svojim Efežanima, 
a preko njih i svim njihovim nasljednicima u kršćanstvu. 
Pavao nam poručuje: želim »da po vjeri Krist prebiva u va- 
šim srcima, te u ljubavi okorjenjeni i utemeljeni mognete 
shvatiti sa svima svetima, koja je dužina i širina i visina i 
dubina te spoznati nadspoznatljivu ljubav Kristovu; da izra- 
stete u svu puninu Božju« (Ef 3, 17—19). 

Širinai, Dubina, Visina i Dužina, koje Pavao spominje, na 
ljudski je način prikazuju neizmjernost Božje ljubavi, Božjeg 
srca, srca Sina Božjega. To je ono, ljudski govoreći, neizmjer- 
no. U tom nam smislu Krist hoće dati novo srce po uzoru na 
svoje Srce. Ono je, prema biblijskom izvještaju, centar za 
sve duhovne izgradnje. 


Da li ja tako Na blagdan Srca Isusova možemo se upitati, 
shvaćam? da li smo u svom životu išli Kristovim prim- 
jerom? Primjerom izgrađivanja novog srca, novih misli Bož- 
jeg naroda. Taj smo u novom Savezu s Bogom mi, sav krš- 
ćanski narod. Jesmo li išli Kristovim primjerom i to u lju- 
bavi? 

Znamo da ljubav nije nesračunati čuvstveni svijet i zbilja. 
To je po primjeru Kristovom predanje sebe za drugoga, za 
dobro drugoga. Jesmo li to pokazivali u odnosu na našu djecu, 
na naše roditelje, na naše bljižnje? Jesmo li im svojim prim- 
jerom života i djelovanja, svojom brigom oko njihova dobra 

pokazivali, kako smo se u vjeri dovinuli do nadspoznatljive 
ljubavi Božje, ljubavi Kristove? Kristova ljubav struji kroz 
naša dobra djela, kroz naše dobre nakane, naše dobre misli, 
našu pomoć drugome. 

To je taj odgoj novog srca, o kojem govori Bog u starom 
Savezu i koji pokazuje životom, naukom i žrtvom svoga Sina. 

Da li se još uvijek varam — misleći sasvim krivo — da 
mi je potrebno prema neprijatelju neprijateljski prilaziti? 
Ii mislim li Kristovim načinom i odgojem, da mi je i prema 
neprijatelju potrebno pristupiti s namjerom da mu poput 
Krista činim dobro, da mu oprostim? 

Na sve to me ima sasvim ozbiljno upozoriti blagdan Srca 
Isusova. 

SADRŽAJ 


PREDGOVOR 
UVOD 


VRIJEME DOŠAŠĆA 


Prva nedelja došašća 
Druga nedjelja došašća 
Treća nedjelja došašća 
Četvrta nedjelja došašća . 


BOŽIĆNO VRIJEME 


Božić: Rođenje Gospodnje 
Misa bdjenja . 


Božić: Rođenje Gospodnje 
Misa polnoćka 
Misa zornica . 
Danja misa 


Nedjelja u osmini Božića: Sveta obitelj Isusa, Marije 
i Josipa . 


Osmina Rođenja Gospodnjega: Blagdan svete Bogoro- 
dice Marije 

Druga nedjelja po Božiću 

Bogojavljenje . 

Blagdan krštenja sosdinosi 

KORIZMENO VRIJEME 

Prva korizmena nedjelja 46 
Druga korizmena nedjelja 49 
Treća korizmena nedjelja 52 
Četvrta korizmena nedjelja . 54 
Peta korizmena nedjelja . St 
Cvjetnica: Nedjelja muke Gospodnje 60 


VAZMENO TRODNEVLJE I VAZMENO VRIJEME 


Četvrtak večere Gospodnje 
Misa posvete ulja 
Misa Večere Gospodnje 
Petak muke Gospodnje 


Vazam: Nedjelja Uskrsnuća Gospodnjega 
Vazmeno bdjenje u Svetoj noći 
Misa na dan Vazma . 
Druga vazmena nedjelja . 
Treća vazmena nedjelja . 
Četvrta vazmena nedjelja 
Peta vazmena nedjelja 
Šesta vazmena nedjelja oak. 
Uzašašće Gospodina našeg Isusa Krista . 
Sedma vazmena nedjelja . 
Duhovi — Nedjelja Pedesetnica 
Misa Bdjenja . 
Danja misa 


VRIJEME KROZ GODINU 


Druga nedjelja kroz godinu . 
Treća nedjelja kroz godinu . 
Četvrta nedjelja kroz godinu 

REE u 

Peta nedjelja kroz godinu 

Šesta nedjelja kroz godinu 

Sedma nedjelja kroz godinu . 

Osma nedjelja kroz godinu 

Deveta nedjelja kroz godinu . 

Deseta nedjelja kroz godinu . . 
Jedanaesta nedjelja kroz godinu . 
Dvanaesta nedjelja kroz godinu . 
Trinaesta nedjelja kroz godinu 
Četrnaesta nedjelja kroz godinu . 
Petnaesta nedjelja kroz godinu . 
Šesnaesta nedjelja kroz godinu 
Sedamnaesta nedjelja kroz godinu 
Osamnaesta nedjelja kroz godinu 
Devetnaesta nedjelja kroz godinu 
Dvadeseta nedjelja kroz godinu . 
Dvadeset i prva nedjelja kroz godinu 
Dvadeset i druga nedjelja kroz godinu . 
Dvadeset i treća nedjelja kro godinu 
Dvadeset i četvrta nedjelja kroz godinu 
. Dvadeset i peta nedjelja kroz godinu 
Dvadeset i šesta nedjelja kroz godinu 
Dvadeset i sedma nedjelja kroz godinu . 
Dvadeset i osma nedjelja kroz godinu 
Dvadeset i deveta nedjelja kroz godinu 
Trideseta nedjelja kroz godinu 

Trideset i prva nedjelja kroz godinu 
Trideset i druga nedjelja kroz godinu 
Trideset i treća nedjelja kroz godinu : . 
Trideset i četvrta nedjelja kroz godinu: Blagdan ( Gos- 
podina našega Isusa Krista Kralja svega stvorenja . 

SVETKOVINE GOSPODNJE »KROZ GODINU« 


Nedjelja poslije Duhova: Blagdan Presvetoga Trojstva 
Tijelovo: Blagdan Presvetog Tijela Kristova 

Blagdan Presvetoga Srca Isusova 

Sadržaj 

